(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΑ΄

Τετάρτη, 25 Ιανουαρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Ειδική Ημερήσια Διάταξη:

Συζήτηση επί της προτάσεως δυσπιστίας κατά της Κυβερνήσεως που υπέβαλαν ο Αρχηγός της Αξιωματικής Αντιπολιτεύσεως και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα επτά Βουλευτές της Κοινοβουλευτικής του Ομάδος, σύμφωνα με τα άρθρα 84 του Συντάγματος και 142 του Κανονισμού της Βουλής, σελ.
2. Επί διαδικαστικού θέματος, σελ.
3. Επί προσωπικού θέματος, σελ.
4. Επί του Κανονισμού, σελ.

ΠΡΟΕΔΡΟΣ

ΤΑΣΟΥΛΑΣ Κ., σελ.

ΠΡΟΕΔΡΕΥΟΝΤΕΣ

ΑΒΔΕΛΑΣ Α., σελ.

ΑΘΑΝΑΣΙΟΥ Χ., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:
 ΑΜΑΝΑΤΙΔΗΣ Ι. , σελ.
 ΑΝΔΡΙΑΝΟΣ Ι. , σελ.
 ΑΝΤΩΝΙΟΥ Α. , σελ.
 ΑΠΑΤΖΙΔΗ Μ. , σελ.
 ΑΥΓΕΡΗ Θ. , σελ.
 ΒΕΡΝΑΡΔΑΚΗΣ Χ. , σελ.
 ΒΛΑΧΟΣ Γ. , σελ.
 ΓΕΡΑΠΕΤΡΙΤΗΣ Γ. , σελ.
 ΓΕΩΡΓΙΑΔΗΣ Σ. , σελ.
 ΓΙΟΓΙΑΚΑΣ Β. , σελ.
 ΓΚΙΚΑΣ Σ. , σελ.
 ΔΡΙΤΣΑΣ Θ. , σελ.
 ΚΑΙΡΙΔΗΣ Δ. , σελ.
 ΚΑΛΑΜΑΤΙΑΝΟΣ Δ. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΣΤΑΝΙΔΗΣ Χ. , σελ.
 ΚΑΤΣΩΤΗΣ Χ. , σελ.
 ΚΟΝΣΟΛΑΣ Ε. , σελ.
 ΛΑΜΠΡΟΥΛΗΣ Γ. , σελ.
 ΛΙΑΚΟΥΛΗ Ε. , σελ.
 ΛΟΒΕΡΔΟΣ Α. , σελ.
 ΜΑΜΟΥΛΑΚΗΣ Χ. , σελ.
 ΜΑΝΤΑΣ Π. , σελ.
 ΜΑΡΚΟΠΟΥΛΟΣ Δ. , σελ.
 ΜΠΟΥΚΩΡΟΣ Χ. , σελ.
 ΜΠΟΥΡΝΟΥΣ Ι. , σελ.
 ΜΥΛΩΝΑΚΗΣ Α. , σελ.
 ΝΙΚΟΛΑΚΟΠΟΥΛΟΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΟΙΚΟΝΟΜΟΥ Ι. , σελ.
 ΠΑΠΑΔΗΜΗΤΡΙΟΥ Χ. , σελ.
 ΠΑΠΠΑΣ Ι. , σελ.
 ΠΑΦΙΛΗΣ Α. , σελ.
 ΠΛΕΥΡΗΣ Α. , σελ.
 ΣΚΥΛΑΚΑΚΗΣ Θ. , σελ.
 ΣΠΙΡΤΖΗΣ Χ. , σελ.
 ΣΤΑΜΕΝΙΤΗΣ Δ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΡΙΑΝΤΑΦΥΛΛΙΔΗΣ Α. , σελ.
 ΤΣΑΚΑΛΩΤΟΣ Ε. , σελ.
 ΤΣΙΑΡΑΣ Κ. , σελ.
 ΦΙΛΗΣ Ν. , σελ.
 ΧΑΤΖΗΒΑΣΙΛΕΙΟΥ Α. , σελ.
 ΧΙΟΝΙΔΗΣ Σ. , σελ.
 ΧΡΗΣΤΙΔΟΥ Ρ. , σελ.

Β. Επί διαδικαστικού θέματος:
 ΑΒΔΕΛΑΣ Α. , σελ.
 ΑΘΑΝΑΣΙΟΥ Χ. , σελ.
 ΒΛΑΧΟΣ Γ. , σελ.
 ΒΟΥΤΣΗΣ Ν. , σελ.
 ΓΕΡΑΠΕΤΡΙΤΗΣ Γ. , σελ.
 ΓΕΩΡΓΙΑΔΗΣ Σ. , σελ.
 ΓΙΑΝΝΑΚΟΠΟΥΛΟΥ Κ. , σελ.
 ΔΡΙΤΣΑΣ Θ. , σελ.
 ΚΑΚΛΑΜΑΝΗΣ Ν. , σελ.
 ΚΑΡΑΘΑΝΑΣΟΠΟΥΛΟΣ Ν. , σελ.
 ΚΑΣΤΑΝΙΔΗΣ Χ. , σελ.
 ΛΑΜΠΡΟΥΛΗΣ Γ. , σελ.
 ΜΑΡΚΟΠΟΥΛΟΣ Δ. , σελ.
 ΜΠΟΥΡΑΣ Α. , σελ.
 ΞΑΝΘΟΠΟΥΛΟΣ Θ. , σελ.
 ΠΑΦΙΛΗΣ Α. , σελ.
 ΠΟΛΑΚΗΣ Π. , σελ.
 ΤΑΣΟΥΛΑΣ Κ. , σελ.
 ΤΖΑΝΑΚΟΠΟΥΛΟΣ Δ. , σελ.
 ΤΡΙΑΝΤΑΦΥΛΛΙΔΗΣ Α. , σελ.
 ΤΣΑΚΑΛΩΤΟΣ Ε. , σελ.
 ΦΙΛΗΣ Ν. , σελ.

Γ. Επί προσωπικού θέματος:
 ΓΕΩΡΓΙΑΔΗΣ Σ. , σελ.
 ΠΟΛΑΚΗΣ Π. , σελ.

Δ. Επί του Κανονισμού:
 ΑΘΑΝΑΣΙΟΥ Χ. , σελ.
 ΚΑΣΤΑΝΙΔΗΣ Χ. , σελ.

Ε. ΠΑΡΕΜΒΑΣΕΙΣ:
 ΑΝΑΓΝΩΣΤΟΠΟΥΛΟΥ Α. , σελ.
 ΚΑΤΣΗΣ Μ. , σελ.
 ΛΙΒΑΝΟΣ Σ. , σελ.
 ΜΠΑΡΚΑΣ Κ. , σελ.
 ΠΟΛΑΚΗΣ Π. , σελ.
 ΣΚΟΥΡΟΛΙΑΚΟΣ Π. , σελ.
 ΤΖΟΥΦΗ Μ. , σελ.
 ΤΡΙΑΝΤΑΦΥΛΛΙΔΗΣ Α. , σελ.
 ΦΩΤΙΟΥ Θ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Δ΄

ΣΥΝΕΔΡΙΑΣΗ ΞΑ΄

Τετάρτη 25 Ιανουαρίου 2023 (απόγευμα)

Αθήνα, σήμερα στις 25 Ιανουαρίου 2023, ημέρα Τετάρτη και ώρα 18.15΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΚΩΝΣΤΑΝΤΙΝΟΥ ΤΑΣΟΥΛΑ**.

**ΠΡΟΕΔΡΟΣ (Κωνσταντίνος Τασούλας):** Κυρίες και κύριοι συνάδελφοι, αρχίζει η συνεδρίαση επί της προτάσεως δυσπιστίας που υπεβλήθη πριν από ένα δίωρο.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση επί της προτάσεως δυσπιστίας κατά της Κυβερνήσεως που υπέβαλαν ο Αρχηγός της Αξιωματικής Αντιπολιτεύσεως και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και ογδόντα επτά Βουλευτές της Κοινοβουλευτικής του Ομάδας, σύμφωνα με τα άρθρα 84 του Συντάγματος και 142 του Κανονισμού της Βουλής.

Η συζήτηση θα διεξαχθεί σύμφωνα με τα προαναφερόμενα άρθρα, το 84 του Συντάγματος και το 142 του Κανονισμού, σε συνδυασμό με ανάλογη εφαρμογή των άρθρων 91 παράγραφος 5, 96 και 97 του Κανονισμού της Βουλής.

Ειδικότερα, ως προς την οργάνωση της συζήτησης θα πρότεινα η ακολουθούμενη διαδικασία -η οποία, φυσικά ακολουθεί το μοτίβο άλλων παρόμοιων συζητήσεων- να είναι η εξής: Η συζήτηση θα αρχίσει με την ομιλία των δύο συναδέλφων της Κοινοβουλευτικής Ομάδας του Συνασπισμού Ριζοσπαστικής Αριστεράς κυρίων Δημητρίου Τζανακόπουλου και Νικολάου Φίλη, που έχουν ήδη οριστεί από την Κοινοβουλευτική τους Ομάδα και υπογράφουν την πρόταση δυσπιστίας. Ο χρόνος ομιλίας των δύο πρώτων ομιλητών είναι δεκαπέντε λεπτά για τον καθένα.

Κατά τη διάρκεια αυτών των δύο ομιλιών –κατά τη διάρκεια, δηλαδή, αυτού του ημίωρου- θα δύνανται να εγγραφούν οι συνάδελφοι Βουλευτές με το ηλεκτρονικό σύστημα, όπως κάνουμε σε αντίστοιχες περιπτώσεις.

Προτείνω οι αγορεύσεις των συναδέλφων Βουλευτών να οργανωθούν σε κύκλους ομιλητών. Ο κάθε κύκλος θα απαρτίζεται από δώδεκα Βουλευτές και ο χρόνος ομιλίας θα είναι επτά λεπτά χωρίς δευτερολογία. Όταν κλείσει το σύστημα ηλεκτρονικής εγγραφής η αρμόδια υπηρεσία θα καταρτίσει έναν ενιαίο κατάλογο στον οποίο θα εναλλάσσονται οι Βουλευτές της Συμπολίτευσης με εκείνους της Αντιπολίτευσης, για να διατηρηθεί η κατ’ αναλογία της κοινοβουλευτικής δύναμης των κομμάτων εκπροσώπηση –η εκπροσώπηση μέσα στη δωδεκάδα, δηλαδή- ως εξής: Πέντε Βουλευτές από την Κοινοβουλευτική Ομάδα της Νέας Δημοκρατίας, τρεις από τον ΣΥΡΙΖΑ και ένας Βουλευτής από κάθε μία από τις υπόλοιπες τέσσερις Κοινοβουλευτικές Ομάδες. Αν επιθυμεί κάποιος από τους Ανεξάρτητους Βουλευτές να λάβει τον λόγο, θα ενταχθεί σε αυτούς τους κύκλους ως δέκατος τρίτος ομιλητής. Φυσικά, όταν λέμε πέντε από τη Νέα Δημοκρατία και τρεις από τον ΣΥΡΙΖΑ δεν σημαίνει ότι θα μιλάνε οι πέντε του ιδίου κόμματος ή τρεις του ιδίου διαδοχικά. Θα υπάρχει εναλλαγή.

Στη συζήτηση μπορούν να μετέχουν, εφ’ όσον το επιθυμούν, οι Πρόεδροι των Κοινοβουλευτικών Ομάδων, όπως ορίζεται από το άρθρο 97 του Κανονισμού της Βουλής. Οι αγορεύσεις του Πρωθυπουργού και Προέδρου της Κοινοβουλευτικής Ομάδας της Νέας Δημοκρατίας κ. Κυριάκου Μητσοτάκη και του Αρχηγού της Αξιωματικής Αντιπολίτευσης και Προέδρου της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Τσίπρα δύναται να διαρκέσουν μέχρι είκοσι λεπτά και μέχρι δεκαπέντε λεπτά για τους Προέδρους των υπολοίπων τεσσάρων Κοινοβουλευτικών Ομάδων. Προφανώς θα υπάρξει, ειδικά στους Αρχηγούς, που είναι και την τελευταία ημέρα, μία εύλογη ανοχή.

Οι Υπουργοί, οι Αναπληρωτές Υπουργοί και Υφυπουργοί θα λάβουν τον λόγο για δέκα λεπτά, οι Κοινοβουλευτικοί Εκπρόσωποι δικαιούνται να πρωτολογήσουν για δώδεκα λεπτά, να δευτερολογήσουν για έξι λεπτά και να τριτολογήσουν για τρία λεπτά. Εάν προηγηθεί ομιλία Προέδρου Κοινοβουλευτικής Ομάδας, ο Κοινοβουλευτικός Εκπρόσωπος θα περιοριστεί στον χρόνο της δευτερολογίας και της τριτολογίας μόνο, δηλαδή στα έξι και τρία λεπτά αντιστοίχως, σύμφωνα με το άρθρο 167 παράγραφος 2 του Κανονισμού.

Προσέξτε! Ο αριθμός των παρεμβάσεων των Κοινοβουλευτικών Εκπροσώπων δεν είναι απεριόριστος. Είναι τρεις ανά ημέρα -δηλαδή πρωτολογία, δευτερολογία, τριτολογία- και φυσικά δεν ανανεώνεται σε περίπτωση αλλαγής των Κοινοβουλευτικών Εκπροσώπων, σύμφωνα με το άρθρο 167 παράγραφος 2 του Κανονισμού.

Η τήρηση του χρόνου ομιλίας από όλους, Βουλευτές, Υπουργούς, Κοινοβουλευτικούς Εκπροσώπους με εξαίρεση, όπως αντιλαμβανόμαστε –και το προείπα- τη σχετική ανοχή στις ομιλίες των Αρχηγών των Κοινοβουλευτικών Ομάδων, αποτελεί απαραίτητη προϋπόθεση για να μιλήσουν όσο το δυνατόν περισσότεροι από τους εγγεγραμμένους Βουλευτές.

Παράλληλα, για να το επιτύχουμε, οι συνεδριάσεις και των τριών ημερών θα διαρκέσουν όσο γίνεται περισσότερο, όπως θα σας περιγράψω στη συνέχεια. Υπολογίζουμε, με βάση παρόμοια τριήμερα συζητήσεων επί τέτοιων προτάσεων, να διαρκούν γύρω στις τριάντα τέσσερις ώρες ως άθροισμα. Το ίδιο θα γίνει και σε αυτή την περίπτωση.

Σήμερα η συζήτηση θα ολοκληρωθεί όσο το δυνατόν πιο αργά, προφανώς αρκετή ώρα μετά από τα μεσάνυχτα, γύρω στις 3.00΄, για να μιλήσει ο μεγαλύτερος δυνατός αριθμός συναδέλφων. Αύριο η συζήτηση θα ξεκινήσει στις 9,00΄ και επίσης θα είναι πολύωρη μέχρι τις πρωινές ώρες. Την Παρασκευή -τελευταία ημέρα συζήτησης της πρότασης δυσπιστίας- θα ξεκινήσουμε στις 9.00΄ με τις κυρίως ομιλίες των Κοινοβουλευτικών Εκπροσώπων σε έναν κύκλο και θα ακολουθήσουν οι ομιλίες των Αρχηγών των Κοινοβουλευτικών Ομάδων με αντίστροφη σειρά. Στόχος είναι την Παρασκευή να ολοκληρωθεί η συζήτηση όχι αργότερα από την τετάρτη απογευματινή, δηλαδή να έχουμε τελειώσει στις 4.00΄ η ώρα, νωρίς το απόγευμα. Εξηγήθηκε αυτό προηγουμένως με ακρίβεια.

(Θόρυβος από την πτέρυγα του ΣΥΡΙΖΑ)

Δεν είναι έτσι. Δεν χρειάζονται διακοπές.

Θα ακολουθήσει λήψη απόφασης με ονομαστική ψηφοφορία που θα διεξαχθεί με το ηλεκτρονικό σύστημα, σύμφωνα με τις διατάξεις του άρθρου 142, παράγραφοι 4 και 5 του Κανονισμού, σε συνδυασμό με τις διατάξεις των άρθρων 141 παράγραφος 3, 72 και 72Α του Κανονισμού της Βουλής. Αυτό θα γίνει μετά από τη λήξη της τριήμερης συζήτησης.

Επίσης, οι Βουλευτές δύνανται να ψηφίσουν με επιστολές που θα αποσταλούν στο Προεδρείο, σύμφωνα με το άρθρο 70Α του Κανονισμού, όπως ισχύει, οι οποίες και θα συνυπολογιστούν στην καταμέτρηση. Η σχετική τελική απόφαση επί της προτάσεως δυσπιστίας λαμβάνεται με την απόλυτη πλειοψηφία του όλου αριθμού των Βουλευτών, δηλαδή με εκατόν πενήντα συν μία ψήφους, όπως ορίζει το Σύνταγμα και ο Κανονισμός.

Αύριο, επαναλαμβάνω, θα ξεκινήσουμε 9.00΄ το πρωί και θα πάμε μέχρι αργά το βράδυ. Η τρίτη συνεδρίαση, της Παρασκευής, θα αρχίσει, επίσης, στις 9.00’ το πρωί μέχρι νωρίς το απόγευμα, οπότε και θα αρχίσει η ονομαστική ψηφοφορία.

Προσέξτε το τελευταίο, κυρίως οι γραμματείς των Κοινοβουλευτικών Ομάδων. Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις, μόνο με έγγραφο του γραμματέα της Κοινοβουλευτικής Ομάδας στην οποία ανήκει ο Βουλευτής, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής.

Πληροφοριακά σας λέω ότι το νομοσχέδιο της υγείας το οποίο σήμερα έμεινε ανολοκλήρωτο, θα ολοκληρωθεί -δεν έμεινε πολλή συζήτηση- την Τρίτη το πρωί. Αυτά, όμως, θα τα πούμε αύριο το μεσημέρι και στη Διάσκεψη των Προέδρων που έχει προγραμματιστεί.

Αυτή είναι η περιγραφή του τρόπου διεξαγωγής της συζήτησης επί της πρότασης δυσπιστίας. Είμαστε εντάξει με αυτή την πρόταση;

**ΠΟΛΛΟΙ ΒΟΥΛΕΥΤΕΣ:** Όχι, όχι.

**ΠΡΟΕΔΡΟΣ (Κωνσταντίνος Τασούλας):** Ωραία, να σας ακούσω.

Ορίστε, κύριε Τσακαλώτο, έχετε τον λόγο.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, όταν λέμε τριήμερη συζήτηση δεν μπορεί να αρχίζει την πρώτη μέρα στις 18:30΄-19:00΄ και την τρίτη ημέρα να τελειώνει στις 16:00΄. Νομίζω ότι και η πάγια πρακτική είναι ότι η μομφή, η πρόταση δυσπιστίας τελειώνει τη δωδεκάτη νυχτερινή της τρίτης ημέρας. Έχετε κάνει πάρα πολλά πράγματα ως Βουλή για να μην υπάρχει φως σε αυτό το θέμα. Δεν θέλω να καταγραφείτε ότι και σε αυτό το σημείο θέλετε να τελειώσουμε 16.00΄ η ώρα, δηλαδή η συζήτηση να είναι δύο ημερών.

(Χειροκροτήματα από την πτέρυγα του ΣΥΡΙΖΑ)

Νομίζω ότι πραγματικά δεν το αξίζετε ως Πρόεδρος αυτής της Βουλής να καταγραφεί ότι δεν θέλετε να μπορούν οι Βουλευτές που θέλουν να μιλήσουν γι’ αυτό το σοβαρό ζήτημα. Σας παρακαλώ να το ξανασκεφτείτε, να αναλογιστείτε τις ευθύνες σας και να μπορέσετε να επιβεβαιώσετε στον κόσμο ότι θα μπορούν να μιλήσουν όσοι Βουλευτές και Βουλεύτριες θέλουν.

**ΠΡΟΕΔΡΟΣ (Κωνσταντίνος Τασούλας):** Θέλει να μιλήσει κάποιος άλλος για το ίδιο θέμα;

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΟΣ (Κωνσταντίνος Τασούλας):** Να μιλήσει ο κ. Παφίλης από το Κομμουνιστικό Κόμμα Ελλάδας και μετά ο κ. Βούτσης.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, συνήθως -έτσι γινόταν και παλιά- υπάρχει ένας κατάλογος με ομιλητές κατά προτεραιότητα. Οι πρώτοι έξι, δηλαδή. Πριν από έναν χρόνο έγινε ακριβώς το ίδιο με δέκα λεπτά. Τι άλλαξε, δηλαδή και λέτε ότι θα πάει δωδεκάδα; Σαν εισηγητές ας το πούμε. Γιατί σ’ αυτό συμφωνούσαμε όλοι. Δεν είχε κάποιος αντίρρηση. Κι εσείς το προτείνατε. Το εφαρμόσατε και πέρυσι. Τώρα γιατί; Θέλουμε αυτό το πράγμα, τουλάχιστον, να εξασφαλιστεί. Οι «εισηγητές» δηλαδή -εντός εισαγωγικών διότι τυπικά μπορεί να μην είναι- να έχουν δέκα λεπτά και να μιλήσουν κατά προτεραιότητα. Οι έξι πρώτοι.

**ΠΡΟΕΔΡΕΥΩΝ (Κωνσταντίνος Τασούλας):** Ο κ. Βούτσης, ο κύριος Πρόεδρος έχει τον λόγο.

**ΝΙΚΟΛΑΟΣ ΒΟΥΤΣΗΣ:** Κύριε Πρόεδρε, γνωρίζετε, προφανώς, ότι δεν μιλάω για τα θέματα της διαδικασίας. Αλίμονο. Επειδή, όμως, δεν έχει γίνει Διάσκεψη Προέδρων, λόγω της εκτάκτου καταστάσεως με την οποία ξεκινά η διαδικασία, θέλω να πω επικουρώντας και την άποψη του κ. Τσακαλώτου τα εξής.

Δεν είναι μόνο πόσοι Βουλευτές και Βουλεύτριες θα μιλήσουν. Είναι το πότε θα μιλήσουν. Αυτή η συζήτηση γίνεται, όπως και όλες οι συζητήσεις, για να υπάρχει μία δημοσιότητα, δηλαδή για να έρχεται η κοινή γνώμη σε επαφή με τα επιχειρήματα των κομμάτων και μάλιστα σε ένα μείζον θέμα για το οποίο έχει μπει ζήτημα δυσπιστίας για την Κυβέρνηση. Το 2.00΄ και 3.00΄ η ώρα το πρωί απλά δεν υπάρχει. Αν είναι να τα λέμε μεταξύ μας, ας γίνει μέχρι την άλλη μέρα το πρωί συνεχώς και με βάρδιες Βουλευτών κ.λπ.. Δεν είναι μία συζήτηση η οποία θα εξελιχθεί εδώ μέσα. Θα εξελιχθεί δημοσίως. Το να είναι μέχρι τις 12.00΄ το βράδυ και μερικές φορές μέχρι τις 00:30΄ είναι στα όρια μίας ανοχής για να το παρακολουθεί ο λαός, η κοινή γνώμη. Δεν υπάρχει το 3.00΄ η ώρα το πρωί. Θα πρέπει να βρείτε λύση η οποία, προφανώς, δεν θα σέβεται το 4.00΄ η ώρα του προγράμματος του δικού μου. Δεν λέω, να το κάνετε για τον Πρωθυπουργό. Εγώ μπορεί να σας είχα παρακαλέσει έξω ότι έχω κάτι πάρα πολύ σοβαρό. Κάποιος προφανώς σας έχει πει να τελειώσει μέχρι τις 16:00. Δεν υπάρχει αυτό. Θα πρέπει κάθε βράδυ να είναι μέχρι τη 01:00΄, μέχρι τις 00:30΄ και την Παρασκευή να εξελιχθεί μέχρι 23:00΄-24:00΄. Δεν είναι Προϋπολογισμός εδώ που θα μιλήσουν όλοι. Ενδεχομένως και από τον αριθμό των Βουλευτών αυτό να είναι και εύκολο να γίνει.

Για τις υπηρεσίες δεν μιλάω καθόλου. Τι ώρα θα φεύγουν οι συνεργάτες μας από δω, με ποιο τρόπο θα έρχονται από τις 9.00΄ το πρωί; Είναι απάνθρωπο χωρίς λόγο, στο όνομα ενός «4.00΄ το απόγευμα» το οποίο είναι εντελώς αυθαίρετο. Αν λείπει ο κ. Τσίπρας εκείνη την ώρα να του πούμε να κάνει την τοποθέτηση του πιο νωρίς και να αφήσει την ψήφο του. Δεν αναφέρομαι επίτηδες στον Πρωθυπουργό γιατί δεν θέλω να θεωρηθεί πως είναι κάτι που στήθηκε λόγω ανειλημμένης, προφανώς, υποχρέωσης του Πρωθυπουργού. Γι’ αυτό σας λέω ότι, κυρίως, για τη δημοσιότητα της συζήτησης δεν υπάρχει το 3.00΄ η ώρα και το 2.00΄ η ώρα. Δεν αφορά κανέναν. Μεταξύ μας τα είπαμε. Ψηφίστηκαν πορίσματα κ.λπ..

Ευχαριστώ και με συγχωρείτε για την παρέμβαση.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΟΣ (Κωνσταντίνος Τασούλας):** Αλίμονο.

Η κ. Γιαννακοπούλου έχει τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Η πρόταση δυσπιστίας είναι μια κορυφαία διαδικασία. Θεωρούμε ότι πρέπει όλοι, αν είναι δυνατόν, οι συνάδελφοι, που θέλουν να μιλήσουν να έχουν αυτή τη δυνατότητα. Άρα, λοιπόν, τα χρονικά περιθώρια τα οποία θέσατε κι όπως τα θέσατε είναι ασφυκτικά. Ειλικρινά δεν μπορούμε, εμείς τουλάχιστον, να καταλάβουμε για ποιον λόγο πρέπει να κλείσει η διαδικασία τέσσερις η ώρα το απόγευμα της Παρασκευής. Υπάρχει κάποιος λόγος; Εξηγήστε μας αν είναι. Για ποιον λόγο, λοιπόν, δεν μπορεί να παραταθεί, όπως είθισται να γίνεται μέχρι το βράδυ, μέχρι τις δώδεκα η ώρα -έτσι δεν είναι το ειωθός;- προκειμένου και περισσότεροι να μιλήσουν και να μην έχουμε αυτό το πραγματικά πρωτοφανές.

Στις τρεις η ώρα τα ξημερώματα σήμερα τι ακριβώς κουβέντα θα γίνει, κύριε Πρόεδρε; Ποιος ακριβώς θα μπορεί να παρακολουθήσει από τους Έλληνες πολίτες στις τρεις η ώρα το βράδυ; Πώς ακριβώς να γίνει αυτή η διαδικασία; Άρα, παρακαλούμε ξανασκεφτείτε προκειμένου να εξαντληθεί το περιθώριο της Παρασκευής μέχρι τις δώδεκα η ώρα τη νύχτα ή τέλος πάντων μέχρι να μπορέσουν να τοποθετηθούν όλοι οι συνάδελφοι.

Ευχαριστώ.

**ΠΡΟΕΔΡΟΣ (Κωνσταντίνος Τασούλας):** Η πρόταση είναι κουραστική, όχι απάνθρωπη. Το καταλαβαίνω. Έπρεπε, όμως, να λυθεί η εξής εξίσωση. Αυτή η εξίσωση έχει να κάνει με το ότι η συζήτηση είναι τριήμερη. Η ιδέα αρχικά ήταν να ξεκινήσουμε αμέσως μετά από την υποβολή της πρότασης δυσπιστίας η οποία έγινε σχετικά αργά σήμερα. Παρά το ότι θα ήθελα να σας προτείνω να ξεκινήσουμε αμέσως σεβάστηκα συναδέλφους οι οποίοι ταξίδευαν από τις επαρχίες προς την Αθήνα και το ξεκινήσαμε στις 18:00΄ για να είστε εδώ και όχι αμέσως, οπότε θα εξοικονομούσαμε ένα δίωρο ή ένα τρίωρο. Η εξίσωση, όμως, δυσκολεύει συνεχώς γιατί ο Πρωθυπουργός, όπως είπε η Κυβέρνηση με τον παριστάμενο στην υποβολή της προτάσεως, κ. Γεραπετρίτη, έχει το ζήτημα ότι έχει κανονίσει σοβαρή διεθνή υποχρέωση. Αναχωρεί το απόγευμα της Παρασκευής για την Ιαπωνία. Δεν κανόνισε την Ιαπωνία για να στριμώξει τους Βουλευτές επειδή θα κάνανε πρόταση δυσπιστίας. Ήταν κάτι προγραμματισμένο από καιρό και είναι μία πολύ σοβαρή διεθνής υποχρέωση της χώρας πρωτίστως και όχι του Πρωθυπουργού προσωπικά. Συνεπώς, η εξίσωση πρέπει να λυθεί.

Κατέφυγα στο τι κάναμε στο παρελθόν. Οι τριάντα τέσσερις ώρες είναι το ανώτατο που θα συζητηθεί και θα το τηρήσουμε. Στην πρόταση δυσπιστίας που συζητήθηκε το 2018, που είχε υποβάλει η αξιωματική αντιπολίτευση τότε, φτάσαμε επίσης σε κουραστικές ώρες δύο και τρεις το βράδυ. Δεν μπορώ να λύσω διαφορετικά την εξίσωση παρά μόνο με αυτή την πρόταση που σας έκανα. Φοβάμαι πως όσο συνεχίζουμε τη συζήτηση επί του διαδικαστικού τόσο δυσκολεύουμε την εξοικονόμηση χρόνου.

Ως προς το νομικό σκέλος, αν και δεν έχει σημασία, δεν είναι η δωδεκάτη βραδινή η ώρα της λήξης των συζητήσεων. Είναι το απώτερο σημείο. Το απώτερο σημείο δεν σημαίνει ότι το πλησιάζεις. Συνεπώς, φοβούμαι ότι πρέπει να μείνουμε σε αυτή την πρόταση.

Να ζητήσω την έγκριση του Σώματος και να ξεκινήσουμε όσο το δυνατόν γρηγορότερα την έναρξη της συζήτησης.

Το Σώμα δέχεται την πρόταση μου;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Κωνσταντίνος Τασούλας):** Τη δέχεται κατά πλειοψηφία, οπότε προχωρούμε στην έναρξη της συζήτησης.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, για την πρότασή μας για τους εισηγητές;

**ΠΡΟΕΔΡΟΣ (Κωνσταντίνος Τασούλας):** Αυτό δεν μπορεί να γίνει γιατί έχουμε δύο ομιλητές, κύριε Παφίλη, από το κόμμα που υπέβαλε…

**ΑΘΑΝΑΣΙΟΣ ΠΑΦΙΛΗΣ:** Μα, το ίδιο έγινε και πέρυσι.

**ΠΡΟΕΔΡΟΣ (Κωνσταντίνος Τασούλας):** Όχι, όχι. Θα έχουμε δύο ομιλητές από τον ΣΥΡΙΖΑ. Δεν είναι προνομιακό αυτό. Είναι το εύλογο δικαίωμα που έχει αυτός που καταθέτει την πρόταση δυσπιστίας.

**ΑΘΑΝΑΣΙΟΣ ΠΑΦΙΛΗΣ:** Και πέρυσι υπήρχε κι έγινε ακριβώς αυτό που σας λέω. Δηλαδή, τώρα τι είναι αυτό; Γιατί δεν το δέχεστε; Τι πρόβλημα υπάρχει;

**ΠΡΟΕΔΡΟΣ (Κωνσταντίνος Τασούλας):** Προχωράμε έτσι όπως το πρότεινα.

Ο κ. Τζανακόπουλος έχει τον λόγο για δεκαπέντε λεπτά ως πρώτος ομιλητής από την Κοινοβουλευτική Ομάδα που υπέβαλε την πρόταση δυσπιστίας.

Παρακαλώ να ανοίξει το σύστημα ηλεκτρονικής εγγραφής.

Ευχαριστώ.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Δεν αρχίσαμε καλά, κύριε Πρόεδρε. Φαίνεται ότι…

**ΠΡΟΕΔΡΟΣ (Κωνσταντίνος Τασούλας):** Με εσάς αρχίζουμε. Τι εννοείτε;

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Με εσάς αρχίσαμε, με εσάς αρχίσαμε και με το γεγονός ότι προσπαθείτε πάλι να αποφύγετε τη συνθήκη δημοσιότητας που απαιτεί αυτή η κορυφαία κοινοβουλευτική διαδικασία της πρότασης δυσπιστίας και της συζήτησης επί της πρότασης δυσπιστίας.

Αν δεν ακούσουν οι Έλληνες πολίτες περί τίνος πρόκειται, αν συζητάμε εδώ στις 03.00΄ το βράδυ δεν νομίζω ότι έχει κανένα ιδιαίτερο νόημα, αλλά εν πάση περιπτώσει, πλειοψηφία είστε, ό,τι θέλετε κάνετε. Το έχουμε συνηθίσει αυτό τους τελευταίους μήνες ούτως ή άλλως με μια σειρά από μικρά αλλεπάλληλα κοινοβουλευτικά πραξικοπήματα.

(Στο σημείο αυτό την Προεδρική Έδρα καταλαμβάνει ο Α΄ Αντιπρόεδρος της Βουλής κ. **ΝΙΚΗΤΑΣ ΚΑΚΛΑΜΑΝΗΣ**)

Λοιπόν, κυρίες και κύριοι συνάδελφοι, άκουσα την τοποθέτηση - απάντηση του κ. Γεραπετρίτη στην ομιλία του Προέδρου του ΣΥΡΙΖΑ, κ. Αλέξη Τσίπρα και στην κατάθεση της πρότασης δυσπιστίας από την Κοινοβουλευτική Ομάδα του ΣΥΡΙΖΑ. Αφού ο κ. Γεραπετρίτης απήγγειλε Λυσία και μας είπε πόσο μας ευγνωμονεί για την πρόταση δυσπιστίας, προσπάθησε στη συνέχεια να πετάξει την μπάλα στην εξέδρα. Άνοιξε τον ανεμιστήρα και έβαλε μπροστά τη λάσπη…

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Παρακαλώ, ησυχία.

Όποιος δεν θέλει να ακούει τον κ. Τζανακόπουλο, παρακαλώ να εξέλθει της Αιθούσης. Όχι μέσα στην Αίθουσα πηγαδάκια.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Επικαλέστηκε, λοιπόν, τα δύο στημένα ειδικά δικαστήρια ο κ. Γεραπετρίτης που ξεκίνησαν με διάφορες αδιανόητες κακουργηματικές κατηγορίες και κατέληξαν σε πλημμελήματα για παράβαση καθήκοντος –θυμίζω- και θα δούμε και την κατάληξη των στημένων αυτών δικαστηρίων. Μας είπε για τη «NOVARTIS», μας είπε για τον Καλογρίτσα, προσπάθησε δηλαδή, να παίξει το παιχνίδι του συμψηφισμού, το παιχνίδι του αντιπερισπασμού με τα διάφορα κατασκευασμένα μυθεύματα των δημοσιογράφων και παραδημοσιογράφων που παροικούν στο Μέγαρο Μαξίμου.

Λοιπόν, αφού ο κ. Γεραπετρίτης αξιοποίησε τον Λυσία, επιτρέψτε μου κι εμένα να αξιοποιήσω τον Χέγκελ. Ο Χέγκελ, λοιπόν, έλεγε απαντώντας στον Σέλινγκ, στην εισαγωγή της «Φαινομενολογίας του Νου» -ακούστε το αυτό, έχει πλάκα- ότι «στο σκοτάδι όλες οι αγελάδες φαίνονται μαύρες». Δεν μπορείς να τις ξεχωρίσεις, είναι ίδιες. Αυτό προσπάθησε ο κ. Γεραπετρίτης να κάνει, να συσκοτίσει για να φανούμε όλοι ίδιοι, όπως οι αγελάδες του Χέγκελ, όπως οι αγελάδες τη νύχτα.

Γιατί αυτό το παιχνίδι, το παιχνίδι της νύχτας και του σκοταδιού, το ξέρει πολύ καλά αυτή η Κυβέρνηση, ο κ. Μητσοτάκης και ο κ. Γεραπετρίτης. Διότι ένα σκοτεινό δίκτυο οικοδόμησαν, ένα σκοτεινό δίκτυο εκβιασμών και ραδιουργίας τούς κρατά στην εξουσία. Αυτό έχει καταλήξει η σημερινή Κυβέρνηση της Νέας Δημοκρατίας με Πρωθυπουργό τον κ. Μητσοτάκη, ένα σκοτεινό δίκτυο ραδιουργίας και εκβιασμών.

Τι, όμως, δεν τόλμησε να μας πει ο κ. Γεραπετρίτης; Ποιο θέμα δεν τόλμησε να αγγίξει, γνωρίζοντας, βεβαίως, ότι αν το άγγιζε θα τσουρουφλιζόταν, γιατί το θέμα αυτό καίει και καίει πολύ; Το θέμα για το οποίο κατατέθηκε η πρόταση δυσπιστίας. Δηλαδή, το σκάνδαλο των υποκλοπών. Σε όλη του την τοποθέτηση - απάντηση στον κ. Τσίπρα δεν αναφέρθηκε ούτε μία στιγμή στο ζήτημα των υποκλοπών, των παρακολουθήσεων και αυτής της εγκληματικής δραστηριότητας της Εθνικής Υπηρεσίας Πληροφοριών. Κουβέντα! Σιωπή.

Μην νομίζετε ότι δεν έχουμε καταλάβει τι θα κάνετε. Σε όλη τη διαδικασία της συζήτησης για την ψήφο δυσπιστίας, δεν πρόκειται να πείτε κουβέντα για τις υποκλοπές. Γιατί ξέρετε, ήδη, ότι είστε ένοχοι. Διότι έχει αποδειχτεί, πλέον, πέραν πάσης αμφιβολίας, ότι η ΕΥΠ, η Εθνική Υπηρεσία Πληροφοριών, εκτός από τον κ. Κουκάκη, εκτός από τον κ. Ανδρουλάκη, παρακολουθούσε και τον τότε Υπουργό Ενέργειας κ. Χατζηδάκη επί έναν ολόκληρο χρόνο. Ξέρετε ότι για να υπογράψει μία εισαγγελέας μία διάταξη που παρατείνει την παρακολούθηση υπάρχει μία προϋπόθεση, να έχουν προκύψει στοιχεία από την αρχική παρακολούθηση.

Ερωτώ, λοιπόν, εφόσον η παρακολούθηση του κ. Χατζηδάκη παρατάθηκε τέσσερις φορές και κράτησε για έναν χρόνο, τι στοιχεία προέκυψαν για τον Υπουργό; Και αν τα στοιχεία που προέκυψαν για τον Υπουργό είναι υπαρκτά, γιατί ο Υπουργός είναι ακόμη στη θέση του; Εδώ τα ερωτήματα είναι πάρα πολύ σαφή. Είναι ερωτήματα λογικής.

Τι άλλο αποδείχθηκε; Ότι παρακολουθούσατε τον Αρχηγό του Γενικού Επιτελείου της Εθνικής Άμυνας, τον κ. Φλώρο, αλλά όχι μόνον αυτόν, αλλά και τον Αρχηγό του Γενικού Επιτελείου Στρατού, αλλά και τον Σύμβουλο Εθνικής Ασφαλείας και τους πρώην Γενικούς Γραμματείς Εξοπλισμών. Πέντε στελέχη ανώτατα των Ενόπλων Δυνάμεων. Για πόσο καιρό τους παρακολουθούσατε αυτούς; Για πόσο καιρό τους παρακολουθούσε η Εθνική Υπηρεσία Πληροφοριών; Όχι για δύο μήνες, όχι για τέσσερις, όχι για έξι, όχι για οκτώ. Τους παρακολουθούσατε για δύο χρόνια, δύο ολόκληρα χρόνια. Τούτο σημαίνει ότι για τον κάθε έναν από αυτούς έχουν υπογραφεί από την κ. Βλάχου, τουλάχιστον, δέκα διατάξεις παράτασης. Ποια είναι τα στοιχεία, λοιπόν, που προέκυψαν και δικαιολογούσαν αυτές τις διατάξεις παράτασης, τις οποίες υπέγραψε η κ. Βλάχου; Που είναι αυτά τα στοιχεία; Και εφόσον έχουν προκύψει αυτά τα στοιχεία και εφόσον αυτοί οι άνθρωποι θεωρούνται ύποπτοι για την εθνική ασφάλεια, για ποιο λόγο παραμένουν ακόμη στη θέση τους, όσοι από αυτούς παραμένουν ακόμη στη θέση τους; Ενώ την ίδια στιγμή είναι επιβεβαιωμένες και οι παρακολουθήσεις του κ. Κύρτσου και του κ. Τέλλογλου.

Κάθε ημέρα που περνάει όσα ο κ. Οικονόμου αλαζονικά χαρακτήριζε μύθους του Αισώπου, επιβεβαιώνονται ένα προς ένα! Ό,τι έχει γραφτεί μέχρι στιγμής, οποτεδήποτε έχει γίνει σοβαρή έρευνα στη βάση των επιταγών του κράτους δικαίου και του ελληνικού Συντάγματος, έχουν αποδειχθεί όλα. Δεν υπάρχει ένα δημοσίευμα που να έχει διαψευστεί.

Κι αναρωτιέμαι, αναρωτιούνται όλοι, αναρωτιούνται οι Έλληνες πολίτες για τις αντιφάσεις σας: Το καλοκαίρι μας λέγατε για τις επισυνδέσεις του κ. Κουκάκη και του κ. Ανδρουλάκη «είναι νόμιμες από μόνο τον λόγο της υπογραφής της κ. Βλάχου» Τελείωσε. Είναι νόμιμες οι παρακολουθήσεις. Σήμερα, δεν τολμάτε ούτε να ψελλίσετε ότι οι παρακολουθήσεις του κ. Χατζηδάκη και των ανώτατων στελεχών των Ενόπλων Δυνάμεων είναι νόμιμες από μόνη την υπογραφή της κ. Βλάχου, της ανέλεγκτης κατά την κρίση της κ. Βλάχου.

Και ερωτώ: Αυτές οι παρακολουθήσεις των Αρχηγών των Ενόπλων Δυνάμεων, των ανώτατων στελεχών του Υπουργείου Εθνικής Άμυνας, είναι νόμιμες ή παράνομες; Είναι νόμιμες ή παράνομες; Ερωτώ: Η παρακολούθηση του κ. Χατζηδάκη, είναι νόμιμη ή παράνομη.

Και τώρα έρχεται η Κυβέρνηση της Νέας Δημοκρατίας, έρχεται ο κ. Μητσοτάκης, έρχεται ο κ. Οικονόμου και αρχίζουν και πουλάνε τρέλα. Λένε ότι λειτουργούν κάποια ρυπαρά δίκτυα στην ΕΥΠ που κάνουν αυτά τα πράγματα. Άρα, τελικά αυτά τα πράγματα είναι παράνομα. Διότι δεν γίνεται τα ρυπαρά δίκτυα να κάνουν νόμιμες παρακολουθήσεις, γιατί τότε δεν θα ήταν ρυπαρά δίκτυα. Καταλαβαίνετε τον παραλογισμό στον οποίο μας έχετε μπλέξει, έχετε μπλέξει την πολιτική ζωή της χώρας, έχετε εμπλέξει τον κοινοβουλευτικό βίο; Και λέμε τώρα: Αν ισχύει αυτό περί των ρυπαρών δικτύων, που κάνουν όλες αυτές τις παράνομες πια παρακολουθήσεις, σε αυτό δεν μπορεί παρά να συμμετέχει και η κ. Βλάχου, η οποία υπογράφει τις διατάξεις για να γίνουν αυτές οι παρακολουθήσεις. Και αναρωτιέται κάποιος, πάλι, γιατί είναι ακόμη στη θέση της;

Πώς υπογράφονται οι διατάξεις παρακολούθησης, τις οποίες προωθούν τα ρυπαρά δίκτυα από την κ. Βλάχου, η οποία κατά τη δική σας ερμηνεία καθιστά τις παρακολουθήσεις νόμιμες, αλλά τελικά είναι παράνομες; Καταλαβαίνετε, μιλάμε για τον απόλυτο παραλογισμό.

Πώς λύνεται αυτή η αντίφαση; Θα σας πω πως λύνεται αυτή η αντίφαση. Υπάρχει πράγματι ένα ρυπαρό δίκτυο, το οποίο πράγματι κάνει παράνομες παρακολουθήσεις και αυτό το ρυπαρό δίκτυο έχει και αρχηγό τον κ. Κυριάκο Μητσοτάκη, ο οποίος ενορχηστρώνει και καθοδηγεί τη λειτουργία των ρυπαρών αυτών δικτύων, καταρρακώνοντας το κράτος δικαίου και εξευτελίζοντας και εργαλειοποιώντας τους θεσμούς.

Ρώτησε κάτι ο κ. Μηταράκης. Προσέξτε τώρα, γιατί δυσκολεύουν τα πράγματα ακόμα περισσότερο. Αυτό δεν είχα σκοπό να το πω, αλλά αφού μπαίνουμε σε αυτού του τύπου την διαλογική συζήτηση θα σας το πω. Ο κ. Μητσοτάκης έχει δύο επιλογές, κύριε Μηταράκη. Και οι δύο επιλογές πολιτικής υπεράσπισής του οδηγούν στην παραίτηση. Η πρώτη επιλογή είναι να παραδεχτεί ότι στην ΕΥΠ, την οποία έχει πάρει υπό την εποπτεία του, λειτουργούν κάποια ρυπαρά δίκτυα, τα οποία κάνουν παρακολουθήσεις και έχουν μετατρέψει το ελληνικό στράτευμα σε σουρωτήρι, παρακολουθούν τον Αρχηγό των Ενόπλων Δυνάμεων, παρακολουθούν τον Αρχηγό του Γενικού Επιτελείου Στρατού, τους γενικούς γραμματείς του Υπουργείου Εθνικής Άμυνας, παρακολουθούν τον Υπουργό κ. Κωστή Χατζηδάκη και όλα αυτά κάτω από τη μύτη του κ. Μητσοτάκη, ο οποίος έχει την εποπτεία της ΕΥΠ.

Άρα, αν δεν το γνωρίζει αυτό ο κ. Μητσοτάκης είναι ανίκανος, δεν κάνει για Πρωθυπουργός, πρέπει να παραιτηθεί. Δεν γίνεται να έχει μετατραπεί η Εθνική Υπηρεσία Πληροφοριών σε σουρωτήρι και ο κ. Μητσοτάκης να θεωρεί ότι δεν τρέχει τίποτα και να λέει, δεν γνώριζα, τι καλά, πάμε παρακάτω, συνεχίζουμε. Είναι επικίνδυνος για την εθνική ασφάλεια.

Αν ισχύει το δεύτερο είναι, επίσης, επικίνδυνος για την εθνική ασφάλεια, διότι είναι ο ίδιος που καθοδηγεί και ενορχηστρώνει.

Επομένως, κύριε Μηταράκη, το ερώτημα που θέσατε σας γυρίζει μπούμερανγκ, τελικά. Λοιπόν, ακούστε για να τελειώνει αυτή η πλάκα. Δεν υπήρχε κανένας λόγος εθνικής ασφάλειας. Το μόνο που υπήρχε ήταν το ιδιοτελές συμφέρον του κ. Μητσοτάκη να ελέγξει ασφυκτικά την πολιτική και κοινωνική ζωή του τόπου. Το αν το κίνητρό του ήταν και οικονομικό- διότι σας θυμίζω ότι όλο αυτό το διάστημα έχουν υπογραφεί συμβάσεις για εξοπλιστικά προγράμματα ύψους 15 δισεκατομμυρίων ευρώ, το υψηλότερο κόστος που έχει πληρώσει ποτέ η χώρα στην ιστορία της Μεταπολίτευσης από μία κυβερνητική θητεία- και σχετίζεται με τα εξοπλιστικά προγράμματα αυτό θα φανεί στην πορεία. Θα τα δούμε όλα αυτά, έχουμε χρόνο, η ζωή συνεχίζεται, το μέλλον διαρκεί πολύ.

Ακούστε, όμως. Προσπαθήσατε, λοιπόν, ακριβώς, επειδή υπάρχει το ιδιοτελές συμφέρον και ο αρχηγός εγκληματικής οργάνωσης, που είναι ο κ. Μητσοτάκης, να συγκαλύψετε το σκάνδαλο. Και μόνο η επιχείρηση συγκάλυψης είναι απόδειξη της ενοχής του. Η επιχείρηση συγκάλυψης, όμως, απέτυχε και απέτυχε επειδή λειτούργησε η αρχή που είναι αρμόδια για τη διασφάλιση του απορρήτου των επικοινωνιών.

Οπότε τι κάνατε τότε; Τα βάλατε -με μια κατάπτυστη ανακοίνωση του κ. Οικονόμου- με έναν δημόσιο λειτουργό, έναν πρώην αντιπρόεδρο του Συμβουλίου της Επικρατείας που είχε υπηρετήσει τη χώρα και το Σύνταγμα επί σαράντα χρόνια, με έναν δημόσιο λειτουργό που είχε το σθένος και την αξιοπρέπεια να κάνει το καθήκον του. Διότι το μόνο που έκανε ο κ. Ράμμος ήταν να τηρήσει τον νόμο που παραβιάζατε εσείς, ήταν να τηρήσει τις συνταγματικές του υποχρεώσεις και να τηρήσει το καθήκον του απέναντι στην κοινοβουλευτική δημοκρατία και στο Σύνταγμα της χώρας. Αυτό, δηλαδή, που δεν έκανε ο κ. Μητσοτάκης.

Και σε αυτή την επίθεση, μάλιστα, είχατε το θράσος να βάλετε μπροστά τον αναρμόδιο κ. Ντογιάκο να απειλεί έναν πρώην αντιπρόεδρο του Συμβουλίου της Επικρατείας με ποινές κάθειρξης για υποτιθέμενη τέλεση κακουργημάτων. Μετατρέψατε, δηλαδή και τον εισαγγελέα του Αρείου Πάγου σε εκτελεστικό βραχίονα του εγκληματικού σχεδίου του κ. Μητσοτάκη. Αυτά έχετε κάνει.

Με μία λέξη, όπως είπε ο κ. Τσίπρας στην τοποθέτησή του, ζόφος, ζόφος. Το σκάνδαλο, όμως, κυρίες και κύριοι συνάδελφοι, δεν σταματά εκεί. Μακάρι να σταματούσε εκεί. Το σκάνδαλο περιλαμβάνει και το «Predator» και εκεί πια λαμβάνει διεθνείς διαστάσεις, όχι απλώς με την έννοια ότι διασύρεται η χώρα στο εξωτερικό για τις παραβιάσεις του διεθνούς δικαίου, είναι πολύ χειρότερα τα πράγματα.

Το πρόβλημα με το «Predator» δεν είναι απλώς ότι παρακολουθούνταν, τουλάχιστον, διακόσια άτομα αποδεδειγμένα από στελέχη της Ελληνικής Αστυνομίας μέσω της Εθνικής Υπηρεσίας Πληροφοριών. Το πρόβλημα είναι -και αυτό το καθιστά και διεθνές και θα το βρείτε μπροστά σας, αλλά, δυστυχώς, ενδεχομένως να το βρει μπροστά της και η χώρα- ότι έχετε μετατρέψει την Ελλάδα σε κέντρο εμπορίας του «Predator», δίνοντας άδειες από το Υπουργείο Εξωτερικών για να φύγει το «Predator» και να πουληθεί στη Μαδαγασκάρη και από εκεί ποιος ξέρει πού μπορεί να έχει φτάσει. Στο Παρίσι, στο Λονδίνο, στο Βερολίνο; Κανείς δεν μπορεί να ξέρει.

Έχετε μετατρέψει, λοιπόν, τη χώρα σε κέντρο τέλεσης τέτοιου τύπου εγκληματικών ενεργειών, ενώ την ίδια στιγμή τι άλλο κάνετε; Την έχετε μετατρέψει και σε κατασκοπευτικό κέντρο. Φέρνετε και πράκτορες με τις ευλογίες των ελληνικών αρχών, τους οποίους εκπαιδεύετε σε κέντρα της Εθνικής Υπηρεσίας Πληροφοριών. Καταλαβαίνετε το μέγεθος του σκανδάλου; Καταλαβαίνετε τι έχετε κάνει;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Έχετε συγκροτήσει εγκληματική οργάνωση διεθνούς εμβέλειας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζανακόπουλε, κοιτάξτε το ρολόι απέναντι. Ότι ισχύει για τους Βουλευτές ισχύει και για εσάς και για τους Υπουργούς. Ολοκληρώστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Ολοκληρώνω, κύριε Πρόεδρε, με το εξής. Ήθελα να αναφερθώ και σε μία άλλη πτυχή του σκανδάλου, η οποία αγγίζει πια όχι απλώς τους διακοσίους, διακοσίους πενήντα που παρακολουθείτε μέσω των επίσημων επισυνδέσεων της Εθνικής Υπηρεσίας Πληροφοριών και του «Predator», αλλά αγγίζει πλέον κάθε Έλληνα πολίτη, που είναι το σκάνδαλο «MAJORITAS», διότι φαίνεται ότι έχει αξιοποιήσει την τεχνογνωσία σας στην επεξεργασία προσωπικών δεδομένων για να χειραγωγείτε τους Έλληνες πολίτες ακόμα και στην εκλογική τους συμπεριφορά. Έχετε φέρει τον Μπάνον στην Ελλάδα, αυτό έχετε κάνει. Έχετε φέρει τις πρακτικές Μπάνον στην Ελλάδα, αλλά αυτά θα έχουμε χρόνο να τα συζητήσουμε κατά τη διάρκεια της διαδικασίας.

Θα σας πω ένα τελευταίο. Η ζημιά που έχετε κάνει στην ελληνική δημοκρατία είναι τεράστια, διότι δεν έχουμε εδώ να κάνουμε μόνο με την παραβίαση του Συντάγματος, με την κατάλυση του κράτους δικαίου, με την εκτροπή, έχουμε να κάνουμε με μία υπόθεση η οποία έχει μακροπρόθεσμες συνέπειες, διότι διαρρηγνύει τον ίδιο τον κοινωνικό ιστό. Για ποιον λόγο; Διαρρηγνύει τις ίδιες τις προϋποθέσεις του ζην εν κοινωνία. Σκεφτείτε. Στο εξής τα κίνητρα καθενός -και ειδικά ημών από τη Νέα Δημοκρατία- είναι υπό αμφισβήτηση. Γιατί κάνεις αυτό που κάνεις; Το πιστεύεις ή εκβιαζόμενος; Αυτό είναι το ερώτημα που θα κυριαρχεί σε οποιαδήποτε πολιτική συζήτηση κάνουμε, μία πολιτική συνεργασία, μία ψήφος, μία τροπολογία, ακόμα και δικαστικές αποφάσεις. Γιατί κάνουν αυτό που κάνουν όσοι το κάνουν; Το κάνουν επειδή το πιστεύουν ή το κάνουν επειδή εκβιάζονται από την εγκληματική οργάνωση που έχετε φτιάξει;

**ΠΡΟΕΔΡΕΥΩΝ (Νικήτας Κακλαμάνης):** Κύριε Τζανακόπουλε, ολοκληρώστε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Πρέπει, λοιπόν, να υπερασπιστούμε το Σύνταγμα. Πρέπει να υπερασπιστούμε τη δημοκρατία για να υπερασπιστούμε το στοιχειώδες, τη δυνατότητα να ζούμε σε κοινωνία δημοκρατική και όχι σε αυτό το δυστοπικό ολοκληρωτικό καθεστώς που έχει δημιουργήσει ο κ. Μητσοτάκης.

Και εδώ θα δοκιμάσουμε όλοι και οι Βουλευτές της Συμπολίτευσης και οι Βουλευτές της Αντιπολίτευσης…

**ΠΡΟΕΔΡΕΥΩΝ (Νικήτας Κακλαμάνης):** Σας παρακαλώ πολύ να ολοκληρώσετε.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Επιτρέψτε μου, κύριε Κακλαμάνη.

Θα είχα ολοκληρώσει εάν δεν με είχατε διακόψει τόσες φορές.

**ΠΡΟΕΔΡΕΥΩΝ (Νικήτας Κακλαμάνης):** Δεν γίνεται αλλιώς.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Εδώ θα δοκιμαστούμε όλοι και οι Βουλευτές της Αντιπολίτευσης, αλλά κυρίως εσείς. Θα κληθείτε να αποφασίσετε αν θα υπερασπιστείτε το Σύνταγμα και τη δική σας πολιτική αξιοπρέπεια ή αν θα διασύρετε εαυτούς θυσιάζοντας την πολιτική σας αξιοπρέπεια για χάρη του αρχηγού της εγκληματικής οργάνωσης, του κ. Μητσοτάκη

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Επειδή ο ιστορικός του μέλλοντος θα διαβάσει τα Πρακτικά του Κοινοβουλίου, θέλω να πω ότι οι Έλληνες Βουλευτές ψηφίζουν σύμφωνα με τις αποφάσεις των κομμάτων που ανήκουν και σύμφωνα με τη συνείδησή τους και ουδείς Έλληνας Βουλευτής ψηφίζει, εκβιαζόμενος.

(Θόρυβος από την πτέρυγα του ΣΥΡΙΖΑ)

**ΘΕΑΝΩ ΦΩΤΙΟΥ:** Αυτό δεν το ξέρουμε ακόμη!

**ΠΡΟΕΔΡΕΥΩΝ (Νικήτας Κακλαμάνης):** Ουδείς Έλληνας Βουλευτής! Είναι ντροπή να λέγονται αυτά μέσα στη Βουλή!

**ΕΥΚΛΕΙΔΗΣ ΤΣΑΚΑΛΩΤΟΣ:** Ντροπή είναι αυτοί που μας έφτασαν εκεί!

**ΠΡΟΕΔΡΕΥΩΝ (Νικήτας Κακλαμάνης):** Είναι ντροπή!

Ο κ. Νίκος Φίλης έχει τον λόγο.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, σαν σήμερα, 25 Ιανουαρίου του 2015, πριν οκτώ χρόνια, υπήρξε μία μεγάλη εκλογική νίκη του λαού και του ΣΥΡΙΖΑ.

(Χειροκροτήματα από την πτέρυγα του ΣΥΡΙΖΑ)

Σε μία τόσο σημαδιακή ημερομηνία σήμερα, ο ΣΥΡΙΖΑ - Προοδευτική Συμμαχία αναλαμβάνει μία νέα ιστορική πρωτοβουλία. Αναλαμβάνει την ευθύνη με τη σημερινή πρόταση μομφής απέναντι στη χειρότερη και πιο επικίνδυνη Κυβέρνηση που γνώρισε ο τόπος, να απαλλάξει τη χώρα από το όνειδος, την ντροπή που συνιστά η παραμονή αυτής της Κυβέρνησης στην εξουσία. Σήμερα σπάμε τον πάγο της εκτροπής, της συγκάλυψης, αλλά και της αδιαφορίας και της απάθειας απέναντι στο δημόσιο συμφέρον και τη δημοκρατία. Ανοίγουμε τον δρόμο.

Σε λίγους μήνες, σε μία άλλη «ανοιξιάτικη - καλοκαιρινή 25η Ιανουαρίου», ο λαός θα κάνει την τελική εκκαθάριση του καθεστώτος Μητσοτάκη.

(Χειροκροτήματα από την πτέρυγα του ΣΥΡΙΖΑ)

Θα φέρει στην εξουσία μία νέα προοδευτική δημοκρατική κυβέρνηση, με κορμό τον ΣΥΡΙΖΑ - Προοδευτική Συμμαχία και πρωθυπουργό τον Αλέξη Τσίπρα.

(Χειροκροτήματα από την πτέρυγα του ΣΥΡΙΖΑ)

Η πιο μεγάλη ώρα για τη μεγάλη ανατροπή, για τη μεγάλη νίκη της δημοκρατίας και του λαού αρχίζει τώρα.

Εδώ και μερικούς μήνες η πολιτική ζωή της χώρας έχει εισέλθει στο ολισθηρό μονοπάτι μίας τεράστιας θεσμικής εκτροπής, σε αυτό που σε μία προκλητική αντιστροφή των ευθυνών, έχει τολμήσει να αποκαλέσει «βούρκο» ο κ. Μητσοτάκης.

Όχι, κύριε Μητσοτάκη. Βούρκος είναι οι υποκλοπές που διαπράξατε και η συγκάλυψη. Βούρκος είναι οι πολλαπλές εκτροπές, βούρκος είναι οι κατά παραγγελία εισαγγελικές γνωμοδοτήσεις τύπου Ντογιάκου. Βούρκος είναι ο πόλεμος και οι ύβρεις απέναντι στην ΑΔΑΕ και τον άξιο δημόσιο λειτουργό και δικαστή κ. -με κεφαλαίο «Κ»- Χρήστο Ράμμο από τον Κυβερνητικό Εκπρόσωπο. Βούρκος είναι να μιλάει πριν λίγο από εδώ ο Κυβερνητικός Εκπρόσωπος, ο κ. Θεοχάρης, για επισύνδεση Ράμμου - ΣΥΡΙΖΑ. Βούρκος είναι οι ύβρεις απέναντι στους συνταγματολόγους, που τις τελευταίες ημέρες, με πρωταγωνιστές παράγοντες του λεγόμενου «ακραίου κέντρου», έχει οδηγήσει σε μπούλινγκ, ακόμα και απέναντι σε πρόσωπα, όπως είναι ο κ. Βενιζέλος και ο κ. Αλιβιζάτος, που για τους δικούς τους λόγους, πολιτικούς και επιστημονικούς, αποφάσισαν αυτή τη φορά να μη σταθούν στο πλευρό αυτών που εξευτελίζουν και διασύρουν τους δημοκρατικούς θεσμούς και να τολμήσουν ότι το «μένουμε Ευρώπη» σημαίνει πρώτα και κύρια την υπεράσπιση της δημοκρατίας.

(Χειροκροτήματα από την πτέρυγα του ΣΥΡΙΖΑ)

Οι υποκλοπές με ευθύνη του παρακράτους Μητσοτάκη και οι διαστάσεις που έχουν λάβει αποτελούν πλέον ένα καρκίνωμα, που εξαπλώνεται και κατατρώει το σώμα της δημοκρατίας, υποβαθμίζει τη διεθνή θέση της χώρας, που έχει γίνει περίγελος στην Ευρωπαϊκή Ένωση, στο Ευρωκοινοβούλιο και ειδικά στην Επιτροπή PEGA, που απηύθυνε, παρά τις αθλιότητες μιας Ευρωβουλευτού σας, όχι μία, αλλά δέκα συστάσεις-κόλαφο στην Κυβέρνηση, ενώ εχθές μάθαμε ότι επιλαμβάνεται της υπόθεσης το Ευρωπαϊκό Ελεγκτικό Συνέδριο, που βάζει στο στόχαστρο τα κονδύλια που δίνονται στην Ελλάδα, σε συνάρτηση με την κατάσταση του κράτους δικαίου, όπως ήδη κάνει με την Ουγγαρία του Όρμπαν, την Πολωνία και την Ιταλία της ακροδεξιάς Μελόνι.

Μας αφορά όλους το θέμα των υποκλοπών, γιατί πλήττει τη δημοκρατία και την οικονομία στη χώρα μας.

(Χειροκροτήματα από την πτέρυγα του ΣΥΡΙΖΑ)

Ένας δυστοπικός τραμπισμός made in Greece έχει πιάσει στη μέγγενή του τη δημοκρατία και τον κοινοβουλευτισμό, ένας τραμπισμός ελληνικής κοπής, που, όπως στις ΗΠΑ, βασίζεται στην άλωση ενός ιστορικού κόμματος, όπως η Νέα Δημοκρατία, από εξτρεμιστές. Εκεί από την ομάδα Τραμπ στους ρεπουμπλικάνους, εδώ από την ομάδα Μητσοτάκη στη Νέα Δημοκρατία.

Ο κ. Μητσοτάκης ηγείται μίας σέχτας ακραιφνώς νεοφιλελεύθερων, ακροδεξιών ρεβανσιστών και φανατικών κοινωνιοπαθών, του λεγόμενου «ακραίου κέντρου», που ήρθαν στην εξουσία για να βάλουν ταφόπετρα στη Μεταπολίτευση, εκεί όπου εντοπίζουν την αφετηρία μίας, όπως λένε, ιδεολογικής ηγεμονίας της Αριστεράς, μία ομάδα ακραίων ιδεοληπτικών, δήθεν αρίστων, που εμπνέονται ιδεολογικά από τις πιο σκοτεινές στιγμές της σύγχρονης ελληνικής ιστορίας και επιζητούν μία ιστορική ρεβάνς σε βάρος της Αριστεράς και των προοδευτικών δυνάμεων.

Επιδιώκουν μια ιδεολογική επαναθεμελίωση της κυριαρχίας του αστικού πολιτικού συστήματος, που η ρίζα των επιλογών τους ανιχνεύεται στον εμφυλιοπολεμικό διχασμό και στις διαιρετικές τομές εκείνης της περιόδου. Έχουν ως καταστατικό τους στόχο -και το διακηρύσσουν σε κάθε περίπτωση- τον -πάση θυσία- αποκλεισμό της Αριστεράς από τη διακυβέρνηση της χώρας. Και αυτή η κατεύθυνση έγινε φανερή στην κηδεία του τέως, όπου η Κυβέρνηση, προκειμένου να συγκολλήσει όλες οι τάσεις και τις φατρίες της Δεξιάς, μετέτρεψε μία ιδιωτική, υποτίθεται, κηδεία σε de facto δημόσια φαντασμαγορική εκδήλωση, με την εκπροσώπησή της σε ανώτερο επίπεδο.

Αυτά ζούμε. Αυτό προσπαθούν με κάθε τρόπο και μέσο να κάνουν πράξη: Σκότος, κατασυκοφάντηση και νόθευση του πολιτικού ανταγωνισμού, ακόμα και μεθοδεύσεις χειραγώγησης τύπου Τραμπ και Μπολσονάρο. Διαβάσαμε ότι επιστρατεύει ο Πρωθυπουργός, όπως αποκαλύπτεται, μία ρουμανική εταιρεία η οποία συλλέγει ευαίσθητα προσωπικά δεδομένα των πολιτών για λογαριασμό της Νέας Δημοκρατίας, για να κάνει το αντίστοιχο εκλογικό προσωπικό προφίλ.

Γκρέμισμα κάθε δημοκρατικής κατάκτησης, αντιλαϊκές πολιτικές και λεηλασία του κράτους, υποταγή του κράτους και του δημόσιου τομέα στην αγορά και σε κάθε είδους συμφέροντα, συνεχείς αναβολές στην είσπραξη των υπερκερδών από διυλιστήρια και παρόχους ενέργειας, τσουνάμι απευθείας αναθέσεων 9 δισεκατομμυρίων ευρώ, καταιγισμός πλειστηριασμών πρώτης κατοικίας προς θεσμικούς «Πάτσηδες». Σας τιμά η λέξη «Πάτσης»;

Υπερφορολόγηση μέσω γιγάντωσης στην είσπραξη έμμεσων φόρων. Επιπλέον 6 δισεκατομμύρια ευρώ έμμεσοι φόροι καταβλήθηκαν φέτος, που καταληστεύουν τους πιο ευάλωτους συμπολίτες μας. Λεηλασία των εισοδημάτων από τον καλπάζοντα πληθωρισμό, την αισχροκέρδεια στην ενέργεια, στα καύσιμα, στα τρόφιμα, στα είδη πρώτης ανάγκης, θανατοπολιτική στην πανδημία, που οδήγησε την Ελλάδα στην κορυφή σχεδόν των θανάτων παγκοσμίως αναλογικά με τον πληθυσμό της. Πατριδοκαπηλία, εθνοδουλεία και υποταγή στα αμερικανονατοϊκά κελεύσματα αντί της πολυδιάστατης εξωτερικής πολιτικής.

Αντιμεταρρύθμιση στην υγεία και την παιδεία, με παιδιά που χάνουν τη ζωή τους, γιατί δεν υπάρχει ΜΕΘ σε όλη τη βόρεια Ελλάδα και ξεψυχούν κατά τη μεταφορά τους στη νότια, με σχολεία που καταρρέουν, αλλά με τα Ραφάλ και τα F-35 να εκτοξεύουν σε πρωτοφανή ύψη τις δαπάνες για υπερεξοπλισμούς και τα παράλληλα ωφελήματα για όσους εμπλέκονται στο εμπόριο όπλων.

Στήσιμο παρακράτους στην καρδιά του επιτελικού κράτους, εγκληματικές δράσεις στο όνομα της ασφάλειας, αυταρχισμός και εγκλήματα απέναντι στη νεολαία, στους διαφορετικούς, στους μετανάστες και στους πρόσφυγες. Σύμφωνα με τη «Μαύρη Βίβλο» των επαναπροωθήσεων, που συνέταξαν δεκαπέντε οργανώσεις που μετέχουν στο δίκτυο επιτήρησης της συνοριακής βίας, καταγράφονται εικοσιπέντε χιλιάδες θύματα επαναπροωθήσεων σε δεκαπέντε ευρωπαϊκές χώρες.

Ειδικά στην Ελλάδα, διατυπώνονται ανατριχιαστικές καταγγελίες για βασανιστήρια, βία, κλοπή αντικειμένων και χρημάτων και ωμής παραβίασης δικαιωμάτων. Τα άκουσε αυτά ο ελληνικός λαός; Όχι, τα σβήνουν τα «πετσωμένα» μέσα ενημέρωσης.

Πρόσφατα, η Ελλάδα καταδικάστηκε στο Ευρωπαϊκό Δικαστήριο Ανθρωπίνων Δικαιωμάτων να καταβάλει 330.000 ευρώ ως αποζημίωση για τα θύματα στο Φαρμακονήσι επί κυβερνήσεως Σαμαρά, όταν το Λιμενικό, με κυβερνητική εντολή, ενήργησε με τρόπο που οδήγησε σε πνιγμό προσφύγων και συμπεριφέρθηκε με τρόπο βασανιστικό σε όσους τελικά συνέλαβε, ενώ ο κ. Μητσοτάκης και άλλοι τότε Υπουργοί, που τυχαίνει να είναι Υπουργοί και σήμερα, αρνούνταν ότι συνέβη κάτι τέτοιο, όπως κάνουν και τώρα.

Σε αυτό το πλαίσιο εντάσσεται η βαρβαρότητα με τους τριάντα οκτώ πρόσφυγες στον Έβρο που, κατά τη δήλωση του κ. Μηταράκη στις 16 Αυγούστου, είχε ως αποτέλεσμα τον θάνατο ενός μικρού παιδιού. Ναι, ήταν του κ. Μηταράκη, που την αναίρεσε στη συνέχεια και σήμερα έχετε την απαίτηση να ζητήσουμε εμείς συγγνώμη, γιατί χωρίς τελική δικαστική κρίση δεν εννοούμε να παρακολουθήσουμε τις διαψεύσεις των ίδιων σας των Υπουργών προς τους εαυτούς τους.

Πίσω από την υπόθεση του μικρού κοριτσιού υπάρχει η κυβερνητική επιχείρηση συγκάλυψης των επαναπροωθήσεων, που γίνονται από το παρακράτος μαυροντυμένων άγνωστων στον Έβρο. Αυτό το έγραψε η «ΚΑΘΗΜΕΡΙΝΗ» την Κυριακή, με όλο το στόρι για το μικρό παιδί. Μαυροντυμένοι παρακρατικοί στον Έβρο διώχνουν τους ανθρώπους αυτούς, τους κυνηγάνε.

Και από την άλλη οι Τούρκοι με τους δικούς τους παρακρατικούς τους στέλνουν από εδώ. Γίνονται «μπαλάκι» δυστυχείς άνθρωποι ανάμεσα σε δύο ανάλγητες εξουσίες.

Αρνείστε να επιδιώξετε ένα σύμφωνο μετανάστευσης στην Ευρωπαϊκή Ένωση που να κατανέμει τα βάρη. Αρνείστε μια νέα συμφωνία της Ευρωπαϊκής Ένωσης με την Τουρκία. Κάνετε τη βρώμικη δουλειά στον Έβρο. Αυτή που δεν μπορεί να κάνει μόνη της το κυρίαρχο μπλοκ στην Ευρωπαϊκή Ένωση. Καθαίρεσε η Κομισιόν τον αρχηγό της FRONTEX για τα εγκλήματα που έκανε εναντίον των προσφύγων στο Αιγαίο, αυτόν που ο Μητσοτάκης παρασημοφόρησε στην Ελλάδα. Εκεί έχετε καταντήσει. Είναι λυπηρό αυτό που συμβαίνει. Αλλά δεν είναι δυνατόν να δεχτούμε αυτή την απάνθρωπη και έξω από την ελληνική αντίληψη για τη δημοκρατία και το Διεθνές Δίκαιο συμπεριφορά.

Την Κυβέρνηση χαρακτηρίζουν επίσης αυταρχισμός και ρατσιστική συμπεριφορά απέναντι σε κοινωνικές ομάδες όπως οι Ρομά που μετά τους τελευταίους μήνες έχουν δύο νεκρούς, τον Σαμπάνη και τον Κώστα Φραγκούλη από βάρβαρα αστυνομικά πυρά. Αυτό ζει ο κόσμος τα τελευταία τριάμισι χρόνια.

Κυρίες και κύριοι, όλη αυτή η δυστοπία στήθηκε πάνω στη διάλυση και στη μετάλλαξη της Νέας Δημοκρατίας, πάνω στην αιχμαλωσία της συντηρητικής παράταξης από τον πιο έξαλλο και αγοραίο φιλελευθερισμό και από την ακροδεξιά της πτέρυγα. Ο Κυριάκος Μητσοτάκης παίρνοντας τη σκυτάλη από την περίοδο Σαμαρά που νομιμοποίησε μαζί με τον κ. Βενιζέλο την ακροδεξιά ως εμπροσθοφυλακή στην υλοποίηση των βάρβαρων μνημονιακών πολιτικών, έφτασε τον εναγκαλισμό του με την ακροδεξιά και τις πρακτικές της στις ακραίες του συνέπειες. Το τερμάτισε.

Το καθεστώς Μητσοτάκη με όλα αυτά που διέπραξε με τις υποκλοπές και την αντιδημοκρατική εκτροπή του, αποτελεί πλέον μια ύβρη για τη δημοκρατία, έναν λεκέ στο Σώμα της. Αν δεν αντισταθούμε, θα διολισθήσουμε βήμα-βήμα μέχρι την ουσιαστική κατάλυση της Τρίτης Ελληνικής Δημοκρατίας και των εγγυήσεων του κράτους δικαίου. Και αυτή είναι η ιστορική ευθύνη των Βουλευτών της Νέας Δημοκρατίας, των πρώην πρωθυπουργών και των στελεχών της. Όσο δεν αντιδρούν, όσο ανέχονται το καθεστώς Μητσοτάκη, όσο αρκούνται σε προειδοποιητικές βολές και σε σχοινοτενείς χρησμούς, θα είναι συνυπεύθυνοι ή χρήσιμοι ηλίθιοι.

Η χώρα όσο αργεί η νέμεσις και η κάθαρση γι’ αυτή την τραγωδία που βιώνει, θα είναι παγιδευμένη σε αυτή την ευτέλεια και σε μια υποβάθμιση της δημοκρατικής λειτουργίας, που ήδη απλώνεται και επηρεάζει όλες τις πτυχές του δημόσιου βίου. Μια τεράστια αράχνη, ένα παρακράτος που καθηλώνει τη χώρα, απλώνεται πάνω από τη χώρα, πάνω από το πολίτευμά μας. Σε οποιαδήποτε άλλη χώρα η παραίτηση του Πρωθυπουργού για λόγους αξιοπρέπειας και αξιοπιστίας του πολιτικού του χώρου φαίνεται επιβεβλημένη, κύριοι της Νέας Δημοκρατίας. Δείτε τον Τζόνσον στη Μεγάλη Βρετανία που για πολύ μικρότερο, ελαφρότερο παράπτωμα παραιτήθηκε. Εδώ δεν υπάρχει καμμία πολιτική ευθύνη.

Η δημοκρατία δεν έχει ανάγκη όλα όσα αποκαλύπτονται από τον Ιούλιο και μετά για να δράσει. Δεν έχει ανάγκη ούτε καν τις σημερινές καταλυτικές εξελίξεις που αποκάλυψε παρά τις απειλές και τα εμπόδια η ΑΔΑΕ και ο κ. Ράμμος. Δεν έχει ανάγκη από όλα όσα αποκαλύπτονται καθημερινά για την έκταση της ύβρεως σε βάρος της. Αυτά που αποκαλύπτονται είναι κάτω από την κορυφή του παγόβουνου ή μάλλον στο εσωτερικό του, γιατί η κορυφή είναι δεδομένη. Είναι ο Μητσοτάκης!

Μπράβο στην ερευνητική δημοσιογραφία, στο «Inside Story», στους «Reporter United», στον κ. Βαξεβάνη και στο «DOCUMENTO», στον Σουλιώτη της «ΚΑΘΗΜΕΡΙΝΗΣ», στον κ. Τερζή της «Εφημερίδας των Συντακτών» και σε άλλους. Μπράβο τους, γιατί χάρη στη δράση τους έχουμε πλέον όλα τα στοιχεία που θεμελιώνουν το πρωθυπουργικό έγκλημα, τα οποία θα στοιχειοθετήσει ακόμη πληρέστερα η δικαιοσύνη, αν βεβαίως αφεθεί, χωρίς παρεμβάσεις τύπου Ντογιάκου, να προχωρήσει το έργο της.

Γιατί μπροστά στη δικαιοσύνη θα πάνε περίπατο τα περί απορρήτου. Γιατί μπροστά της θα εμφανιστούν οι κ.κ. Μπίτζιος, Λαβράνος, Ντίλιαν που τους κρύψατε από τη διαδικασία της Βουλής. Όπως φαίνεται θα εξαφανιστούν χωρίς την ασπίδα του απορρήτου οι κ.κ. Δημητριάδης και Κοντολέων. Εκεί θα ερευνηθούν τα τιμολόγια αγοράς του «Predator» και οι άδειες εξαγωγής του από το Υπουργείο Εξωτερικών, οι αστυνομικοί και οι υπάλληλοι χειριστές του, ο χώρος μέσα στο οποίο λειτούργησε στις εγκαταστάσεις της ΕΥΠ στην Αγία Παρασκευή. Εκτός και αν βρείτε τον τρόπο να οδηγήσετε και τη δικαιοσύνη στον αυτοχειριασμό.

Μπράβο και στους διεθνείς «συκοφάντες» σε εισαγωγικά συκοφάντες των «New York Times» που ακόμη και σήμερα απέδειξαν ότι η «INTELLEXA» εμπορευόταν το «Predator» από την Ελλάδα προς την Μαδαγασκάρη και λάμβανε σχετική άδεια από το Υπουργείο Εξωτερικών. Τόσο άγνωστο σας ήταν που όχι μόνο το χρησιμοποιήσατε αλλά βοηθούσατε και στην εξαγωγή του. Μπράβο!

Μπράβο στην «WASHINGTON POST», στον «GUARDIAN», το «POLITICO», την «GOOGLE», το Facebook, που ανίχνευσαν το «Predator» και το συνέδεσαν με τη δράση κυβερνητικών παραγόντων στην Ελλάδα. Μπράβο στους ευρωπαίους «συκοφάντες» και, κυρίως, στην επιτροπή PEGA του Ευρωκοινοβουλίου που κατέστησε την Κυβέρνηση Μητσοτάκη υπόλογη και στους Ευρωπαίους πολίτες.

Κύριοι συνάδελφοι, ο Πρωθυπουργός πιάστηκε με τον κοριό στο αυτί. Η ΑΔΑΕ επιβεβαιώνει ότι έγιναν παρακολουθήσεις από την ΕΥΠ σε βάρος Υπουργών, πολιτικών αντιπάλων, δημοσιογράφων. Επιβεβαιώνονται συνομιλίες όπως η συνομιλία του Αρχηγού ΓΕΕΘΑ, όπου η ΕΥΠ κατέγραψε θέματα παράνομου πλουτισμού και εκατοντάδων χιλιάδων ευρώ σε μια περίοδο που είχε αρχίσει το πάρτι των υπερεξοπλισμών. Όσοι μιλάνε για όπλα είναι οι έμποροι της πατρίδας, πατριδοκάπηλοι. Για άλλη μια φορά επιβεβαιώνεται. Και δεν υπήρξε καμμία επίσημη απάντηση και διάψευση. Αντιθέτως ο Στρατηγός Φλώρος κρίθηκε ότι είναι αναγκαίο να παραμείνει άλλο ένα χρόνο στην ηγεσία του στρατού και αυτό δείχνει ότι υπάρχουν σχέσεις μεταξύ Πρωθυπουργού και του Αρχηγού ΓΕΕΘΑ. Είναι άραγε οι μόνες θεσμικές σχέσεις ή υπάρχουν και άλλα κάτω από το τραπέζι όπως λέγεται;

Αλλά και οι διάλογοι του τότε Υπουργού Ενέργειας Κωστή Χατζηδάκη γράφεται ότι αφορούν επιχειρηματικά συμφέροντα. Τι παρακολουθούσε η ΕΥΠ με εντολή του Πρωθυπουργού. Όταν παρακολουθούνται ξένοι επιχειρηματίες, ποιος θα επενδύσει σε μια χώρα; Οι υποκλοπές, λοιπόν, προσβάλλουν τη δημοκρατία αλλά υπονομεύουν και την οικονομία. Μας αφορούν όλους. Γιατί όλοι μας γινόμαστε εν δυνάμει παρακολουθούμενοι από ένα παρακράτος.

Κυρίες και κύριοι της Νέας Δημοκρατίας, η κλεψύδρα σας τελειώνει. Φύγετε προτού η πολιτική σας προκαλέσει ανήκεστη βλάβη στους δημοκρατικούς θεσμούς, και στη ζωή των πολιτών αλλά και στη διεθνή εικόνα της χώρας. Να γίνουν εκλογές τώρα για να δώσει ο ελληνικός λαός δημοκρατική διέξοδο. Δεν θα σωθείτε μετερχόμενοι θλιβερά κόλπα αντιπερισπασμού και παραπλάνησης των πολιτών. Η επιχείρηση πλαστού συμψηφισμού συνιστά μια ομολογία ενοχής. Το ακούσαμε από τον κ. Γεραπετρίτη. Δεν θα σωθείτε με τα τεχνάσματα να μην απολογείστε για την αντιλαϊκή και αντικοινωνική σας πολιτική, αλλά να το παίζετε αντιπολίτευση λες και ο ΣΥΡΙΖΑ κυβερνάει ακόμα. Τόση εμπιστοσύνη έχετε στο έργο σας;

 Είμαστε υπερήφανοι, γιατί ως κυβέρνηση ΣΥΡΙΖΑ βγάλαμε τη χώρα από τα μνημόνια στην οποία εσείς την είχατε κατακρημνίσει, ότι ρυθμίσαμε το χρέος το οποίο εσείς είχατε διογκώσει, ότι αφήσαμε 39 δισεκατομμύρια στα δημόσια ταμεία όταν εσείς αφήσατε άδεια και λεηλατημένα δημόσια ταμεία. Είμαστε υπερήφανοι, γιατί αποκαταστήσαμε και διευρύναμε τη δημοκρατία στη χώρα μας. Είμαστε υπερήφανοι, γιατί παρά τους μνημονιακούς καταναγκασμούς που ορισμένες φορές μας οδήγησαν σε επώδυνες αποφάσεις ή και λάθη, κατορθώσαμε να ανορθώσουμε την κοινωνία και μάλιστα τους πλέον αδικημένους και καταφρονημένους, αυτούς που τώρα ξαναγκρεμίζετε στην ανασφάλεια, στην ιδιωτικοποίηση της δημόσιας ασφάλειας, στη διάλυση των νοσοκομείων, στη διάλυση των επικουρικών ταμείων, αυτών που με την ακρίβεια να κατατρώει το εισόδημά τους, τους εμπαίζετε προεκλογικά με κουπόνια.

Όμως είναι αναγκαία μια ρύθμιση μόνιμη, μια ρύθμιση που να αναπληρώνει το εισόδημα με την καθιέρωση της μαζικής αναπροσαρμογής, μία ρύθμιση που να ανταποκρίνεται στην αξιοπιστία του πολίτη και όχι προεκλογικά παιχνίδια με κουπόνια. Κύριοι συνάδελφοι, μέσα στην τριετία σας παρά τη δημοσιονομική χαλάρωση αυξήθηκε ο κίνδυνος της φτώχειας.

**ΠΡΟΕΔΡΕΥΩΝ (Νικήτας Κακλαμάνης):** Κύριε Φίλη, δεν μπορώ να σας αφήσω άλλο. Παρακαλώ κλείστε.

**ΝΙΚΟΛΑΟΣ ΦΙΛΗΣ:** Τελειώνω, κύριε Πρόεδρε. Κλείνω.

Η EUROSTAT λέει ότι το 21% των πολιτών κινδυνεύει από την φτώχεια. Η UNICEF λέει ότι ανέβηκε η παιδική φτώχεια. Σας καταψηφίζουμε εν ονόματι της κοινωνίας.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Καθαρίστε το Βήμα.

Και μέχρι να φτιαχτεί ο κατάλογος ξεκινάμε με τις αγορεύσεις των Υπουργών με τον κ. Γεωργιάδη. Κάθε μία ώρα θα μιλάει ένας Υπουργός. Μόλις κατέβει ο κ. Γεωργιάδης θα αναγνώσω -υποθέτω θα το έχει έτοιμο η υπηρεσία- την πρώτη δεκατετράδα των συναδέλφων για να ξέρουν πάνω-κάτω την ώρα που θα μιλήσουν. Αυτονόητο είναι ότι θα έχει την δίλεπτη, τρίλεπτη ανοχή και ο κ. Γεωργιάδης που έδωσα στους δύο εισηγητές.

Παρακαλώ να κλείσει το σύστημα ηλεκτρονικής εγγραφής.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Ευχαριστώ πάρα πολύ, κύριε Πρόεδρε.

Ομολογώ ότι εντυπωσιάζομαι κάθε φορά που ακούω έναν ομιλητή του ΣΥΡΙΖΑ. Ο κ. Τζανακόπουλος μάς μίλησε για την προσβολή κατά των συνταγματολόγων μεταξύ αυτών και του εγκρίτου κ. Βενιζέλου. Ο κ. Φίλης προ ολίγου μας είπε ότι το 2015 αποκαταστήσανε και διεύρυναν τη δημοκρατία. Όμως ο προηγούμενος, του 2015, κυβερνήτης ήταν ο κ. Βενιζέλος. Άρα τι έγινε; Ο έγκριτος συνταγματολόγος Βενιζέλος έπληττε τη δημοκρατία την οποία αποκαταστήσατε εσείς, κύριε Φίλη; Δηλαδή συμβουλεύεστε ανθρώπους οι οποίοι έπληξαν τη δημοκρατία την οποία αποκαταστήσατε;

Είπατε δε και το αμίμητο, ότι ο κ. Τσίπρας θα είναι ο επόμενος Πρωθυπουργός της Ελλάδος. Κύριε Φίλη, θα σας πω κάτι, αλλά μην εκπλαγείτε. Όσο πιθανό είναι να βρείτε τον τάφο της μικρής Μαρίας στον Έβρο τόσο πιθανό είναι να γίνει Πρωθυπουργός ο Αλέξης Τσίπρας ξανά στην Ελλάδα.

(Χειροκροτήματα από την πτέρυγα της Νέας Δημοκρατίας)

Κυρίες και κύριοι συνάδελφοι, ο σκοπός της σημερινής μου ομιλίας είναι να εξηγήσω όσο μπορώ πιο απλά στον ελληνικό λαό ότι όλη η στάση του κ. Τσίπρα το τελευταίο εξάμηνο και η ομιλία του, που παρακολουθήσαμε το μεσημέρι εδώ, δεν είναι παρά άλλο ένα θέατρο ενός εκ των μεγαλύτερων υποκριτών της ελληνικής πολιτικής σκηνής καθόσον τίποτα απ’ όσα λέει δεν πιστεύει, ούτε προφανώς τον ενοχλούν οι υποκλοπές ούτε τις θεωρεί κίνδυνο δημοκρατίας ούτε οτιδήποτε άλλο. Και έχει σημασία ο ελληνικός λαός να καταλάβει τι συμβαίνει, ώστε στις κάλπες που δεν αργούν πια να έρθουν να πάει με καθαρή κρίση.

Εντυπωσιάζομαι γιατί ο κ. Φίλης έκανε εκ νέου επίθεση στον κ. Φλώρο με ψέματα, τον Αρχηγό ΓΕΕΘΑ, το οποίον όλοι τιμούμε και όλοι οι Έλληνες υπερασπιζόμαστε. Διότι, κύριε Φίλη, αναφέρατε ότι ο κ. Φλώρος ερευνάτο για οικονομικά ζητήματα όταν ξεκίναγε, είπατε, η υπόθεση των εξοπλισμών. Όμως ακόμα και η αγαπημένη σας εφημερίδα «DOCUMENTO», εάν τη διαβάζατε, στο εξώφυλλο έγραφε «Φλώρος για οικονομικά εγκλήματα», αλλά στο άρθρο μέσα τα γύρναγε και έλεγε ότι αυτό δεν αφορούσε στον Φλώρο. Φυσικά ο πολύς κόσμος είδε το πρωτοσέλιδο του κ. Βαξεβάνη και δεν διάβασε το άρθρο μέσα στο οποίο τα γύρναγε ο ίδιος ο κ. Βαξεβάνης.

Το να έρχεστε, λοιπόν, εσείς εδώ και να υιοθετείτε από το ιερό βήμα της Βουλής αυτή τη λάσπη κατά του Αρχηγού ΓΕΕΘΑ, που τιμά τις Ένοπλες Δυνάμεις της χώρας, είναι πραγματική ντροπή σας, κύριε Φίλη. Θα έπρεπε να ντρέπεστε!

(Χειροκροτήματα από την πτέρυγα της Νέας Δημοκρατίας)

Αλλά έχετε βρει στον ΣΥΡΙΖΑ και ένα ωραίο σύνθημα «δικαιοσύνη παντού». Αυτό είναι το σύνθημα σας, λέει, για τις εκλογές. «Δικαιοσύνη παντού» ποιος; Ο ΣΥΡΙΖΑ! Αν είναι ποτέ δυνατόν!

Κύριε Φίλη και κυρίες και κύριοι συνάδελφοι, όταν κάποιος, πράγματι, ενδιαφέρεται για τη δικαιοσύνη ενδιαφέρεται για τη δικαιοσύνη μόνο όταν τον συμφέρει, μόνο έναντι των πολιτικών του φίλων και συνοδοιπόρων ή ενδιαφέρεται για τη δικαιοσύνη καθ’ ολοκληρίαν, ακόμα και εκεί που δεν τον συμφέρει, ακόμα και στους αντιπάλους του;

**ΕΥΚΛΕΙΔΗΣ ΤΣΑΚΑΛΩΤΟΣ:** Ο Χατζηδάκης είναι αντίπαλος και ανησυχούμε. Τον παρακολουθείτε ή όχι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Πολύ ωραία. Χθες, κύριε Τσακαλώτε, η Ελληνική Αστυνομία συνέλαβε έναν από τους προστατευόμενους μάρτυρες της υπερσκευωρίας Novartis, τον κ. Φιλίστορα Δεστεμπασίδη.

Ξέρετε, κύριε Φίλη, που κόπτεστε και εσείς εσχάτως για τον κ. Βενιζέλο, ότι χάρη στις καταθέσεις του κ. Φιλίστορα Δεστεμπασίδη, που του παρείχατε προστασία με την κ. Τουλουπάκη, ο κ. Βενιζέλος και άλλοι εννέα μεταξύ των οποίων και εγώ βρέθηκαν στα μανταλάκια;

Σώπα λέει η κ. Φωτίου. Τόσο δεν τους ενδιαφέρει η δικαιοσύνη.

**ΘΕΑΝΩ ΦΩΤΙΟΥ:** Είπα και άλλα που δεν ακούσατε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Μας στήσατε στα μανταλάκια με τρεις μάρτυρες. Ο ένας, ο κ. Μανιαδάκης, του κάνατε δίωξη για κακούργημα επί θητείας σας. Ο δεύτερος, ο κ. Δεστεμπασίδης, συνελήφθη χθες έχοντας φάει τα λεφτά των ανθρώπων. Και οι δέκα αθωωθήκαμε, αλλά μία συγγνώμη ακούσαμε από έναν από εσάς;

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν αθωωθήκατε, τέθηκε στο αρχείο.

**ΠΡΟΕΔΡΕΥΩΝ (Νικήτας Κακλαμάνης):** Μην κάνετε διάλογο. Δεν γράφεται τίποτα.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κοιτάξτε πόσο τους αρέσει η δικαιοσύνη και πόσο τους πονάει.

Ο κ. Λοβέρδος αθωώθηκε με βούλευμα δέκα-μηδέν. Οι υπόλοιποι εννέα δεν πήγαμε καν στο δικαστήριο, γιατί οι εισαγγελικές αρχές δε βρήκαν ούτε αποχρώσες ενδείξεις για να μας πάνε να μας ελέγξουν. Άρα και οι δέκα αθωωθήκαμε.

Το ότι δεν ζητάτε ακόμα συγγνώμη δείχνει ότι όχι μόνο δεν πιστεύετε στη δικαιοσύνη αλλά παραμένετε το ίδια άθλια υποκείμενα, οι σκευωροί που πλήξατε τη δημοκρατία και έχετε τα μούτρα και μιλάτε στην Αίθουσα αυτή εσείς για δημοκρατία, οι ψεύτες, οι συκοφάντες, οι λασπολόγοι!

(Χειροκροτήματα από την πτέρυγα της Νέας Δημοκρατίας)

(Θόρυβος στην Αίθουσα)

Κυρίες και κύριοι συνάδελφοι, αυτό το κόμμα των λασπολόγων, που ούτε τώρα, που συνέλαβαν τον Δεστεμπασίδη, δεν έρχεται να ζητήσει συγγνώμη έχει τα μούτρα να μιλάει σε μας για τη δημοκρατία!

Πάμε, λοιπόν, να δούμε. Ας υποθέσουμε, κύριε Πρόεδρε, ότι, πράγματι, ο κ. Τσίπρας και ο ΣΥΡΙΖΑ θεωρούν, όπως διαρκώς λένε, τεράστιο ζήτημα δημοκρατίας το θέμα των υποκλοπών. Ας υποθέσουμε ότι είναι αλήθεια, ότι το πιστεύουν στα αλήθεια. Πώς εξηγείται όμως ότι όταν κυβέρνησαν συνέβησαν τα εξής γεγονότα; Γεγονός πρώτο: Άλλαξαν το νόμο για τις παρακολουθήσεις της ΕΥΠ και από εκεί που χρειάζονταν δύο υπογραφές εισαγγελέων για να γίνει νόμιμη επισύνδεση, ο ΣΥΡΙΖΑ, ο κ. Τσίπρας, το έκανε με μία υπογραφή.

Ερώτηση: Όταν κάποιος θεωρεί ότι αυτό είναι τεράστιο ζήτημα δημοκρατίας κάνει την παρακολούθηση του τηλεφώνου ευκολότερη ή δυσκολότερη; Προφανώς δυσκολότερη.

(Χειροκροτήματα από την πτέρυγα της Νέας Δημοκρατίας)

Ακούστε όμως το ακόμα καλύτερο. Ήρθε η ώρα του Ποινικού Κώδικα και μιλάω για αυτή την αλλαγή του Ποινικού Κώδικα που ο πρώην Υπουργός Δικαιοσύνης του ΣΥΡΙΖΑ, ο κ. Κοντονής, τα είχε πει πριν από τις υποκλοπές. Προσέξτε, κύριοι συνάδελφοι, το λέω για τους νεότερους συναδέλφους. Πότε έγινε αυτή η αλλαγή του Ποινικού Κώδικα; Χάνουν τις ευρωεκλογές με δέκα μονάδες και πριν τις εθνικές εκλογές έναν νόμο πρόλαβαν να ψηφίσουν άρον-άρον, την αλλαγή του Ποινικού Κώδικα. Προσέξτε όμως μια λεπτομέρεια -θα έρθω και σε αυτό που σας ενδιαφέρει για τις σακούλες με τα μετρητά, γιατί άλλαξαν και αυτό το άρθρο οι ευαίσθητοι συριζαίοι. Τι άλλη αλλαγή είχε αυτός ο Ποινικός Κώδικας, ξέρετε; Είχε την αλλαγή του αδικήματος της υποκλοπής του τηλεφώνου από κακούργημα σε πλημμέλημα.

(Χειροκροτήματα από την πτέρυγα της Νέας Δημοκρατίας)

Δεν μου λέτε, κυρίες και κύριοι συνάδελφοι, είναι δυνατόν κάποιος να πιστεύει ταυτόχρονα, όπως ωρυόσασταν πριν, ότι το ζήτημα των υποκλοπών είναι κορυφαίο ζήτημα δημοκρατίας και όλα τα άλλα που έλεγε ο Τσίπρας, και την ίδια στιγμή να μετατρέπει το κακούργημα σε πλημμέλημα;

Καταθέτω από την efsyn.gr, για να μην πείτε ότι το λέω δικό μου, τι κατέθεσε στην επιτροπή πριν από λίγες μέρες για την έρευνα για τις παρακολουθήσεις των τηλεφώνων του Κομμουνιστικού Κόμματος Ελλάδος επί ΣΥΡΙΖΑ ο αρμόδιος εισαγγελέας, ο κ. Χαράλαμπος Μαστραντωνάκης. Ανέφερε: «Όσον αφορά την εξέλιξη της δικογραφίας μεσολάβησε η από 1-7-2019» -κυβέρνηση Τσίπρα- «γενναία τροποποίηση του Ποινικού Κώδικα και για όσους γνωρίζουν τι είπε ο εισαγγελέας νομικά η πορεία της δικογραφίας έχει πλέον λάβει ένα διαφορετικό αποτέλεσμα. Λόγω της τροποποίησης του Ποινικού Κώδικα το αδίκημα πλέον έχει καταστεί πλημμέλημα και ως εκ τούτου έχει παραγραφεί». Πάρτε το από την efsyn,gr τι λέει ο εισαγγελέας.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τόσο σας ένοιαζε και τον Τσίπρα η παρακολούθηση τηλεφώνου από τη ΕΥΠ ή η γενικότερη παρακολούθηση τηλεφώνων ως ζήτημα δημοκρατίας, που φροντίσατε να παραγραφούν όλες οι παρακολουθήσεις τηλεφώνων που έγιναν επί θητείας σας.

Ξέρετε γιατί; Επειδή άκουσα τον κ. Φίλη με διαπρύσια τη φωνή να λέει για τον Λαβράνο, τον Μπίτζιο, τον Φέλιξ, ξέρετε ότι αυτή η εταιρεία, η «INTELLEXA», πήρε την πρώτη άδεια λειτουργίας της επί ΣΥΡΙΖΑ; Ξέρετε ποιος Υπουργός έδωσε το πρώτο μεγάλο έργο; Ο κ. Τόσκας.

Ξέρετε ποιανού Υπουργού σας ο γιος δούλευε στην εταιρεία του κ. Τόσκα και δεν ντρέπεστε κιόλας να κουνάτε το δάχτυλο στη Νέα Δημοκρατία;

**ΘΕΟΦΙΛΟΣ ΞΑΝΘΟΠΟΥΛΟΣ:** … (Δεν ακούστηκε)

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Ξανθόπουλε…

(Χειροκροτήματα από την πτέρυγα της Νέας Δημοκρατίας)

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Άρα, λοιπόν, είναι αδύνατο να πείσει ο κ. Τσίπρας τον οποιονδήποτε Έλληνα, πρώτον, ότι τον ενδιαφέρει η δικαιοσύνη και ο Βενιζέλος μάλιστα, καθόσον ακόμα και σήμερα μια συγγνώμη για τη σκευωρία «NOVARTIS» δεν μπορούν να πουν και δεύτερον, ότι δήθεν τον ενοχλούσαν οι υποκλοπές, τις οποίες επί θητείας τους τις κάνανε πολύ ευκολότερες και όχι δυσκολότερες.

Και, βεβαίως, θυμίζω την απάντηση του κ. Τσίπρα, επειδή ο κ. Φίλης είπε ότι για να παρακολουθείται ένας Υπουργός, πάει να πει ότι είχαν στοιχεία εναντίον του. Γιατί έμεινε στη θέση του; Μπα; Κύριε Φίλη, έτσι είναι; Τσίπρας στη Διεθνή Έκθεση Θεσσαλονίκης για την ερώτηση για την παρακολούθηση του τηλεφώνου του κ. Στέργιου Πιτσιόρλα επί ΣΥΡΙΖΑ. Τον θυμάστε τον κ. Στέργιο Πιτσιόρλα ή και αυτόν τον έχετε ξεχάσει, κύριε Φίλη;

Ακούστε, λοιπόν, τι είπε ο κ. Τσίπρας. «Η ΕΥΠ, λοιπόν, τότε αποφάσισε για λόγους που είχαν να κάνουν με οικονομικό έγκλημα να διευρύνει την έρευνα, περιλαμβάνοντας και στελέχη του ΣΥΡΙΖΑ. Εγώ δεν έδωσα καμμία εντολή. Ενημερώθηκα και πιστεύω πως έπραξα όπως θα έπρεπε να πράξει κάθε Πρωθυπουργός που σέβεται τους νόμους. Ζήτησα ένα πράγμα από τον διοικητή της ΕΥΠ, αν υπάρξει οποιοδήποτε επιβαρυντικό στοιχείο, να με ενημερώσει. Ουδέποτε έλαβα οποιαδήποτε ενημέρωση. Χθες ενημερώθηκα ότι υπήρξε ποινική δίωξη για εκείνη την υπόθεση σε επτά πρόσωπα. Μεταξύ αυτών δεν ήταν ο κ. Πιτσιόρλας, άρα ορθώς δεν ενημερώθηκα».

Δεν μου λέτε, κύριε Φίλη: Αν και μόνο η απόφαση της υπηρεσίας να παρακολουθήσει κάποιον τον καθιστά όχι ικανό για να είναι Υπουργός, ο κ. Πιτσιόρλας πώς έγινε Αναπληρωτής Υπουργός Ανάπτυξης από τον κ. Τσίπρα, την ώρα που τον παρακολουθούσε η ΕΥΠ, κατά δήλωση του κ. Τσίπρα; Αυτό το λέω για να καταλάβετε πόσο ψεύτες και υποκριτές είστε.

Έρχομαι τώρα στο τελευταίο, στο μείζον και κλείνω, κύριε Πρόεδρε, στην αλλαγή του Ποινικού Κώδικα που έλεγα προηγουμένως και που κατήγγειλε ο κ. Κοντονής.

Κυρίες και κύριοι συνάδελφοι του ΣΥΡΙΖΑ, υπάρχει ένα πολύ ενδιαφέρον άρθρο. Είναι η αλλαγή –προσέξτε, κύριε Φίλη, που είστε ηθικότατο στοιχείο και δεν το λέω ειρωνικά- του αδικήματος της δωροδοκίας από κακούργημα σε πλημμέλημα σε ανύποπτο πολιτικό χρόνο. Πάρτε και τη δήλωση Κοντονή.

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Τι κάνετε λίγο πριν φύγετε; Εσείς μας κυνηγάγατε για τη «NOVARTIS», που μιλάγατε για το «μαύρο» χρήμα, για τις μίζες, για τις τροχήλατες βαλίτσες κ.λπ.. Τι κάνατε; Μια εβδομάδα πριν φύγετε κάνατε το αδίκημα της δωροδοκίας από κακούργημα πλημμέλημα. Γιατί; Σε όλους έκανε εντύπωση πώς ταυτόχρονα ο κ. Πολάκης ήθελε να βάλει τους πάντες φυλακή και ταυτόχρονα αλλάξατε τον Ποινικό Κώδικα. Νομίζω πια ότι όλοι έχουμε καταλάβει γιατί.

Στο Ειδικό Δικαστήριο, εκεί που δικάζεται ο κ. Παππάς, η γραμματέας του κ. Καλογρίτσα –και μην κάνετε ορισμένοι ότι δεν ξέρετε τον κ. Καλογρίτσα, ο κ. Καλογρίτσας ήταν κουμπάρος του κ. Σπίρτζη, ο κ. Σπίρτζης ήταν Υπουργός Υποδομών επί ΣΥΡΙΖΑ και του δώσατε το έργο Πάτρα - Πύργος σπασμένο σε επτά κομμάτια για να βγάλει λεφτά και να σας φτιάξει κανάλι. Η γραμματέας του κ. Καλογρίτσα κατέθεσε ότι οι άνθρωποι από το κόμμα σας πήγαιναν συχνά και έπαιρναν φακέλους και σακούλες με «μαύρο» χρήμα και σήμερα το Ειδικό Δικαστήριο αποφάσισε αυτή η κατάθεση της κυρίας γραμματέως του Καλογρίτσα, να πάει στον αρμόδιο οικονομικό εισαγγελέα για να ξεκινήσει έρευνα για το αν, πράγματι, ο ΣΥΡΙΖΑ πήρε «μαύρα» λεφτά από τον κ. Καλογρίτσα, σακούλες δηλαδή.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, κλείστε.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνω, κύριε Πρόεδρε.

Με τη διαφορά ότι όπως ο εισαγγελέας για τις παρακολουθήσεις των τηλεφώνων του ΚΚΕ είπε: «δεν μπορώ να ψάξω περαιτέρω, γιατί η αλλαγή του Ποινικού Κώδικα το έκανε να έχει παραγραφεί, καθώς από κακούργημα έγινε πλημμέλημα», το ίδιο θα αναγκαστεί να πει για τα λεφτά Καλογρίτσα στον ΣΥΡΙΖΑ, γιατί πριν φύγετε εσείς οι ηθικοί, εσείς οι τίμιοι …

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, κλείστε τώρα!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** … εσείς οι άνθρωποι κατά της διαφθοράς κάνατε και αυτή την ατιμία. Για ποιον λόγο; Για να καλύψετε τα «μαύρα» λεφτά που παίρνατε στον ΣΥΡΙΖΑ.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, κλείστε αμέσως!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κλείνω.

Και ήλθε ο κ. Πολάκης μια φορά να μιλήσει στον Καλογρίτσα και του είπε ο Καλογρίτσας: «Βούλωσ’ το, Πολάκη. Εσύ είσαι Βουλευτής με τα λεφτά μου». Ξέρετε τι έκανε αυτός ο ψηλός, αυτός ο λεβέντης που κατηγορεί τους πάντες; Έβγαλε τον σκασμό και το βούλωσε στα «μαύρα» λεφτά του Καλογρίτσα!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη …

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αυτοί είστε, λοιπόν, και μην τολμάτε ποτέ εσείς, άθλιοι συκοφάντες, λασπολόγοι, να κουνάτε το δάχτυλο στη Νέα Δημοκρατία του Κυριάκου Μητσοτάκη! Τα υπόλοιπα θα τα πούμε στην κάλπη με τον ελληνικό λαό.

Να είστε καλά.

(Θόρυβος από την πτέρυγα του ΣΥΡΙΖΑ)

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Μη σηκώνετε χέρια. Δεν πρόκειται να σας δώσω τον λόγο. Ο μόνος που θα πάρει τον λόγο για την πρώτη του παρέμβαση σήμερα για τρία λεπτά, όπως είπε ο Πρόεδρος της Βουλής, είναι ο Κοινοβουλευτικός Εκπρόσωπος κ. Ευκλείδης Τσακαλώτος. Δεν θα πάμε έτσι. Δεν πρόκειται να γίνει αυτό. Υπάρχουν οι Βουλευτές τώρα.

**ΑΘΑΝΑΣΙΟΣ ΠΑΦΙΛΗΣ:** Για τη διαδικασία θέλω κι εγώ τον λόγο, κύριε Πρόεδρε.

**ΠΡΟΕΔΡΕΥΩΝ (Νικήτας Κακλαμάνης):** Ως Κοινοβουλευτικός Εκπρόσωπος, κύριε Παφίλη, θα λάβετε τον λόγο.

Κύριε Τσακαλώτε, έχετε τον λόγο για τρία λεπτά.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, καταλάβαμε όλοι και όλες πώς θα το πάει η Κυβέρνηση. Το είπε στην αρχή και ο κ. Τζανακόπουλος. Εδώ υπάρχει μια πρόταση δυσπιστίας για συγκεκριμένα πράγματα, και ο κ. Γεωργιάδης ο πρώτος της Νέας Δημοκρατίας που απαντάει, ο πρώτος Υπουργός, δεν είπε ούτε μία λέξη για οτιδήποτε ούτε μία λέξη.

(Χειροκροτήματα από την πτέρυγα του ΣΥΡΙΖΑ)

Είπε για τον Παππά, είτε για τον Κοντονή, είπε για τον Σαράφη, είπε για ό,τι θέλεις αλλά δεν είπε κουβέντα. Υπήρχε παρακολούθηση του κ. Χατζηδάκη ή δεν υπήρχε; Έλεγε ψέματα ο κύριος Πρωθυπουργός όταν έλεγε «μα είναι δυνατόν να παρακολουθείται ο κ. Χατζηδάκης;».

Μας κάνατε επίθεση για τον κ. Φλώρο όταν προσπαθούσαμε να καταλάβουμε από τον κύριο Πρωθυπουργό αν παρακολουθούνταν ο κ. Φλώρος και δεν έλεγε τίποτα; Ντροπή σας να έρχεστε εδώ ως αντιπρόσωπος μιας Κυβέρνησης και ως αντιπρόσωπος του αστικού κόσμου που υποτίθεται ότι σέβεστε τη δημοκρατία, σέβεστε τον φιλελευθερισμό, σέβεστε τους θεσμούς.

(Χειροκροτήματα από την πτέρυγα του ΣΥΡΙΖΑ)

Υπάρχουν όλες αυτές οι κατηγορίες ότι παρακολουθούνται οι πάντες, ότι ο κ. Μητσοτάκης έλεγε ψέματα, ότι τώρα λέτε ότι είναι δίκτυα, ρυπαρά δίκτυα, ενώ πριν λέγατε ότι ήταν νόμιμα αλλά πολιτικά λάθος; Και ο πρώτος νεοδημοκράτης δεν έχει να πει ούτε μια κουβέντα; Απλώς τη λάσπη της λίστας Πέτσα που τα λέτε και τα ξαναλέτε;

 Αλλά τώρα εδώ είσαστε απολογούμενοι. Τώρα θέλει να ξέρει ο ελληνικός λαός αν όντως υπάρχουν παρακολουθήσεις, αν όντως υπάρχει παρακράτος, αν όντως η κ. Βλάχου υπέγραφε χωρίς να ξέρει τι υπογράφει ή αν ήταν μέλος του παρακράτους. Αυτά θέλει ο ελληνικός λαός και όταν εσείς κατηγορείτε τον κ. Τσίπρα για θέατρο, να κοιτάξετε τον καθρέφτη και να απολογηθείτε εσείς που δέχεστε, αντί για επιχειρήματα, αυτούς τους θεατρινισμούς. Αυτό να κάνετε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Ωραία. Ήσασταν και μέσα στον χρόνο, όπως πάντα, κύριε Τσακαλώτε.

Έχει ζητήσει τον λόγο ο κ. Παφίλης για να κάνει τη δική του τρίλεπτη παρέμβαση.

**ΑΘΑΝΑΣΙΟΣ ΠΑΦΙΛΗΣ:** Δεν θα κάνω τρίλεπτη παρέμβαση. Για τη διαδικασία θέλω να μιλήσω.

**ΠΡΟΕΔΡΕΥΩΝ (Νικήτας Κακλαμάνης):** Τι θέλετε;

**ΑΘΑΝΑΣΙΟΣ ΠΑΦΙΛΗΣ:** Πρώτον, απορρίψατε –όχι εσείς, ο κύριος Πρόεδρος…

**ΠΡΟΕΔΡΕΥΩΝ (Νικήτας Κακλαμάνης):** Δεν έχει σημασία.

**ΑΘΑΝΑΣΙΟΣ ΠΑΦΙΛΗΣ:** … την πρόταση που κάναμε να μιλήσουν οι εισηγητές …

(Θόρυβος στην Αίθουσα)

Να φωνάζω κι εγώ; Μάλιστα.

**ΠΡΟΕΔΡΕΥΩΝ (Νικήτας Κακλαμάνης):** Με συγχωρείτε. Είναι εικόνα Βουλής αυτή; Ηρεμήστε οι υπόλοιποι όταν μιλάει ένας συνάδελφος. Όποιος δεν θέλει να ακούει τον συνάδελφο στο Βήμα, να βγει έξω.

Ορίστε, κύριε Παφίλη.

**ΑΘΑΝΑΣΙΟΣ ΠΑΦΙΛΗΣ:** Λέω, λοιπόν, ότι απορρίφθηκε η πρόταση η οποία έλεγε να μιλήσουν πρώτα οι έξι, που έχει γίνει σε όλες τις παρόμοιες συζητήσεις και κακώς δεν γίνεται. Εντάξει. Δεν μπορούμε να κάνουμε τίποτα άλλο. Όμως το πινγκ-πονγκ, επειδή το ξέρω κιόλας, είναι ωραίο παιχνίδι αλλά να παίζεται στο τραπέζι, όχι μέσα στη Βουλή που παίζεται συχνά.

Γι’ αυτό λέμε το εξής: Δεν μπορεί να γίνεται αυτό το πράγμα συνέχεια. Δηλαδή τι προτείνουμε; Να μιλήσουν οι πρώτοι και μετά να δώσετε τον λόγο στους Υπουργούς. Δεν είναι δυνατόν, δηλαδή, κάθε ώρα να βγαίνει ένας Υπουργός, να απαντάει ο Κοινοβουλευτικός Εκπρόσωπος κ.λπ.. Το λέμε επειδή ξέρουμε ότι έχετε λογική και μάλιστα πολύ καλή πάντα. Να τελειώσουν οι εισηγητές και μετά να δίνετε τον λόγο και στους Υπουργούς.

**ΠΡΟΕΔΡΕΥΩΝ (Νικήτας Κακλαμάνης):** Κύριε Τσακαλώτο, μόνο σε ένα σημείο ως Προεδρεύων θα σας απαντήσω. Στα άλλα δεν έχω δικαίωμα. Ο κάθε Υπουργός που μιλάει, όταν γίνεται μια πρόταση μομφής, επιλέγει για όποιο θέμα μπορεί να μιλήσει. Η πρόταση που καταθέσατε δεν λέει μόνο για υποκλοπές, λέει και για άλλα πράγματα. Άρα, το ότι δεν μίλησε κατά τη γνώμη σας για τις υποκλοπές και μίλησε για άλλα πράγματα, έχει δικαίωμα να το κάνει ως Υπουργός, γιατί είναι συνολικά για την πολιτική της Κυβέρνησης. Θέλω να είμαι ξεκάθαρος.

Κύριε Παφίλη, δεν υπάρχουν εισηγητές. Σας διαβάζω παραδείγματος χάριν, όπως το είχα πει πριν, τη δωδεκάδα. Δημήτρης Μαρκόπουλος, Θεόφιλος Ξανθόπουλος, Χατζηβασιλείου, με την αναλογία που είπε ο Πρόεδρος, κ. Λιακούλη, κ. Καιρίδης, κ. Σπίρτζης, κ. Βλάχος, κ. Καραθανασόπουλος, κ. Μπουκώρος, κ. Αυγέρη, κ. Μυλωνάκης, κ. Αμπατζίδη. Αυτοί είναι οι πρώτοι δεκατέσσερις συνάδελφοι. Δεν υπάρχουν εισηγητές. Οι δε Υπουργοί της Κυβέρνησης πρέπει να μιλήσουν όλοι. Δεν γίνεται, λοιπόν, να τους λέμε στο τέλος. Ποιο τέλος; Ανά μία ώρα έτσι γίνεται πάντα.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Στον προϋπολογισμό μίλησαν όλοι οι εισηγητές.

**ΠΡΟΕΔΡΕΥΩΝ (Νικήτας Κακλαμάνης):** Εκεί είναι άλλη διαδικασία. Παρά ταύτα, οι Υπουργοί ανά ώρα μίλαγαν.

**ΑΘΑΝΑΣΙΟΣ ΠΑΦΙΛΗΣ:** Ακούστε, εδώ μέσα δεν είναι μόνο η Νέα Δημοκρατία και ο ΣΥΡΙΖΑ.

**ΠΡΟΕΔΡΕΥΩΝ (Νικήτας Κακλαμάνης):** Ε και λοιπόν;

**ΑΘΑΝΑΣΙΟΣ ΠΑΦΙΛΗΣ:** Είμαστε και οι υπόλοιποι.

**ΠΡΟΕΔΡΕΥΩΝ (Νικήτας Κακλαμάνης):** Κατ’ αρχάς, κύριε Παφίλη, σε εσάς απήντησα.

**ΑΘΑΝΑΣΙΟΣ ΠΑΦΙΛΗΣ:** Κύριε Πρόεδρε, περιμένετε, μη βιάζεστε. Μπορούμε να συνεννοηθούμε, αν θέλετε. Λέω, λοιπόν, ότι αν πάει έτσι, θα μιλήσει στις 12 το βράδυ ο δικός μας ο ομιλητής και των άλλων μικρότερων κομμάτων.

**ΠΡΟΕΔΡΕΥΩΝ (Νικήτας Κακλαμάνης):** Δεν νομίζω στις 12 το βράδυ.

**ΑΘΑΝΑΣΙΟΣ ΠΑΦΙΛΗΣ:** Πάντως έτσι πάει.

Σας έκανα ένα αίτημα, ήρεμα και λογικό.

**ΠΡΟΕΔΡΕΥΩΝ (Νικήτας Κακλαμάνης):** Κύριε Παφίλη, είστε παλιός Κοινοβουλευτικός.

**ΑΘΑΝΑΣΙΟΣ ΠΑΦΙΛΗΣ:** Ναι, επειδή είμαι παλιός, γι’ αυτό σας τα λέω.

**ΠΡΟΕΔΡΕΥΩΝ (Νικήτας Κακλαμάνης):** Το αίτημά σας…

**ΑΘΑΝΑΣΙΟΣ ΠΑΦΙΛΗΣ:** Μπορείτε…

**ΠΡΟΕΔΡΕΥΩΝ (Νικήτας Κακλαμάνης):** Όχι, εγώ δεν μπορώ. Ψήφισε η Βουλή για τη συγκεκριμένη διαδικασία. Από τη στιγμή που υπάρχει απόφαση της Ολομέλειας της Βουλής, ο Προεδρεύων μετά εκτελεί την απόφαση της Ολομέλειας. Δεν αλλάζει η απόφαση.

**ΑΘΑΝΑΣΙΟΣ ΠΑΦΙΛΗΣ:** Εντάξει. Σας λέω, λοιπόν, ότι σε κάθε Υπουργό θα παίρνουμε κι εμείς τον λόγο για τρία λεπτά.

**ΠΡΟΕΔΡΕΥΩΝ (Νικήτας Κακλαμάνης):** Ωραία.

**ΑΘΑΝΑΣΙΟΣ ΠΑΦΙΛΗΣ:** Για να γίνει ό,τι είναι να γίνει.

**ΠΡΟΕΔΡΕΥΩΝ (Νικήτας Κακλαμάνης):** Σας το απαγόρευσε κανείς;

**ΑΘΑΝΑΣΙΟΣ ΠΑΦΙΛΗΣ:** Όχι. Εμείς σεβόμαστε.

**ΠΡΟΕΔΡΕΥΩΝ (Νικήτας Κακλαμάνης):** Ε, τρεις παρεμβάσεις έχετε. Έχετε το δικαίωμα να το κάνετε. Χάσαμε πέντε λεπτά για κάτι, κύριε Παφίλη, που ξέρετε ότι δεν μπορεί ο Προεδρεύων να το αλλάξει.

**ΑΘΑΝΑΣΙΟΣ ΠΑΦΙΛΗΣ:** Σας λέω, λοιπόν, ότι είναι πολύ λογικό και απευθύνομαι και προς τους Υπουργούς, όχι μόνο σε εσάς, γιατί εσείς…

**ΠΡΟΕΔΡΕΥΩΝ (Νικήτας Κακλαμάνης):** Εγώ δεν καθορίζω -το Προεδρείο- τη σειρά των Υπουργών.

**ΑΘΑΝΑΣΙΟΣ ΠΑΦΙΛΗΣ:** Λέω, λοιπόν, είναι πολύ λογικό να ζητάμε να μιλήσουν οι πρώτοι ομιλητές όλων των κομμάτων και μετά να πάει όλη η διαδικασία.

**ΠΡΟΕΔΡΕΥΩΝ (Νικήτας Κακλαμάνης):** Το αίτημά σας ακούστηκε. Γνωρίζετε και από τον κ. Λαμπρούλη που κάθεται πίσω σας, ότι όταν ζητήσει ένας Υπουργός τον λόγο, τον παίρνει. Το ότι βάλαμε ανά ώρα, ήταν ακριβώς για να μη συμβεί αυτό. Υπάρχει Υπουργός παραδείγματος χάριν που απόψε θα μιλήσει στη 1.30΄.

**ΑΘΑΝΑΣΙΟΣ ΠΑΦΙΛΗΣ:** Και οι Κοινοβουλευτικοί έχουν το ίδιο δικαίωμα, οπότε θα τα δούμε.

**ΠΡΟΕΔΡΕΥΩΝ (Νικήτας Κακλαμάνης):** Σας είπα ότι έχετε δικαίωμα τριών τρίλεπτων παρεμβάσεων.

Ήδη έκανε χρήση ο κ. Τσακαλώτος, θα κάνει χρήση ο κ. Μπουκώρος και όποιος άλλος Κοινοβουλευτικός θέλει.

**ΑΘΑΝΑΣΙΟΣ ΠΑΦΙΛΗΣ:** Ωραία, σύμφωνοι.

**ΠΡΟΕΔΡΕΥΩΝ (Νικήτας Κακλαμάνης):** Ωραία. Ε, άρα τι χάσαμε πέντε λεπτά;

Κύριε Μπουκώρο, έχετε τον λόγο για τρία λεπτά και μετά ο κ. Σπίρτζης, γιατί ήταν πολύ συγκεκριμένη η αναφορά.

**ΧΡΗΣΤΟΣ ΜΠΟΥΚΩΡΟΣ:** Κύριε Πρόεδρε, συναισθάνομαι πλήρως την αγωνία των συναδέλφων στα Έδρανα της Αξιωματικής Αντιπολίτευσης. Οι δύο πρώτοι ομιλητές - εισηγητές, δεν κατόρθωσαν να παρακινήσουν ούτε καν το ενδιαφέρον των Βουλευτών της Αξιωματικής Αντιπολίτευσης.

Αρχικά και επί της διαδικασίας μας κατηγόρησαν για την ώρα μετάδοσης της συζήτησης για λόγους δημοσιότητας, λες και αυτό που καθορίζει την ευρεία δημοσιότητα είναι μόνο η ώρα δημοσιότητας και μετάδοσης και όχι η ποιότητα του πολιτικού λόγου, τα επιχειρήματα και το επίπεδο της δημόσιας αντιπαράθεσης. Θα ήμουν πολύ χαρούμενος αν μας έβλεπαν έστω μέχρι τις 11΄, 12΄, η ώρα οι πολίτες, αλλά δυστυχώς μας βλέπουν ελάχιστα όποια ώρα κι αν μεταδίδονται οι συνεδριάσεις και γι’ αυτό υπάρχουν ευθύνες.

Ο Κοινοβουλευτικός Εκπρόσωπος της Αξιωματικής Αντιπολίτευσης μάς κατηγόρησε ότι δεν μιλάμε για τις υποκλοπές, όταν προηγουμένως από τους δύο πρώτους ομιλητές τι είχαμε ακούσει; Όμως, πριν ακούσουμε για τις ΜΚΟ -χωρίς όμως να ακούμε για τη μικρή Μαρία και όλη αυτή την επιχείρηση κατασυκοφάντησης που στήθηκε εναντίον της χώρας-, είχαμε ακούσει για την ανάγκη της χώρας για λόγους οικονομικούς να πάψουν οι εξοπλισμοί. Και είναι ο πυρήνας της ιδεολογίας του ΣΥΡΙΖΑ αυτός ακριβώς, ανοιχτά σύνορα, ξέφραγο αμπέλι, αδυναμία αποτρεπτικής ισχύος για να είμαστε χειραγωγήσιμοι από τους γείτονες.

Αλλά και στην εσωτερική πολιτική σκηνή, τι ακούσαμε από τους αρχικούς εισηγητές; Κάθε άλλο παρά για υποκλοπές. Τι ακριβώς ακούσαμε; Εύσημα προς τον κ. Ευάγγελο Βενιζέλο, εύσημα και κάποια δειλά μπορώ να τα χαρακτηρίσω, ντροπαλά –θα τα έλεγα- χειροκροτήματα για τον Ευάγγελο Βενιζέλο από τους Βουλευτές του ΣΥΡΙΖΑ. Θα έλεγα την κλασική κοινοβουλευτική έκφραση «σας παραπέμπω στα Πρακτικά», όχι τα σημερινά, όχι τα χθεσινά, αλλά από το 2012 για να δείτε τι λέγανε οι ίδιοι άνθρωποι για τον Ευάγγελο Βενιζέλο. Όμως, μόλις νωρίτερα προηγουμένως είχα ακούσει και για την ανάγκη προοδευτικής διακυβέρνησης, απευθυνόμενοι προφανώς στον χώρο του ΠΑΣΟΚ - Κινήματος Αλλαγής οι βασικοί εισηγητές του ΣΥΡΙΖΑ. Ποιοι; Αυτοί που επί χρόνια ολόκληρα λεηλατούσαν έναν πολιτικό χώρο, βαφτίζοντας τον «πολιτικό χώρο απατεώνων», «πολιτικό χώρο κλεπτοκρατίας», «πολιτικό χώρο που κατέστρεψε τη χώρα». Τώρα ζητούν προοδευτική διακυβέρνηση.

Δεν πρόκειται για θεατρική παράσταση, κύριε Πρόεδρε. Πρόκειται για μια κακοπαιγμένη παράσταση από έναν θίασο ατάλαντων ηθοποιών.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Κύριε Σπίρτζη, έχετε τον λόγο για ένα λεπτό.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Μετά τη γλυκύτητα, την αλήθεια και το ευρωπαϊκό προφίλ του Υπουργού Ανάπτυξης ενάντια στη δική μας τοξικότητα, ήθελα να διευκρινίσω μερικά πράγματα που με έθιξαν προσωπικά για το διάστημα που ήμουν Υπουργός Υποδομών και Μεταφορών.

Πρώτον, το Πατρών - Πύργου έγιναν οκτώ διεθνείς, δημόσιοι, ανοιχτοί, διαγωνισμοί. Κανέναν από αυτούς δεν ανέλαβε ο κ. Καλογρίτσας. Κανέναν.

Δεύτερον, μετά τη λάσπη και τη συκοφαντία πριν τις εκλογές και καθ’ όλο το διάστημα που ήμασταν κυβέρνηση έστειλα όλη τη λάσπη, τις καταγγελίες οποιουδήποτε στον εισαγγελέα δύο φορές για να ελεγχθούν -εκτός από τις αρμόδιες υπηρεσίες και της Ευρώπης και της χώρας μας- οι οκτώ διαγωνισμοί και αρχειοθετήθηκαν.

Τρίτον -που είναι πολύ σημαντικό-, προκαλώ την Κυβέρνηση Μητσοτάκη να στείλει στον εισαγγελέα την απευθείας ανάθεση που έκανε στο Πατρών - Πύργου με 500 εκατομμύρια παραπάνω από τα αποτελέσματα των οκτώ δημόσιων ανοικτών διαγωνισμών που έχουν ελεγχθεί από παντού.

Τέλος, κύριε Πρόεδρε, δεν συνηθίζω να απευθύνομαι ούτε για τους φίλους ούτε για τους συγγενείς κανενός, αλλά εμένα κουμπάρος μου είναι ο γιος του κ. Καλογρίτσα. Τους κουμπάρους του κ. Καλογρίτσα και με πολλαπλές κουμπαριές και πρώην συνεταίρους του θα τους βρει ο Υπουργός Αναπτύξεως στα Έδρανα της Κυβέρνησης.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Ορίστε, κύριε Φίλη, έχετε τον λόγο για ένα λεπτό.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Ο κ. Γεωργιάδης νομίζω πως δεν κατάλαβε την ομιλία μου, μου απέδωσε ότι εγώ είμαι σε αυτό το διαβιβαστικό της ΕΥΠ που μιλάει για την ιστορία των χρημάτων και τον κ. Φλώρο, τον Αρχηγό ΓΕΕΘΑ. Εγώ τονίζω τι λέει η ΕΥΠ. Δεν λέω ότι το υιοθετώ. Και ζητώ μία επίσημη διάψευση και από την Κυβέρνηση και από τον Αρχηγό ΓΕΕΘΑ.

Δεύτερον. Ανέφερα τον κ. Χατζηδάκη. Είπα ότι ο κ. Χατζηδάκης συνομιλούσε με ξένους επιχειρηματίες και ο Πρωθυπουργός παρακολουθούσε. Τι παρακολουθούσε; Πώς είναι δυνατόν ένας ξένος επιχειρηματίας να επενδύσει στην Ελλάδα, όταν ξέρει ότι είναι αντικείμενο παρακολούθησης από τη μυστική υπηρεσία; Αυτό είπα και τίποτε άλλο.

Ευχαριστώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Νικήτας Κακλαμάνης):** Για δύο λεπτά να απαντήσει ο κ. Γεωργιάδης στους δύο συναδέλφους και κλείνουμε με τα προσωπικά. Χάσαμε μισή ώρα, άρα χάσαμε τέσσερις συναδέλφους.

Ορίστε, κύριε Υπουργέ, έχετε τον λόγο.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Κύριε Σπίρτζη, δεν άφησα καμμία αιχμή εναντίον σας. Η κουμπαριά σας με τον κ. Καλογρίτσα –γιος, πατέρας, δεν έχει σημασία, δεν τα ξέρω εγώ τα οικογενειακά σας– είναι παγκοίνως γνωστή, δεν είναι κάτι που βρήκα εγώ.

Όσον αφορά το γεγονός ότι η κατάτμηση αυτού του δρόμου έκανε δυνατή το να πάρει το έργο αυτού του δρόμου η εταιρεία «ΤΟΞΟΤΗΣ» ή έγινε επί των ημερών σας και το αν καταφέρατε να πετύχετε μικρότερο τίμημα απ’ ό,τι λέτε τώρα είναι αδιάφορο για τον εξής λόγο: Διότι το δώσατε σε μία εταιρεία που τελικά δεν έκανε το έργο. Άρα, δώσατε κάποιον διαγωνισμό και το έργο δεν έγινε. Άρα για ποια ωφέλεια του δημοσίου μιλάτε;

Ο κ. Καλογρίτσας όμως και η γραμματέας του δεν κατέθεσαν στο δικαστήριο ότι πήγαιναν λεφτά σε κάποιον συνεργάτη του Μητσοτάκη. Ότι πήγαιναν λεφτά με σακούλες, με μαύρα λεφτά στον Τσίπρα κατέθεσε στο ειδικό δικαστήριο και αυτό ερευνά από σήμερα η Οικονομική Εισαγγελία, με όσα είπα προηγουμένως, να μην επαναλάβω.

Αναφέρομαι τώρα στον κ. Φίλη.

Κύριε Φίλη, με συγχωρείτε, αλλά μάλλον δεν καταλάβατε τίποτα. Αν διαβάσετε το δημοσίευμα του «DOCUMENTO» άλλο γράφει στο εξώφυλλο άλλο γράφει στο άρθρο. Στο άρθρο λέει ότι δεν αφορά σε καμμία ύποπτη οικονομική συναλλαγή του Στρατηγού Φλώρου αυτό που, δήθεν, αποκάλυψε το «DOCUMENTO». Το τι πραγματικά έχει γίνει ή δεν έχει γίνει, εγώ δεν το ξέρω.

Έχω πει από την αρχή ότι οι μυστικές υπηρεσίες πρέπει να παραμένουν μυστικές. Για εμένα το μεγάλο θέμα με ό,τι ζούμε είναι πώς διαρρέουν από τις μυστικές υπηρεσίες οι δουλειές τους. Αυτό είναι μεγάλο θεσμικό ζήτημα που πρέπει να μας απασχολήσει.

Αλλά, σας είπα και κάτι άλλο. Ξαναείπατε, πώς θα επενδύσει κάποιος επιχειρηματίας εάν ξέρει ότι παρακολουθείται; Μα σας είπα, ο Αναπληρωτής Υπουργός Ανάπτυξης του κ. Τσίπρα κ. Στέργιος Πιτσιόρλας παρακολουθείτο από την ΕΥΠ του κ. Τσίπρα. Αυτό εμπόδισε κάποιον να επενδύσει στην Ελλάδα;

**ΠΡΟΕΔΡΕΥΩΝ (Νικήτας Κακλαμάνης):** Μην τα επαναλαμβάνετε κύριε Υπουργέ. Τα είπατε και στην πρωτολογία σας.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Η αλήθεια είναι πως είχατε μηδέν επενδύσεις αλλά δεν ήταν αυτός ο λόγος. Είναι γιατί ήσασταν άχρηστοι. Άρα, λοιπόν, και στο ένα και στο άλλο λάθος τα καταλάβατε.

Ως προς το ζήτημα των υποκλοπών, που διαρκώς ρωτάτε…

**ΠΡΟΕΔΡΕΥΩΝ (Νικήτας Κακλαμάνης):** Όχι, δεν θα κάνετε αγόρευση για τις υποκλοπές. Τελειώσατε!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):**.. και κλείνω με αυτό, οι μυστικές υπηρεσίες πρέπει να είναι μυστικές. Τελεία. Αν τηρείται ο νόμος, τελεία.

Ευχαριστώ πολύ.

**ΠΡΟΕΔΡΕΥΩΝ (Νικήτας Κακλαμάνης):** Παίρνω την πρωτοβουλία και παρ’ ότι ήταν, σύμφωνα με το πρόγραμμα, να μιλήσει ο κ. Γεραπετρίτης τον παρακαλώ να μιλήσουν τέσσερις συνάδελφοι, διότι ξέρω τον καημό του απλού Βουλευτού -έχω κάνει αρκετά χρόνια- και μετά θα μιλήσει ο κ. Γεραπετρίτης και τον ευχαριστώ.

Οι τέσσερις πρώτοι είναι ο κ. Μαρκόπουλος, ο κ. Ξανθόπουλος, ο κ. Χατζηβασιλείου και η κ. Λιακούλη.

Ορίστε, κύριε Μαρκόπουλε, έχετε τον λόγο.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Ευχαριστώ, κύριε Πρόεδρε.

Αν νομίζετε ότι μας φοβίζετε με τη σημερινή πρόταση μομφής, ένα θα σας πω. Θα σας χορέψουμε στο ταψί και να το ξέρετε!

(Θόρυβος στην Αίθουσα)

Ο κ. Τσίπρας ανεβάζει το ίδιο κακό έργο και αυτοσυστήνεται ως ο άφθαρτος και ο «ιππότης της Αποκάλυψης». Ποιος; Ο ουσιαστικός ενορχηστρωτής της «NOVARTIS».

Ο κ. Τσίπρας αράδιασε κάποια πρόσωπα εδώ. Άρχισε να λέει τον έναν, τον άλλον, κλπ.. Θα μας πει ποτέ τίποτα για τις παρακολουθήσεις του κ. Σαγιά, του κ. Πιτσιόρλα, του κ. Κοτζιά, του κ. Καμμένου; Γι’ αυτά τα ονόματα ο κ. Τσίπρας έχει να πει κάτι; Και αν αποκαλεί τον Έλληνα Πρωθυπουργό εγκέφαλο εγκληματικού δικτύου, εμείς έχουμε το δικαίωμα να τον αποκαλέσουμε πολιτικό απατεώνα; Γιατί οι πολιτικοί απατεώνες μόνο λένε ότι «επί των ημερών μας δεν παρακολουθούνταν πολιτικά πρόσωπα» και αποκαλύπτονται από εφημερίδες ότι τέσσερις πρώην Υπουργοί του παρακολουθούνταν. Γι’ αυτά έχει να πει τίποτα ο κ. Τσίπρας; Απάντηση δεν έχει δώσει.

Θα ανατρέξω στα «άπαντα Τσίπρα». Σήμερα θα διαβάσω «Αλέξη Τσίπρα». Τι έλεγε, λοιπόν, από το Βήμα της Βουλής στις 22 Φεβρουαρίου 2018; Τι έλεγε για τον Δεσταμπασίδη, για τους απατεώνες κουκουλοφόρους; Έλεγε: «Σε όλη την Ευρώπη θεωρούν τους προστατευόμενους μάρτυρες ήρωες, που παίρνουν θάρρος να μιλήσουν απέναντι σε ισχυρά συστήματα». Ήρωας ο Δεσταμπασίδης, ο ήρωας του κ. Τσίπρα! Ποιος; Αυτός που συνελήφθη για απάτη, αυτός που έκλεβε το υστέρημα μικρών ανθρώπων και οικονομούσε. Να τους έχετε, να τους χαίρεστε. Ντροπή σας να συνομιλείτε με τον βούρκο.

(Θόρυβος από την πτέρυγα του ΣΥΡΙΖΑ)

Αποκάλεσε ο κ. Τσίπρας τον Πρωθυπουργό εγκέφαλο εγκληματικού δικτύου; Με την αγιοποίηση και εργαλειοποίηση του Δεσταμπασίδη ο κ. Τσίπρας τι ήταν; Συνεργός; Ήταν συνεργός απατεώνα; Ηθικός αυτουργός απατεώνα; Με απατεώνες ποινικοποιήσατε την πολιτική ζωή της χώρας, με κουκουλοφόρους κατηγορήσατε δέκα πολιτικά πρόσωπα.

Ο Αλέξης Τσίπρας από χθες είναι απολογούμενος για τον Δεσταμπασίδη, όπως είναι απολογούμενος εδώ και καιρό για μία σειρά άλλων προσώπων που κατηγορούνται ως απατεώνες. Είναι για τον κ. Πετσίτη κατηγορούμενος. Είναι για τον κ. Αρτεμίου κατηγορούμενος. Είναι κατηγορούμενος για τον Δεσταμπασίδη και τον Καλογρίτσα. Είστε χωμένοι μέσα στη λάσπη. Εκεί μέσα είστε. Είστε οργανωμένος βούρκος.

Λέτε πως υπάρχουν δικαστές στην Αθήνα. Βεβαίως, υπάρχουν δικαστές στην Αθήνα. Και ξέρετε ποιους δικάζουν οι δικαστές στην Αθήνα; Τον Παπαγγελόπουλο και τον Παππά δικάζουν οι δικαστές στην Αθήνα. Αυτούς δικάζουν!

(Χειροκροτήματα από την πτέρυγα της Νέας Δημοκρατίας)

Τους δικάζουν για κατάχρηση εξουσίας, για το «Καλογρίτσα channel», γιατί θέλατε να ποδηγετήσετε το μιντιακό σκηνικό. Δικάζουν για τις σακούλες που πήγαν στο κόμμα σας. Show me the money. Πού είναι τα λεφτά; Να απολογηθείτε. Να έρθει ο κ. Τσίπρας να μας πει πού είναι τα λεφτά. Ποιοι τα πήραν; Η Κουμουνδούρου; Να απολογηθεί ο κ. Τσίπρας για τις σακούλες. Είχαμε τα «pampers» παλιά, τώρα έχουμε και σακούλες.

Για να δούμε, όμως, και τον κ. Ράμμο, τον άνθρωπο για όλες τις δουλειές. Είπε ο κ. Τσίπρας πως πήρε έναν φάκελο από την ΑΔΑΕ. Όχι. Δεν πήρε φάκελο. Σκονάκι του έδωσε ο κ. Ράμμος. Του έδωσε σκονάκι στο οποίο του έγραψε, μάλιστα, και τι να πει. Ντροπή του κ. Ράμμου. Ντροπή του. Μήπως ο κ. Ράμμος ξεπληρώνει τα γραμμάτια διορισμού του στην ΑΔΑΕ;

(Θόρυβος - διαμαρτυρίες από την πτέρυγα του ΣΥΡΙΖΑ)

Θα τα ακούσετε, θέλετε δεν θέλετε.

**ΠΡΟΕΔΡΕΥΩΝ (Νικήτας Κακλαμάνης):** Μην τα επαναλαμβάνετε. Μη φωνάζετε. Όταν ανέβει το κ. Ξανθόπουλος, θα απαντήσει.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Επίσης για να μας πει ο κ. Ράμμος αν ταυτίζεται με το στέλεχος, την κ. Κατερίνα Παπανικολάου, η οποία ήταν στο γραφείο του κ. Μπαλτά; «ΣΥΡΙΖΑ - μάρκετ» το έχετε κάνει εκεί πέρα. Γιατί, κατά παράβαση νόμου, προσέφυγε στους παρόχους κινητής τηλεφωνίας για να ελέγξει τυχόν άρσεις απορρήτου, ενώ είχε η ΑΔΑΕ τα στοιχεία αυτά;

Ο κ. Ράμμος λειτούργησε ως campaing μάνατζερ του ΣΥΡΙΖΑ, όχι ως επικεφαλής ανεξάρτητης αρχής. Είναι υπεράνω νόμου ο κ. Ράμμος, όταν αγνοείται η γνώμη του εισαγγελέα του Αρείου Πάγου; Τι είναι αυτά τα πίτσι-πίτσι; Πόσες συναντήσεις έχει κάνει και τηλεφωνικές επικοινωνίες ο κ. Ράμμος με δικά σας στελέχη το τελευταίο διάστημα; Να ξεκαθαρίσει ο κ. Ράμμος και τον προκαλώ από το Βήμα, αυτό εδώ. Περιμένουμε την απάντησή του αυτές τις μέρες.

Επιδιώκει ναι ή όχι μελλοντικό πολιτικό ρόλο; Ναι ή όχι; Τον προκαλούμε. Μέσα στις επόμενες ημέρες να πάρει θέση. Όχι μισόλογα.

**ΜΕΡΟΠΗ ΤΖΟΥΦΗ:** Απάντησε. Υπάρχει επιστολή. Ντροπή σου.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Δεν μπορεί ο κ. Ράμμος να εξελίσσεται στο «delivery boy» του ΣΥΡΙΖΑ.

(Θόρυβος από την πτέρυγα του ΣΥΡΙΖΑ)

Θα τα πω, θέλετε δεν θέλετε.

Η ανεξαρτησία των αρχών όπως ορίζει το Σύνταγμα είναι ανεξαρτησία τόσο ως προς την εκάστοτε κυβερνητική εξουσία, όσο, όμως, και ως προς το υπόλοιπο πολιτικό και κομματικό σύστημα. Ο κ. Ράμμος είναι ανεξάρτητος απέναντι στον ΣΥΡΙΖΑ; Κρατάει τις αποστάσεις; Γιατί δεν έχει ρωτήσει τα υπόλοιπα μέλη του διοικητικού συμβουλίου της ΑΔΑΕ για τις ενέργειές του; Τι είναι η ΑΔΑΕ; Τσιφλίκι του πατέρα του; Τι νομίζει ότι είναι ο κ. Ράμμος; Πολιτειακός, πολιτικός παράγοντας;

(Θόρυβος απ’ την πτέρυγα του ΣΥΡΙΖΑ)

Κατηγορώ τον κ. Ράμμο για αγνόηση της ολομέλειας της ΑΔΑΕ. Δεν είναι ενός ανδρός ανεξάρτητη αρχή. Υπάρχει συλλογικότητα. Κατηγορώ τον κ. Ράμμο για πολιτικοποίηση μιας ανεξάρτητης αρχής. Κατηγορώ τον κ. Ράμμο για μονομέρεια. Τον κατηγορώ για προσπάθεια εμπλοκής του στις επερχόμενες εκλογές γιατί την είδε πολιτειακός παράγων. Ο κ. Ράμμος είναι η πέμπτη φάλαγγα του ΣΥΡΙΖΑ. Είναι ο συριζαϊκός κρυφός άσσος. Δεν είναι αμερόληπτος ο κ. Ράμμος.

(Χειροκροτήματα από την πτέρυγα του ΣΥΡΙΖΑ)

Είναι μειωμένης αξιοπιστίας. Αφήστε τις γελοιότητες.

**ΠΡΟΕΔΡΕΥΩΝ (Νικήτας Κακλαμάνης):** Κλείστε, κύριε Μαρκόπουλε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Είναι μειωμένης αξιοπιστίας επικεφαλής ανεξάρτητης αρχής και δίνει την αίσθηση είτε καθοδηγούμενου είτε καθοδηγητή.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαρκόπουλε, ολοκληρώστε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Παρακαλώ, κύριε Πρόεδρε, μ’ έχουν διακόψει.

(Θόρυβος απ’ την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Δεν έχετε καμμία ανοχή. Κανείς ομιλητής δεν έχει ανοχή. Δεν σας διέκοψε κανείς. Και μη παρακαλείτε. Σε μισό λεπτό κλείνετε. Όπως θα είναι και για τους άλλους.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Πώς την έχει δει ο κ. Ράμμος; Εκτός Συντάγματος;

(Θόρυβος από την πτέρυγα του ΣΥΡΙΖΑ)

Ολοκληρώνω.

Σήμερα ο κ. Τσίπρας υπερέβη τα εσκαμμένα. Ο κ. Τσίπρας πάλι δίχασε. Την Παρασκευή, όμως, θα πάρει την απάντηση που του αξίζει. Και την τελική απάντηση θα την πάρει στις επερχόμενες εκλογές οι οποίες θα τον πάνε εκεί που πρέπει να πάει.

**ΙΩΑΝΝΗΣ ΜΠΟΥΡΝΟΥΣ:** Αυτό λέμε κι εμείς.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Θα γίνει ένας πρόωρα συνταξιοδοτημένος, στα σαράντα οκτώ του, πρώην Αρχηγός κόμματος.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Νικήτας Κακλαμάνης):** Καθαρίστε το Βήμα στο οποίο καλείται ο κ. Θεόφιλος Ξανθόπουλος.

(Θόρυβος στην Αίθουσα)

**ΔΗΜΗΤΡΙΟΣ ΜΑΡΚΟΠΟΥΛΟΣ:** Κλάψτε, κλάψτε. Θα τ’ ακούσετε. Θα σας χορέψουμε στο ταψί.

**ΠΡΟΕΔΡΕΥΩΝ (Νικήτας Κακλαμάνης):** Κύριε Μαρκόπουλε, είστε Βουλευτής της Νέας Δημοκρατίας. Καταλαβαίνετε τι εννοώ;

**ΜΕΡΟΠΗ ΤΖΟΥΦΗ:** Είστε Βουλευτής.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Εσύ δεν είσαι; Άντε πρόσεξε εσύ που φώναζες. Είσαι Βουλευτής και δεν ξέρεις τη διαδικασία;

**ΜΕΡΟΠΗ ΤΖΟΥΦΗ:** Δεν έχετε τέτοιο δικαίωμα.

**ΠΡΟΕΔΡΕΥΩΝ (Νικήτας Κακλαμάνης):** Σας ανακαλώ και τους δυο στην τάξη. Σας ανακαλώ και τους δύο στην τάξη. Καθίστε κάτω κι εσείς, κυρία συνάδελφε.

**ΔΗΜΗΤΡΙΟΣ ΜΑΡΚΟΠΟΥΛΟΣ:** Απαράδεκτοι, κύριε Πρόεδρε.

Άντε όχλε.

**ΠΡΟΕΔΡΕΥΩΝ (Νικήτας Κακλαμάνης):** Δεν ντρεπόμαστε; Βουλή είναι αυτή;

**ΑΘΑΝΑΣΙΑ (ΣΙΑ) ΑΝΑΓΝΩΣΤΟΠΟΥΛΟΥ:** Όχλε; Μας λέει όχλο ο κ. Μαρκόπουλος;

**ΠΡΟΕΔΡΕΥΩΝ (Νικήτας Κακλαμάνης):** Κυρία Αναγνωστοπούλου, σας παρακαλώ καθίστε κάτω. Ανέβηκε ο συνάδελφός σας στο Βήμα. Σεβαστείτε τουλάχιστον αυτόν.

Έχετε τον λόγο, κύριε Ξανθόπουλε.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, ας επιχειρήσουμε να κάνουμε μια πολύ σοβαρή συζήτηση για ένα πολύ σοβαρό θέμα για το οποίο δυστυχώς έχουμε πάρει άλλη κατεύθυνση. Ειλικρινά δεν αντιλαμβάνομαι ούτε τον κύριο Υπουργό, ούτε τον προηγούμενο ομιλητή, όταν κάνουν ρητές αναφορές σε δυο κατηγορούμενους από την πλευρά του ΣΥΡΙΖΑ οι οποίοι έχουν το τεκμήριο της αθωότητας. Το γεγονός ότι δικάζονται από το Ειδικό Δικαστήριο δεν σηματοδοτεί εξ ορισμού την ενοχή τους. Μου κάνει εντύπωση που Βουλευτής του ελληνικού Κοινοβουλίου ταυτίζει τον κ. Δεστεμπασίδη με τον κ. Μάξιμο Σαράφη, ο οποίος είναι προστατευόμενος μάρτυρας, και υιοθετεί αβασάνιστα τα δημοσιεύματα.

(Χειροκροτήματα από την πτέρυγα του ΣΥΡΙΖΑ)

Είναι ένα πολύ σοβαρό ζήτημα πως προέκυψε η ταυτότητα του προστατευόμενου μάρτυρα.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Στο πόρισμά μας το λέμε. Στο πόρισμά μας τον έχουμε κατονομάσει.

**ΠΡΟΕΔΡΕΥΩΝ (Νικήτας Κακλαμάνης):** Κύριε Πλεύρη, σας ρώτησε κανείς;

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε συνάδελφε, υπάρχει τεκμήριο αθωότητας;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Για μένα είπατε όχι πριν. Εσείς δεν είπατε σε μένα «δεν είσαι αθώος»; Εσύ δεν το είπες, ρε; Εσύ δεν το είπες. Έχει ο Δεσταμπασίδης και δεν έχω εγώ ρε; Δεν ντρέπεσαι; Δεν ντρέπεσαι καθόλου;

(Θόρυβος στην Αίθουσα)

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, σας έδωσε κανείς τον λόγο;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τι λέτε, κύριε Πρόεδρε. Δεν ντρέπεται;

**ΠΡΟΕΔΡΕΥΩΝ (Νικήτας Κακλαμάνης):** Σας έδωσε κανείς τον λόγο; Σιωπή.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Απατεώνες.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη!

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Γεωργιάδη, δεν ντρέπομαι…

**ΠΡΟΕΔΡΕΥΩΝ (Νικήτας Κακλαμάνης):** Κύριε Ξανθόπουλε, μην απευθύνεστε…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Τι να ντρέπεσαι, ΣΥΡΙΖΑ είσαι. Πού να ντρέπεσαι; Θα ήσουν ΣΥΡΙΖΑ αν ντρεπόσουν;

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη, αν ξαναπάρετε τον λόγο χωρίς να τον ζητήσετε θα σας βγάλω έξω.

**ΘΕΟΦΙΛΟΣ ΞΑΝΘΟΠΟΥΛΟΣ:** Μην τον βγάζετε. Αφήστε τον να ταπεινώνεται στην Ολομέλεια.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Νικήτας Κακλαμάνης):** Μην απαντάτε εσείς. Απευθύνεστε στο Σώμα. Γιατί όταν τον προκαλείτε, θα σας απαντάει.

**ΘΕΟΦΙΛΟΣ ΞΑΝΘΟΠΟΥΛΟΣ:** Αν δεν έχετε επίγνωση αυτού που λέτε ρωτήστε τον εκ δεξιών σας και τον παρακείμενο, κ. Γεραπετρίτη. Δεν έχετε αθωωθεί, κύριε Γεωργιάδη. Έχει τεθεί στο αρχείο η υπόθεση. Έχει διαφορά.

(Χειροκροτήματα από την πτέρυγα του ΣΥΡΙΖΑ)

Κύριε Μαρκόπουλε, αν δεν τα ξέρετε μη χτυπιέστε. Αν προκύψουν στοιχεία, οψέποτε προκύψουν…

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Και για σένα αν προκύψουν. Το ίδιο και για σένα είναι.

**ΘΕΟΦΙΛΟΣ ΞΑΝΘΟΠΟΥΛΟΣ:** Βεβαίως.

**ΠΡΟΕΔΡΕΥΩΝ (Νικήτας Κακλαμάνης):** Κύριε Γεωργιάδη!

**ΘΕΟΦΙΛΟΣ ΞΑΝΘΟΠΟΥΛΟΣ:** Κατ’ αρχάς θα μου μιλάτε στον πληθυντικό, όπως σας μιλώ στον πληθυντικό.

Κατά δεύτερον, αν ασκηθεί ποινική δίωξη σε βάρος μου και τεθεί η υπόθεση στο αρχείο, βεβαίως αν προκύψουν στοιχεία, θα ανακληθεί η υπόθεση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Σε μένα δεν έχει ασκηθεί δίωξη.

**ΘΕΟΦΙΛΟΣ ΞΑΝΘΟΠΟΥΛΟΣ:** Κύριε Γεωργιάδη, για να το ξεκαθαρίσουμε, μιλούσα για μένα. Η δική σας έχει τεθεί στο αρχείο. Νομικά είναι διαφορετικά απ’ το αθώος. Καταλάβετέ το.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Πιο ισχυρό είναι.

**ΘΕΟΦΙΛΟΣ ΞΑΝΘΟΠΟΥΛΟΣ:** Νομικά είναι διαφορετικό απ’ το αθώος, για να συνεννοηθούμε.

Εν πάση περιπτώσει, φαίνεται η αγωνιώδης προσπάθεια των στελεχών της Κυβέρνησης αλλά και της κυβερνητικής πλειοψηφίας να μη γίνει κουβέντα και συζήτηση για την πρόταση δυσπιστίας. Η πρόταση δυσπιστίας δεν αφορά ούτε στον κ. Γεωργιάδη, ούτε αφορά στον κ. Παππά. Πολύ περισσότερο στον κ. Φιλίστορα Δεσταμπασίδη. Αφορά στις διαπιστωμένες παρακολουθήσεις που έκανε η ΑΔΑΕ και τις ενεχείρισε σε όλους τους πολιτικούς αρχηγούς.

(Χειροκροτήματα από την πτέρυγα του ΣΥΡΙΖΑ)

Και αφορά το πρόβλημα αυτό όλους γιατί δεν είναι μια διαφορά μεταξύ Νέας Δημοκρατίας και ΣΥΡΙΖΑ ή Νέας Δημοκρατίας και ΠΑΣΟΚ. Είναι ζήτημα λειτουργίας του κράτους δικαίου. Και το κράτος δικαίου μας αφορά όλους. Σήμερα είναι αυτή η Κυβέρνηση. Αύριο θα είναι κάποιοι άλλοι και μεθαύριο θα είναι κάποιοι άλλοι.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΧΑΡΑΛΑΜΠΟΣ ΑΘΑΝΑΣΙΟΥ**)

Και οι πληγές στο κράτος δικαίου παραμένουν ανεξάρτητα από ποιος είναι στην εξουσία. Αν δεν μπούμε σ’ αυτή τη συζήτηση είμαστε κατώτεροι των περιστάσεων. Και με απόλυτα θεσμικό τρόπο εμείς ως ΣΥΡΙΖΑ ξεκινήσαμε αυτή την ιστορία. Παραλάβαμε το πόρισμα της ΑΔΑΕ, επισκέφθηκε ο Πρόεδρος την Πρόεδρο της Δημοκρατίας, ήρθε στο Κοινοβούλιο, κατέθεσε την πρότασή του και η κουβέντα γίνεται για όλα τα ζητήματα του κόσμου εκτός από το μείζον. Ποιος παρακολουθούσε τους ανθρώπους αυτούς, με τίνος την επίνευση και με τίνος την ευθύνη. Εδώ πρέπει τα ζητήματα να μπουν πάρα πολύ καθαρά.

Κύριε Πρόεδρε, λόγω της καθυστέρησης θα ζητήσω μια ανοχή στον χρόνο.

Μια απ’ τις πρώτες πράξεις που έκανε ο κ. Μητσοτάκης ήταν να υπαγάγει την ΕΥΠ στην απόλυτη δικαιοδοσία του. Μια επόμενη πράξη ήταν να αλλάξει τον νόμο για να τοποθετήσει επικεφαλής τον κ. Κοντολέοντα ο οποίος δεν είχε τις τυπικές προϋποθέσεις. Και μια τρίτη πράξη που έγινε ήταν να αλλάξει το θεσμικό πλαίσιο για να μην μπορεί η ΑΔΑΕ να ενημερώνει τον παρακολουθούμενο πολίτη.

Αυτό είναι το θεσμικό αποτύπωμα της Κυβέρνησης Μητσοτάκη!

Και υπάρχει ένα πόρισμα της ΑΔΑΕ που λέει ότι συγκεκριμένοι άνθρωποι παρακολουθούνταν επί δύο χρόνια, κάποιοι άλλοι επί επτά μήνες κ.λπ. και ερχόμαστε να συζητήσουμε. Και πείτε μας εσείς, ως πλειοψηφία, συμφωνείτε να παρακολουθούνται κορυφαία στελέχη της Κυβέρνησης; Συμφωνείτε να παρακολουθείται ο αρχηγός του ΓΕΕΘΑ; Αυτό έχει σημασία, αυτό απασχολεί την Εθνική Αντιπροσωπεία.

Εάν έχετε την παραμικρή ευθύνη και συναίσθηση του ρόλου σας, μπείτε σε αυτήν την ιστορία. Αλλά, όχι απλώς δεν την έχετε, επειδή ακριβώς είστε ανίκανοι να αντιληφθείτε την ευθύνη σας απέναντι στη δημοκρατία, πετάτε την μπάλα εκτός παιδιάς και δημιουργείτε άλλο πεδίο αντιπαράθεσης.

Σήμερα ακούσαμε ένα παραλήρημα κατά του κ. Ράμμου. Ευτυχώς ο κ. Ράμμος δεν έχει κανενός την ανάγκη υπεράσπισης και πολύ περισσότερο τη δική μου. Εγώ δεν είμαι σε θέση και δεν είναι ο ρόλος μου να τον υπερασπιστώ. Αλλά αυτό το αποτέλεσμα προκύπτει γιατί λόγω της πολιτικής σας έρχεται σε σύγκρουση ο κ. Ντογιάκος με τον κ. Ράμμο, ο εισαγγελέας του Αρείου Πάγου -παρακαλώ- με τον επικεφαλής της Αρχής για τη Διασφάλιση του Απορρήτου των Επικοινωνιών. Έρχεται ο κ. Ράμμος σε αντιπαράθεση με Βουλευτές του ελληνικού Κοινοβουλίου.

Αυτά είναι τα στοιχεία τα οποία πρέπει να συνεκτιμήσετε για να καταλάβετε την ευθύνη σας. Δυστυχώς για εσάς, οι παρακολουθήσεις είναι πιστοποιημένες. Δεν έχουν καμμία σχέση ούτε με δημοσιεύματα ούτε με τον Βαξεβάνη ούτε με το inside story ούτε με κανέναν δημοσιογράφο. Είναι από την Αρχή Διασφάλισης του Απορρήτου των Επικοινωνιών, την κατά το Σύνταγμα αρχή, η οποία διαπίστωσε αυτά που γράφει στο πόρισμά της. Γι’ αυτό το πόρισμα πέστε μας. Γι’ αυτό το πόρισμα τοποθετηθείτε. Μ’ αυτό το πόρισμα αναμετρηθείτε και ως παράταξη και ως πρόσωπα. Γιατί αυτή η δημοκρατία που στήθηκε με αγώνες όλων και από τη δική σας την παράταξη, πολύ περισσότερο από αυτήν τη πλευρά του κοινοβουλίου, δεν σας ανήκει, δεν μας ανήκει, αλλά ανήκει σε όλους τους Έλληνες. Και το τραύμα στη δημοκρατία είναι τραύμα που το φέρουμε όλοι μας.

Αρθείτε στο ύψος των περιστάσεων, καταδικάστε αυτές τις παρακολουθήσεις, να τραβήξετε μία γραμμή και πάτε στον ελληνικό λαό να μας κρίνει όλους.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

Παρακαλώ να ηρεμήσουμε λίγο.

Τον λόγο έχει τώρα ο κ. Αναστάσιος Χατζηβασιλείου από τη Νέα Δημοκρατία και αμέσως μετά η κ. Λιακούλη από το Κίνημα Αλλαγής.

Ορίστε, κύριε Χατζηβασιλείου.

**ΑΝΑΣΤΑΣΙΟΣ (ΤΑΣΟΣ) ΧΑΤΖΗΒΑΣΙΛΕΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, αν κάποιος είχε την παραμικρή αμφιβολία για την τακτική του ΣΥΡΙΖΑ, σήμερα δεν την έχει, διότι η έλλειψη εναλλακτικής πρότασης διακυβέρνησης και η απουσία ενός ικανού και πειστικού πολιτικού λόγου, τον εξωθούν στην τοξικότητα και στη λασπολογία.

Ο κ. Τσίπρας, λοιπόν, εξαφανισμένος επί ένα δεκαήμερο, χωρίς να έχει πει καμμία κουβέντα, για τις καταγγελίες, για μαύρες σακούλες, για βαλίτσες, για χρήματα, για ποσοστά σε καναλάρχες, για SMS, για το τρίγωνο Παππά - Αρτεμίου - Καλογρίτσα, εμφανίστηκε ξαφνικά εχθές. Γιατί; Για να ολοκληρώσει τη μεθόδευση που είχε ξεκινήσει το περασμένο καλοκαίρι.

Καταθέτοντας πρόταση δυσπιστίας μάς δίνετε, λοιπόν, την ευκαιρία να παρουσιάσουμε στους πολίτες τα έργα και τις ημέρες σας. Ξεκινήσατε, λοιπόν, με έναν πολιτικό ακτιβισμό στην Επιτροπή Θεσμών. Και γιατί δεν μείνατε στην επιτροπή; Μήπως για τον κ. Ράμμο ή μήπως επειδή θέλατε να αποδράσετε από την κουβέντα για τις παρακολουθήσεις του ΚΚΕ επί των ημερών σας; Διότι, απ’ ότι φάνηκε, δεν είχατε προτεραιότητα με τον κ. Ράμμο. Θέλατε πολύ απλά να στήσετε το χθεσινό δραματικό σκηνικό. Και ο κ. Ράμμος ενημέρωσε κατά προτεραιότητα τον κ. Τσίπρα, χωρίς προηγουμένως να έχει ενημερώσει τον Πρωθυπουργό. Και όλα αυτά δεν είναι ύποπτα για τις όποιες ορατές ή αόρατες σχέσεις που έχει ο ΣΥΡΙΖΑ με τον επικεφαλής της ΑΔΑΕ;

Ο κ. Ράμμος, δυστυχώς, μεταβάλλει τον εαυτό του από θεσμικό παράγοντα, σε πολιτικό αν όχι κομματικό. Ευτελίζει το αξίωμά του και την αρχή της οποίας προΐσταται. Αν ήθελε να υπερασπιστεί -κατά τη γνώμη του, πάντα- τη νομιμότητα, αν ήθελε να μιλήσει για -δήθεν- συνταγματική παραβίαση, για ποιο λόγο δεν επεδίωξε ποτέ επικοινωνία με τον Πρωθυπουργό; Και αν θεωρούσε ότι υπάρχει θέμα λειτουργίας των θεσμών, γιατί δεν πήγε έστω συμβολικά στην Πρόεδρο της Δημοκρατίας; Η δημοκρατία μας είναι ισχυρή και θεσμικά ολοκληρωμένη. Υπάρχει από τον λαό και αναφέρεται στον λαό και αντλεί δύναμη από το Σύνταγμα και εκφράζεται μέσα από τους νόμους, αυτούς που, κατά τα φαινόμενα, ο επικεφαλής της ΑΔΑΕ είτε ερμηνεύει κατά το δοκούν είτε αγνοεί.

Η χθεσινή, λοιπόν, προνομιακή ενημέρωση του κ. Ράμμου προς τον Πρόεδρο του ΣΥΡΙΖΑ αποτελεί μια προκλητική κομματικοποίηση του επικεφαλής μιας ανεξάρτητης αρχής της πολιτείας. Η ΑΔΑΕ προστατεύεται από το Σύνταγμα και από τους νόμους, δεν χρειάζεται ούτε προστάτες ούτε διερμηνευτές. Και μάλιστα χθες ο κ. Τσίπρας προσπάθησε να εμπλέξει ακόμα και την Πρόεδρο της Δημοκρατίας σε κομματικές σκοπιμότητες.

Η Κυβέρνηση, λοιπόν, από τον Αύγουστο πήρε ξεκάθαρη θέση στο θέμα των επισυνδέσεων. Απέδωσε ευθύνες, ζήτησε παραιτήσεις και ανέλαβε πρωτοβουλίες για τη θεσμική θωράκιση της διαδικασίας, αλλά και την αναδιοργάνωση της ίδιας της ΕΥΠ και ταυτόχρονα είχε διαμηνύσει ότι οι επισυνδέσεις εκείνες δεν ήταν σε γνώση της, αναλαμβάνοντας τη δέσμευση να συνδράμει τη δικαιοσύνη στην αποκάλυψη της αλήθειας και στην απόδοση ευθυνών σε όποιον μηχανισμό δρα σε βάρος της πατρίδας.

Κυρίες και κύριοι συνάδελφοι, ο ΣΥΡΙΖΑ μιλά από το μεσημέρι για δημοκρατική εκτροπή, όμως, η δική του πολιτική αξιοπιστία είναι σήμερα το πιο σύντομο ανέκδοτο. Εκείνοι που οργάνωσαν το, αλήστου μνήμης, δημοψήφισμα συμπιέζοντας διαδικασίες και χρόνους, εκείνοι που διόρισαν πρόεδρο στον Άρειο Πάγο ένα ξημέρωμα, εκείνοι που προσπάθησαν να χειραγωγήσουν τα μέσα ενημέρωσης με τον περιβόητο διαγωνισμό αδειών, εκείνοι που έχουν δύο υπουργούς σε Ειδικό Δικαστήριο, μιλούν για πολιτική αξιοπιστία.

Επί των ημερών σας, κύριοι του ΣΥΡΙΖΑ, το κράτος δικαίου πέρασε περιπέτειες το ίδιο και η κυβερνητική νομιμότητα. Διότι, όπως φαίνεται, κυβερνούσατε εσείς και οι σκοτεινοί εντολοδόχοι σας συχνά με SMS. Και δεν αισθάνεστε εδώ και δέκα μέρες την ανάγκη να πείτε κάτι για τις μαύρες σακούλες, για τη μοιρασιά στα ποσοστά των καναλιών, για τον κύριο Α2, για τις κυπριακές offshore και όσα έχουν καταγγελθεί στο δικαστήριο.

Ποιος, λοιπόν, βρισκόταν πίσω από το ιδιότυπο αρχηγείο που έστηνε το «ΣΥΡΙΖΑ channel»; Και αν αμφισβητεί ο ΣΥΡΙΖΑ όλα όσα λέει ο κ. Καλογρίτσας και η γραμματέας του, γιατί πολύ απλά δεν καταθέτει μήνυση; Τι ακριβώς φοβάται; Μήπως περαιτέρω αποκαλύψεις; Και η δήθεν πολιτική σας αξιοπιστία αναδείχθηκε και στην περίπτωση του κ. Μάξιμου Σαράφη, του κουκουλοφόρου μάρτυρα μέσω του οποίου στήθηκε η σκευωρία της «NOVARTIS», ο οποίος συνελήφθη ως απατεώνας του κοινού Ποινικού Δικαίου. Κι εσείς σήμερα έρχεστε εδώ και παρουσιάζεστε ως κήνσορες και θεράποντες της νομιμότητας.

Και τέλος, αυτή η δήθεν πολιτική αξιοπιστία η που έχετε, πνίγηκε στα νερά του Έβρου. Αποδείχθηκε ότι δεν υπήρξε ποτέ θάνατος μικρού παιδιού, δεν υπήρξε ποτέ η μικρή Μαρία. Κι εσείς δεν έχετε το σθένος μισό χρόνο τώρα να ζητήσετε μία απλή συγγνώμη, έστω και αν, στο καλύτερο σενάριο, εξαπατηθήκατε. Συγγνώμη, όχι μόνο από την Κυβέρνηση, αλλά από τον ελληνικό λαό, διότι στην προσπάθειά σας να επιτεθείτε στον Κυριάκο Μητσοτάκη διασύρατε τη χώρα διεθνώς, χωρίς προηγούμενο.

Κυρίες και κύριοι συνάδελφοι, οι πολίτες γνωρίζουν καλά πώς ήταν η Ελλάδα επί ΣΥΡΙΖΑ - ΑΝΕΛ και πώς είναι σήμερα. Και γνωρίζουν ότι πλέον η πατρίδα μας έχει ανακτήσει εθνική αξιοπιστία. Παρά τις διεθνείς διαδοχικές κρίσεις η κοινωνία αυτή κρατήθηκε όρθια, η ανεργία μειώθηκε, το εισόδημα στα νοικοκυριά αυξήθηκε κατά 12,4%, οι φόροι και οι εισφορές μειώθηκαν συνολικά πενήντα φορές και σήμερα, με τη διεθνή κρίση του πληθωρισμού, λαμβάνονται διαρκώς δυναμικά μέτρα. Επί των ημερών σας αυξάνονταν φόροι και μειώνονταν μισθοί και συντάξεις. Σήμερα μειώνονται οι φόροι και αυξάνεται το διαθέσιμο εισόδημα.

Και όσο για τα ζητήματα δημοκρατίας, για τα οποία εσείς δήθεν κόπτεστε, κανείς δεν ξεχνά τους αρμούς της εξουσίας, κανείς δεν ξεχνά τις διχαστικές λογικές ή τους τελειώνουμε ή μας τελειώνουν. Δυστυχώς, παραμένετε αμετανόητοι έμποροι του διχασμού, υπονομευτές του δικαίου και της κοινωνικής συνοχής.

Γι’ αυτό, λοιπόν, καταψηφίζουμε την πρότασή σας και μάλιστα χωρίς εκβιασμούς, όπως ακούστηκε νωρίτερα. Μην κρίνετε εξ ιδίων τα αλλότρια.

Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ, κύριε συνάδελφε.

Τον λόγο έχει η κ. Λιακούλη από το Κίνημα Αλλαγής.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η σημερινή συζήτηση αγγίζει την καρδιά του δημοκρατικού πολιτεύματος, τον πυρήνα του ελληνικού Συντάγματος. Δεν πρέπει σήμερα να λησμονούμε πως συμμετέχουμε όχι σε μια οποιαδήποτε κοινοβουλευτική διαδικασία, γι’ αυτό και είναι τόσο λυπηρό στην αρχή αυτής της διαδικασίας το τι ακριβώς συμβαίνει μεταξύ Κυβέρνησης και Αξιωματικής Αντιπολίτευσης. Άναρθρες κραυγές και εμπόλεμη κατάσταση σύγκρουσης μέσα στο Κοινοβούλιο χωρίς κανένα σεβασμό ακόμη και σε λεκτικό επίπεδο!

Δυστυχώς από τη στιγμή που το Σύνταγμα έχει γίνει κουρελόχαρτο για πολλά χρόνια στα χέρια της Νέας Δημοκρατίας, αλλά και του ΣΥΡΙΖΑ διαπιστώνουμε για άλλη μια φορά ότι βαδίζετε ο ένας στα χνάρια του άλλου, δεν διστάζετε να ποδοπατήσετε ακόμη και τα ιερά και τα όσια των θεσμών για να παραμείνετε και να καθίσετε πάση θυσία στην καρέκλα της εξουσίας.

Αυτό είναι το μεγάλο θέμα σας. Η εξουσία σας, θέμα και των δύο, στην οποία συνομολογείτε ακόμη και να εναλλάσσεστε αρκεί να είστε εσείς, να παραμείνετε εσείς, να μη χάσετε εσείς την εξουσία σας και χορεύετε πάρα πολλές φορές και τον τελευταίο καιρό το ταγκό του βάλτου, τσαλαβουτώντας στα νερά εσείς οι δύο μεταξύ σας, μοιράζοντας ρόλους, αλλά μοιράζοντας και θέσεις όπου μπορείτε, όσο μπορείτε μόνο και μόνο, γιατί το show must go on.

Αυτή ακριβώς την εξουσία σας που φτιάχνει επιτελικά κράτη με επιτελάρχες και επιτελεία, κύριε Γεραπετρίτη, που ανοίγει τρύπες στις αντικειμενικές προσλήψεις, που φτιάχνει λίστες προς τα μέσα μαζικής ενημέρωσης, αλλά και λίστες για να δημιουργήσει μέσα μαζικής ενημέρωσης, που εγκαταλείπει το ΕΣΥ είτε ιδιωτικοποιεί το ΕΣΥ, που βάζει από το παράθυρο άλλα και άλλα, αλλά και φτιάχνει την παιδεία των αρίστων που όμως μόνο οι πλούσιοι μπορούν να έχουν, που χτυπάει αλύπητα τις μικρομεσαίες επιχειρήσεις, αφήνει στη μοίρα τους αγρότες και κτηνοτρόφους, καταστρέφει ζωές αλλάζοντας το ασφαλιστικό σε μια νύχτα πετώντας στο δρόμο χιλιάδες ανθρώπους, εγκαινιάζει ακόμη και νέα σχολεία σε σεισμόπληκτες περιοχές με λεφτά ξένων εταιρειών, αλλά αφήνει ογδόντα οικογένειες στα κοντέινερς ακόμη και σήμερα.

Διακορεύετε τους θεσμούς και οι δυο σας, εξευτελίζετε τη δικαιοσύνη με παραδικαστικά κυκλώματα από τη μια, κρεμώντας στα μανταλάκια ανθρώπους – στόχους, στοχεύετε στον έλεγχο των αρμών της περιβόητης εξουσίας, αλλά μοιράζεστε πολύ όμορφα και ωραία, σιγά - σιγά και ήσυχα τις θέσεις στο ΑΣΕΠ εννέα ο ένας, έξι ο άλλος και μάλιστα αλλάζετε και νόμους γι’ αυτό.

Φτιάχνετε την ίδια ώρα ακόμη και την Εθνική Υπηρεσία Πληροφοριών κατά το δοκούν. Φτιάχνετε νόμο δικό σας, βάζετε προσόντα, όπως θέλετε, για να βάζετε τα εκλεκτά σας παιδιά, δημιουργώντας ένα παρακράτος που θα ζήλευαν ακόμη και σκηνοθέτες σε ταινίες που έχουν σπάσει ταμεία. Και αυτά, δυστυχώς, ισχύουν τόσο για την Κυβέρνηση όσο και για την Αξιωματική Αντιπολίτευση. Τόσο ίδιοι είστε, τόσο αλήθεια ίδιοι είστε για τον τρόπο με τον οποίο κυβερνάτε. Και αυτή είναι ακριβώς η μεγάλη δική μας διαφορά.

Σήμερα ήρθε ο Αρχηγός της Αξιωματικής Αντιπολίτευσης στη Βουλή και μετέφερε τις πολύ σημαντικές καταγγελίες με αποδείξεις από την ΑΔΑΕ, με σημαντικές αποδείξεις και στοιχεία τεκμηριωμένα για την παρακολούθηση δέκα ανθρώπων, ένα μεγάλο σκάνδαλο, ένα μεγάλο θέμα, γνωστό, για το οποίο το ΠΑΣΟΚ πρωτοστάτησε, πήρε τις πρωτοβουλίες των κινήσεων και θεσμικά το ΠΑΣΟΚ ήταν εκείνο που αναφέρθηκε σε όλα αυτά με έναν τρόπο νομικά τουλάχιστον ενάρετο, πηγαίνοντας στον Άρειο Πάγο, κάνοντας όλες τις θεσμικές διαδικασίες και όχι εξευτελίζοντας τη Βουλή, όπως κάνατε εσείς οι δύο σήμερα πριν από λίγα λεπτά.

Και όμως, λοιπόν, ενώ η καταγγελία είχε και ένα πολύ σημαντικό κομμάτι όπως για παράδειγμα, κύριε Υπουργέ, ποιος ο λόγος να παρακολουθούνται για λόγους εθνικής ασφάλειας αυτοί που περιφρουρούν την εθνική ασφάλεια, που είναι οι αρχηγοί των Ενόπλων Δυνάμεων, στο οποίο δεν αποφασίσατε ακόμα να απαντήσετε, ελπίζω ότι στη διάρκεια του τριημέρου αυτό θα το απαντήσετε, ο κ. Γεραπετρίτης εμφανίστηκε στο Κοινοβούλιο και είπε: «Ένοχος ένοχον ου ποιεί».

Πραγματικά με εντυπωσιάσατε. Αυτοί είστε, λοιπόν. Έτσι περιγράφετε τον εαυτό σας σαν δύο ένοχοι που μαλώνετε, διότι ένοχος ένοχο ου ποιεί. Λέτε στον ελληνικό λαό σήμερα, λοιπόν, ότι ο Τσίπρας και ο ΣΥΡΙΖΑ δεν μπορεί να με κατηγορήσει, διότι και αυτός είναι τόσο ένοχος όσο είμαι εγώ. Αυτό είπατε σήμερα, κύριε Γεραπετρίτη, στον ελληνικό λαό, ότι είμαστε δύο ένοχοι και εγώ δεν είμαι περισσότερο ένοχος από ότι είστε εσείς.

Απέναντι σε όλα αυτά, λοιπόν, εμείς στεκόμαστε και σας λέμε ότι πριν από πέντε μήνες ο Νίκος Ανδρουλάκης βάδισε σε ένα δρόμο συνέπειας και θεσμικότητας, παρά τις ανοίκειες και πρωτοφανείς επιθέσεις που δέχτηκε σε προσωπικό επίπεδο. Έφερε στη δικαιοσύνη και στις ανεξάρτητες αρχές τις αυθαιρεσίες της παρέας του Μαξίμου σε βάρος των δημοκρατικών θεσμών και των ανθρωπίνων δικαιωμάτων. Πέντε μήνες παρακολουθούμε να ενορχηστρώνεται από τον Κυριάκο Μητσοτάκη το δεύτερο σκάνδαλο της συγκάλυψης. Πήγαμε στην εξεταστική επιτροπή, όπου ήμουν μέλος. Παρωδία! Ήμουν μέλος μιας εξεταστικής επιτροπής που όλα μπήκαν στο σκοτάδι και στη συγκάλυψη. Τεκμηριώθηκε πλέον η εικόνα της θεσμικής σας παρακμής.

Σε ποια άλλη χώρα θα είχε γίνει αυτό, κύριε Υπουργέ; Σε ποια άλλη χώρα θα είχαμε τέτοια διολίσθηση στον αυταρχισμό και η Κυβέρνηση θα είχε μείνει, δεν θα είχε ήδη πέσει;

Να σας προβληματίσει, όμως, αυτό, κυρίες και κύριοι της Αξιωματικής Αντιπολίτευσης, γιατί αυτό δεν συμβαίνει στην Ελλάδα. Δεν σας νοιάζει καθόλου γιατί συμβαίνει αυτό; Γιατί εσείς οι ίδιοι, επίσης, κακοποιήσατε ως κυβερνώντες τους θεσμούς. Οι μνήμες είναι ακόμη νωπές από το δημοψήφισμα των πέντε εργάσιμων ημερών, όσα αποκαλύπτονται για τις τηλεοπτικές άδειες, για τον έλεγχο των αρμών της εξουσίας. Εσείς τα κάνατε αυτά, οι ΣΥΡΙΖΑ - ΑΝΕΛ.

Νέα Δημοκρατία λοιπόν και ΣΥΡΙΖΑ σήμερα σας ενώνει ένα πράγμα, η περιφρόνηση των θεσμών, η φίμωση των ανεξάρτητων αρχών. Γι’ αυτό το δίλημμα των επόμενων εκλογών θα είναι μόνο ένα: Ή με αυτούς που είναι ικανοί για όλα αρκεί να έχουν μια θέση εξουσίας σε βάρος του δημοσίου συμφέροντος, σε βάρος των θεσμών της δημοκρατίας ή με αυτούς που είναι ικανοί να τα θυσιάσουν όλα για να εξασφαλίσουν στην πατρίδα μας κοινωνική ειρήνη, ευημερία, σεβασμό των ανθρωπίνων δικαιωμάτων. Ικανοί για όλα, λοιπόν, όπως είστε εσείς οι δύο ή ικανοί να τα θυσιάσουν όλα;

Η παράταξη του ΠΑΣΟΚ ήταν πάντα στην όχθη των δεύτερων, ήταν η παράταξη που κράτησε τη χώρα με μεταρρυθμίσεις, το κράτος, προχώρησε την αυτοδιοίκηση και θέσπισε τις ανεξάρτητες αρχές που βάσει αυτών σήμερα συζητάμε, κάνουμε αυτή τη συζήτηση σήμερα στη Βουλή. Το ΠΑΣΟΚ άνοιξε το δρόμο, λοιπόν, γι’ αυτό και πάνω σε αυτό σήμερα στηρίζεστε για να μπορείτε εσείς και εσείς να μιλάτε, εσείς που φεύγατε και καταψηφίζατε, που μέναμε μόνοι μας και ψηφίζαμε για την αυτοδιοίκηση, ψηφίζαμε για τις ανεξάρτητες αρχές, εσείς που σκυλεύσατε σε εμάς και εσείς και εσείς που μας λοιδορήσατε, λοιπόν.

Δεν είμαστε ίδιοι. Είμαστε εντελώς διαφορετικοί. Και δεν μπορέσατε ποτέ, μα ποτέ να μας διαλύσετε όσο κι αν προσπαθήσατε. Εμείς, λοιπόν, είμαστε με τους άλλους, με αυτούς που μπορούμε να τα θυσιάσουμε όλα, όπως θυσιάσαμε ακόμη και τον ίδιο μας τον εαυτό για να μείνει η χώρα στη ζώνη του ευρώ και να μην βάζουμε στη ζυγαριά του μικροκομματικού οφέλους το εθνικό συμφέρον.

Ποτέ το ΠΑΣΟΚ δεν έπαιξε τη χώρα στα ζάρια και δεν θα το κάνει ποτέ. Γι’ αυτό είμαστε διαφορετικοί. Γι’ αυτό περπατάμε ψηλά και ζητάμε από τον ελληνικό λαό ψήφο εμπιστοσύνης στο ΠΑΣΟΚ. Καταψηφίζουμε, βεβαίως, την Κυβέρνηση. Δεν σας εμπιστευόμαστε ούτε τη Νέα Δημοκρατία ούτε τον ΣΥΡΙΖΑ είτε με ΑΝΕΛ είτε χωρίς.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κυρία Λιακούλη.

Τον λόγο έχει ο Υπουργός Επικρατείας, ο κ. Γεραπετρίτης Γεώργιος.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, ποιοι είναι μετά;

**ΠΡΟΕΔΡΕΥΩΝ (Χαράλαμπος Αθανασίου):** Μετά τον κύριο Υπουργό, η σειρά που έχω εδώ, όπως έχει συμφωνηθεί, είναι: Ο κ. Καιρίδης από τη Νέα Δημοκρατία, ο κ. Σπίρτζης από τον ΣΥΡΙΖΑ.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ευχαριστώ πολύ, κύριε Πρόεδρε.

Βρισκόμαστε σήμερα στην ύψιστη κοινοβουλευτική διαδικασία, στην πρόταση δυσπιστίας που κατέθεσε ο Πρόεδρος του ΣΥΡΙΖΑ και Αρχηγός της Αξιωματικής Αντιπολίτευσης.

Το θέμα έχει να κάνει πρωτίστως με το ζήτημα της διαχείρισης του ζητήματος που ανέκυψε σε σχέση με τις νόμιμες άρσεις απορρήτου οι οποίες έχουν γίνει από την Εθνική Υπηρεσία Πληροφοριών. Και ανέκυψε τον Αύγουστο του 2022 με την αναφορά ότι το τηλέφωνο του κ. Ανδρουλάκη βρισκόταν στον κατάλογο της παρακολούθησης.

Έκτοτε και μέχρι σήμερα, που ακούσαμε τον Αρχηγό του ΣΥΡΙΖΑ, εκείνο το οποίο διατείνεται είναι ότι υπήρξε συγκάλυψη. Ακούω διαρκώς -το άκουσα πολλές φορές- ότι υπήρξε συγκάλυψη.

Να δούμε, λοιπόν, ποια είναι η συγκάλυψη. Δύο ημέρες μετά το γεγονός που προέκυψε, ο ίδιος ο Πρωθυπουργός ανέλαβε με δημόσια δήλωσή του να εξηγήσει στον ελληνικό λαό περί τίνος επρόκειτο. Αμέσως ανελήφθη η πολιτική ευθύνη, έτσι ώστε να αποχωρήσουν δύο από τα στελέχη της διοίκησης. Αμέσως άλλαξε η διοίκηση της Εθνικής Υπηρεσίας Πληροφοριών. Αμέσως ενεργοποιήθηκαν οι κοινοβουλευτικοί σχηματισμοί. Είχαμε τρεις συνεδριάσεις της Επιτροπής Θεσμών και Διαφάνειας για το ζήτημα αυτό. Είχαμε μία εξεταστική επιτροπή, η οποία συνέβη ακριβώς για το θέμα αυτό.

Θέλω να θυμίσω ότι το γεγονός ότι είχαμε εξεταστική επιτροπή οφείλεται στο ότι αυτή η κοινοβουλευτική Πλειοψηφία ψήφιζε στην αναθεώρηση του Συντάγματος, μετά από πρότασή μας, να είναι δυνατόν η Μειοψηφία να συγκροτεί από μόνη της εξεταστικές επιτροπές, ως γνήσιο δικαίωμα κοινοβουλευτικής Μειοψηφίας και αυτό είναι το σωστό. Και έτσι και έγινε.

Και τέλος, είχαμε παραπομπή στη δικαιοσύνη για όλα τα ζητήματα που αφορούν στα θέματα που ανέκυψαν, έτσι ώστε να υπάρχει πλήρης διαλεύκανση και όταν πλέον είχαμε εξαντλήσει όλες τις δυνατότητες, τότε φέραμε και ένα νέο ρυθμιστικό πλαίσιο το οποίο αφορά στις άρσεις απορρήτου, στο οποίο θα αναφερθώ.

Άρα αυτή τη στιγμή κανείς δεν μπορεί να ομιλεί για συγκάλυψη. Ο Πρωθυπουργός ο ίδιος μίλησε. Είπε ότι δεν γνώριζε για τα ζητήματα αυτά. Ήταν πάρα πολύ σαφής, διαυγής, ξεκάθαρη η θέση.

Να δούμε, όμως, ποια ήταν και η θέση του ΣΥΡΙΖΑ απέναντι στα ζητήματα τα οποία έχουν ανακύψει. Θα μου επιτρέψετε με κάθε σεβασμό, αφού τοποθετήθηκα για τα ζητήματα της πρότασης δυσπιστίας, να υποβάλω και εγώ επτά τοποθετήσεις και ερωτήματα σε σχέση με τη στάση του ΣΥΡΙΖΑ.

Ερώτημα πρώτο: Μπορεί να επιβεβαιώσει ο Αρχηγός του ΣΥΡΙΖΑ ότι δεν υπήρξε επί των ημερών του άρση απορρήτου κρατικών λειτουργών; Διότι ήδη η πρώτη τοποθέτησή του τον Σεπτέμβριο του 2022, η αρνητική, έχει διαψευστεί παταγωδώς, αφού προέκυψε το ζήτημα των Σαγιά και Πιτσιόρλα. Μήπως να μας ανανεώσει τη διαβεβαίωση, για να είμαστε σίγουροι ότι δεν έχουμε κάτι άλλο;

Ερώτημα δεύτερο: Ο κ. Τσίπρας εχθές -και το επανέλαβε και σήμερα- είπε μια αποστροφή η οποία έχει έναν χαρακτήρα, κατά την ταπεινή μου άποψη, διχαστικό. Και το λέω μετά λόγου γνώσεως. Είπε ότι υπάρχουν δικαστές εν Αθήναις.

Μπορεί να καταφέρεσαι με βαρείς χαρακτηρισμούς, όπως αυτό συνέβη σήμερα, όπου καταφέρθηκε ο Αρχηγός της Αξιωματικής Αντιπολίτευσης με βαρύτατους χαρακτηρισμούς -ανοίκειους, θα μου επιτρέψετε να πω- κατά της εισαγγελέως της Εθνικής Υπηρεσίας Πληροφοριών και κατά του εισαγγελέα του Αρείου Πάγου, αλλά το «δικαστές εν Αθήναις» σημαίνει στην πραγματικότητα τι; Ότι υπάρχουν δικαστές άξιοι και ανάξιοι; Αυτό υπαινίσσεται ο κ. Τσίπρας;

**ΧΡΗΣΤΟΣ ΣΠΙΡΤΖΗΣ:** Ναι!

**ΠΑΥΛΟΣ ΠΟΛΑΚΗΣ:** Ναι, ακριβώς!

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ, μη διακόπτετε!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Θέλω, κύριε Πρόεδρε, να καταγραφεί στα Πρακτικά η απάντηση η οποία εδόθη από την πτέρυγα του ΣΥΡΙΖΑ: Δικαστές άξιοι και ανάξιοι!

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Και στην περίπτωση, λοιπόν, κατά την οποία…

**ΠΑΥΛΟΣ ΠΟΛΑΚΗΣ:** Ο Καψιμάλης είναι ανάξιος! Ο Ντογιάκος είναι ανάξιος!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Και στην περίπτωση κατά την οποία ισχύει αυτό, τι από τα δύο ισχύει, παρακαλώ; Ισχύει το ότι υπάρχουν άξιοι και ανάξιοι, όπως σήμερα μας επιβεβαιώνει η πτέρυγα του ΣΥΡΙΖΑ ή η δήλωση του κ. Τσίπρα στις 5 Δεκεμβρίου, έξω από τον Άρειο Πάγο, ότι εμπιστεύεται τη Δικαιοσύνη; Τι από τα δύο ισχύει, για να ξέρουμε και εμείς!

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

Ερώτημα τρίτο: Αναφερθήκατε με ανοίκειους χαρακτηρισμούς -και ο κ. Τζανακόπουλος- στην εισαγγελέα του Αρείου Πάγου.

(Θόρυβος από την πτέρυγα του ΣΥΡΙΖΑ)

Παρακαλώ, κύριε Πρόεδρε, για την προστασία σας.

**ΙΩΑΝΝΗΣ ΠΑΠΠΑΣ:** Και εμείς μπορούμε να φωνάζουμε!

**ΠΡΟΕΔΡΕΥΩΝ (Χαράλαμπος Αθανασίου):** Παρακαλώ! Υπάρχει Κοινοβουλευτικός Εκπρόσωπος στα κόμματα, αν θέλει να παρέμβει κάποια στιγμή για κάποιο θέμα, αλλά δεν μπορεί ο οποιοσδήποτε από κάτω να διακόπτει τον ομιλητή.

Ορίστε, κύριε Υπουργέ, συνεχίστε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ευχαριστώ.

Ερώτημα τρίτο: Αναφέρεστε διαρκώς στην εισαγγελέα του Αρείου Πάγου. Ξέρετε ποιος διορίζει την εισαγγελέα του Αρείου Πάγου;

Ξέρετε, κύριε Τσακαλώτε; Το Ανώτατο Δικαστικό Συμβούλιο, με έντεκα ανωτάτους δικαστές.

**ΝΙΚΟΛΑΟΣ ΦΙΛΗΣ:** Με μειοψηφία του προέδρου του Αρείου Πάγου και του εισαγγελέα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Σας παρακαλώ πάρα πολύ! Δεν είναι δυνατόν!

Δεν μπορούμε να κάνουμε έτσι συζήτηση, κύριε Φίλη!

Δεν είναι κοινοβουλευτική συζήτηση, κύριε Φίλη! Με συγχωρείτε πολύ!

**ΠΡΟΕΔΡΕΥΩΝ (Χαράλαμπος Αθανασίου):** Να σας πω κάτι, κύριε συνάδελφε; Αυτό δείχνει αδυναμία. Η διακοπή του ομιλητή δείχνει αδυναμία. Σας παρακαλώ πολύ! Όταν έρθει η ώρα σας, θα μιλήσετε επί του θέματος γενικότερα. Δεν θα διακόπτετε. Σας παρακαλώ!

**ΝΙΚΟΛΑΟΣ ΦΙΛΗΣ:** Η κυρία αυτή μειοψήφησε…

**ΙΩΑΝΝΗΣ ΠΑΠΠΑΣ:** Τι σημαίνει αυτό;

**ΠΡΟΕΔΡΕΥΩΝ (Χαράλαμπος Αθανασίου):** Δεν θα επιτρέψουμε στη Βουλή διακοπές. Σας παρακαλώ πάρα πολύ!

Ορίστε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Έντεκα ανώτατοι δικαστές αποτελούν το Ανώτατο Δικαστικό Συμβούλιο. Έχει δίκιο ο κ. Φίλης, μειοψήφησε ο πρόεδρος.

**ΝΙΚΟΛΑΟΣ ΦΙΛΗΣ:** Και ο εισαγγελέας!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Και ο εισαγγελέας, με συγχωρείτε.

Ξέρετε γιατί μειοψήφησε; Διότι η ίδια είχε σειρά υποθέσεων τις οποίες έπρεπε να διεκπεραιώσει, επειδή ήταν πολύ ικανή δικαστής και δεν ήθελε να φύγει πριν κλείσει τις υποθέσεις.

Αυτός ήταν ο λόγος, κύριε Φίλη, αν θέλετε να γνωρίζετε!

(Χειροκροτήματα από την πτέρυγα της Νέας Δημοκρατίας)

(Θόρυβος από την πτέρυγα του ΣΥΡΙΖΑ)

Τέταρτο ερώτημα: Ο κ. Τσίπρας ανέφερε τα ονόματα έξι πολιτών. Τους είπε σήμερα το μεσημέρι εδώ. Ερωτώ: Είχε άδεια εκ μέρους τους για να διαρρεύσει τα προσωπικά τους δεδομένα, ναι ή όχι;

Ερώτηση πέμπτη: Ο κ. Τσίπρας ανέφερε τα ονόματα έξι πολιτών. Στην επιστολή την οποία εκράδαινε εχτές αναφέρονται τα ονόματα αυτά; Άκρα του τάφου σιωπή θα υπάρξει τώρα! Σας προειδοποιώ!

**ΠΑΥΛΟΣ ΠΟΛΑΚΗΣ:** Ναι.

**ΧΡΗΣΤΟΣ ΣΠΙΡΤΖΗΣ:** Να του κάνετε μήνυση!

**ΚΩΝΣΤΑΝΤΙΝΟΣ ΜΠΑΡΚΑΣ:** Ποιοι ήταν;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Ποιος είπε «ναι»; Ο κ. Πολάκης.

**ΠΑΥΛΟΣ ΠΟΛΑΚΗΣ:** Εγώ το λέω. Σιγά το επιχείρημα!

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Θέλω, λοιπόν, να σας πω, επειδή...

**ΠΡΟΕΔΡΕΥΩΝ (Χαράλαμπος Αθανασίου):** Γιατί διακόπτετε τον ομιλητή; Σας παρακαλώ! Ο ομιλητής θα πει αυτό που νομίζει.

(Θόρυβος από την πτέρυγα του ΣΥΡΙΖΑ)

**ΠΑΥΛΟΣ ΠΟΛΑΚΗΣ:** Μας δουλεύει ψιλό γαζί, κύριε Πρόεδρε!

**ΠΡΟΕΔΡΕΥΩΝ (Χαράλαμπος Αθανασίου):** Αφήστε τα αυτά! Ακούστε να σας πω. Σας παρακαλώ πολύ να πάψετε να διακόπτετε! Η τηλεόραση σας είδε ότι είστε εδώ. Σας παρακαλώ! Αρκετά αυτά!

**ΠΑΥΛΟΣ ΠΟΛΑΚΗΣ:** Μας δουλεύει ψιλό γαζί!

**ΙΩΑΝΝΗΣ ΠΑΠΠΑΣ:** Μην τον ακούς! Είναι δικαίωμά του να πει αυτό που θέλει να πει.

**ΠΡΟΕΔΡΕΥΩΝ (Χαράλαμπος Αθανασίου):** Αρκετά, κύριε Πολάκη!

Ορίστε, κύριε Υπουργέ!

(Θόρυβος από την πτέρυγα του ΣΥΡΙΖΑ)

**ΠΑΥΛΟΣ ΠΟΛΑΚΗΣ:** Για αυτούς τους έξι του απάντησε ο Ράμμος.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ! Ο ομιλητής λέει αυτό που είναι. Αν ξεφεύγει και θίγεται κάποιος, μπορεί να μιλήσει.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Εγώ θα επαναλάβω…

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ακούστε: Το αντιλαμβάνομαι ότι η Βουλή, ως δημόσιος χώρος, έχει θέαμα, αλλά θέατρο δεν θα γίνει.

**ΣΠΥΡΙΔΩΝ - ΠΑΝΑΓΙΩΤΗΣ (ΣΠΗΛΙΟΣ) ΛΙΒΑΝΟΣ:** Αφήστε τον, κύριε Πρόεδρε! Χάνει πόντους έτσι ο ΣΥΡΙΖΑ! Χαβαλετζήδες είναι!

**ΠΡΟΕΔΡΕΥΩΝ (Χαράλαμπος Αθανασίου):** Συνεχίστε, κύριε Υπουργέ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Εγώ, λοιπόν, θα επαναλάβω το ερώτημα. Αναφέρθηκαν έξι ονόματα. Θέλω μια σαφή απάντηση και ας τη μεταφέρετε στον Πρόεδρό σας εάν αυτά τα έξι ονόματα αναφέρονται στην επιστολή που του έδωσε ο κ. Ράμμος. Εάν όχι, τότε πρέπει να συνομολογήσετε ότι σήμερα υπήρξε παραπλάνηση του Κοινοβουλίου.

(Θόρυβος από την πτέρυγα του ΣΥΡΙΖΑ)

Ερώτημα έκτο. Από μακρού χρόνου και τουλάχιστον από τις 8 Δεκεμβρίου. σε αυτή εδώ την Αίθουσα ο Αρχηγός της Αξιωματικής Αντιπολίτευσης ονομαστικά ανέφερε τα ονόματα Υπουργού και Αρχηγού ΓΕΕΘΑ. Ερώτηση: Αντιλαμβανόμαστε ότι χθες έλαβε την επιβεβαίωση στο ερώτημά του. Στις 8 Δεκεμβρίου που το ανέφερε, πώς το γνώριζε; Μπορεί να μας πει κάποιος πώς το γνώριζε; Εάν λοιπόν εχθές μόνον ο κ. Τσίπρας έλαβε την απάντηση ότι αυτοί φέρεται να παρακολουθούνταν, τότε στις 8 Δεκεμβρίου ο Τσίπρας ήξερε κάτι το οποίο δεν ήξερε ούτε η Βουλή, ούτε η ΑΔΑΕ, ούτε η Κυβέρνηση. Αυτή είναι η κατάσταση.

Και τελευταίο, έβδομο στοιχείο και τελευταία ερώτηση: Ο Αρχηγός της Αξιωματικής Αντιπολίτευσης ανέφερε πολλαπλώς κάτι το οποίο ήταν ακραίο. Ανέφερε ότι ο Πρωθυπουργός είναι αρχηγός εγκληματικής οργάνωσης ή εγκληματικής συμμορίας, ότι διηύθυνε στην πραγματικότητα αυτό το φερόμενο έγκλημα το οποίο βρίσκεται στο φαντασιακό του Αρχηγού της Αξιωματικής Αντιπολίτευσης. Ερώτηση: Υπάρχει ένα στοιχείο που να συνδέει τον Πρωθυπουργό με όσα του καταμαρτυρείτε; Ένα στοιχείο υπάρχει; Υπάρχει κάποιος ο οποίος έχει πει ότι ο κύριος Πρωθυπουργός γνώριζε το θέμα;

Οι εικασίες τις οποίες κάνουν και οι υπερβάσεις για να μπορέσουν να φτιάξουν μία κατασκευή κατά τρόπο ώστε να συνδέσουν τον Πρωθυπουργό με ό,τι συνέβη, είναι πραγματικά ασκήσεις ακροβατικής γυμναστικής. Αυτή είναι η πραγματικότητα. Δεν υπάρχει ούτε ένα στοιχείο! Ο Πρωθυπουργός το έχει δηλώσει, δεν γνώριζε. Ας μας πει ο κ. Τσίπρας εάν γνώριζε κάτι άλλο ή όχι.

Για τις ανεξάρτητες αρχές θα μου επιτρέψετε μια κουβέντα μετά από τα ερωτήματα που αντιλαμβάνομαι ότι δεν θα απαντηθούν. Θα πω μία κουβέντα για τις ανεξάρτητες αρχές και ζητώ συγγνώμη για την κατάχρηση. Έχω μιλήσει το μισό χρόνο προφανώς.

Για τις ανεξάρτητες αρχές θα πρέπει να πούμε κάτι το οποίο νομίζω είναι αυτονόητο. Κανείς δεν είναι υπεράνω του νόμου. Είναι σαφές, δεν χρειάζεται να είσαι νομικός για να το αντιληφθείς. Όλοι υπόκεινται στο Σύνταγμα και τους νόμους. Η ανεξάρτητη αρχή είναι ένα διοικητικό όργανο ξέρετε. Όταν αναφέρεται ο Αρχηγός της Αξιωματικής Αντιπολίτευσης σε δικαστές για τον πρόεδρο της ΑΔΑΕ κάνει ένα σφάλμα. Είναι διοικητικό όργανο ο πρόεδρος της ΑΔΑΕ, δεν είναι δικαστής. Δικαστής ήταν. Σήμερα είναι διοικητικό όργανο. Και ο τελικός κριτής πάντα σε μια συντεταγμένη πολιτεία είναι τα δικαστήρια, στα οποία εξ όσων γνωρίζω έχει ήδη παραπεμφθεί η υπόθεση και θα υπάρξει μία οριστική κρίση.

Για να μην πούμε, να μην αναφερθούμε και στο ποια είναι η γενικότερη φιλοσοφία του ΣΥΡΙΖΑ σε σχέση με τις ανεξάρτητες αρχές. Εμείς, ξέρετε, σεβαστήκαμε τις ανεξάρτητες αρχές. Να σας πω γιατί. Διότι μολονότι η θητεία των μελών των ανεξάρτητων αρχών περιλαμβανομένης της ΑΔΑΕ έχει από μακρού χρόνου εκπνεύσει, εμείς σεβαστήκαμε το ότι υπήρχε ενεργή διαδικασία και δεν επιχειρήσαμε να αλλάξουμε τη σύνθεση και τις ισορροπίες εντός του συλλογικού οργάνου. Δεν το πράξαμε από σεβασμό για τις αρχές. Αντιθέτως κάποιοι άλλοι -όνομα και μη χωριό- στις 14 Δεκεμβρίου δήλωναν «τη δεύτερη φορά ο ΣΥΡΙΖΑ θα πρέπει να καταργήσει τις ανεξάρτητες αρχές στο πλαίσιο του ελέγχου των αρμών της εξουσίας».

(Χειροκροτήματα από την πτέρυγα της Νέας Δημοκρατίας)

Και κλείνω. Μιλάμε για το κράτος δικαίου. Εγώ γνωρίζω, παρακολουθώ στην πραγματικότητα τα τεκταινόμενα στη Βουλή από πολλά χρόνια υπό την ακαδημαϊκή μου ιδιότητα. Θέλω να σας πω ότι τα όσα συντελέστηκαν σε επίπεδο κράτους δικαίου νομοθετικά τα τελευταία τριάμισι χρόνια αποτελούν στην πραγματικότητα μία τεράστια υπεραξία για τη χώρα.

Ξεκινάω: Εθνική Αρχή Διαφάνειας που συμπυκνώνει όλους τους ελέγχους. Επιλογή διοικήσεων των δημοσίων νομικών προσώπων ουσιαστικά από το ΑΣΕΠ χωρίς πολιτική παρέμβαση. Λογοδοσία μέσω ενοποιημένου σχεδίου κυβερνητικής πολιτικής. Καθιέρωση εσωτερικού ελέγχου σε όλα τα Υπουργεία, σε όλο το δημόσιο. Νόμος για το lobbying, για να ελέγχονται οι ομάδες πίεσης. Νόμος που καθιερώνει ποια είναι τα θεμιτά δώρα που μπορεί να λαμβάνει η Κυβέρνηση, οι Βουλευτές, η Προεδρία της Δημοκρατίας. Καθιέρωση κανόνων, που αφορούν στη σύγκρουση συμφερόντων μεταξύ μελών της κυβέρνησης και της Προεδρίας της Δημοκρατίας. Καθιέρωση υποχρεωτικής δημόσιας διαβούλευσης δεκατεσσάρων ημερών που έχει τηρηθεί απαρέγκλιτα σε όλα τα πρωτογενή νομοσχέδια. Και βεβαίως -γιατί το αναφέραμε- επιλογές ανώτατων δικαστών οι οποίες έγιναν με σεβασμό στην επετηρίδα και όχι με τις γνωστές βουτιές, τις οποίες καλό είναι να μην θυμόμαστε.

Τέλος, να αναφέρω για τον νόμο της Εθνικής Υπηρεσίας Πληροφοριών ότι το νέο σύγχρονο πλαίσιο για πρώτη φορά καθιερώνει στην Ελλάδα περιορισμό των φορέων που κάνουν την άρση μόνο σε δύο, δηλαδή, ΕΥΠ και Αντιτρομοκρατική. Ειδικά φίλτρα αυστηρότερα για τα πολιτικά πρόσωπα. Περιορισμός των λόγων για τους οποίους μπορεί να γίνει η άρση απορρήτου για τη διακρίβωση εγκλημάτων. Αναβάθμιση των ποινών για χρήση κακόβουλων λογισμικών, αυτά τα οποία παραμονές εκλογών του 2019 κατήργησε ο ΣΥΡΙΖΑ. Το πλημμέλημα το κατήργησε, το κακούργημα το έκανε πλημμέλημα και το αποτέλεσμα είναι ότι ορισμένα παραγράφονται και πάντως οι ποινές είναι πολύ χαμηλές. Αναβαθμίστηκαν και τα δύο. Προστέθηκε δεύτερος εισαγγελέας και πλέον έχουμε ένα αυστηρό ρυθμιστικό πλαίσιο.

Θέλω να πω ότι σε αυτή τη συζήτηση θα έχουμε την ευκαιρία να αντιπαρατεθούμε για τις πολιτικές μας. Και είναι καλό ο ελληνικός λαός να ακούσει πραγματικά τι είναι αυτό το οποίο αντιλαμβανόμαστε εμείς ως δημόσια πολιτική για την παρούσα και για τις επόμενες γενιές -και αυτό είναι το πιο κρίσιμο από όλα-, με την ελπίδα ότι θα συνεχιστεί η συνέχεια, η συνέπεια, η σταθερότητα και η κανονικότητα της χώρας.

Ευχαριστώ κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Τον λόγο έχει ο κ. Τσακαλώτος.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, δεν ήσασταν στην Έδρα όταν έκανα δριμύτατη κριτική στον κ. Γεωργιάδη ότι μίλησε για δώδεκα λεπτά και δεν είπε ούτε μια κουβέντα για τις παρακολουθήσεις και τα θέματα που έχουμε να συζητήσουμε.

 Ακούγοντας τον κ. Γεραπετρίτη τώρα καταλαβαίνω γιατί. Γιατί αν αυτή είναι η αμυντική σας θέση για την μομφή, τότε και εγώ θα ήμουν σαν τον κ. Γεωργιάδη και τον κ. Μαρκόπουλο, θα προσπαθούσα να πάω την μπάλα αλλού, να την ρίξω στην εξέδρα.

Τι μας είπατε κύριε Γεραπετρίτη; Μας είπατε ότι σας έκανε μεγάλη εντύπωση η επίθεση που έκανε ο κ. Τσίπρας στην κ. Βλάχου. Ήσασταν εδώ όταν μιλούσε ο κ. Χατζηβασιλείου και ο κ. Μαρκόπουλος; Ήσασταν εδώ; Ακούσατε τι είπαν; Ουσιαστικά είπαν ότι είναι πράκτορας του ΣΥΡΙΖΑ. Εσείς είσαστε καθηγητής πανεπιστημίου. Σας ρωτάω ευθέως: Πιστεύετε ότι ο κ. Ράμμος είναι πιόνι του ΣΥΡΙΖΑ; Να μας πείτε, να μας απαντήσετε, γιατί ήταν ακραία αυτά τα πράγματα που είπαν.

(Χειροκροτήματα από την πτέρυγα του ΣΥΡΙΖΑ)

 Ήταν ακραία αυτά που είπε ο κ. Μαρκόπουλος και ο κ. Χατζηβασιλείου. Και πιστεύω ότι εσείς θέλετε να υποστηρίξετε κατά κάποιο τρόπο τη φιλελεύθερη δημοκρατία και τους θεσμούς. Είναι γραμμή της Νέας Δημοκρατίας ή έχουμε δύο Βουλευτές που είναι εκτός και πήραν το λάθος σκονάκι;

Και επί της ουσίας κύριε Γεραπετρίτη, η αρχική σας στάση ήταν ότι ήταν νόμιμες οι παρακολουθήσεις, αλλά όχι σωστές πολιτικά. Αυτό μας είπε ο κύριος Πρωθυπουργός. Τώρα λέτε ότι είναι το παρακράτος, ότι είναι τα δίκτυα. Η κ. Βλάχου γιατί υπογράφει εντός αυτού του παρακράτους; Αν δεν είναι εντολή του Μαξίμου, τότε ποιος δίνει την εντολή και πώς η κ. Βλάχου υπογράφει; Υπογράφει ξανά και ξανά και ξανά -γιατί έχουμε τις δίμηνες ανανεώσεις- γιατί υπάρχουν στοιχεία για τον κ. Χατζηδάκη; Υπάρχουν στοιχεία για τον κ. Φλώρο; Γιατί υπογράφει και μας λέτε ότι κάνουμε επίθεση στην κ. Βλάχου;

Πείτε μας εσείς ότι είναι άδικη η κριτική, γιατί όντως είναι κίνδυνος για την εθνική ασφάλεια είτε ο κ. Χατζηδάκης είτε ο κ. Φλώρος, αλλά να ξέρουμε τι λέτε.

Κοιτάξτε, κύριε Γεραπετρίτη, μας είπατε, και αυτή ήταν η γραμμή σας από την αρχή, ότι ο κύριος Πρωθυπουργός είναι θεσμικός, έβαλε μπροστά όλα τα μέτρα που χρειαζόταν για άπλετο φως. Υπάρχει διαφορά μεταξύ της μορφής και της ουσίας. Σε επίπεδο μορφής όντως κάνατε και εξεταστική, υπήρχε και η Επιτροπή Θεσμών και Διαφάνειας. Μάθαμε τίποτα ή εμποδίσατε τον κάθε άνθρωπο να μάθουμε; Μάθαμε τίποτα από αυτές τις επιτροπές; Στον μόνο θεσμό, από τον οποίο μάθαμε κάτι με τη βούλα, που δεν απαντάτε γιατί παρακολουθούνταν, του κάνετε επίθεση, η δική σας ομάδα, οι υποτίθεται υποστηρικτές της αστικής δημοκρατίας και των δημοκρατικών θεσμών και του φιλελευθερισμού, ότι είναι τσιράκια του ΣΥΡΙΖΑ, αυτό ακούστηκε εδώ.

Άρα, και τελειώνω, κύριε Γεραπετρίτη, η δημοκρατία δεν είναι μόνο μορφή, δεν είναι μόνο ένα πλαίσιο, αλλά είναι και επί της ουσίας. Εσείς κάνατε τα πάντα για να μην υπάρχει φως σε αυτή την υπόθεση. Κάνατε τα πάντα! Και τώρα που βγήκε μόνη σας διέξοδος είναι να κάνετε επίθεση στον επικεφαλής μιας ανεξάρτητης αρχής. Είναι ντροπή για σας ως πανεπιστημιακός και είναι ντροπή για την Κυβέρνησή σας ότι από την αρχή το βασικό σας μέλημα ήταν να μην καταλάβει κανένας Έλληνας και καμμία Ελληνίδα περί τίνος πρόκειται. Αυτό θα το κουβαλάτε για πάρα πολλά χρόνια.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Τον λόγο έχει ο κ. Παφίλης Κοινοβουλευτικός Εκπρόσωπος του Κομμουνιστικού Κόμματος.

**ΑΘΑΝΑΣΙΟΣ ΠΑΦΙΛΗΣ:** Θέλω να ξεκαθαρίσω, αν επιτρέπετε, ότι εμείς ψηφίζουμε τη μομφή κατά της Κυβέρνησης. Δεν την ψηφίζουμε τώρα ούτε έχουμε καμμία ελπίδα ότι στο Κοινοβούλιο θα περάσει, όπως κάποιοι άλλοι, που τη χρησιμοποιούν τεχνητά, κύριε Τσακαλώτε. Εμείς τη μομφή την έχουμε ψηφίσει από την πρώτη στιγμή στον δρόμο, στους αγώνες των σωματείων, του λαϊκού κινήματος, οι οποίοι προσπαθούν και παλεύουν να ανατρέψουν αυτή την πολιτική.

Όμως ψηφίζουμε μομφή και για το ΣΥΡΙΖΑ και ας είναι Αντιπολίτευση. Γιατί αλήθεια; Αυτή η όξυνση και η οξύτητα που γίνεται εδώ με αφορμή θα έλεγα τις παρακολουθήσεις είναι τεχνητή, κατά τη γνώμη μας, είναι παραπλανητική και υποκριτική. Ο ένας τα φορτώνει στον άλλον. «Εσείς παρακολουθήσατε» και απαντάει η Νέα Δημοκρατία «μα, και εσείς παρακολουθούσατε». Και δεν το απαντάει η Νέα Δημοκρατία μόνο, αλλά το απαντάει και ο Ρουμπάτης, ο πρώην Αρχηγός της ΕΥΠ στην επιτροπή, γνωστό είναι αυτό.

Ποια είναι όμως η ουσία; Γιατί γίνονται αυτές και πώς γίνονται; Γιατί στο τερατώδες θεσμικό πλαίσιο που έχει η Ευρωπαϊκή Ένωση τα έχετε ψηφίσει όλοι μαζί, ναι ή όχι;

Πείτε μας, κύριε Πολάκη, που είστε και άγριος ποια οδηγία ευρωπαϊκή, που αφορά αυτά τα θέματα δεν έχετε ψηφίσει. Τα έχετε ψηφίσει όλα, όλα μαζί. Και εσείς από το ΠΑΣΟΚ. ΠΑΣΟΚ, Νέα δημοκρατία και ΣΥΡΙΖΑ έχουν συμφωνήσει στο θεσμικό πλαίσιο, που επιτρέπει να παρακολουθούνται οι πάντες και να μη δίνει λογαριασμό κανένας, ναι ή όχι; Αυτή είναι η πραγματικότητα. Εδώ γίνεται καυγάς εντυπωσιασμού, όπως και σε πολλά άλλα θέματα. Δεν έχω ώρα να τα αναπτύξω.

Μάλιστα κάποιος Βουλευτής είπε ότι το κράτος δικαίου ανεξάρτητα ποιος είναι στην εξουσία είναι κράτος δικαίου. Ακριβώς, ποιο είναι το κράτους δικαίου; Είναι αυτά που σας λέω, είναι τα τερατώδη που έχουν ψηφιστεί -δεν έχουν εφαρμοστεί όλα, αλλά θα εφαρμοστούν όμως, αν χρειαστεί- που τα έχετε συμφωνήσει όλα και τώρα τσακώνεστε ποιος θα τα εφαρμόσει καλύτερα στην πραγματικότητα.

Αρχίζει ο καυγάς: «Η Νέα Δημοκρατία», λέει ο ΣΥΡΙΖΑ και σωστά, «έκανε αυτά», έβαλε τον διοικητή της ΕΥΠ με νόμο που δεν είχε τα προσόντα -συμφωνούμε- και πολλά άλλα.

**ΠΑΥΛΟΣ ΠΟΛΑΚΗΣ:** Ο Μητσοτάκης.

**ΑΘΑΝΑΣΙΟΣ ΠΑΦΙΛΗΣ:** Ναι, πήρε την αρχηγεία κ.λπ.. Την έχει πάρει και ο Παπανδρέου, να ξέρετε ιστορικά. Αυτό δεν αλλάζει τίποτα.

Εσείς τι κάνατε; Για πείτε μας λοιπόν -και σας ρωτάω και σηκωθείτε να απαντήσετε, αν έχετε τα κότσια- καταγγέλλει ο διοικητής της ΕΥΠ, ο κ. Ρουμπάτης, και πολλοί άλλοι ότι το ΚΚΕ παρακολουθούνταν από το 2016, ναι ή όχι; Τι κάνατε εσείς;

**ΠΑΥΛΟΣ ΠΟΛΑΚΗΣ:** Από την ΕΥΠ, ο Ρουμπάτης;

**ΑΘΑΝΑΣΙΟΣ ΠΑΦΙΛΗΣ:** Ο Ρουμπάτης, ο διοικητής της ΕΥΠ, είπε ότι «οι δικές μας δυνατότητες δεν φτάνουν». Ποιος ήταν;

**ΠΡΟΕΔΡΕΥΩΝ (Χαράλαμπος Αθανασίου):** Μην διακόπτετε τους ομιλητές, σας παρακαλώ.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Από την ΕΥΠ;

**ΑΘΑΝΑΣΙΟΣ ΠΑΦΙΛΗΣ:** Ο γάτος ξέρει τι κάνει στο χωριό.

**ΠΡΟΕΔΡΕΥΩΝ (Χαράλαμπος Αθανασίου):** Μα, γιατί δεν τον αφήνετε να μιλήσει;

**ΑΘΑΝΑΣΙΟΣ ΠΑΦΙΛΗΣ:** Αν η ΕΥΠ δεν μπορεί να προστατεύσει τα γραφεία ενός κόμματος τότε είναι άχρηστη.

Λέει λοιπόν ότι «από το 2016 και μετά παρακολουθούνταν τα γραφεία του ΚΚΕ, εμείς δεν το κάναμε», εγώ είμαι αντικειμενικός, «αλλά αυτό ξεπερνά τις δικές μας δυνατότητες». Πείτε μας τι κάνατε εσείς. Έχουμε τηλέφωνα δεκατεσσάρων χωρών συγκεκριμένα. Ζητήσατε τη δικαστική συνδρομή; Όχι, δεν ζητήσατε. Έχετε κότσια να ζητήσετε; Είστε καλά; Θα τα βάλετε με τη CIA; Εσείς είστε φιλαράκια. Θα τα βάλετε με τη Μοσάντ; Θα τα βάλετε με τη BND της Γερμανίας; Όχι!

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, παρακαλώ. Μην κάνετε διάλογο.

**ΑΘΑΝΑΣΙΟΣ ΠΑΦΙΛΗΣ:** Δεν με αφήνουν, δεν το βλέπετε;

Επομένως λοιπόν και οι δύο είσαστε «ένοχοι». Γιατί; Γιατί έχετε αποδεχτεί όλο αυτό το θεσμικό πλαίσιο των παρακολουθήσεων ότι κανένας δεν εξαιρείται. Το έχετε ψηφίσει και με τα δύο χέρια, πάνω και κάτω, και έρχεστε εδώ και κάνετε καβγά. Και επί των ημερών σας παρακολουθούνταν και επί των ημερών της Νέας Δημοκρατίας παρακολουθούνταν. Δεν κοιμόμαστε.

Εδώ τι έχουμε; Ο ένας βγάζει τα άπλυτα του άλλου. Αλλά τα βγάζει όμως στις λεπτομέρειες και όχι στην ουσία.

**ΠΑΝΑΓΙΩΤΗΣ (ΠΑΝΟΣ) ΣΚΟΥΡΟΛΙΑΚΟΣ:** Έλεος!

**ΑΘΑΝΑΣΙΟΣ ΠΑΦΙΛΗΣ:** Όχι έλεος. Έλεος για την υποκρισία. Ο ένας βγάζει τα άπλυτα του άλλου.

Να πάμε και στη διαφθορά, και τελειώνω, κύριε Πρόεδρε, Καϊλή, Πάτσης κ.λπ.. Εδώ και αν υπάρχει υποκρισία. Εγώ τα ξέρω από πρώτο χέρι και τα έχω πει από το Βήμα της Βουλής τι συμβαίνει στο Ευρωκοινοβούλιο. Πάρτε τα Πρακτικά να τα δείτε. Όμως όλοι μαζί -μιλάτε και δεν ντρέπεστε όλοι;- ψηφίζετε ψήφισμα του Ευρωκοινοβουλίου που τι λέει; Ότι τα lobbies, για να το πω και σε αγγλική έκδοση, είναι συστατικό στοιχείο της ευρωπαϊκής δημοκρατίας και κουλτούρας. Σας χειροκροτώ! Και έρχεστε εδώ και καταγγέλλετε τον Πάτση ή την Καϊλή και οποιονδήποτε άλλο, που έκαναν όλα αυτά τα πράγματα. Αιδώς Αργείοι!

Ο λαός λοιπόν βλέπει, να ξέρετε, και θα βγάλει και συμπεράσματα. Με αυτά τα τεχνάσματα, και με αυτή την υποκρισία, και χωρίς κανένα ίχνος κριτικής καταλαβαίνει σιγά-σιγά τη σαπίλα του συστήματος που υπερασπίζεστε όλοι.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Παφίλη, έχετε φτάσει τα επτά λεπτά. Ολοκληρώστε, παρακαλώ.

**ΑΘΑΝΑΣΙΟΣ ΠΑΦΙΛΗΣ:** Μια τελευταία φράση.

Γι’ αυτό, λοιπόν, ΚΚΕ «δαγκωτό» και στις εκλογές και στο μαζικό κίνημα, γιατί αν κάτι μπορεί να κερδίσει ο λαός, είναι όταν είναι δυνατό το ΚΚΕ.

Ναύαρχε, κάτι μου είπε δικός σας ψηφοφόρος εξήντα πέντε χρονών. «Τώρα κατάλαβα τι γίνεται όταν αδυνατίζει το ΚΚΕ, γι’ αυτό όσο ζω θα επανορθώνω αυτά που έκανα πριν».

**ΠΡΟΕΔΡΕΥΩΝ (Χαράλαμπος Αθανασίου):** Θα δώσω τώρα τον λόγο στον κύριο Υπουργό για να απαντήσει στους δύο Κοινοβουλευτικούς και αμέσως μετά, κύριε Πολάκη, θα μου πείτε σε τι συνίσταται το προσωπικό.

Κύριε Υπουργέ, έχετε τον λόγο.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Κύριε Τσακαλώτε, γνωρίζετε ότι τρέφω ιδιαίτερη εκτίμηση στο πρόσωπό σας. Σήμερα νομίζω ότι λίγο παρασυρθήκατε. Εγώ δεν έκανα κανένα χαρακτηρισμό και καλό θα ήταν να τους αποφεύγετε κι εσείς, θα μου επιτρέψετε να πω. Το «ντροπή σας» δεν σας ταιριάζει, δεν σας τιμά. Δεν αναφέρθηκα καθόλου σε εσάς και θα παρακαλούσα να ανακαλέσετε.

**ΕΥΚΛΕΙΔΗΣ ΤΣΑΚΑΛΩΤΟΣ:** Για τις πολιτικές πράξεις ντροπή σας.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Το «ντροπή σας» παρακαλώ να ανακαλέσετε, διαφορετικά αν θέλετε να παραμείνει, να παραμείνει, κύριε Τσακαλώτε. Το «ντροπή σας» θα θέλατε να το ανακαλέσετε;

**ΠΡΟΕΔΡΕΥΩΝ (Χαράλαμπος Αθανασίου):** Εγώ νομίζω ότι και οι δύο είστε τόσο ευπρεπείς που θα πρέπει να αφαιρεθεί από τα Πρακτικά. Σας παρακαλώ.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Θα συνεχίσω. Κύριε Τσακαλώτε, θα σας απαντήσω. Θέλετε να ανακαλέσετε το «ντροπή σας» ή να προχωρήσω;

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν έχω ....

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Εντάξει. Να σας απαντήσω, λοιπόν.

**ΕΥΚΛΕΙΔΗΣ ΤΣΑΚΑΛΩΤΟΣ:** Αλλά κι εσείς δεν μπορείτε να καλύπτετε τις επιθέσεις. Ακούσατε τους Βουλευτές σας;

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Τσακαλώτος θέλει, αν ειπώθηκε, να το διαγράψουμε;

**ΕΥΚΛΕΙΔΗΣ ΤΣΑΚΑΛΩΤΟΣ:** Δεν έχω κανένα πρόβλημα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Κύριε Τσακαλώτε, υπάρχει μια διαφορά και από εκεί που προέρχεστε …

**ΠΡΟΕΔΡΕΥΩΝ (Χαράλαμπος Αθανασίου):** Να διαγραφεί, νομίζω. Ωραία. Θα διαγραφεί.

Κύριε Υπουργέ, έχει διευθετηθεί το θέμα.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Κύριε Τσακαλώτε, προέρχεστε από ένα περιβάλλον που γνωρίζετε την αξία της διαδικασίας. Σεβόμαστε με ευπρέπεια τη διαδικασία. Εγώ δεν έκανα κανένα χαρακτηρισμό. Μίλησα με ένταση, μίλησα πολιτικά, δέχομαι την κριτική, θα δώσω όποια απάντηση θέλετε, αλλά χαρακτηρισμό δεν έκανα και δεν θα το δεχθώ, κύριε Τσακαλώτε. Θα μου επιτρέψετε αυτό τουλάχιστον.

Να σας πω για τα υπόλοιπα. Εμείς στους Βουλευτές μας -δεν ξέρω ποια είναι η δική σας πρακτική- «σκονάκι» δεν δίνουμε. Οι Βουλευτές μας έχουν την ευθυκρισία να κρίνουν και να τοποθετούνται. Άρα, σε αυτό το επίπεδο καλό θα ήταν να μην ταυτίζετε τις εσωτερικές σας διαδικασίες με το τι κάνουμε εμείς με τους Βουλευτές μας. Το πώς θα κρίνουν, πώς θα αξιολογήσουν είναι ένα ζήτημα που έχει να κάνει με την ελευθερία της έκφρασής τους. Εξάλλου, γνωρίζετε ότι το άρθρο 62 του Συντάγματος την εγγυάται. Άρα, καλό θα είναι να μη θέλετε να βάλουμε φίμωτρο στους Βουλευτές. Δεν περίμενα να το ακούσω αυτό από εσάς.

Σε ό,τι αφορά στο κομμάτι που έχει να κάνει με την εισαγγελέα, είναι πολύ σαφές. Εγώ μίλησα για την εισαγγελέα διότι ο Αρχηγός της Αξιωματικής Αντιπολίτευσης, ο Αρχηγός σας και οι εισηγητές σας, οι προλαλήσαντες, μίλησαν με πάρα πολύ μεγάλη ένταση για το θέμα της εισαγγελέως. Η εισαγγελέας, ξέρετε, είναι ένας δικαστικός λειτουργός. Οι δικαστικοί λειτουργοί οφείλουν να περιβάλλονται με εμπιστοσύνη σε μια συντεταγμένη έννομη τάξη. Δεν το είπα εγώ. Το είπε ο κ. Τσίπρας που δήλωσε ότι τρέφει εμπιστοσύνη στη δικαιοσύνη. Γι’ αυτό έκανα κριτική ότι δικαιοσύνη «αλά καρτ» δεν νοείται. Ή εμπιστεύεσαι τη δικαιοσύνη ή απαξιώνεις τη δικαιοσύνη, με ό,τι αυτό μπορεί να συνεπάγεται.

Δεν περίμενα απάντηση. Μου είπατε για το ζήτημα της κυρίας εισαγγελέως, μου είπατε για το ζήτημα άλλων χαρακτηρισμών, μου είπατε και ντροπή μου, αλλά μια απάντηση δεν βρήκατε να δώσετε στο εξής απλό: Αναφερθήκατε σε δύο ονόματα, Χατζηδάκης και Φλώρος. Ερώτηση απλή. Θέλω να μου απαντήσετε. Πού τα γνωρίζετε; Μπορείτε να μου πείτε;

**ΘΕΟΔΩΡΟΣ ΔΡΙΤΣΑΣ:** Γιατί δεν βάζετε χρόνο, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, μη διακόπτετε.

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Μπορείτε να μου πείτε πού γνωρίζετε τα ονόματα Χατζηδάκης και Φλώρος; Θέλω να σηκωθείτε και να μου πείτε τώρα πού τα γνωρίζετε.

**ΠΑΥΛΟΣ ΠΟΛΑΚΗΣ:** Εσείς δεν τα γνωρίζετε; Απευθύνεσαι σε ηλίθιους;

**ΓΕΩΡΓΙΟΣ ΓΕΡΑΠΕΤΡΙΤΗΣ (Υπουργός Επικρατείας):** Σας ευχαριστώ πολύ. Εγώ μιλάω μόνο πολιτικά, δεν θίγω, δεν χρησιμοποιώ χαρακτηρισμούς και καλό είναι όταν λέμε κάτι, να αντιλαμβανόμαστε και το κόστος αυτού που λέμε, γιατί οι λέξεις έχουν αξία, κύριε Τσακαλώτε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ.

**ΠΑΥΛΟΣ ΠΟΛΑΚΗΣ:** Δεν απάντησε τίποτα.

**ΠΡΟΕΔΡΕΥΩΝ (Χαράλαμπος Αθανασίου):** Ο συνάδελφος κ. Πολάκης ζήτησε τον λόγο για προσωπικό.

Να καταλάβω, κύριε Πολάκη. Θα σας δώσω τον λόγο. Αφορά τον κ. Γεραπετρίτη ή προηγούμενο ομιλητή;

**ΠΑΥΛΟΣ ΠΟΛΑΚΗΣ:** Όχι. Προηγούμενο ομιλητή.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Επειδή δεν ήμουν εδώ…

**ΠΑΥΛΟΣ ΠΟΛΑΚΗΣ:** Το ξέρω. Ούτε εγώ ήμουν εδώ. Μου το μετέφεραν.

**ΠΡΟΕΔΡΕΥΩΝ (Χαράλαμπος Αθανασίου):** Η απορία μου είναι γιατί δεν το είπατε τότε, αλλά δεν ήσασταν στην Αίθουσα.

**ΠΑΥΛΟΣ ΠΟΛΑΚΗΣ:** Δεν ήμουν εδώ.

**ΠΡΟΕΔΡΕΥΩΝ (Χαράλαμπος Αθανασίου):** Σε ένα λεπτό πείτε μας σε τι συνίσταται το προσωπικό και θα δούμε.

**ΠΑΥΛΟΣ ΠΟΛΑΚΗΣ:** Το προσωπικό συνίσταται σε αναφορά του κ. Γεωργιάδη ότι μου είπε ο Καλογρίτσας να κάνω «μοκο» γιατί με τα λεφτά του βγαίνω Βουλευτής και ότι δεν απάντησα τίποτα. Εκεί ζήτησα το προσωπικό και είναι πολύ προσωπικό. Πιο προσωπικό δεν γίνεται.

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Αναπτύξτε το.

**ΠΑΥΛΟΣ ΠΟΛΑΚΗΣ:** Ακούστε, κύριε Γεωργιάδη και θα κάνω μεγάλη προσπάθεια να κρατήσω την ψυχραιμία μου, γιατί απ’ ό,τι έμαθα ήσασταν πολύ προκλητικός σήμερα. Βέβαια, αυτό δικαιολογείται, διότι έχετε χάσει τον κόσμο με αυτό που έχει γίνει και προσπαθείτε, πραγματικά, να πετάξετε την μπάλα οπουδήποτε αλλού πέρα από το τρομερό ζήτημα των παρακολουθήσεων.

Ο κ. Γεραπετρίτης τολμάει και κάνει την ερώτηση στον κ. Τσακαλώτο «πού ξέρετε τα ονόματα». Τι ερώτηση είναι αυτή; Σε ποιους απευθύνεται;

**ΠΡΟΕΔΡΕΥΩΝ (Χαράλαμπος Αθανασίου):** Για το δικό σας θέμα πείτε, σας παρακαλώ.

**ΠΑΥΛΟΣ ΠΟΛΑΚΗΣ:** Θα πω και για το δικό μου.

**ΠΡΟΕΔΡΕΥΩΝ (Χαράλαμπος Αθανασίου):** Όχι, γι’ αυτό σας έδωσα τον λόγο. Παρακαλώ να τελειώνουμε.

**ΠΑΥΛΟΣ ΠΟΛΑΚΗΣ:** Το ίδιο είναι.

Το χαρτί του κ. Τσίπρα ρωτούσε τον κ. Ράμμο αυτά τα έξι τηλέφωνα που ανήκουν σ’ αυτούς τους θεσμικούς παράγοντες αν παρακολουθούνται και απάντησε ο κ. Ράμμος ότι και τα έξι τηλέφωνα που ρώτησε ο κ. Τσίπρας, που ήταν αυτοί οι συγκεκριμένοι άνθρωποι, παρακολουθούνταν. Σας κάλυψα, κύριε Γεραπετρίτη;

**ΠΡΟΕΔΡΕΥΩΝ (Χαράλαμπος Αθανασίου):** Δεν είναι αυτό προσωπικό. Σας παρακαλώ.

**ΠΑΥΛΟΣ ΠΟΛΑΚΗΣ:** Ακούστε, κύριε Γεωργιάδη. Εσάς μπορεί να σας χρηματοδοτούν επιχειρηματίες. Εμένα όχι. Εγώ προεκλογική εκστρατεία έκανα με τα λεφτά μου. Κατέβασε το χέρι, τώρα μιλάω εγώ. Το σηκώνεις στο τέλος. Μετά το χεράκι. Το έχεις αυτό το συνήθειο από παλιά. Κάθε φορά που μίλαγα, το χεράκι επάνω.

Εγώ βγήκα Βουλευτής έχοντας ένα παρελθόν στον Δήμο Σφακίων και μια αλλαγή στον τόπο μου την οποία πέντε ζωές να ζήσεις, δεν πρόκειται να την κάνεις. Εσένα μπορεί ιδιοκτήτες μεγάλων ιδιωτικών κέντρων να σου χρηματοδοτούν την προεκλογική εκστρατεία, εγώ κοιτάζω τους πάντες στα μάτια γιατί κανείς δεν με έχει στο χέρι ποτέ και πάρ’ το χαμπάρι.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Γίνατε κατανοητός.

**ΠΑΥΛΟΣ ΠΟΛΑΚΗΣ:** Όσον αφορά το συγκεκριμένο, γιατί είσαι συνειδητός και επαγγελματίας ψεύτης, όταν γύρισε ο Καλογρίτσας …

**ΠΡΟΕΔΡΕΥΩΝ (Χαράλαμπος Αθανασίου):** Τώρα θα δημιουργήσετε εσείς προσωπικό.

**ΠΑΥΛΟΣ ΠΟΛΑΚΗΣ:** Τελειώνω.

Όταν γύρισε ο Καλογρίτσας και είπε αυτή την κουβέντα γιατί είχε στριμωχτεί εκεί μέσα, του είπα να βγάλει το «τέτοιο» και ότι εμένα δεν με έχει στο χέρι, όπως δεν είχε και κανέναν από τον ΣΥΡΙΖΑ και μετά τον πιάσανε οι ζαλάδες και οι αρρυθμίες και τον βγάλαμε έξω και τον συνεφέρναμε. Εντάξει;

**ΠΡΟΕΔΡΕΥΩΝ (Χαράλαμπος Αθανασίου):** Δώσατε τις διευκρινίσεις, γίνατε κατανοητός.

**ΠΑΥΛΟΣ ΠΟΛΑΚΗΣ:** Σε εμένα τέτοιες κουβεντούλες δεν θα πετάς. Δεν κατέθεσε κανείς για εμένα ότι του έδωσε δύο εκατομμύρια σε βαλίτσες ή εβδομήντα χιλιάρικα στη γραμματέα μου, έτσι;

Επίσης, δεν αθωώθηκες. Ένας διεφθαρμένος, κύριε Γεραπετρίτη, εισαγγελέας τον αρχειοθέτησε. Δεν τον αθώωσε. Δεν τολμούσε να τον αθωώσει, έτσι;

**ΙΩΑΝΝΗΣ ΜΠΟΥΓΑΣ:** Κύριε Πρόεδρε, πρέπει να γίνει από εσάς μια παρέμβαση.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Πολάκη.

**ΠΑΥΛΟΣ ΠΟΛΑΚΗΣ:** Για όλα αυτά «Κυριακή κοντή γιορτή». Θα διερευνηθούν ξανά τα πάντα. Και μην κουνιέσαι, Πλεύρη, έτσι; Βαρκάρη του Αχέροντα, μην κουνιέσαι. Με εσένα στο νομοσχέδιο αύριο-μεθαύριο. Εντάξει;

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ωραία. Έτσι δημιουργούνται τα προσωπικά. Μισό λεπτό, για να βάλουμε τα πράγματα στη θέση τους. Πράγματι ζήτησα τα Πρακτικά, γιατί θέλω να είμαι δίκαιος. Ήταν προσωπικό το θέμα, όπως ειπώθηκε, δώσατε τις απαντήσεις, αλλά το παρακάνατε με άλλα πράγματα. Ορίστε τώρα, δημιουργήσατε άλλο προσωπικό. Αρκετά!

Ορίστε, κύριε Υπουργέ, έχετε τον λόγο για ένα λεπτό.

**ΠΑΥΛΟΣ ΠΟΛΑΚΗΣ:** Κύριε Πρόεδρε, ανέβηκε πριν μιλήσω και σας είπε στο αυτί να απαντήσει μετά από εμένα.

**ΠΡΟΕΔΡΕΥΩΝ (Χαράλαμπος Αθανασίου):** Είπα, τελειώσαμε.

(Θόρυβος από την πτέρυγα του ΣΥΡΙΖΑ)

Κύριε Πολάκη, είχατε δίκιο, τελείωσε. Εσείς τώρα πήγατε με την άλλη παράγραφο του 68. Τον βρίσατε.

Ορίστε, κύριε Υπουργέ, έχετε τον λόγο για δύο λεπτά.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** Αγαπητέ κύριε Πολάκη …

**ΠΑΥΛΟΣ ΠΟΛΑΚΗΣ:** Δεν αγαπιόμαστε κιόλας!

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Ανάπτυξης και Επενδύσεων):** …όταν ήμουν νεαρός, διάβαζα ένα κόμικ που λεγόταν «Λούκι Λουκ». Εκεί υπήρχε ένας σκύλος -ομοιάζει κάπως- που λεγόταν Ραντανπλάν. Το χαρακτηριστικό του ήταν -έτσι ήταν μέσα στο κόμικ- ότι του πάταγαν το πόδι στο πρώτο καρέ και ούρλιαζε μετά από τριάντα καρέ. Είχε λίγο αργή αντίδραση.

Κύριε Πρόεδρε, καταθέτω για τα Πρακτικά της Βουλής -γιατί από σήμερα ο μεγάλος λεβέντης των Σφακίων πρέπει να ονομάζεται ως Ρανταπλάν- από το «ΕΘΝΟΣ» του κ. Σαββίδη, όπου με το μήνυμα του κ. Παππά προς τον κ. Καλογρίτσα που σήμερα το Ειδικό Δικαστήριο το έκρινε γνήσιο και το δέχτηκε ως αποδεικτικό μέσα στο δικαστήριο, του δίνατε και κανάλι, εσείς! Λέει, λοιπόν, το Έθνος: «Καλογρίτσας σε Πολάκη: Είσαι Βουλευτής με τα λεφτά μου». Και έχει μέσα όλο τον διάλογο -ο Πλεύρης έκανε τον διάλογο-, αλλά περιέργως στα Πρακτικά της Βουλής όλος ο διάλογος που είπατε δεν υπάρχει.

Και ρωτώ, αγαπητέ κ. Πολάκη: Μήνυση στον κ. Καλογρίτσα που σου είπε στην Βουλή «βγάλε τον σκασμό, γιατί είσαι Βουλευτής με τα λεφτά μου», του έκανες; Όχι! Έρχεσαι τώρα, μετά από έναν χρόνο, σε εμένα και πουλάς μαγκιά, εσύ σε εμένα;

(Στο σημείο αυτό ο Υπουργός Ανάπτυξης και Επενδύσεων κ. Σπυρίδων - Άδωνις Γεωργιάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αυτός, δε, που κατέθεσε ότι μου έδωσε ο Φρουζής 2 εκατομμύρια ονομάζεται Φιλίστωρ Δεστεμπασίδης και είναι σήμερα στη μπουζού, γιατί έκλεβε τα λεφτά των ανθρώπων. Σε αυτόν τον απατεώνα αναφέρεσαι και παίρνεις τοις μετρητοίς αυτή την κατάθεση την οποία έδωσε και για την οποία έχω αρχειοθετηθεί, ευτυχώς. Κανένας δεν σε έχει ορίσει εσένα εισαγγελέα και δικαστή, Πολάκη. Άρα, τις μαγκιές σου, αν τις έχεις, να τις δείξεις στον Καλογρίτσα και να του κάνεις μήνυση που σου είπε «βγάλε τον σκασμό». Και τον έβγαλες, Ρανταπλάν!

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Αρκετά. Έληξε το θέμα.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, έχετε ρόλο;

**ΠΡΟΕΔΡΕΥΩΝ (Χαράλαμπος Αθανασίου):** Κύριε Καστανίδη, ακούστε.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Καταλαβαίνετε ότι εξευτελίζεται η Βουλή;

**ΠΡΟΕΔΡΕΥΩΝ (Χαράλαμπος Αθανασίου):** Δεν μπορεί εδώ δύο μέλη του Κοινοβουλίου να διαπληκτίζονται. Όπου είχε δίκιο ο κ. Πολάκης, του έδωσα, απήντησε. Οι επαναλήψεις δεν ήταν τίποτα άλλο παρά τα ίδια.

**ΠΑΥΛΟΣ ΠΟΛΑΚΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Χαράλαμπος Αθανασίου):** Όχι, κύριε Πολάκη, έχει λήξει. Δεν θα γίνεται ο διάλογος αυτός. Απαντήσατε. Έδωσε διευκρινίσεις. Διάβαζα τα Πρακτικά. «Είσαι Βουλευτής με τα λεφτά μου», αυτό επανέλαβε. Απαντήσατε.

**ΕΥΚΛΕΙΔΗΣ ΤΣΑΚΑΛΩΤΟΣ:** Μπορεί να λέει «σκάσε» και «είσαι Ρανταπλάν»; Αυτό μας λέτε; Δεν έχετε θέση;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, ζητώ ως Κοινοβουλευτική τον λόγο. Ακούμε εδώ πέρα αίσχη από τη μια μεριά και από την άλλη και δεν μπορούμε να μιλήσουμε;

(Θόρυβος στην Αίθουσα)

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, δεν μπορεί να γίνεται εδώ σόου μεταξύ δύο μελών. Αρκετά.

**ΕΥΚΛΕΙΔΗΣ ΤΣΑΚΑΛΩΤΟΣ:** Κύριε Πρόεδρε, ακούσατε τον κ. Γεωργιάδη; Θεωρείτε ότι είναι εντός του πνεύματος που θέλετε ως Προεδρείο αυτά που είπε ο κ. Γεωργιάδης; Μετά κάνετε κριτική, επειδή είπα «ντροπή»; Έλεος! Έχει καμμία σχέση το «ντροπή» με αυτά που είπε; Μας είπε και ψεύτες, απατεώνες.

**ΠΡΟΕΔΡΕΥΩΝ (Χαράλαμπος Αθανασίου):** Όπου έπρεπε να δώσω τον λόγο, νομίζω ο κ. Πολάκης έδωσε απάντηση σε αυτά που είπε ο κ. Καλογρίτσας.

**ΕΥΚΛΕΙΔΗΣ ΤΣΑΚΑΛΩΤΟΣ:** Εγώ λέω τώρα επί της διαδικασίας. Δεν λέω για την ουσία. Λέω ότι δεν κάνετε κανένα σχόλιο στο ύφος του κ. Γεωργιάδη. Άρα, αυτός δεν πρέπει να τα αποσύρει. Δεν πρέπει να αποσύρει ούτε το «σκάσε», ούτε το «Ρανταπλάν»;

**ΠΡΟΕΔΡΕΥΩΝ (Χαράλαμπος Αθανασίου):** Έχουμε μια υψίστη διαδικασία του Κοινοβουλίου και αυτό πρέπει να σταματήσει.

**ΕΥΚΛΕΙΔΗΣ ΤΣΑΚΑΛΩΤΟΣ:** Άρα, δεν πρέπει να τα αποσύρει. Μπορούμε και εμείς να λέμε στους Βουλευτές ότι είστε Ρανταπλάν. Αλήθεια; Αυτό μου λέτε; Μου λέτε αυτό το πράγμα, κύριε Πρόεδρε;

**ΠΡΟΕΔΡΕΥΩΝ (Χαράλαμπος Αθανασίου):** Δεν λέω αυτό. Λέω ότι πρέπει να σταματήσει αυτό.

**ΠΑΥΛΟΣ ΠΟΛΑΚΗΣ:** Κύριε Πρόεδρε, εγώ θα απαντήσω αύριο στην ομιλία μου. Είπα ότι κρατήθηκα σήμερα, πέταξε το Ρανταπλάν, αλλά αύριο θα αποδείξω ότι είναι λαδέμπορας και οπαδός των μαυραγοριτών την κατοχής. Αυτό είναι! Λαδέμπορας είσαι! Αυτό είσαι! Λαδέμπορας!

**ΠΡΟΕΔΡΕΥΩΝ (Χαράλαμπος Αθανασίου):** Ορίστε, βλέπετε;

**ΠΑΥΛΟΣ ΠΟΛΑΚΗΣ:** Ναι, δωσ’ του τον λόγο. Δεν τον δίνεις σε εμένα που είπε «Ρανταπλάν», θα τον δώσεις στο «λαδέμπορα».

**ΠΡΟΕΔΡΕΥΩΝ (Χαράλαμπος Αθανασίου):** Θα τα πείτε αύριο. Θα απαντήσετε αύριο. Το θέμα αυτό, ό,τι σας είπε πριν, διευθετήθηκε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, μπορούμε; Προεδρεύετε επιτέλους; Προεδρεύετε; Μπορώ να τοποθετηθώ ως Κοινοβουλευτική;

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό, κυρία Γιαννακοπούλου. Θέλετε τον λόγο ως Κοινοβουλευτικός Εκπρόσωπος;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Ακούμε αισχρούς διαλόγους, καφενειακούς και ζητάω ως Κοινοβουλευτική την παρέμβαση που δικαιούμαι.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, έχετε τον λόγο.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Λυπάμαι και ντρέπομαι για το επίπεδο αυτών των διαλόγων στην ελληνική Βουλή, σε μια κορυφαία διαδικασία, όπου εδώ πέρα θα συζητούσαμε κανονικά για αναπάντητες απαντήσεις εδώ και έξι μήνες, όπου έχει ανοίξει το τεράστιο σκάνδαλο των υποκλοπών. Αντί, λοιπόν, να συζητάμε αυτά, αντί να συζητάμε για τα προβλήματα των Ελλήνων πολιτών, ακούμε πεζοδρομιακούς, καφενειακούς διαλόγους, το οποίο ειλικρινά μας θλίβει, μας κάνει να ντρεπόμαστε και πραγματικά δεν μπορείτε να επιτρέπετε, κύριε Πρόεδρε, τέτοιου είδους συζητήσεις.

**ΠΡΟΕΔΡΕΥΩΝ (Χαράλαμπος Αθανασίου):** Αυτό έκανα. Δεν το επιτρέπουμε. Γι’ αυτό έδωσα τον λόγο να διευθετηθεί.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Σταθείτε, λοιπόν, στο ύψος των περιστάσεων και ας το δούμε όλοι, κυρίες και κύριοι συνάδελφοι. Είναι δυνατόν είτε από τη μεριά τη δικιά σας είτε από τη μεριά της Κυβέρνησης να ακούγονται τέτοιου είδους καταστάσεις; Πού βρισκόμαστε; Είναι αυτό ο ναός της δημοκρατίας; Ντροπή πραγματικά.

**ΠΡΟΕΔΡΕΥΩΝ (Χαράλαμπος Αθανασίου):** Βλέπετε, λοιπόν, ότι υπήρξε μια ένταση. Προσπάθησα να την περιορίσω.

Δεν θα επιτρέψω να γίνεται αυτός ο διάλογος συνέχεια και να ξεφεύγουμε από το θέμα. Η διαδικασία αυτή είναι υψίστη διαδικασία του Κοινοβουλίου και της δημοκρατίας. Δεν είναι δυνατόν εδώ να διαπληκτίζονται δυο, τρεις συνάδελφοι.

Τον λόγο έχει ο κ. Καιρίδης.

**ΔΗΜΗΤΡΙΟΣ ΚΑΙΡΙΔΗΣ:** Κυρίες και κύριοι συνάδελφοι, η πρόταση μομφής του ΣΥΡΙΖΑ είναι μια ευκαιρία για να συζητήσουμε διεξοδικά για τα πεπραγμένα της Κυβέρνησής μας, αλλά και για το συγκεκριμένο ζήτημα των υποκλοπών. Υπό αυτήν την έννοια, καλώς τηνα κι ας άργησε, που λέγει και ο λαός. Προς στιγμήν φοβήθηκα ότι δεν θα την καταθέτατε την πρόταση, αλλά ευτυχώς μας κάνατε αυτό το δώρο και έτσι έχουμε τώρα αυτή την ευκαιρία.

Οι χρεοκοπημένοι της πολιτικής που τέσσερα χρόνια τώρα δεν έχουν καταφέρει να αρθρώσουν αξιόπιστα πολιτικό λόγο και μια αξιόπιστη κυβερνητική εναλλακτική, νομίζουν ότι θα καταφέρουν μέσα από μια εξωθεσμική μεθόδευση -και θα αναφερθώ στο εξωθεσμικόν του πράγματος στη συνέχεια- να επηρεάσουν υπέρ τους το επικείμενο σε βάρος τους εκλογικό αποτέλεσμα.

Αδυνατώντας ο ΣΥΡΙΖΑ να απαλλαγεί από τις αμαρτίες -τις είδαμε εδώ τώρα σε πλήρη εμφάνιση- δομικές και γονιδιακές του παρελθόντος του, ο ΣΥΡΙΖΑ επενδύει για μια ακόμη φορά στην πόλωση και την τοξικότητα. Πρόκειται φοβάμαι για μια παράταξη, που στη σημερινή της μορφή γεννήθηκε μέσα από το αντικοινοβουλευτικό κλίμα της περιόδου 2011-2012. Και επειδή οι καθηγητές της άλλης πλευράς μάς κούνησαν το δάχτυλο σε εμάς τους καθηγητές της από εδώ πλευράς, να θυμίσω ότι τότε το 2011-2012 τους δικούς σας καθηγητές, όλους, στα τραπεζάκια της κάτω πλατείας σε αγαστή συνεργασία με την πάνω πλατεία να βρίζουν το Κοινοβούλιο και την ομαλότητα.

Καλλιέργησε στη συνέχεια ο ΣΥΡΙΖΑ τον πιο ακραίο και χυδαίο λαϊκισμό για να κερδίσει την εξουσία. Συγκυβέρνησε με μια ανυπόληπτη και ψεκασμένη ακροδεξιά, απόφυση του πολιτικού συστήματος, οδήγησε τη χώρα ένα βήμα πριν την καταστροφή με την ανερμάτιστη στρατηγική που ακολούθησε το πρώτο εξάμηνο του 2015 και στη συνέχεια υποτάχθηκε ολοκληρωτικά στους δανειστές και στις απαιτήσεις τους, που προέβλεπαν ένα μαξιλάρι 36 δισεκατομμυρίων ευρώ μέσα από την υπερφορολόγηση και την υποθήκευση όλης της δημόσιας περιουσίας για ενενήντα εννιά χρόνια, ενώ ταυτόχρονα εξαπέλυε μια πρωτοφανή επίθεση στους θεσμούς και όλα αυτά σήμερα χωρίς ίχνος αυτοκριτικής.

Το 2019 αναλάβαμε τη διακυβέρνηση μιας καταταλαιπωρημένης και πολυτραυματισμένης χώρας και καταφέραμε, παρά τις πολλές και απανωτές εξωγενείς κρίσεις από ουραγοί -επαναλαμβάνω, ουραγοί- να πετύχουμε τις καλύτερες επιδόσεις στην Ευρώπη σε ανάπτυξη, αύξηση των επενδύσεων, των εξαγωγών, μείωση της ανεργίας, του δημόσιου χρέους και μεγάλες μεταρρυθμίσεις στην «πράσινη» και στην ψηφιακή μετάβαση, την παιδεία και σε μια σειρά από άλλους τομείς αντιμετωπίζοντας το μεταναστευτικό, αλλά και την τουρκική υπεροπλία και επιθετικότητα.

Η σύγκριση των δικών μας πεπραγμένων με τα δικά σας αποτελεί το μέτρο της πολιτικής σας αδυναμίας που εκφράζεται όχι μόνο στις δημοσκοπήσεις, αλλά και στο γεγονός ότι δεν σας ακούνε και δεν σας πιστεύουν.

Και εδώ έρχεται η υπόθεση των υποκλοπών. Πιστεύετε ότι μπορεί να δώσει διέξοδο στα αδιέξοδά σας, εργαλειοποιώντας τις ανεξάρτητες αρχές που μέχρι χθες περιφρονούσατε και αποστρεφόσασταν.

Κυρίες και κύριοι συνάδελφοι, η Κυβέρνηση από την πρώτη στιγμή αναγνώρισε το πρόβλημα και ανέλαβε την πολιτική ευθύνη. Παραίτησε τους εμπλεκόμενους, προχώρησε στην αλλαγή του θεσμικού πλαισίου και ζήτησε από τη δικαιοσύνη -τη μόνη αρμόδια- την πλήρη διαλεύκανση της υπόθεσης τόσο των παρακολουθήσεων όσο και των διαρροών τους και επαναλαμβάνω, τόσο των παρακολουθήσεων όσο και των διαρροών τους.

Και ενώ η δικαστική διερεύνηση συνεχίζεται, ο κ. Τσίπρας κατέθεσε ένα παράνομο αίτημα στην ΑΔΑΕ που αποτέλεσε και το εναρκτήριο λάκτισμα για τη σημερινή συζήτηση της πρότασης μομφής. Το αίτημα είναι παράνομο στον βαθμό που ο κ. Τσίπρας δεν ζητούσε στοιχεία για τον ίδιο, αλλά για τρίτους. Ήταν δε και προσχηματικό για να δώσει το κίνητρο στον πρόεδρο της ΑΔΑΕ να απαντήσει όπως ήθελε ο κ. Τσίπρας.

Έχω, λοιπόν, πέντε ερωτήσεις εδώ, πολύ συγκεκριμένες για το ζήτημα.

Πρώτον. Μπορεί κάποιος να ζητά από την ΑΔΑΕ πληροφόρηση για τηλέφωνα άλλου και όχι του ιδίου; Προφανώς όχι. Ο νόμος είναι ξεκάθαρος. Ο κ. Τσίπρας δικαιούται να ζητήσει μόνο για το δικό του τηλέφωνο και όχι για τηλέφωνα τρίτων, όπως έκανε με το αίτημά του προς την ΑΔΑΕ, το παράνομο, το οποίο αντί να το θεωρήσει παράνομο ο πρόεδρος της ΑΔΑΕ, το δέχθηκε.

Δεύτερον. Μας είπε σήμερα η κ. Παπανικολάου στον Τσίμα στον «ΣΚΑΪ» ότι αυτό έγινε γιατί έκαναν στάθμιση στην ΑΔΑΕ μεταξύ της προστασίας του απορρήτου από τη μια και της προάσπισης της δημοκρατίας από την άλλη. Αλήθεια; Από πότε στόχος της ΑΔΑΕ είναι η προάσπιση της δημοκρατίας;

Θέλω να σας θυμίσω ότι τόσο το Σύνταγμα όσο και ο ιδρυτικός της νόμος είναι απολύτως ξεκάθαρα. Η ΑΔΑΕ έναν στόχο έχει, την προάσπιση του απορρήτου. Τα υπόλοιπα περί δημοκρατίας, τα οποία είναι πολύ ευγενή και πολύ σοβαρά αφορούν άλλους θεσμούς, όπως τη δικαιοσύνη. Άρα, δεν μπορεί να σταθμίσει εκτός στόχου και νομικού πλαισίου η ΑΔΑΕ.

Τρίτον. Πότε η ΑΔΑΕ στο παρελθόν έδωσε προσωποποιημένα στοιχεία στους πολιτικούς Αρχηγούς; Απάντηση; Ποτέ. Από το 2003 που λειτουργεί μέχρι σήμερα ουδέποτε η ΑΔΑΕ έδωσε προσωποποιημένα στοιχεία και περιέγραψε παρακολουθούμενους και μάλιστα χωρίς τη συναίνεσή τους. Το λέω για να καταλάβουμε τι γίνεται εδώ και τι παιχνίδι παίζεται.

Τέταρτον. Από πού και ως πού η παρακολούθηση για λόγους εθνικής ασφάλειας εμπεριέχει ή προϋποθέτει αναγκαστικά αδίκημα; Εδώ τα έχετε μπερδέψει. Υπάρχουν δύο περιπτώσεις νόμιμης επισύνδεσης. Η μία αφορά αδίκημα. Η άλλη όχι αδίκημα, αλλά λόγους εθνικής ασφάλειας, που μπορεί να έχουν να κάνουν με μια σειρά από πράγματα, ακόμα και την προστασία του παρακολουθούμενου, τυχόν απειλές που δέχεται ο παρακολουθούμενος. Δεν σημαίνει ότι ο παρακολουθούμενος βρίσκεται εν αδίκω για να γίνουν αυτές οι επισυνδέσεις, όπως με μεγάλη ανωριμότητα και με πολύ μεγάλη βιασύνη φαίνεται να αποδέχεται ο κ. Τσίπρας.

Έρχομαι τώρα στο πέμπτο ερώτημα. Από πού και ως πού ο Πρόεδρος της ΑΔΑΕ ζητά οδηγίες από τον Υπουργό για το πώς θα εφαρμόσει τον νόμο; Είναι μια ανεξάρτητη αρχή από την εκτελεστική εξουσία. Τι είδους ανεξαρτησία είναι αυτή; Πώς πήγε ο κ. Τσίπρας να πάρει φάκελο -που δεν ήξερε κανένας άλλος πολιτικός Αρχηγός ότι υπάρχει φάκελος με επιπλέον στοιχεία πέραν της επιστολής- και βρέθηκε ξαφνικά, δεν είχε τι να κάνει, βγήκε περίπατο και πήγε στην ΑΔΑΕ; Τον ειδοποίησε κάποιος; Και πώς, ενώ δεν ήξερε τίποτα για όλα αυτά, κανόνισε ραντεβού με την Πρόεδρο της Δημοκρατίας την επομένη και πήγε ξέροντας ότι εδώ υπάρχει ζήτημα, το οποίο ακόμα δεν είχε πληροφορηθεί και δεν είχε πάρει τον φάκελο;

**ΝΙΚΟΛΑΟΣ ΣΥΡΜΑΛΕΝΙΟΣ:** Έπρεπε να σας ρωτήσει για να πάει στην Πρόεδρο της Δημοκρατίας;

**ΠΡΟΕΔΡΕΥΩΝ (Χαράλαμπος Αθανασίου):** Τώρα είναι σωστό αυτό; Γιατί διακόπτετε;

**ΔΗΜΗΤΡΙΟΣ ΚΑΙΡΙΔΗΣ:** Και απευθύνομαι και στο ΠΑΣΟΚ. Είναι αλήθεια αυτό που δημοσιεύεται -και δεν έχει διαψευστεί- στα «ΝΕΑ» ότι ο κ. Ανδρουλάκης πίεσε μέλος της ολομέλειας της ΑΔΑΕ να αλλάξει την ψήφο του, απείλησε και στη συνέχεια το συγκεκριμένο άτομο άλλαξε την ψήφο του; Έτσι αντιλαμβάνεται η Αντιπολίτευση την ανεξαρτησία της ανεξάρτητης αρχής; Ερωτήματα όχι δικά μου, αλλά υπήρχαν στα «ΝΕΑ» που δεν έχουν απαντηθεί.

Με λίγα λόγια, όλη η συζήτηση περί συγκεκριμένου τρόπου ενημέρωσης του παρακολουθούμενου, που κάναμε εδώ επί μήνες και είπαμε είναι συνταγματικό, αντισυνταγματικό, πρέπει έτσι να γίνεται, κ.λπ., πήγε στράφι, γιατί στο μεταξύ ο πρόεδρος της ΑΔΑΕ -όχι η ολομέλεια, ως μονοπρόσωπο όργανο, γιατί ξαφνικά έπαψε να είναι συλλογικό όργανο η ΑΔΑΕ, έγινε μονοπρόσωπο- θεωρεί ότι μπορεί να ενημερώνει τους πολιτικούς Αρχηγούς με προσωποποιημένα στοιχεία, τα οποία στην πορεία διαρρέουν και επιβεβαιώνονται οι διαρροές δια της προσωποποιήσεως των στοιχείων αυτών απ’ αυτόν που τάχθηκε να υπηρετεί το απόρρητο. Έχουμε παραβίαση του απορρήτου από την Αρχή Προστασίας του Απορρήτου.

Άρα εάν αύριο ο κ. Ράμμος -όπως μας λέει με αυτό το σκεπτικό- ερωτηθεί από έναν άλλον πολιτικό Αρχηγό, ας πούμε τον κ. Κασιδιάρη ή κάποιον παρόμοιο, ώ μη γένοιτο μπει στη Βουλή -υποθετικό το ερώτημα- για να τον ενημερώσει εάν παρακολουθείται ο τάδε Τούρκος ή ο δείνα Βούλγαρος ή δεν ξέρω ποιος άλλος, ο κ. Ράμμος θα σπεύσει να τον ενημερώσει και στο μεταξύ να διαρρεύσουν όλα αυτά στις εφημερίδες και στα sites; Το Σύνταγμα και ο ιδρυτικός νόμος της ΑΔΑΕ είναι ξεκάθαρα. Μιλούν για ΑΔΑΕ και όχι για πρόεδρο.

Το ζήτημα της αντισυνταγματικότητας της μη ενημέρωσης του παρακολουθούμενου το 2021 λύθηκε από την ολομέλεια, μειοψήφησε ο κ. Ράμμος και ήταν σύννομο το αυστηρό πλαίσιο. Ακόμη πιο σύννομο το χαλαρότερο πλαίσιο που φέραμε το 2022. Όλα αυτά πήγαν «περίπατο», διότι στο μεταξύ όλα αυτά διέρρευσαν, όλα αυτά κοινοποιήθηκαν και σήμερα ήρθε ο κ. Τσίπρας να μας πει και τα ονόματα από το Βήμα της Βουλής.

Ο κ. Ντογιάκος έκανε προσπάθεια να προστατεύσει τη νομιμότητα. Λοιδορήθηκε και κατηγορήθηκε και συνεχίζει ο εισαγγελέας του Αρείου Πάγου. Έτσι αντιλαμβάνεστε την ανεξαρτησία της δικαιοσύνης, να στοχοποιείται από την Αξιωματική Αντιπολίτευση.

**ΠΡΟΕΔΡΕΥΩΝ (Χαράλαμπος Αθανασίου):** Τελειώστε, παρακαλώ.

Υπήρξε μία ανοχή για όλους στα οκτώ, οκτώμισι λεπτά. Μην το ξεπερνάτε τόσο.

Ελάτε, κύριε Καιρίδη, σας παρακαλώ!

**ΔΗΜΗΤΡΙΟΣ ΚΑΙΡΙΔΗΣ:** Έχετε δίκιο, τελειώνω, αλλά νομίζω ότι ήταν σημαντικά και δεν έχουν ξανακουστεί. Και κάποτε θα πρέπει να ακούμε και κάτι διαφορετικό. Με τέτοιες αντιθεσμικές μεθοδεύσεις και θεατρικές παραστάσεις και την εργαλειοποίηση ενός προέδρου μιας ανεξάρτητης αρχής, αλλά και των πραγματικών παθογενειών στο σύστημα των υπηρεσιών πληροφοριών της χώρας, δεν πρόκειται ο ΣΥΡΙΖΑ να ανανήψει ή να καλύψει τα πολιτικά του ελλείμματα. Το μόνο που θα καταφέρει είναι να οξύνει την πόλωση προς όφελος και του πρώτου κόμματος, δηλαδή της Νέας Δημοκρατίας, που δεν έχει αντίπαλο τον ΣΥΡΙΖΑ, αλλά τον πήχη της αυτοδυναμίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Καστανίδης ζήτησε τον λόγο για τον Κανονισμό. Όπως ξέρετε σύμφωνα με το άρθρο 67 είναι ένα παρεμπίπτον ζήτημα για παράβαση του Κανονισμού.

Κατ’ αρχάς για να είμαστε τυπικοί, δεν θα μείνω στο τυπικό, ότι χρειάζεται αίτημα δύο Βουλευτών. Το έχουμε κάνει και κατά το παρελθόν. Ο Κανονισμός αν θυμάμαι καλά λέει για δυο Βουλευτές. Αλλά, εν πάση περιπτώσει, θα σας δώσω τον λόγο. Μόνο σας παρακαλώ να είστε πολύ σύντομος για τον Κανονισμό, γιατί δεν προβλέπεται πάνω από δυο λεπτά.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Κύριε Πρόεδρε, ζήτησα μόνος μου γιατί θέλω να έχω την ευθύνη. Γνωρίζω πολύ καλά ότι χρειάζεται και δεν ήταν δύσκολο να έχω δεύτερη υπογραφή.

**ΠΡΟΕΔΡΕΥΩΝ (Χαράλαμπος Αθανασίου):** Εγώ το καταλαβαίνω. Για την ένταση που δημιουργήθηκε και για τις εκφράσεις. Έχετε δίκιο αλλά πείτε μας κι εσείς τις απόψεις σας.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ο λόγος για τον οποίον ζήτησα τον λόγο επί του Κανονισμού είναι γιατί δεν θα πρέπει να ξαναζήσουμε και μάλιστα με ευθύνη του Προεδρεύοντος, επειδή δεν παρενέβη, συνθήκες και διαλόγους οι οποίοι παραβιάζουν ευθέως τον Κανονισμό της Βουλής.

Ο Κανονισμός της Βουλής ορίζει δύο πράγματα: ότι είναι υποχρέωση του συνόλου των Βουλευτών να σέβονται και να συμβάλλουν στην ευπρέπεια της Βουλής. Ρητή η διατύπωση του Κανονισμού της Βουλής. Όπως, επίσης ότι ο Προεδρεύων παρεμβαίνει κάθε φορά που εκφράσεις μπορούν να δημιουργούν προσβολή εντός της Αιθούσης σε βάρος άλλων συναδέλφων κ.λπ., κατ’ άρθρο 77 του Κανονισμού της Βουλής.

Θα παρακαλέσω, κύριε Πρόεδρε, για τη συνέχεια της συζήτησής μας, γι’ αυτό ζήτησα τον λόγο, να έχετε την αυστηρότητα -και δεν αναφέρομαι μόνο σε εσάς προσωπικά- να μην εξευτελίζεται κυριολεκτικά η Βουλή με διαλόγους οι οποίοι παραπέμπουν αλλού αλλά όχι στον ανώτατο θεσμό της λαϊκής κυριαρχίας. Αυτός είναι ο λόγος παρέμβασής μου. Εάν μας παρακολουθούσαν και είμαι σίγουρος ότι μας παρακολουθούσαν, πολλοί πολίτες από τους δέκτες τους, τα συμπεράσματα θα είναι εξαιρετικά αρνητικά. Η προτροπή μου, λοιπόν, προς το Προεδρείο -και σε τούτο συνίσταται η παραβίαση του Κανονισμού- είναι ότι δεν έσπευσε να απαγορεύσει διαλόγους που θίγουν την ευπρέπεια στη Βουλή, όπως ρητά ορίζει ο Κανονισμός της Βουλής. Να μην επαναληφθεί.

**ΠΡΟΕΔΡΕΥΩΝ (Χαράλαμπος Αθανασίου):** Συμφωνώ. Όχι μόνο στον Κανονισμό, κύριε Καστανίδη. Είναι και οι κανόνες δεοντολογίας της Βουλής. Υπάρχουν ειδικές διατάξεις που προβλέπουν. Αλλά είπαμε ότι δημιουργείται μια ένταση. Είναι και το θέμα δύσκολο και προσπάθησα και εγώ να το περάσω όσο πιο ανώδυνα. Κατά τα άλλα, έχετε δίκιο.

Ο κ. Σπίρτζης έχει τον λόγο.

**ΧΡΗΣΤΟΣ ΣΠΙΡΤΖΗΣ:** Ευχαριστώ, κύριε Πρόεδρε.

Τον τελευταίο καιρό με τις πράξεις της Κυβέρνησης Μητσοτάκη και με τις πράξεις του ίδιου του κ. Μητσοτάκη η ντροπή βαρέθηκε να ντρέπεται. Σήμερα, όπως παρακολουθήσαμε πριν λίγη ώρα, η ύβρις, η αλαζονεία, το ψέμα, η τοξικότητα και η υποκρισία υποκλίθηκε στα στελέχη της Νέας Δημοκρατίας και στην Κυβέρνηση των παρακολουθήσεων.

Αξιότιμοι κυρίες και κύριοι συνάδελφοι, λίγες μέρες πριν εκφραστεί αυθεντικά ο ελληνικός λαός, λίγες μέρες πριν διώξει το καθεστώς Μητσοτάκη και το επιτελικό του κράτος, λίγες μέρες πριν φύγει η Κυβέρνηση της ακρίβειας, των 8,5 δισεκατομμυρίων απευθείας αναθέσεων, της απάνθρωπης κατάντιας της δημόσιας υγείας και του κοινωνικού κράτους, οι αποκαλύψεις των παρακολουθήσεων έγιναν αποδείξεις. Το περιτύλιγμα των άριστων, σύγχρονων πολιτικών, η προπαγάνδα των «Μένουμε Ευρώπη» βγήκε και αποκαλύφθηκε το σάπιο, το παλιό καθεστώς της δεξιάς παράδοσης, των Κυπατζήδων, του νόμου και της τάξης, της πολύπλευρης καταστολής, των απειλών, της δολοφονίας χαρακτήρων, όπως αυτές επιχειρήθηκαν σήμερα για τον κ. Ράμμο. Λίγες μέρες, λοιπόν, πριν τις εκλογές αναφέρουμε τον απολογισμό σας. Παρακολούθηση πολιτικών. Κωστής Χατζηδάκης. Αφήνουμε εμένα, τον Ανδρουλάκη, την κ. Γεροβασίλη. Κωστής Χατζηδάκης με απόδειξη. Τι θα ψηφίσει; Ότι καλά έκαναν και τον παρακολουθούσαν. Αντώνης Σαμαράς, Μιχάλης Χρυσοχοΐδης, Δένδιας, Γεωργιάδης, Κικίλιας, Χαρδαλιάς, Σταϊκούρας, Πελώνη, Αβραμόπουλος, Κεφαλογιάννη, Γεραπετρίτης, Σκέρτσος, Παπαθανάσης, Βαρβιτσιώτης, Κύρτσος.

Καλά δεν ντραπήκατε ιστορικά τον δημοσιογράφο που ήταν πιο Μητσοτάκης από τον Μητσοτάκη να τον παρακολουθείτε;

Θα αναφέρω δημοσιογράφους: Παπαχελάς, Κουρτάκης, Αντωνοπούλου, Δελλατόλας, Σπίνος, Σαράφογλου, Σιδέρης, Κουζουλός, Χίος. Θα αναφέρω επικοινωνιολόγους: Βαρβιτσιώτης, Ολύμπιος, Αγραφιώτης, Φίλιππος Βρυώνης, εκδότης, Καρυπίδης, Ειρήνη Καρυπίδη, Πάνος Κυριακόπουλος, Πρόεδρος και Διευθύνων Σύμβουλος του «STAR», Παναγιώτης Μπόμπης της «DPG DIGITAL MEDIA», Παναγιώτης Κανελλόπουλος στον Όμιλο Μυτιληναίου, Γεώργιος Φιλιόπουλος στην «ENTERPRISE GREECE». Θα αναφέρω στελέχη, διοικητές, συνεργάτες του κ. Μητσοτάκη στο γραφείο του και αξιωματικούς: Ο Γιάννης Ραχωβίτσας -να τρελαίνεται κανείς, να το πείτε και στους Αμερικάνους και στην «DIA» να του πείτε ότι τον παρακολουθούσαμε-, Κωνσταντίνος Φλώρος με απόδειξη, Χαράλαμπος Λαλούσης με απόδειξη, Αλεξόπουλος, Ξουνής, Γκρίζης, ο Α’ Υποδιοικητής της ΕΥΠ, δηλαδή. Αυτός είναι ο απολογισμός σας. Παρακολουθούσε η ΕΥΠ τον πρώτο υποδιοικητή της. Είναι αρρώστια.

Οφείλουμε, λοιπόν, σε αυτό το πλούσιο αντιδημοκρατικό, δυσώδη, άρρωστο απολογισμό σας να αναδείξουμε -τα είπε και ο Νίκος ο Φίλης- τα μέσα και τους δημοσιογράφους που αποκάλυψαν τη δράση σας, να πούμε για το INSIDE STORY με τον κ. Τέλογλου, ο οποίος είναι γνωστός δογματικός κομμουνιστής, να πούμε για τον κ. Λαμπρόπουλο, για το «ΒΗΜΑ» και τα «ΝΕΑ», μετά την «ΑΥΓΗ» και τον «ΡΙΖΟΣΠΑΣΤΗ», γνωστά κομματικά κομμουνιστικά έντυπα και το «ΒΗΜΑ» και τα «ΝΕΑ».

Βέβαια, πάμε και στα υπόλοιπα, στον κ. Τερζή, στην «Εφημερίδα των Συντακτών» και στο «DOCUMENTO», στον κ. Βαξεβάνη, και συγγνώμη για όσους ξεχνάω.

Είδα, όμως, πριν τον κ. Γεραπετρίτη να ζητάει από τον Κοινοβουλευτικό μας Εκπρόσωπο να πάρει πίσω τον χαρακτηρισμό για τη ντροπή.

Διαβάζω, κύριοι Υπουργοί, τη δήλωση του Κυριάκου Μητσοτάκη εδώ σ’ αυτό το Βήμα, σε αυτήν την Αίθουσα λίγες μέρες πριν. Λέει ο Κυριάκος Μητσοτάκης: «Είναι δυνατόν να υπονοείτε ότι παρακολουθούσα εγώ; Ντροπή σας μόνο που το υπονοείτε. Δεν ντρέπεσαι λίγο;» Έλεγε εδώ σε εμάς. Θα το ανακαλέσει; Θα του ζητήσει ο κ. Γεραπετρίτης να το ανακαλέσει;

Και για να μη λέμε εμείς, θα διαβάσω τι λέγατε εσείς. Το «DOCUMENTO», λοιπόν, στις 5 Νοέμβρη έβγαλε την πρώτη λίστα: «Κυβερνητικός εκπρόσωπος, ο εθνικός συκοφάντης, ο άνθρωπος που έχει ξεπεράσει σε φαντασία και επινοητικότητα ακόμη και τους μεγαλύτερους παραμυθάδες, εκείνος που οι αποκαλύψεις του προαναγγέλλονται από στελέχη του ΣΥΡΙΖΑ και από τον ίδιο τον κ. Τσίπρα». Είναι η πρώτη λίστα της ντροπής.

Στη δεύτερη λίστα της ντροπής ο κ. Οικονόμου -εσείς τι λέγατε- λέει: «Είναι τουλάχιστον παρανοϊκό να κατηγορείται η Κυβέρνηση την ίδια στιγμή που εμφανίζεται να είναι ο στόχος των λογισμικών παρακολούθησης και ότι μέσω τόνων πολιτικά τοξικής λάσπης που επενδύει ο κ. Τσίπρας για να ξεφύγει από το πολιτικό τέλμα πέφτει στο κενό». Είναι ό,τι μας λέτε τώρα στις τοποθετήσεις σας.

Στην τρίτη έκδοση, που λέει για τον Στόχο 519C, για τον Αρχηγό ΓΕΕΘΑ δηλαδή, η ανακοίνωση του κ. Οικονόμου είναι ότι μετά το 1974 κανένας πολιτικός φορέας δεν έχει επιχειρήσει να εμπλέξει τις Ένοπλες Δυνάμεις.

Στην κομματική αντιπαράθεση ποιος τις ενέπλεξε, αγαπητοί κύριοι; Εσείς που παρακολουθούσατε τον Α΄ ΓΕΕΘΑ, τον Α΄ ΓΕΣ, τους άλλους στρατηγούς, τους στρατηγούς στα εξοπλιστικά προγράμματα, τον Αρχηγό της Αστυνομίας, τους στρατηγούς της Αστυνομίας; Ποιος ενέπλεξε τους ανθρώπους της Εθνικής Άμυνας στα κομματικά και στα πολιτικά;

Και τι έλεγε ο ίδιος ο κ. Μητσοτάκης; Στις 25 Αυγούστου έλεγε: «Δεν γνωρίζω ποιους παρακολουθεί η ΕΥΠ». Στις 8 Αυγούστου έλεγε: «Δεν γνώριζα για τις παρακολουθήσεις που ήταν νόμιμες, αλλά ήταν λάθος». Στις 7 Νοεμβρίου ο κ. Μητσοτάκης είπε ότι είναι απίστευτα ψέματα τα δημοσιεύματα με τις λίστες και δεν υπάρχουν αποδεικτικά στοιχεία. Τώρα που υπάρχουν αποδεικτικά στοιχεία τι θα κάνετε;

Και επειδή είμαστε καλοπροαίρετοι άνθρωποι, εμείς θα σας πιστέψουμε. Δεν ήξερε ο κ. Μητσοτάκης. Τόσο μόνος ήταν ο κ. Μητσοτάκης. Τόσο τον άδειασαν όλοι οι άνθρωποί του. Τον λυπάστε, δηλαδή, και τον στηρίζετε σήμερα. Αυτό καταλαβαίνουμε. Μας λέτε, δηλαδή, ότι τον κ. Μητσοτάκη τον πρόδωσαν και δεν του είπαν τίποτα οι τρεις μάγοι εδώ με το «Predator», δηλαδή ο κ. Κοντολέων, που άλλαξε τον νόμο για να τον διορίσει, ο κ. Δημητριάδης, που ήταν Γενικός Γραμματέας του γραφείου του -δεν με νοιάζει αν ήταν συγγενής του- και ο Γιάννης Σμυρλής. Τι ήταν ο Γιάννης Σμυρλής; Γενικός Γραμματέας των Εξωτερικών που έδωσε δύο άδειες εξαγωγής του «Predator». Συγχαρητήρια! Έχετε ανεβάσει και το εμπορικό ισοζύγιο με τις εξαγωγές αυτές. Τι είναι σήμερα ο Γιάννης Σμυρλής; Ο Αναπληρωτής Γενικός Διευθυντής, αρμόδιος για τις εκλογές της Νέας Δημοκρατίας. Και μας λέτε να πάρουμε πίσω το «ντροπή σας»; Σοβαρά μιλάτε;

Πάμε παρακάτω. Δεν του τα είπε ούτε ο Δημητριάδης, δεν του τα είπε ούτε ο Σμυρλής, δεν του τα είπε ούτε ο Κοντολέων. Ο υποδιοικητής της ΕΥΠ, ο Διονύσης Μελιτσιώτης, Διευθυντής του Πολιτικού Γραφείου του κ. Μητσοτάκη όταν ήταν στο Υπουργείο Εσωτερικών και στη συνέχεια Διευθυντής της Κοινοβουλευτικής Ομάδας της Νέας Δημοκρατίας, ούτε αυτός του είπε τι γινόταν στη ΕΥΠ; Από αυτό το βρώμικο δίκτυο για την ομάδα δεν είχε κανέναν ο Κυριάκος Μητσοτάκης να τον ενημερώσει;

Έστω ότι δεν του είπαν ούτε αυτοί και άφησε και την κ. Βλάχου. Η κ. Γεωργακοπούλου, η δεύτερη υποδιοικήτρια που υπέγραψε την παρακολούθηση Ανδρουλάκη, υπεύθυνη για το οργανωμένο έγκλημα και όχι από την Εθνική Ασφάλεια, δεν του είπε τίποτα;

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε παρακαλώ.

**ΧΡΗΣΤΟΣ ΣΠΙΡΤΖΗΣ:** Θέλω λίγο της ανοχή σας, κύριε Πρόεδρε, όπως και στον προηγούμενο ομιλητή.

Τα άλλα στελέχη που εξαφανίσατε από την ΕΥΠ -να μην πω και ονόματα, ο ένας, μάλιστα, έχει και δεύτερη ταυτότητα, έχει και δεύτερο όνομα, Καραγιάννης- ούτε αυτοί του είπαν τίποτε;

Ρωτάω: Από τις 9 Δεκέμβρη στο πλαίσιο του «κουκουλώματος» που «φάγατε» και τους δικούς σας υποδιοικητές της ΕΥΠ, που εσείς βάλατε, εσείς που είστε και πατριώτες, θα βάλετε ποτέ υποδιοικητές στην ΕΥΠ ή θα συνεχίσετε ό,τι κάνετε και τώρα, το «μαγείρεμα» στις κρίσεις της Αστυνομίας; Οι προηγούμενες έγιναν στο γραφείο του κ. Δημητριάδη. Αυτές έγιναν στο γραφείο του κ. Μητσοτάκη με τα βιογραφικά των αξιωματικών εκεί, με λίστα τον ίδιο τον κ. Μητσοτάκη και θα έχει την απόλυτη ευθύνη από εδώ και πέρα για ό,τι γίνει.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Σπίρτζη, έχετε πάει στα έντεκα λεπτά. Σας παρακαλώ. Θα μιλήσουν και οι συνάδελφοί σας. Θα πάμε τρεις η ώρα σήμερα

**ΧΡΗΣΤΟΣ ΣΠΙΡΤΖΗΣ:** Κλείνω, κύριε Πρόεδρε.

Πριν λίγο ο Κυριάκος Μητσοτάκης έκανε δήλωση για το παρελθόν και το μέλλον. Ήσασταν, είστε και θα είστε η παράταξη της ΚΥΠ, των παρακολουθήσεων, των «μαύρων» σελίδων της πολιτικής ιστορίας. Ήσασταν, είσαστε και θα είστε η παράταξη της πτώχευσης, της ξενιτιάς των νέων ανθρώπων, της προπαγάνδας, των λίγων μεγάλων συμφερόντων.

Κύριοι της Νέας Δημοκρατίας, το φασίζουσας λογικής σχέδιό σας να μας κερδίσετε για αυτά που πιστεύουμε σήμερα απέτυχε. Σήμερα ο Αλέξης Τσίπρας σας το τίναξε στον αέρα.

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ πολύ.

**ΧΡΗΣΤΟΣ ΣΠΙΡΤΖΗΣ:** Το παρόν και το μέλλον σας είναι οι «μαύρες» σελίδες του παρελθόντος σας. Ήμασταν, είμαστε και θα είμαστε η παράταξη της κοινωνικής δικαιοσύνης, του κράτους δικαίου, του πατριωτισμού, των αγώνων για την ελευθερία και τη δημοκρατία, για την Ευρώπη των λαών, για το συμφέρον του ελληνικού λαού.

**ΠΡΟΕΔΡΕΥΝ (Χαράλαμπος Αθανασίου):** Ευχαριστούμε.

**ΧΡΗΣΤΟΣ ΣΠΙΡΤΖΗΣ:** Θέλω να ευχηθώ στον κ. Μητσοτάκη και στην Κυβέρνησή του, επειδή η τιμή τιμή δεν έχει: Καλό ταξίδι στην Ιαπωνία, στη χώρα που όταν χάνεται η τιμή, κάνουν χαρακίρι.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Ο κ. Βλάχος από τη Νέα Δημοκρατία έχει τον λόγο και μετά ο κ. Καραθανασόπουλος.

(Θόρυβος στην Αίθουσα)

**ΧΑΡΑΛΑΜΠΟΣ ΚΑΣΤΑΝΙΔΗΣ:** Πότε θα έχουμε λίστα των ομιλητών;

**ΠΡΟΕΔΡΕΥΩΝ (Χαράλαμπος Αθανασίου):** Θα δούμε πώς θα πάει η συνεδρίαση. Πρέπει να συνεννοηθούμε και με τον Πρόεδρο της Βουλής για να δούμε μέχρι τι ώρα θα πάμε, για να μην ταλαιπωρηθείτε. Περιμένετε λίγο.

(Θόρυβος στην Αίθουσα)

**ΘΕΟΔΩΡΟΣ ΔΡΙΤΣΑΣ:** Πότε θα βγει κατάλογος;

**ΠΡΟΕΔΡΕΥΩΝ (Χαράλαμπος Αθανασίου):** Έχουμε πει ότι γύρω στις 22.00, σε είκοσι περίπου λεπτά, θα σας πούμε για τη σειρά των ομιλητών. Να συνεννοηθώ και με τον κύριο Πρόεδρο να δούμε πού θα πάμε, γιατί είναι πάρα πολλοί οι ομιλητές.

**ΓΕΩΡΓΙΟΣ ΒΛΑΧΟΣ:** Τελικά, κύριε Πρόεδρε, κι εμείς που ξέραμε τη σειρά μας, με τη διαδικασία που κρατάμε εδώ, νομίζω ότι δεν υπάρχει καθόλου σοβαρότητα. Κάποιοι θα μιλήσουν επτά λεπτά και κάποιοι δεκαπέντε λεπτά. Και αν αυτό το λέτε «διαδικασία», εντάξει. Εγώ πολλές φορές σκέφτηκα να φύγω, να αποχωρήσω, πραγματικά.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Βλάχο, τα επτά λεπτά μπαίνουν για όλους, αλλά υπήρχε μια μικρή ανοχή. Όταν ξεπεράσαμε τον χρόνο, ήταν γιατί γίνονταν διακοπές. Παρακαλώ.

**ΓΕΩΡΓΙΟΣ ΒΛΑΧΟΣ:** Όχι, δεν γίνονταν διακοπές. Στο όνομα κάποιων διακοπών, χάθηκε εντελώς ο έλεγχος.

**ΠΡΟΕΔΡΕΥΩΝ (Χαράλαμπος Αθανασίου):** Ελάτε, κύριε Βλάχο, ξεκινήστε.

**ΓΕΩΡΓΙΟΣ ΒΛΑΧΟΣ:** Ακούγοντας τον κ. Σπίρτζη να μιλάει, νόμιζα πράγματι ότι κατάλαβε κάτι από αυτή την οξύτητα που ζήσαμε νωρίτερα. Και είπα ότι πράγματι μια φωνή συνετή ανέβηκε στο Βήμα.

Όμως, πριν ολοκληρώσω τις σκέψεις μου και ο κ. Σπίρτζης και φαντάζομαι και άλλοι συνάδελφοι θα συνεχίσουν να ρίχνουν νερό στο μύλο της οξύτητας. Κι όλα αυτά στο όνομα της δημοκρατίας που ήρθαμε να υπηρετήσουμε εδώ και να αναζητήσουμε την αλήθεια, να δούμε πού έγιναν λάθη, πού έγιναν παρανομίες, ποιος δεν έκανε την δουλειά του, ποιος δεν έκανε το χρέος του και εμείς να τον δείξουμε στην κοινωνία.

Είναι πράγματι αυτή η ώρα κρίσιμη –συμφωνώ- γιατί είναι ώρα αποφάσεων, αλλά αποφάσεις χωρίς σκέψη, χωρίς προβληματισμό πώς θα ληφθούν; Είναι ώρα ευθύνης για όλους μας. Πάμε σε εκλογές. Νομίζετε ότι θα πάμε με αυτό το κλίμα; Και μετά θα μας φταίνε όλα αυτά τα απόνερα που συζητάμε όλο αυτό τον καιρό και δεν θέλω να τα ονομάσω; Εμείς δεν θα έχουμε καμμία ευθύνη για αυτή τη διαδικασία;

Αυτή η συζήτηση σήμερα αφορά όλους –εγώ θα πω, όχι μικρό ποσοστό-όλους τους Έλληνες και πρέπει να μας αφορά. Όμως, δεν πρέπει να πέσει στην εκλογική λογική, στις μικροκομματικές προσεγγίσεις. Αν πιστεύουμε ότι είναι πράγματι αυτή η συζήτηση θέμα δημοκρατίας, πρέπει να σκεφτούμε πως ό,τι πούμε και κυρίως το πώς θα το πούμε να υπηρετεί αυτή τη δημοκρατία.

Σήμερα αυτή η συζήτηση γίνεται με αφορμή την περίφημη αποκάλυψη στοιχείων. Είδαμε χτες τον Αρχηγό της Αξιωματικής Αντιπολίτευσης να δείχνει έναν φάκελο και σήμερα να μιλάει και να κάνει ανάγνωση συγκεκριμένων ονομάτων. Πραγματικά, αυτά τα ονόματα –για τα οποία ρώτησε τον κ. Ράμμο- από πού τα βρήκε; Είναι σε συνέχεια των δημοσιευμάτων που ζήσαμε το προηγούμενο διάστημα; Και αυτά ρωτήσαμε και ο κ. Ράμμος του απάντησε ότι ναι, αυτά τα ονόματα τα παρακολουθούσαν;

Πείτε μου, λοιπόν, τώρα εδώ το εξής: Αφού τα παρακολουθούσαν, ήταν νόμιμες αυτές οι επισυνδέσεις, ήταν παράνομες; Πώς ακριβώς ήταν; Τα στοιχεία ο κ. Ράμμος τα έχει από τη δική του έρευνα ή τα διάβασε και αυτός από τις εφημερίδες και τα αναμασάμε όλοι;

**ΚΩΝΣΤΑΝΤΙΝΟΣ ΜΠΑΡΚΑΣ:** Είναι ανεξάρτητη αρχή αυτό;

**ΓΕΩΡΓΙΟΣ ΒΛΑΧΟΣ:** Αυτό που λέω είναι. Την ανεξάρτητη αρχή–ακούστε κάτι- πρέπει να τη σεβόμαστε –θα πω εγώ πρώτος-, αλλά πρέπει και η ίδια να σέβεται τον εαυτό της και τις κρίσιμες στιγμές και τα κρίσιμα θέματα που διαχειρίζεται.

Υιοθετήσανε λοιπόν δημοσιεύματα, βγάλανε το πόρισμα και κυρίως βιαστήκανε να καταλογίσουμε και ευθύνες. Ζητάνε παραιτήσεις. Από πού; Με ποια στοιχεία; Ζήτησαν να παραιτηθεί η Κυβέρνηση.

**ΚΩΝΣΤΑΝΤΙΝΟΣ ΜΠΑΡΚΑΣ:** Της ΑΑΔΕ.

**ΓΕΩΡΓΙΟΣ ΒΛΑΧΟΣ:** Της ΑΑΔΕ. Θα τα δούμε της ΑΑΔΕ.

Και όλα αυτά, κυρίες και κύριοι συνάδελφοι, γίνονται στο όνομα της δημοκρατίας. Επιτρέψτε μου να πω ότι δεν γίνονται στο όνομα της δημοκρατίας. Γίνονται στο όνομα της εκλογικής σκοπιμότητας.

Ασφαλώς εγώ θα πω ότι υπάρχουν αναπάντητα ερωτήματα, αλλά αυτά τα αναπάντητα ερωτήματα θα απαντηθούν από τα προεκλογικά μπαλκόνια όλο το διάστημα αυτό; Στη δημοκρατία και για τη λειτουργία της δημοκρατίας υπάρχει η δικαιοσύνη. Αυτή θα μελετήσει, αυτή θα αξιολογήσει, αυτή θα αποφασίσει, αυτή θα καταλογίσει ευθύνες σε όσο χρόνο απαιτείται και όχι σύντομα γιατί έτσι μας βολεύει εκλογικά. Δεν πρέπει να συνδεθεί αυτή η διαδικασία με τις εκλογές. Οι αποφάσεις της δικαιοσύνης πρέπει να είναι στην υπηρεσία της δημοκρατίας και μόνο και όχι των εκλογών, αν θέλουμε πραγματικά, κυρίες και κύριοι συνάδελφοι, να διορθωθούν αδυναμίες στη λειτουργία και να μην επαναληφθούν όσα φαίνεται αυτή την ώρα ότι κάποιοι ισχυρίζονται και βεβαίως να ενισχυθούν οι θεσμοί της δημοκρατίας. Τότε θα υπάρχει συνεισφορά σε αυτή την προσπάθεια.

Όποια απόφαση –είπε ο Αρχηγός της Αξιωματικής Αντιπολίτευσης το πρωί- η Βουλή μπορεί να πάρει. Περίπου καταλαβαίνετε, με δεδομένες τις πλειοψηφίες, ποια θα είναι η απόφαση, αλλά σύντομα –μας είπε- ο λαός θα πάρει στα χέρια του τη δικαιοσύνη και τη δημοκρατία, ο λαός με την ψήφο του αποφασίζει δημοκρατικά για το ποιος θα την κυβερνήσει.

Όμως, μην ξεχνάτε ότι στις δημοκρατίες λειτουργούν θεσμοί και οι θεσμοί αυτοί για να λειτουργήσουν, απαιτούν εμπιστοσύνη και σεβασμό και να αφήσουμε τα του λαού και ο λαός στη δημοκρατία και ο λαός στη δικαιοσύνη, εκτός αν εννοείτε ότι η κατασκευή ενόχων, οι αφερέγγυοι μάρτυρες, η παραδοχή παρακολουθήσεων, η ανατροπή του δημοψηφίσματος, το κακούργημα που έγινε πλημμέλημα, οι αρμοί της εξουσίας του παρελθόντος έγιναν στο όνομα του λαού και της δημοκρατίας.

Κυρίες και κύριοι συνάδελφοι, η φράση του Κώστα Καραμανλή «το φως νικάει πάντα το σκοτάδι» έχει μια βασική προϋπόθεση, για να μπορεί κάποιος να το ισχυρίζεται και να το επικαλείται. Πρέπει παντού και πάντα να υπηρετεί στο φως και όχι μόνο όταν σε συμφέρει.

Υπηρετώ μια σχολή που θεωρεί την εντιμότητα και το φως ως προϋπόθεση για το δημόσιο βίο και τη ζωή γενικά. Θα περιμένω λοιπόν τις αποφάσεις της δικαιοσύνης, τις απαντήσεις της δικαιοσύνης γιατί έτσι αποδεικνύω εμπράκτως ότι σέβομαι τη δικαιοσύνη. Γι’ αυτό και θα καταψηφίσω την πρόταση δυσπιστίας.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Βλάχο, και ειδικά για την τήρηση του χρόνου.

Ο κ. Νικόλαος Καραθανασόπουλος από το Κομμουνιστικό Κόμμα Ελλάδας έχει τον λόγο και θα ακολουθήσει ο Υπουργός Υγείας κ. Πλεύρης.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Το ΚΚΕ καταθέτει καθημερινά μομφή στην Κυβέρνηση από την αρχή της θητείας της και κάτω από οποιεσδήποτε συνθήκες και μάλιστα και πρωτόγνωρες συνθήκες, όπως της πανδημίας, όταν η Κυβέρνηση και άλλα κόμματα καλούσαν σε σιωπητήριο, έλεγαν ότι θα λογαριαστούν μετά την πανδημία και πρότειναν και κοινό Υπουργό Υγείας.

Η μομφή του ΚΚΕ είναι συνεχής στην αντιλαϊκή πολιτική της Κυβέρνησης που αποτελεί συνέχεια των προηγούμενων κυβερνήσεων ΣΥΡΙΖΑ, ΠΑΣΟΚ και λοιπά. Είναι καθημερινή μομφή στο σάπιο αστικό σας κράτος, το κράτος της καταστολής, των παρακολουθήσεων και της διαφθοράς.

Βεβαίως και προέκυψαν νέα στοιχεία από τις παρακολουθήσεις. Με βάση αυτά τα στοιχεία πρέπει να γίνει άμεσα σύγκληση της Επιτροπής Θεσμών και Διαφάνειας που αναδεικνύουν και επιβεβαιώνουν για ακόμη μία φορά τις σοβαρές ευθύνες της Κυβέρνησης της Νέας Δημοκρατίας αλλά και του ίδιου του κ. Μητσοτάκη προσωπικά.

Όμως, δεν μπορούμε –κατά τη γνώμη του ΚΚΕ- να έχουμε επιλεκτική ευαισθησία, όσον αφορά τα λαϊκά δικαιώματα. Και αυτή τη δημοκρατική και επιλεκτική ευαισθησία την έχει επιδείξει τόσο η Νέα Δημοκρατία όσο και ο ΣΥΡΙΖΑ, αλλά και η ΑΔΑΕ, αυτή η Αρχή, στην πολύ σοβαρή υπόθεση των παρακολουθήσεων του τηλεφωνικού κέντρου του ΚΚΕ, παρακολουθήσεις διαρκείας και επαναλαμβανόμενες.

Η μεν Κυβέρνηση της Νέας Δημοκρατίας επέλεξε να μη διερευνηθεί η υπόθεση αυτή στην εξεταστική επιτροπή, ο δε ΣΥΡΙΖΑ αποχώρησε προσχηματικά από την Επιτροπή Θεσμών και Διαφάνειας. Η κυβέρνηση του ΣΥΡΙΖΑ προσπάθησε να την υποβαθμίσει την περίοδο 2016-2017, η δε ΑΔΑΕ έσπευσε να την αρχειοθετήσει και μάλιστα ο σημερινός πρόεδρος της ΑΔΑΕ δήλωσε με περίσσιο θράσος στην εξεταστική επιτροπή ότι μάλλον το ΚΚΕ –λέει- δεν θέλει να διαλευκανθεί η υπόθεσή του.

Γι’ αυτό και ο ίδιος ο σημερινός Πρόεδρος της ΑΔΑΕ αδιαφόρησε για την υπόθεση Κουκάκη.

Αυτή η πρόταση μομφής είναι προσχηματική και είναι προσχηματική γιατί ακριβώς δημιουργεί το έδαφος για να αναπτυχθεί κοκορομαχία την οποία παρακολουθούμε κατά τη διάρκεια της συνεδρίασης, μια κοκορομαχία η οποία επιδιώκει να συγκαλύψει τις ευθύνες και για τα ζητήματα των παρακολουθήσεων, αλλά και να συγκαλύψει και το αποκρουστικό θεσμικό πλαίσιο, ένα θεσμικό πλαίσιο στο οποίο είσαστε συνυπεύθυνοι Νέα Δημοκρατία, ΣΥΡΙΖΑ και ΠΑΣΟΚ.

Είσαστε συνυπεύθυνοι για αυτό το άθλιο και αντιδραστικό θεσμικό πλαίσιο, το οποίο δεν επιτρέπει απλά και μόνο την προληπτική παρακολούθηση, αλλά καθιστά και όλους στόχους αυτών των παρακολουθήσεων. Είναι ένα πλαίσιο το οποίο εφαρμόζεται με βάση τις οδηγίες και τις κατευθύνσεις της Ευρωπαϊκής Ένωσης. Και μάλιστα, αυτό το πλαίσιο το ενισχύετε, για να εφαρμοστεί ακόμη πιο αποτελεσματικά, όπως για παράδειγμα έγινε με την ενσωμάτωση της αστυνομικής οδηγίας της Ευρωπαϊκής Ένωσης, μια οδηγία του 2016 επί κυβέρνησης ΣΥΡΙΖΑ που γενικεύει τον έλεγχο των πιο ευαίσθητων προσωπικών δεδομένων.

Διαμορφώσατε όλες οι κυβερνήσεις ένα πολυπλόκαμο δίκτυο παρακολουθήσεων με σχέσεις συνεργασίας αλλά και ανταγωνισμού ανάμεσα σε κρατικές και παρακρατικές υπηρεσίες και μηχανισμούς, με τις ξένες μυστικές υπηρεσίες να αλωνίζουν στη χώρα. Και όλα αυτά με πρόσχημα την εθνική ασφάλεια. Όμως, αυτή η εθνική ασφάλεια δεν είναι τίποτε άλλο παρά η ασφάλεια των συμφερόντων του κεφαλαίου. Γι’ αυτό ακριβώς και βάζει σταθερά στο στόχαστρο αυτό το θεσμικό πλαίσιο, τον εσωτερικό εχθρό, τον εχθρό-λαό, όχι μόνο φωτογραφίζοντας ως κίνδυνο όποιον αντιστέκεται, αλλά προσπαθείτε να προλάβετε και να μην διαμορφωθούν διαθέσεις αντίστασης και απειθαρχίας.

Γι’ αυτόν ακριβώς τον λόγο και τονίζουμε ως ΚΚΕ ότι δεν πρέπει να δοθεί καμμία ανοχή στο δόγμα ότι ουδείς εξαιρείται των παρακολουθήσεων.

Επιδιώκετε με αυτή την πρόταση μορφής να συγκαλύψετε ότι όλη αυτή η σαπίλα αποτελεί και την κανονικότητα της Ευρωπαϊκής Ένωσης που με θέρμη υποστηρίζετε. Αλήθεια, είναι ή δεν είναι η Ευρωπαϊκή Ένωση η πρωταθλήτρια, ο παγκόσμιος πρωταθλητής στην παραγωγή, εξαγωγή, διακίνηση και εμπορία των κατασκοπευτικών προγραμμάτων, όπως το «Predator»; Βεβαίως, η Ευρωπαϊκή Ένωση είναι.

Και είναι και προσχηματική. Γιατί; Γιατί εξυπηρετεί και τα δύο κόμματα και τη Νέα Δημοκρατία και τον ΣΥΡΙΖΑ που την έκανε, για να μπορέσουν να συσπειρώσουν τα κομματικά τους ακροατήρια, αλλά και να εγκλωβίσουν τη λαϊκή δυσαρέσκεια.

Αλήθεια, τέθηκε σήμερα ένα δίλημμα: δημοκρατία ή εκτροπή. Δημοκρατία είναι αυτό που ψήφισε το Ευρωπαϊκό Κοινοβούλιο; Ότι η ικανότητα των λόμπι να επηρεάζουν τη λήψη αποφάσεων στο Κοινοβούλιο αποτελεί στοιχείο της ευρωπαϊκής δημοκρατίας; Τέλεια, υπέροχα! Να, λοιπόν, σε τι υποκλίνεστε: στη δημοκρατία των λόμπι.

Και αλήθεια, είναι ένα δεύτερο ερώτημα: Στο Εργατικό Κέντρο Πύργου τι έγινε; Τι έγινε στο Εργατικό Κέντρο Πύργου; Συνδικαλιστές της Νέας Δημοκρατίας, του ΣΥΡΙΖΑ, του ΠΑΣΟΚ μαζί με τον χρυσαυγίτη υποψήφιο Βουλευτή στο ίδιο ψηφοδέλτιο και στην ίδια διοίκηση και μιλάτε για προάσπιση των δημοκρατικών δικαιωμάτων μαζί με τον χρυσαυγίτη; Δεν ντρέπεστε καθόλου; Και δεν έχει τοποθετηθεί κανένα κόμμα, ούτε ο ΣΥΡΙΖΑ ούτε η Νέα Δημοκρατία ούτε και το ΠΑΣΟΚ στις αλλεπάλληλες καταγγελίες του Κομμουνιστικού Κόμματος για αυτά τα καμώματα που κάνετε στο Εργατικό Κέντρο Πύργου.

Αξιοποιείται αυτή η μορφή για να στηθεί η επιχείρηση συγκάλυψης της κοινής σας σύμπλευσης με τις αντιλαϊκές στρατηγικές επιλογές, οι οποίες προκύπτουν από τις εκάστοτε ανάγκες διαχείρισης του κεφαλαίου, από την εξυπηρέτηση των αναγκών και των συμφερόντων των επιχειρηματικών ομίλων, από τις αποφάσεις της Ευρωπαϊκής Ένωσης με το «υπερμνημόνιο» του Ταμείου Ανάπτυξης και Ανταγωνιστικότητας και την «πράσινη» μετάβαση. Προκύπτουν από τους ιμπεριαλιστικούς σχεδιασμούς του ΝΑΤΟ και των Ηνωμένων Πολιτειών, με τους οποίους η ελληνική αστική τάξη συμπορεύεται στο πλαίσιο της λεγόμενης «γεωστρατηγικής αναβάθμισης», για να πάρουν ένα κομμάτι από το πλιάτσικο που γίνεται σε βάρος των λαών, μετατρέποντας την Ελλάδα σε αμερικανονατοϊκό προγεφύρωμα.

Έχετε δώσει όλοι σας γη και ύδωρ για την προσέλκυση επενδύσεων, για μια ανάπτυξη με επίκεντρο το καπιταλιστικό κέρδος, η οποία είναι άδικη, γιατί οξύνει όλο και περισσότερο τις κοινωνικές ανισότητες, η οποία είναι αντεργατική. Συνδιαμορφώσατε από κοινού ένα πλαίσιο αναπαραγωγής μιας πολύ φθηνής εργατικής δύναμης, όπως ο «νόμος Βρούτση-Αχτσιόγλου».

Και βεβαίως, δεν είναι μόνο αυτά. Παιδί των δικών σας πολιτικών είναι η ακρίβεια, δικές σας επιλογές είναι η φοροεπιδρομή πάνω στα τσακισμένα λαϊκά εισοδήματα και η περιστολή των δαπανών, η επιδρομή στα ασφαλιστικά δικαιώματα με την τεράστια ληστεία που έγινε σε βάρος των συνταξιούχων με τη σφραγίδα και του «νόμου Κατρούγκαλου» και όσων τον ακολούθησαν.

Η αύξηση του ιδιωτικού χρέους των λαϊκών νοικοκυριών στις εφορίες, στις τράπεζες και στα ασφαλιστικά ταμεία είναι αποτέλεσμα των δικών σας πολιτικών και μάλιστα, ο ΣΥΡΙΖΑ φρόντισε να παραδώσει τα κόκκινα δάνεια στα funds και να κάνει το ιδιώνυμο και η Νέα Δημοκρατία πατώντας σε αυτό τον δρόμο υλοποιεί, παρέδωσε τα κόκκινα δάνεια στα funds και έφτιαξε τον νέο Πτωχευτικό Κώδικα, για να επιταχυνθούν οι πλειστηριασμοί.

Και δεν είναι μόνο αυτά τα ζητήματα, είναι και όλα τα υπόλοιπα θέματα τα οποία σχετίζονται με τα καθημερινά ζητήματα και τις ανάγκες του λαού.

Και από αυτή την άποψη δεν είναι μόνο τα πεπραγμένα των κυβερνήσεων του ΣΥΡΙΖΑ και του ΠΑΣΟΚ, αλλά και με βάση τα σημερινά δεδομένα υπάρχουν ράμματα για τη γούνα σας. Ψηφίσατε ή όχι όλες τις ευρωπαϊκές οδηγίες που έφερε η Κυβέρνηση της Νέας Δημοκρατίας; Βεβαίως. Ψηφίσατε ή όχι εμβληματικά νομοσχέδια, όπως η ιδιωτικοποίηση του «Ελληνικού», η ιδιωτικοποίηση των Ναυπηγείων Ελευσίνας, αλλά και άλλα;

Και δεν μπορεί να θέτετε ως δικαιολογία ότι αυτά που κάνετε ως Κυβέρνηση σας τα επέβαλαν τα μνημόνια, γιατί πολύ ισχυρά αντισταθήκατε απέναντι στην επιδίωξη του Σόιμπλε για να φορολογηθούν οι εφοπλιστές, αυτό είπε το οικονομικό σας επιτελείο. Και αλήθεια, αυτή την επιτυχία που έκανε η κυβέρνηση του ΣΥΡΙΖΑ για να μην φορολογηθούν οι εφοπλιστές πού τα μεταφέρατε; Μήπως μεταφέρατε τα βάρη στην αύξηση του ΦΠΑ, για να πληρώσει ο λαός και να σωθούν οι εφοπλιστές από τη φορολογία;

Αυτά είναι τα πεπραγμένα πάνω στα οποία επιβεβαιώνεται ότι είναι ψευτοδίλημμα το «η Νέα Δημοκρατία ή ο ΣΥΡΙΖΑ» που καλείται να επιλέξει ο λαός. Γιατί έχετε κοινό πρόγραμμα και το κοινό πρόγραμμά σας είναι οι αποφάσεις της Ευρωπαϊκής Ένωσης της σήψης και της διαφθοράς, είναι οι δεσμεύσεις απέναντι στο ΝΑΤΟ και τις Ηνωμένες Πολιτείες.

**ΠΡΟΕΔΡΕΥΩΝ (Χαράλαμπος Αθανασίου):** Ολοκληρώστε, κύριε Καραθανασόπουλε, παρακαλώ.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ολοκληρώνω, κύριε Πρόεδρε.

Σε αυτό το κοινό πλαίσιο συναντιέστε και με τα άλλα κόμματα, όπως το ΠΑΣΟΚ, την Ελληνική Λύση, το ΜέΡΑ25, που καλλιεργούν αυταπάτες για ανώδυνες λύσεις από τα πάνω.

Έτσι, λοιπόν, το πραγματικό δίλημμα είναι το εξής: Ή θα είναι δυνατός ο λαός και το κίνημά του, το αντίπαλο δέος, ή θα είναι δυνατή η κυβέρνηση η επόμενη η οποία θα εφαρμόσει την αντιλαϊκή πολιτική.

Έτσι, λοιπόν, εμείς απαντάμε καθαρά σε αυτό το δίλημμα: Ο λαός να γίνει πρωταγωνιστής των εξελίξεων, να πάρει την υπόθεση στα χέρια του, καταστρέφοντας αυτά τα αντιλαϊκά σενάρια και να δημιουργηθεί ένα πολύ ισχυρό ΚΚΕ και στις εκλογές. Γιατί μόνο μέσα από τη σχέση ισχυρό ΚΚΕ-ισχυρό εργατικό λαϊκό κίνημα μπορεί να αναχαιτιστούν τα αντιλαϊκά μέτρα, να αποσπαστούν κατακτήσεις έστω και επιμέρους, αλλά και να αλλάξει ο συσχετισμός των δυνάμεων για την ανατροπή της καπιταλιστικής εκμετάλλευσης.

Γι’ αυτόν ακριβώς τον λόγο, κύριε Πρόεδρε, ως ΚΚΕ καταψηφίζουμε την Κυβέρνηση της Νέας Δημοκρατίας.

**ΠΡΟΕΔΡΕΥΩΝ (Χαράλαμπος Αθανασίου):** Ωραία, ευχαριστώ πολύ.

Τον λόγο έχει τώρα ο Υπουργός Υγείας, ο κ. Θάνος Πλεύρης.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Κύριε Πρόεδρε, να ρωτήσω κάτι για την εγγραφή στον κατάλογο των ομιλητών; Πείτε μας την επόμενη τετράδα έστω…

**ΠΡΟΕΔΡΕΥΩΝ (Χαράλαμπος Αθανασίου):** Σε λίγο θα σας πούμε, τώρα.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Πρόεδρε, να κάνω μια πρόταση; Πείτε μας την επόμενη πεντάδα για να ξέρουν οι Βουλευτές.

**ΠΡΟΕΔΡΕΥΩΝ (Χαράλαμπος Αθανασίου):** Δεν ξέρω αν θα σταματήσουμε στην επόμενη πεντάδα, γιατί έχει γίνει ένας προγραμματισμός, τώρα γίνεται στο Γραφείο του Προέδρου, αλλά η επόμενη πεντάδα μετά τον κ. Πλεύρη θα είναι ο κ. Μπουκώρος από τη Νέα Δημοκρατία, η κ. Θεοδώρα Αυγέρη από τον ΣΥΡΙΖΑ, ο κ. Μυλωνάκης από την Ελληνική Λύση, η κ. Απατζίδη από το ΜέΡΑ25 και ο Υπουργός Δικαιοσύνης ο κ. Τσιάρας.

Ορίστε, κύριε Υπουργέ, έχετε τον λόγο.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρίες και κύριοι Βουλευτές, ήδη από τις πρώτες τέσσερις ώρες που συζητάμε για την πρόταση μομφής φαντάζομαι ότι έχει καταλάβει η Αξιωματική Αντιπολίτευση το μεγάλο δώρο το οποίο έχει κάνει στην Κυβέρνηση. Διότι όταν ερχόμαστε να συζητήσουμε σε αυτές τις περιπτώσεις, αυτομάτως θα μπούμε σε συγκριτικές διαδικασίες. Δεν είναι εδώ πέρα, κύριε Τσακαλώτε, εξεταστική επιτροπή για να συζητούμε για ένα θέμα. Η πρόταση μομφής αφορά το σύνολο της Κυβέρνησης και γι’ αυτόν τον λόγο ακριβώς η συζήτηση αναγκαστικά θα πάει σε όλα τα θέματα.

Ξεκινάμε από το βασικότερο που είναι τα θέματα της δημοκρατίας που λέτε και τα θέματα του κράτους δικαίου. Εδώ είναι ένα μεγάλο θράσος από την πλευρά του ΣΥΡΙΖΑ, που αυτή τη στιγμή έχει δύο κατηγορούμενους Υπουργούς του στο ειδικό δικαστήριο για θέματα που σχετίζονται με τη δημοκρατία, να εγκαλεί την Κυβέρνηση για θέματα δημοκρατίας και κράτους δικαίου.

Πάμε να δούμε τι κάνετε. Γιατί αυτά είναι γεγονότα και οι δικαστές οι οποίοι είπατε είναι οι δικαστές που υπηρετούν αυτή τη στιγμή στο Σώμα. Δεν υπάρχουν κατ’ επιλογήν δικαστές, καλοί και κακοί, όπως θέλετε να παρουσιάζετε. Εσείς, λοιπόν, όταν αναλάβατε την εξουσία, κατ’ αυτά που ο κ. Πολάκης τα λέει φανερά κι ο κ. Τσίπρας τα έχει στο πίσω μέρος του μυαλού του και δεν θέλει να τα λέει, είπατε να ελέγξετε τη δικαιοσύνη και να ελέγξετε και τα μέσα μαζικής ενημέρωσης. Στήσατε μια υπόθεση με δέκα πολιτικά πρόσωπα που και τα δέκα πολιτικά πρόσωπα έχουν αθωωθεί. Είναι πρόκληση από ανθρώπους που γνωρίζουν νομικά και ακούσαμε σήμερα να λένε ότι «δεν έχει αθωωθεί, έχει αρχειοθετηθεί». Η αρχειοθέτηση είναι κάτι πιο ισχυρό γιατί σημαίνει ότι δεν υπήρξε ένα στοιχείο για να ασκηθεί ποινική δίωξη. Αυτό σημαίνει.

**ΘΕΟΔΩΡΑ (ΔΩΡΑ) ΑΥΓΕΡΗ:** Ανασύρεται η υπόθεση…

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Αυγέρη, ασχοληθείτε με τα θέματα που ξέρετε. Όταν σου κάνει κάποιος μία μήνυση, πηγαίνεις έγγραφες εξηγήσεις προκειμένου να αρχειοθετηθεί. Δεν είσαι χαρούμενος να σου ασκηθεί ποινική δίωξη, να σε παραπέμψουν στο δικαστήριο για να αθωωθείς. Γιατί όταν αρχειοθετείται η υπόθεση σημαίνει ότι ήταν, να το πω απλά, ανοησίες αυτά τα πράγματα τα οποία ειπώθηκαν.

Άρα, αυτά τα δέκα πολιτικά πρόσωπα έχουν αυτή τη στιγμή αποδείξει την αθωότητά τους. Και λέω αποδείξει, γιατί είχαν στοχοποιηθεί από εσάς. Κι από ποιον είχαν στοχοποιηθεί; Είχαν στοχοποιηθεί, όπως σήμερα, αυτή τη στιγμή έχουμε στο Ειδικό Δικαστήριο και ελέγχεται για τις παρεμβάσεις που μπορεί να υπάρχουν στη δικαιοσύνη, από την κυβέρνηση του ΣΥΡΙΖΑ.

Κύριοι Βουλευτές του ΣΥΡΙΖΑ, στο Ειδικό Δικαστήριο δεν πήγαν από τη Βουλή. Η Βουλή έβγαλε πόρισμα και υπήρξε δικαστικό συμβούλιο που έστειλε τους κατηγορούμενους υπουργούς σας στο Ειδικό Δικαστήριο.

**ΘΕΟΔΩΡΑ (ΔΩΡΑ) ΑΥΓΕΡΗ:** Για ποιες κατηγορίες; Της «NOVARTIS»;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Κυρία Αυγέρη, δεν κάνουμε διάλογο.

**ΠΡΟΕΔΡΕΥΩΝ (Χαράλαμπος Αθανασίου):** Συγγνώμη, γιατί το κάνετε αυτό, κυρία Αυγέρη;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Αφού ρωτάτε για τη «NOVARTIS», ναι ο κ. Παπαγγελόπουλος έχει κομμάτι που είναι παρεμβάσεις στην κ. Ράικου.

**ΘΕΟΔΩΡΑ (ΔΩΡΑ) ΑΥΓΕΡΗ:** Ψεύδεσθε!

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Υπάρχει το αδίκημα για τις παρεμβάσεις της κ. Ράικου; Είναι μέσα;

**ΘΕΟΔΩΡΑ (ΔΩΡΑ) ΑΥΓΕΡΗ:** Για τη «NOVARTIS»;

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Για την κ. Ράικου. Ναι, είναι για την «NOVARTIS». Είναι για να στείλει πολιτικά πρόσωπα στη Βουλή. Αν δεν το έχετε διαβάσει, κυρία Αυγέρη -ήσασταν και στην εξεταστική επιτροπή- είναι το κομμάτι για τις παρεμβάσεις στην κ. Ράικου. Μπείτε, γκουγκλάρετε ή πάρτε τον κ. Μαντζουράνη να σας το πει ότι υπάρχει το κομμάτι για την κ. Ράικου ως κατηγορία στο Ειδικό Δικαστήριο.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Υπουργέ, μην κάνετε διάλογο σας παρακαλώ.

**ΑΘΑΝΑΣΙΟΣ ΠΛΕΥΡΗΣ (Υπουργός Υγείας):** Άρα, υπάρχει ένα κομμάτι που είναι παρεμβάσεις στη δικαιοσύνη. Παρεμβάσεις στην κ. Ράικου, παρεμβάσεις στον κ. Οικονόμου, παρεμβάσεις στην κ. Τσατάνη, σε τρεις εισαγγελικούς λειτουργούς που παρελαύνουν.

Αντιστοίχως, αυτή τη στιγμή είναι κι ένας άλλος Υπουργός του ΣΥΡΙΖΑ. Υπάρχουν SMS συγκεκριμένα, «λεβέντες», «παλικάρια» και «καμάρια». Έτσι σας λέει ο κ. Καλογρίτσας στα μηνύματα. Και ο κ. Καλογρίτσας βγάζει SMS τα οποία δεν αφορούν τον κ. Παππά, αφορούν τον κ. Τσίπρα. Και χθες τι πληροφορηθήκαμε; Πληροφορηθήκαμε ότι υπάρχει κατάθεση για μαύρες σακούλες στο κόμμα του ΣΥΡΙΖΑ. Δεν είναι θέμα Παππά. Είναι θέμα ΣΥΡΙΖΑ.

Θα σας πω κάτι και το λέω από αυτό εδώ το Βήμα. Ποτέ ο κ. Τσίπρας ή ο οποιοσδήποτε στον ΣΥΡΙΖΑ δεν θα μηνύσουν τον Καλογρίτσα. Ποτέ! Αυτά που είπε η γραμματέας του μας τα είχε πει και ο κ. Καλογρίτσας μέσα στην προανακριτική επιτροπή, για λεφτά που έδινε στα «παιδιά». «Παιδιά» σας χαρακτήριζε. Ήσασταν τα «παιδιά». Αυτός ήταν και ο διάλογος που είπε ο κ. Γεωργιάδης πριν. Είπε «με τα λεφτά τα δικά μου γίνεστε Βουλευτές». Αυτόν τον άνθρωπο δεν τον έχετε μηνύσει. Βγάζει SMS και λέει ότι έπαιρνε εντολές από τον ΣΥΡΙΖΑ για να κάνει κανάλι. Δεν τον έχετε μηνύσει και δεν θα τον μηνύσετε ποτέ. Τον τρέμετε και τον φοβόσαστε. Τον τρέμετε και τον φοβόσαστε γιατί σας κρατάει.

Και χθες, για να δούμε όλες αυτές τις υποθέσεις και να έρθουμε σε αυτό που συζητάμε και σήμερα, ο βασικός μάρτυρας από τους προστατευόμενους που έχετε –κι επειδή λέτε αν ξέρουμε ή δεν ξέρουμε, εμείς στο πόρισμά μας έχουμε πει ποιος συνδέεται με μαρτυρική κατάθεση- ελέγχεται για απάτες. Ο άλλος μάρτυρας βγήκε.

Ξέρετε ποια είναι η κεντρική διαφορά μας; Η κεντρική διαφορά μας είναι ότι αν η γραμματέας του κ. Καλογρίτσα ψεύδεται, ο κ. Παππάς έχει τη δυνατότητα να τη μηνύσει και να πάει στο δικαστήριο. Αυτή τη δυνατότητα δεν την δώσατε στα δέκα πολιτικά πρόσωπα με την προστασία την οποία έχετε δώσει.

Φτάνοντας, λοιπόν, στο τέλος της δικής σας εξουσίας αυτό το οποίο κάνετε -και θα σας το αναδείξει φαντάζομαι και ο κ. Τσιάρας με εναργή τρόπο- είναι να φέρετε έναν Ποινικό Κώδικα που δημιούργησε πολύ μεγάλους προβληματισμούς σε μια σειρά από αδικήματα. Σας τα είπαν. Θα μας πείτε κάποτε γιατί έπρεπε το κακούργημα της δωροδοκίας να γίνει πλημμέλημα; Γιατί το κακούργημα των παρακολουθήσεων έπρεπε να γίνει πλημμέλημα; Αυτά που ο κ. Κοντονής, ο πρώην Υπουργός σας, ήρθε και έχει πει ξεκάθαρα ότι είναι ύποπτα θέματα, θα τα απαντήσετε ποτέ;

Αυτή, λοιπόν, είναι η σχέση του ΣΥΡΙΖΑ με το κράτος δικαίου. Από το ειδικό ηθικό πλεονέκτημα που θέλατε να έχετε και να είστε το κόμμα του ειδικού ηθικού πλεονεκτήματος, γίνατε το κόμμα του Ειδικού Δικαστηρίου.

Πώς λειτουργούμε εμείς σε αυτό το πλαίσιο; Σε αυτό το πλαίσιο, λοιπόν, να χωρίσουμε δύο διαδικασίες. Γιατί ανεβαίνετε εδώ πάνω και με ευχαρίστηση τις εμπλέκετε. Το ένα κομμάτι είναι το κομμάτι των νομίμων επισυνδέσεων και το άλλο είναι οι παράνομες παρακολουθήσεις.

Στις νόμιμες επισυνδέσεις από την πρώτη στιγμή έχει πει ο Πρωθυπουργός και όλη η Κυβέρνηση αυτό που ισχύει σε όλες τις χώρες, ότι δεν υπάρχει καμμία εμπλοκή της εκτελεστικής εξουσίας. Όποιος κρίνει ότι υπάρχει λόγος να γίνει νόμιμη επισύνδεση κάνει αίτημα, ελέγχεται από εισαγγελικό λειτουργό και δεν υπάρχει γνώση. Άρα, εκεί τελειώνει το κομμάτι των νόμιμων επισυνδέσεων, που συνεχώς το έχει πει και ο Πρωθυπουργός και όλοι το λέμε από την πρώτη στιγμή.

Τι γίνεται, όμως, στις νόμιμες επισυνδέσεις που είναι περίεργο; Το περίεργο είναι ότι όταν ο κ. Τσίπρας μίλησε εδώ στις 8 Δεκεμβρίου, ενώ είχε συναντηθεί, είχε μιλήσει με τον πρόεδρο της ΑΑΔΕ, φαίνεται ότι είχε μία γνώση. Θυμόσαστε τότε που έλεγε εδώ πείτε μου αν υπάρχει ο ένας, αν υπάρχει ο άλλος; Φαίνεται ότι είχε μια γνώση. Θα μας πει ο κ. Τσίπρας ποια είναι αυτή η γνώση που είχε και τι είναι τελικά αυτό το οποίο ισχύει;

Πάμε στις παράνομες επισυνδέσεις. Οι παράνομες επισυνδέσεις αυτή τη στιγμή έχουν να κάνουν με θέματα που ελέγχονται με τη δικαιοσύνη. Έγινε εξεταστική επιτροπή, υπήρξε και η Επιτροπή Θεσμών και Διαφάνειας και υπάρχει και φάκελος στη δικαιοσύνη. Και τι φέρνετε ως στοιχεία στις παράνομες επισυνδέσεις; Τα δημοσιεύματα. Και θέλετε να μπλέξετε τα δημοσιεύματα που αναφέρονται σε παράνομες επισυνδέσεις με τις νόμιμες επισυνδέσεις της ΕΥΠ. Ήρθε εδώ κι ο κ. Σπίρτζης κι άρχισε να διαβάζει ονόματα. Πού τα ξέρετε αυτά; Στις παράνομες επισυνδέσεις ποιος ξέρετε αν παρακολουθούνταν ή όχι;

Αυτός που κάνει το ρεπορτάζ, λοιπόν, κάνει δύο πράγματα. Ή λέει ανακρίβειες ή τις πληροφορίες τελικά τις παίρνει από αυτούς που έκαναν τις παρακολουθήσεις.

Και φαίνεται, λοιπόν, ο ΣΥΡΙΖΑ ότι έχει πολύ στενή σχέση με ένα πλαίσιο πληροφοριών που συνδέεται με τις παρακολουθήσεις. Εμείς, αντιθέτως, αλλάξαμε το θεσμικό πλαίσιο, στείλαμε τα θέματα στη δικαιοσύνη, εξαντλήσαμε τις κοινοβουλευτικές διαδικασίες.

Και έρχεστε εδώ πέρα τώρα εσείς μια μέρα μετά την αποκάλυψη ότι ο προστατευόμενος μάρτυρας ήταν τελικά εμπλεκόμενος σε απάτες και ότι υπάρχουν και καταγγελίες για σακούλες με χρήματα στο κόμμα του ΣΥΡΙΖΑ να δημιουργήσετε αυτή τη διαδικασία περισσότερο ως πρόταση συσπείρωσης των δικών σας Βουλευτών παρά ως πρόταση μομφής.

Από το πρωί σκεφτόμουν ποιο μπορεί να είναι το σκεπτικό του κ. Τσίπρα. Το σκεπτικό του κ. Τσίπρα είναι η αδυναμία, καθώς βλέπει ότι ο ΣΥΡΙΖΑ δεν απαντάει σε κανένα από τα προβλήματα της ελληνικής κοινωνίας, ότι αυτή τη στιγμή έχει μια Κυβέρνηση με Πρωθυπουργό τον Κυριάκο Μητσοτάκη, που διαχειρίστηκε μια σειρά από κρίσεις, κρίσεις που είχαν να κάνουν με τον Έβρο, κρίσεις που είχαν να κάνουν με την ενέργεια, κρίσεις που είχαν να κάνουν με την υγεία, κρίσεις που είχαν να κάνουν με τον πόλεμο στην Ουκρανία. Και κάνουμε έναν αγώνα. Είναι μια Κυβέρνηση που, όπως έχει πει και ο Πρωθυπουργός, είναι Κυβέρνηση που θα κάνει και λάθη και θα τα διορθώσει.

Από την άλλη πλευρά, εσείς δεν έχετε να πείτε τίποτα. Και γιατί δεν έχετε να πείτε, κυρίες και κύριοι του ΣΥΡΙΖΑ; Γιατί έχετε μια βασική ατυχία και έχει μια τύχη η ελληνική κοινωνία, ότι κυβερνήσατε. Σε τρεις μήνες που θα γίνουν εκλογές δεν θα μπορείτε να λέτε «καταργούμε με ένα άρθρο και έναν νόμο». Θα θυμούνται τη διακυβέρνηση σας 2015 - 2019, θα θυμούνται τους Υπουργούς που είναι στα Ειδικά Δικαστήρια, θα θυμούνται τι κάνατε στη μεσαία τάξη, όπως χαρακτηριστικά έχει πει ο κ. Πολάκης κατηγορώντας τον κ. Τσακαλώτο, θα θυμούνται τι κάνατε σε όλα τα επίπεδα της ζωής του. Αυτά τα πράγματα τα θυμούνται.

Και εμείς το μόνο που ζητάμε από τον ελληνικό λαό -δεν ερχόμαστε ούτε να διαφημίσουμε τίποτα ούτε να βάλουμε μία παραπάνω ένταση- είναι να συγκρίνουν. Να συγκρίνουν, λοιπόν, αν θέλουν κυβέρνηση ΣΥΡΙΖΑ με οποιουσδήποτε άλλους -δεν μπορώ να φανταστώ- και Πρωθυπουργό τον Αλέξη Τσίπρα ή αυτοδύναμη Κυβέρνηση με Πρωθυπουργό τον Κυριάκο Μητσοτάκη.

Και επειδή βλέπετε ότι και η αυτοδυναμία έρχεται, που θα είναι αυτοδυναμία της Ελλάδος, και οι εκλογές έρχονται και ξέρετε ότι είσαστε δεύτερο κόμμα, προσπαθείτε να δημιουργήσετε αυτό όλο το σόου όχι με σκοπό να θίξετε την Κυβέρνηση, αλλά με σκοπό να πείσετε τους Βουλευτές σας ότι πρέπει να παραμείνουν εδώ πέρα και να πιούν αυτό το πικρό ποτήρι, να ανεβαίνουν από εδώ πέρα πάνω όχι ως κατήγοροι αλλά ως κατηγορούμενοι, όπως είναι και οι δύο Υπουργοί του ΣΥΡΙΖΑ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Ευχαριστώ, κύριε Υπουργέ.

Τον λόγο έχει τώρα ο κ. Χρήστος Μπουκώρος από τη Νέα Δημοκρατία.

**ΧΡΗΣΤΟΣ ΜΠΟΥΚΩΡΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, παρά την αγωνιώδη προσπάθεια της Αξιωματικής Αντιπολίτευσης να αναδειχθεί το θέμα των επισυνδέσεων σε κυρίαρχο της πολιτικής ζωής, το σενάριο είναι αδύναμο και δεν υπηρετείται και από καταξιωμένους πρωταγωνιστές. Ακούμε το ΣΥΡΙΖΑ να διατρανώνει προεκλογικά το σύνθημα «δικαιοσύνη παντού» και σήμερα γινόμαστε μάρτυρες μιας πολιτικής διολίσθησης στο σύνθημα «δικαιοσύνη όπου μας βολεύει». Εκεί έχει φτάσει ο ΣΥΡΙΖΑ και ο επικεφαλής του τη σημερινή και χθεσινή ημέρα.

Και το λέω αυτό έχοντας υπ’ όψιν μου και τα όσα είδαν το φως της δημοσιότητας αλλά και τα όσα ακούγονται στην Ολομέλεια της Βουλής σήμερα, κυρίες και κύριοι συνάδελφοι. Συζητάμε για τις παράνομες επισυνδέσεις, διότι οι νόμιμες επισυνδέσεις είναι στην τακτική των υπηρεσιών πληροφοριών, συμβαίνουν σε όλες τις χώρες και σε κάθε περίπτωση διεξάγονται μέσα σε ένα συγκεκριμένο νομικό πλαίσιο που ψηφίζουν τα κοινοβούλια όλων των χωρών, όπως και το δικό μας. Είτε με τον προηγούμενο νόμο είτε με τον πρόσφατο νόμο, όμως, ένα πράγμα απαγορεύεται και αυτό είναι η δημοσιοποίηση στο ευρύ κοινό των στοιχείων ατόμων που τέθηκαν σε παρακολούθηση μέσω των επισυνδέσεων.

Τι έχουμε δει τις τελευταίες ώρες τις τελευταίες δύο ημέρες; Έναν επικεφαλής μιας ανεξάρτητης αρχής, της Ανεξάρτητης Αρχής Διασφάλισης του Απορρήτου των Επικοινωνιών να γίνεται σχεδόν τηλεστάρ. Έχουμε δει επικεφαλής άλλων ανεξάρτητων αρχών να κάνουν δηλώσεις, να κάνουν συναντήσεις, να διοχετεύουν υλικό το οποίο γίνεται δημοσιογραφική ύλη και λαϊκό ανάγνωσμα στη συνέχεια; Οι ανεξάρτητες αρχές πρέπει να είναι αντικειμενικές και κατά την άποψή μου εις ό,τι αφορά το δημόσιο λόγο πρέπει να είναι και ανέκφραστες, διότι όταν δημοσίως εκφράζονται, υπάρχει σοβαρός κίνδυνος να απολέσουν το τεκμήριο της ανεξαρτησίας και της αντικειμενικότητας. Κάθε τι που δίνεται ως πολιτική ή δημοσιογραφική ύλη από μια ανεξάρτητη αρχή δύναται να παρεξηγηθεί και να ερμηνευτεί κατά το δοκούν.

Και τι έχει κάνει ο κύριος επικεφαλής της ΑΔΑΕ αυτές τις μέρες; Στέλνει επιστολές στους πολιτικούς Αρχηγούς, αλλά και στέλνει και φάκελο με περαιτέρω στοιχεία στον αρχηγό της Αξιωματικής Αντιπολίτευσης. Και τι είχε κάνει νωρίτερα; Ζητά δημοσίως, φροντίζοντας να δημοσιοποιήσει τις απορίες του, επεξηγήσεις από τον αρμόδιο Υπουργό για τον τρόπο εφαρμογής ενός νόμου που ψήφισε το ελληνικό Κοινοβούλιο, λες και δεν όφειλε να γνωρίζει απολύτως τι ψήφισε το ελληνικό Κοινοβούλιο και ποιο είναι το νομοθετικό πλαίσιο, εντός του οποίου θα έπρεπε να λειτουργεί αυτή η Ανεξάρτητη Αρχή Διασφάλισης του Απορρήτου των Επικοινωνιών. Και βεβαίως, ω του θαύματος, πριν λάβει τα στοιχεία ο αρχηγός της Αξιωματικής Αντιπολίτευσης από την επικεφαλής της ΑΔΑΕ, έχει κλείσει το ραντεβού με τον με την Πρόεδρο της Δημοκρατίας και έχουν γίνει και οι σχετικές προαναγγελίες. Όλο αυτό το σενάριο, όλος αυτός ο ορυμαγδός γεγονότων εμπλοκής της ΑΔΑΕ στο δημόσιο πολιτικό λόγο και στα δημοσιεύματα πραγματικά αποτελεί τεκμήριο αντικειμενικότητας και ανεξαρτησίας ή είναι η απόδειξη προσήλωσης του επικεφαλής της συγκεκριμένης αρχής προς μία κομματική κατεύθυνση;

Κατά την άποψη μου, αυτά αποτελούν σοβαρές ενδείξεις ότι κάτι γίνεται. Η διαχείριση ενός σοβαρού θέματος, όπως έχουν παραδεχθεί όλες οι πολιτικές δυνάμεις, είναι μια διαχείριση μακράν του νομικού πλαισίου και των αρχών συνταγματικών και νομοθετικών που πρέπει να υπηρετεί μια τέτοια αρχή και δίδονται στη δημοσιότητα με ευθύνη της αρχής ονόματα που τέθηκαν ή δεν τέθηκαν. Γιατί αυτό η δικαιοσύνη θα το αποδείξει μετά τις εξελίξεις, η δικαιοσύνη που καλείται να ερευνήσει και για νόμιμες επισυνδέσεις και για παράνομες επισυνδέσεις. Εδώ από το Βήμα της Βουλής ακούμε ονόματα, τηλεφωνικούς καταλόγους συνεχώς. Ποιος διοχετεύει όλα αυτά τα ονόματα; Ποιος είναι ο αρμόδιος για τη διατήρηση του απορρήτου, όπως ο νομοθέτης προέβλεψε; Ποιος έχει δικαίωμα να καταπατά τον νόμο υπηρετώντας σκοπιμότητες κομματικές ή άλλες; Ποιος;

Και τον καθαγιάζει η Αντιπολίτευση με την επιχειρηματολογία της στο ελληνικό Κοινοβούλιο, όταν είναι οφθαλμοφανή τα λάθη -εγώ δεν θέλω να πω παρανομίες, γιατί δεν δικάζουμε σε αυτή την Αίθουσα- διαχείρισης ενός πολύ σημαντικού ζητήματος. Ποιος γνωρίζει ποιους παρακολουθούσαν οι παράνομες επισυνδέσεις των παράνομων λογισμικών, ώστε να έρχονται εδώ στελέχη της Αξιωματικής Αντιπολίτευσης από το Βήμα της Βουλής και να λένε απόψε ονόματα; Είναι αυτό, αν θέλετε, νόμιμο; Αυτά προβλέπει ο νόμος, αλήθεια λέτε; Το πιστεύετε βαθύτατα, από την Αρχή Διασφάλισης του Απορρήτου των Επικοινωνιών; Παραδέχεσθε, δηλαδή, ότι ο κ. Ράμμος σας έχει δώσει τα ονόματα; Όταν λέτε ότι είναι νόμιμο, όταν διοχετεύονται στοιχεία, όταν καταφατικά λέτε ότι είναι νόμιμο, όταν ο λόγος γίνεται για την Αρχή Διασφάλισης του Απορρήτου των Επικοινωνιών, είναι μια έμμεση παραδοχή.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ολοκληρώνω σε ένα λεπτό, κύριε Πρόεδρε.

Θα ολοκληρώσω, όπως ξεκίνησα. Ενώ διατρανώνεται παντού το σύνθημα «δικαιοσύνη παντού», προσπαθείτε να την μανιπουλάρετε τη δικαιοσύνη, να την κατηγορήσετε ή και να την υβρίσετε όταν οι αποφάσεις της δεν σας αρέσουν, δεν σας βολεύουν, δεν υπηρετούν το αφήγημά σας και βεβαίως, όταν οι αποφάσεις είναι βολικές, να την χειροκροτήσετε. Δεν υπάρχει, όμως, δικαιοσύνη αλά καρτ. Ή την σέβεσαι -τον θεσμικό ρόλο και την ανεξαρτησία της εξουσίας της- ή δεν την σέβεσαι.

Ρωτάτε την Κυβέρνηση να απαντήσει για τις επισυνδέσεις, ενώ είναι η δικαστική έρευνα εκείνη που θα απαντήσει αν έγιναν, πώς έγιναν, ποιος τις διέταξε και να ασκήσει τα δέοντα, όταν θα καταλήξει σε συμπεράσματα -για όσους τη σέβονται τη δικαιοσύνη αυτό- δεν απαντάτε σε κανένα από τα ερωτήματα τα παράλληλα που προέκυψαν στο πλαίσιο αυτής της συζήτησης. Δεν απαντάτε στον κ. Καλογρίτσα που δεν είπε λίγα, είπε πολλά και βαριά. Δεν απαντάτε στη γραμματέα του που μίλησε για φακέλους και πλαστικές σακούλες με χρήματα προς τον ΣΥΡΙΖΑ. Πραγματικά, αυτά νομίζω ότι έχουν ακουστεί μόνο για τον ΣΥΡΙΖΑ στο ελληνικό Κοινοβούλιο. Δείτε τι γίνεται στο Ευρωκοινοβούλιο για ανάλογες κατηγορίες. Ούτε μία απάντηση. Και μηνύουμε τη γραμματέα, αλλά δεν μηνύουμε τον Καλογρίτσα.

**ΠΡΟΕΔΡΕΥΩΝ (Χαράλαμπος Αθανασίου):** Σας παρακαλώ, ολοκληρώστε, κύριε Μπουκώρο.

**ΧΡΗΣΤΟΣ ΜΠΟΥΚΩΡΟΣ:** Όταν η εξουσία ήταν στα χέρια σας, είχατε θεοποιήσει τους προστατευόμενους μάρτυρες και κρεμάσατε στα μανταλάκια -θυμάμαι χαρακτηριστικά τις δέκα κάλπες εδώ μπροστά εναντίον των πολιτικών σας αντιπάλων σε εκείνη την ψηφοφορία- και τον κ. Πικραμμένο, έναν Πρωθυπουργό δύο μηνών στην ελληνική Κυβέρνηση, αλλά και όλους τους πολιτικούς σας αντιπάλους και από τη Νέα Δημοκρατία και από το ΠΑΣΟΚ, το οποίο εκλιπαρείτε σήμερα για προοδευτική διακυβέρνηση, με βάση τις μαρτυρίες των προστατευόμενων μαρτύρων. Και ποιες είναι οι εξελίξεις πλέον; Εκβιαστής ο κ. Μάξιμος Σαράφης κατά το ψευδώνυμό του.

**ΠΡΟΕΔΡΕΥΩΝ (Χαράλαμπος Αθανασίου):** Κύριε Μπουκώρο, έχετε φτάσει στα δέκα λεπτά. Σας παρακαλώ, ολοκληρώστε, θα πάμε μέχρι τις 3.00΄ η ώρα.

**ΧΡΗΣΤΟΣ ΜΠΟΥΚΩΡΟΣ:** Ολοκληρώνω αμέσως, κύριε Πρόεδρε, λέγοντας ότι τα χτυπήματα πια περί δικαιοσύνης παντού δεν πείθουν κανένα. Όποιος σέβεται πραγματικά τη δικαιοσύνη, την αφήνει απερίσπαστη να επιτελέσει το έργο της και βεβαίως και ο ελληνικός λαός σε λίγο καιρό θα μας κρίνει όλους και θα μας κρίνει για το πώς κινούμαστε θεσμικά και για το πόσο σεβόμαστε τους θεσμούς αυτής της χώρας.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Χαράλαμπος Αθανασίου):** Και εγώ σας ευχαριστώ.

Παρακαλώ να τηρούμε τον χρόνο, για να μπορέσουμε να τελειώσουμε.

Έχει αποφασιστεί ότι σήμερα θα πάμε μέχρι το τέλος του τέταρτου κύκλου, δηλαδή μέχρι το νούμερο σαράντα τέσσερα που είναι ο κ. Μάριος Κάτσης τελευταίος ομιλητής. Υπολογίζω τώρα την ώρα, κάνοντας τις απαραίτητες διαιρέσεις και τρεις Υπουργούς που θα μιλήσουν ότι θα πάμε περίπου στις 3.00΄ τα ξημερώματα.

Θα δώσω τώρα τον λόγο στην κ. Αυγέρη.

**ΘΕΟΔΩΡΑ (ΔΩΡΑ) ΑΥΓΕΡΗ:** Σας ευχαριστώ, κύριε Πρόεδρε.

Οφείλω μια απάντηση στον Υπουργό Υγείας, στον κ. Πλεύρη, ο οποίος έχει φύγει από την Αίθουσα. Δεν συνηθίζω να απαντώ σε απόντα, αλλά οφείλω να το κάνω, γιατί ο κ. Πλεύρης ψεύδεται και αναφέρομαι σε αυτό που είπε σε σχέση με την κατηγορία της σκευωρίας της κ. Τουλουπάκη και του κ. Παπαγγελόπουλου στο Ειδικό Δικαστήριο. Πρέπει να του υπενθυμίσω το ομόφωνο απαλλακτικό βούλευμα του Ανώτατου Δικαστικού Συμβουλίου με το οποίο καταρρίφθηκε όλη αυτή η σκευωρία της σκευωρίας που είχε στηθεί εδώ στη Βουλή σε αυτή την περιβόητη προανακριτική επιτροπή. Δεν υπάρχει καμμία κατηγορία για σκευωρία της «NOVARTIS», τουναντίον υπάρχει η σκευωρία της σκευωρίας. Το ένα είναι αυτό.

Το άλλο σε σχέση με την αγωνιώδη προσπάθεια των κυβερνητικών στελεχών και των συνηγόρων του κ. Γεωργιάδη του αρχειοθετημένου να θεωρηθεί η αρχειοθέτηση ως αθώωσή του και μη εμπλοκή στην υπόθεση της «NOVARTIS». Και πάλι θα υπενθυμίσω ένα γεγονός παρ’ ότι ο άνθρωπος στον οποίο αναφέρεται αυτό το γεγονός έχει φύγει από τη ζωή, είναι ο Άκης Τσοχατζόπουλος. Να θυμίσω, λοιπόν, την περιβόητη ιστορία -υπόθεση του Άκη Τσοχατζόπουλου για τα εξοπλιστικά για την οποία είχε αρχειοθετηθεί από τη Βουλή η συγκεκριμένη υπόθεση για τον Άκη Τσοχατζόπουλο, αλλά τελικά το 2012 ο αείμνηστος Άκης Τσοχατζόπουλος κρίθηκε προφυλακιστέος για τα εξοπλιστικά, δικάστηκε και καταδικάστηκε. Αυτά για την ιστορία.

Πάμε τώρα στην ουσία της πρότασης μομφής, την οποία συζητάμε σήμερα, της πρότασης μομφής σε βάρος ενός Πρωθυπουργού, του κ. Μητσοτάκη, ο οποίος ως άλλος αρχηγός εγκληματικής οργάνωσης έστησε και διεύθυνε ένα ρυπαρό δίκτυο παρακολουθήσεων, το οποίο περιελάμβανε από δημοσιογράφους και πολιτικούς αντιπάλους μέχρι στενούς συνεργάτες, Υπουργούς και την ηγεσία των Ενόπλων Δυνάμεων. Σε στοιχειώδεις συνθήκες δημοκρατικού ελέγχου, αυτός ο Πρωθυπουργός θα είχε ήδη παραιτηθεί, έχοντας αντιμετωπίσει όχι μόνο τη λαϊκή κρίση, αλλά τη δικαιοσύνη ως προς το ποινικό κομμάτι των ευθυνών του. Γιατί για πολύ λιγότερα έχουν παραιτηθεί ή και εκδιωχθεί ή και καταδικασθεί ακόμα άλλοι ηγέτες, σπουδαιότεροι σε πολιτικό περιεχόμενο, από τον Κυριάκο Μητσοτάκη, τον παρακρατικό.

Πιστεύω ότι η ελληνική ιστορία δεν θα πρέπει να αγνοήσει να προσδώσει στον εν λόγω πολιτικό άνδρα το κατάλληλο προσωνύμιο για τα έργα και τις ημέρες του. Το παρακράτος Μητσοτάκη τελεί υπό τον πανικό που πιάνει κάθε αυταρχική εξουσία όταν βλέπει το τέλος της. Ο πανικός αυτός φτάνει και στους Βουλευτές της κυβερνητικής πλειοψηφίας, οι οποίοι καλούνται να στηρίξουν ή όχι έναν παρακρατικό μηχανισμό. Η ιστορία θα καταγράψει την επιλογή τους. Μπορούν να κρυφτούν από τους ψηφοφόρους, μπορούν να κρυφτούν από τους τηλεθεατές, μπορούν να κρυφτούν όλοι πίσω από τον Αρχηγό τους, αλλά από την ιστορία, κυρίες και κύριοι της Νέας Δημοκρατίας, δεν μπορείτε να κρυφτείτε.

Η στρεψοδικία την οποία επιχειρείτε τα πιο θαρραλέα στελέχη της Νέας Δημοκρατίας είναι από αστεία έως θλιβερή. Είναι δυνατόν να ήξερε ο Πρωθυπουργός, μας λέτε. Εμείς σας ρωτάμε: Είναι δυνατόν να μην ήξερε; Είναι δυνατόν να μην ήξερε ότι η αρμόδια εισαγγελέας, η κ. Φλώρου, ενέκρινε εντολή παρακολούθησης από την ΕΥΠ του Αρχηγού των Ενόπλων Δυνάμεων και ακολούθως οι μυστικές υπηρεσίες της χώρας τον παρακολουθούσαν και μία περίοδο, μάλιστα, έντονων γεωπολιτικών αναταραχών και όξυνσης των ελληνοτουρκικών σχέσεων και εντάσεων; Είναι δυνατόν να μην ήξερε ο Πρωθυπουργός, κύριε Υπουργέ της Δικαιοσύνης, που συνομιλείτε με τον Υφυπουργό σας, αν παρακολουθούνταν για δύο χρόνια ο στρατηγός που έχει την επιχειρησιακή ευθύνη της άμυνας της πατρίδας σε μία περίοδο που διαρρέει ότι θέλει να κάνει εκλογές ανάλογα με το πότε θα κάνουν αντίστοιχα τις δικές τους στην Τουρκία;

Είναι δυνατόν να μην ξέρει ο Μητσοτάκης εάν παρακολουθούνταν ο Στρατηγός Φλώρος σε μια περίοδο που ο Ερντογάν απειλεί ότι θα έρθει η νύχτα; Είναι δυνατόν μπροστά στη συγκλονιστική αυτή αποκάλυψη της παρακολούθησης ο Μητσοτάκης ως κοινός νταβατζής να απειλεί την Αντιπολίτευση, που κρούει τον κώδωνα του κινδύνου για αυτές τις απαράδεκτες καταστάσεις; Είναι δυνατόν να παρακολουθείται ο Αρχηγός του Στρατεύματος ως εθνικά επικίνδυνος και ο Πρωθυπουργός να κατηγορεί την Αντιπολίτευση ως εθνικά επικίνδυνη;

Και από ποιον παρακολουθούνταν ο Στρατηγός Φλώρος, ο Υπουργός Χατζηδάκης και πλήθος άλλων; Από την ΕΥΠ, την οποία ο Κυριάκος Μητσοτάκης έθεσε υπό τον άμεσο έλεγχό του από την πρώτη μέρα που ανέλαβε τα καθήκοντά του.

Θέλετε να μας πείτε εσείς της Νέας Δημοκρατίας ότι το λογικό είναι να μην ήξερε τίποτα. Προτιμάτε, δηλαδή, έναν πολιτικό Αρχηγό και έναν Πρωθυπουργό ανόητο από έναν Αρχηγό απατεώνα. Εσείς αυτό θέλετε, αλλά η κοινή λογική δεν το θέλει. Ο Μητσοτάκης, ο παρακρατικός, έστησε δίκτυο υποκλοπών και παρακολουθήσεων, με το οποίο θα διασφάλιζε ότι η μεγάλη δουλειά θα γινόταν απρόσκοπτα, χωρίς απρόοπτα και χωρίς αντιδράσεις. Η μεγάλη δουλειά, δηλαδή η διακυβέρνηση της χώρας σαν να είναι φέουδο με τον Πρωθυπουργό σε ρόλο αρχιτσιφλικά. Ποιος ξέρει τι θα γράψει τελικά το κοντέρ στις απευθείας αναθέσεις, στα «μαύρα ταμεία», στο ΙΦΕΤ, στα παρακρατικά μαφιόζικα δίκτυα μεσαζόντων, εργολάβων, Πάτσηδων και κάθε λογής τρωκτικών που έπεσαν να φάνε ό,τι μπορούν, στις ιδιωτικοποιήσεις και στη λεηλασία δημοσίου πλούτου προς όφελος συγκεκριμένων παικτών, υπό τον έλεγχο βεβαίως και τον όρο ότι όλο αυτό το πλιάτσικο θα εξυπηρετεί τον έναν και μοναδικό αρχηγό.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Την ανοχή σας, κύριε Πρόεδρε.

Κάθε μπίζνα, από τις μάσκες της πανδημίας μέχρι την ιδιωτικοποίηση της ΔΕΗ, από την εμπορία ευαίσθητων προσωπικών δεδομένων μέχρι τις παράνομες εξαγωγές φαρμάκων του ΙΦΕΤ, «κουμπώνει» πάνω στην αντίληψη ότι αυτή η χώρα θα κυβερνάται πάντα από Μητσοτάκηδες, «τσεκουράτους» Βορίδηδες, από «αρχειοθετημένους» Γεωργιάδηδες, «ανιψιούς» Δημητριάδηδες και μερικούς καθηγητές στο ρόλο του «Κονσιλιέρε» για τις απαραίτητες νομικές συμβουλές, με διασφαλισμένη την ομερτά των ΜΜΕ.

Το μόνο που έλειπε ήταν ένα σύστημα παρακολουθήσεων, μην τυχόν και κάποιος παραβιάσει τους όρους, με τους οποίους η «Μαξίμου Α.Ε.» μοίραζε δημόσιο χρήμα και έκανε τα μεγάλα deals. Γι’ αυτό και στα ονόματα των παρακολουθήσεων συμπεριλαμβάνονται διευθυντές εξοπλιστικών προγραμμάτων. Γι’ αυτό και βεβαίως δεν τολμά κανένας να σπάσει την ομερτά. Και όταν βεβαίως δεν έφθανε η ΕΥΠ, αναλάμβανε το «Predator» και αντιστρόφως, για το «Predator» για το οποίο τάχα δεν ξέρατε, αλλά αποκαλύφθηκε ότι δίνατε άδεια εξαγωγής του σε τρίτες χώρες. Για τέτοιο παρακράτος μιλάμε, για τέτοια αδιανόητα ψέματα, για τέτοιο επίπεδο εκβιασμών!

Ως εκ τούτου, δεν νοείται να παραμένει στη θέση της μία Κυβέρνηση, τα μέλη της οποίας είναι εν δυνάμει παρακολουθούμενα και εκβιαζόμενα, πόσω μάλλον όταν με αυτόν τον φόβο να κρέμεται πάνω από το κεφάλι τους οι Υπουργοί καλούνται να υλοποιήσουν ανάλγητες κυβερνητικές πολιτικές, κατεδάφιση του ΕΣΥ, ανοχή στην αισχροκέρδεια, αδιαφορία για τη φτωχοποίηση και την υπερχρέωση των πολιτών, την αντιμετώπιση της πανδημίας, την υποχώρηση της διεθνούς φήμης και θέσης της χώρας, όλες τις πολιτικές που ικανοποιούν τα συμφέροντα λίγων και ισχυρών.

Κατά συνέπεια, θέλει θράσος, περισσό θράσος, να μιλάτε για σύγκριση τετραετιών. Το παρακράτος σας είναι ασύγκριτο. Ο βιασμός της ελληνικής δημοκρατίας έχει γίνει τίτλος βιβλίου. Πλέον έχει καταστεί λεζάντα σε κάθε φωτογραφία του Κυριάκου Μητσοτάκη. Η Ελλάδα πολύ σύντομα θα γυρίσει σελίδα με προοδευτική διακυβέρνηση και με τον Αλέξη Τσίπρα Πρωθυπουργό.

Σας ευχαριστώ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Χαράλαμπος Αθανασίου):** Σας ευχαριστούμε.

Ο κ. Αντώνης Μυλωνάκης από την Ελληνική Λύση θα πάρει τώρα τον λόγο.

Στη συνέχεια, θα μιλήσουν η κ. Μαρία Απατζίδη από το ΜέΡΑ25 και ο Υπουργός Δικαιοσύνης, ο κ. Τσιάρας. Μετά θα συνεχίσουμε με τον δεύτερο κύκλο ομιλητών.

Κύριε Μυλωνάκη, έχετε τον λόγο.

**ΑΝΤΩΝΙΟΣ ΜΥΛΩΝΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, σήμερα είναι μια ζοφερή μέρα για τη δημοκρατία και το πολιτικό μας σύστημα. Δεν περίμενα ειλικρινά -και το λέω σε τρεις ανθρώπους, οι οποίοι είναι σοβαροί και ήπιων τόνων, Υπουργοί- να ξεφτιλίσετε τη δημοκρατία! Ξεφτιλίσατε το Κοινοβούλιο! Τι ακούστηκε εδώ πέρα; Ίσως δεν το ακούσατε καλά. Όμως, κάποιοι είμαστε από το πρωί εδώ.

Ακούστηκε η λέξη λαδέμπορας. Άρα υπάρχουν Υπουργοί - λαδέμποροι. Υπουργοί - σκυλιά, Ραντανπλάν και μάλιστα βλακώδη σκυλιά, χαζά σκυλιά! Απατεώνες, κοινοί απατεώνες, άθλιοι, πολιτικοί πίθηκοι που ουρλιάζουν. Αυτά ακούστηκαν σήμερα εδώ μέσα και ερωτώ εγώ, κύριοι Υπουργοί: Ο κύριος συνάδελφος της Νέας Δημοκρατίας που χαρακτήρισε ως «πολιτικούς πιθήκους» που ουρλιάζουν τους συναδέλφους του, του ΣΥΡΙΖΑ, εάν ήταν στο κόμμα της Χρυσής Αυγής εδώ μέσα, θα υπήρχε καμμία διαφορά; Ερωτώ! Αυτός είναι ο εξευτελισμός της δημοκρατίας.

Είμαι έντονα προβληματισμένος. Το είπα σε πολλούς. Σηκώθηκε ο κ. Καστανίδης, προς τιμήν του, να πει: «Αμάν, κύριε Προεδρεύοντα, κύριε Αθανασίου, είναι κατάντια αυτή της ελληνικής Βουλής;».

**ΠΡΟΕΔΡΕΥΩΝ (Χαράλαμπος Αθανασίου):** Μισό λεπτό. Έχετε δίκιο τώρα, αλλά ήρθαν συνάδελφοι που δεν είχαν πληροφορηθεί για την ώρα.

Θα έχετε ένα λεπτό παραπάνω, κύριε Μυλωνάκη. Συνεχίστε.

**ΑΝΤΩΝΙΟΣ ΜΥΛΩΝΑΚΗΣ:** Πριν από λίγες ώρες, το μεσημέρι, μίλησε ο Πρόεδρος της Ελληνικής Λύσης, ο Κυριάκος Βελόπουλος, και λες και ήταν μάντης, είπε αυτά τα οποία ακριβώς συνέβησαν το βράδυ, δηλαδή ένα διχασμό απίστευτο, μία παλαιοκομματική τακτική μεταξύ δύο κομμάτων εξουσίας. Και βέβαια, σε αυτό συνέβαλε και ο Πρωθυπουργός, ο Κυριάκος Μητσοτάκης από τη στιγμή που κατετέθη από τον ΣΥΡΙΖΑ η πρόταση δυσπιστίας στην Κυβέρνηση για σοβαρούς λόγους. Ξαναλέω, για σοβαρούς λόγους. Προσέξτε, δεν είναι λίγο να κατηγορείς τον Πρωθυπουργό για αρχηγό εγκληματικού παρακράτους των υποκλοπών -όπως ακριβώς το είπε ο Αρχηγός της Αξιωματικής Αντιπολίτευσης το λέω- και εντολέα αυτού του παρακράτους.

Ποια ήταν η απάντηση του κυρίου Πρωθυπουργού από την Κρήτη; «Για εμένα», λέει, «είναι καλοδεχούμενη αυτή η πρόταση δυσπιστίας, όμως δεν επιδιώκω τη σύγκρουση, επιδιώκω τη σύγκριση». Δεν κατάλαβα, αυτό είναι το ζητούμενο, να συγκρίνουμε ποιος είναι ο περισσότερο και ο μεγαλύτερος πολιτικός απατεώνας, αυτός ο οποίος μπαίνει βαθιά μέσα στο κράτος και κατασκοπεύει μέχρι και τους Αρχηγούς των Ενόπλων Δυνάμεων;

Θα περίμενα, κύριοι Υπουργοί, ειλικρινά μια δήλωση από τον Πρωθυπουργό ξανά και βεβαίως από τους Υπουργούς οι οποίοι μίλησαν θα περίμενα να πουν ότι όχι, δεν ισχύουν αυτά τα οποία λένε ο κ. Τσίπρας και ο Πρόεδρος της ΑΔΑΕ, ο κ. Ράμμος.

Όμως, επειδή είμαι μόνιμο μέλος της Επιτροπής Θεσμών και Διαφάνειας, και έχω δει όλη την πορεία αυτής της ιστορίας, θα σας πω ότι δυστυχώς γίνονται υποκλοπές, γίνονται υποκλοπές και εάν δεν αλλάξουμε μυαλά και νοοτροπία, θα συνεχίσουν να γίνονται υποκλοπές.

Ακούτε τώρα τι ειπώθηκε σήμερα. Έφυγε ο κ. Γεωργιάδης, που φώναζε, έκανε, έδειχνε, «Ραντανπλάν» αποκάλεσε τον Πολάκη και ο Πολάκης είπε λαδέμπορα τον Υπουργό. Και ο κόσμος πεινάει έξω, ο κόσμος περιμένει από εμάς, που μας έχει δώσει την ευκαιρία να νομοθετούμε, μια συμπεριφορά σοβαρή.

Ο κ. Γεωργιάδης τι είπε σήμερα -προσέξτε- για την Εθνική Υπηρεσία Πληροφοριών; Το δέχθηκε και εδώ απόψε. «Οι διαρροές», λέει, «που έχουν γίνει από την Εθνική Υπηρεσία Πληροφοριών όλο αυτό το διάστημα δίνουν την αίσθηση, τουλάχιστον αυτό πιστεύω εγώ, ότι αυτή η Υπηρεσία Πληροφοριών όπως λειτουργεί» -κύριε Υπουργέ της Δικαιοσύνης σε εσάς απευθύνομαι τώρα- «είναι παντελώς άχρηστη».

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ)**

«Άχρηστη είναι η ΕΥΠ, δυστυχώς. Πρέπει να κλείσει και να επανιδρυθεί».

Το καταθέτω στα Πρακτικά, όχι για κανέναν άλλο λόγο, αλλά διότι πρέπει να θυμίσω στον κύριο Υπουργό ότι επικεφαλής της Εθνικής Υπηρεσίας Πληροφοριών είναι ο ίδιος Αρχηγός του, είναι ο ίδιος ο Πρόεδρος της Κυβέρνησής του, είναι ο ίδιος ο Πρωθυπουργός.

(Στο σημείο αυτό ο Βουλευτής κ. Αντώνιος Μυλωνάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Αν είναι, λοιπόν, άχρηστη μια μονάδα, αν είναι άχρηστη η Εθνική Υπηρεσία Πληροφοριών, άχρηστος είναι και ο Πρωθυπουργός. Αυτό λέει ο Υπουργός κ. Γεωργιάδης και δεν ντρέπονται καν μερικοί, δεν αισχύνονται. Ίσως δεν καταλαβαίνουν τι λένε. Έχουν χαθεί, κύριε Υπουργέ της Δικαιοσύνης, έχουν καβαλήσει ένα καλάμι, υπολογίζουν θα είναι μονίμως στην Κυβέρνηση, ότι θα βασιλεύουν εσαεί και δεν υπολογίζουν κανέναν.

Ο Πρωθυπουργός είναι αναγκαίο να έρθει εδώ και να απολογηθεί, να πει γιατί παρακολουθούσε τον κ. Χατζηδάκη. Δεν το αρνείται κανένας. Δεν άκουσα να αρνηθεί κανείς ότι παρακολουθείτο ο Υπουργός. Για ποιον λόγο; Ήταν κατάσκοπος; Ήταν πράκτορας; Ήταν εν δυνάμει κλέφτης; Έκανε κάτι το οποίο έπρεπε να ακολουθηθεί;

Δεύτερον. Ξέρετε πάρα πολύ καλά ότι το περισσότερο χρονικό διάστημα της ζωής μου το πέρασα στις Ένοπλες Δυνάμεις. Μεγάλωσα, ανδρώθηκα, γεννήθηκα και υπηρέτησα την πατρίδα. Δεν είναι δυνατόν στο όνομα της εθνικής ασφάλειας, κύριοι Υπουργοί, να παρακολουθείται αυτός που παρακολουθεί την εθνική ασφάλεια, αυτόν ο οποίος παλεύει για την εθνική ασφάλεια της χώρας και υπηρετεί την εθνική ασφάλεια της χώρας. Δηλαδή, μόνο για να σε πιάνει εγκεφαλικό είναι αυτό. Για ποιον λόγο τον παρακολουθούσαν; Θα ήταν καλό να ακούσουμε κάτι. Δεν ακούσαμε τίποτα από την πλευρά της Κυβέρνησης. Δεν παρακολουθείτο ο Φλώρος. Αποδεδειγμένα, όμως, παρακολουθείτο. Το λέει ο κ. Ράμμος. Με εντολή ποιας παρακολουθείτο; Με εντολή της κ. Βλάχου, της Εισαγγελέως. Της είπα και στην επιτροπή. Το θυμάται ο κ. Καστανίδης. Της είπα ότι θα κλείσει τελευταία την πόρτα. Είναι δυνατόν να έχει υπογράψει δώδεκα φορές στα δύο χρόνια και κάθε δύο μήνες να ανανεώνει την παρακολούθηση του Αρχηγού των Ενόπλων Δυνάμεων τη στιγμή που ο Τούρκος ετοιμάζεται να κάνει θερμό επεισόδιο στην πατρίδα μας.

Και κοροϊδεύουμε και κατηγορούμε εδώ μέσα ο ένας τον άλλον γιατί λέει «εσύ πήρες μαύρες σακούλες, εγώ έπρεπε να παρακολουθήσω τον Αρχηγό των Ενόπλων Δυνάμεων, τον Αρχηγό του Στρατού, τον Διευθυντή Εξοπλισμών». Τι έκαναν αυτοί δηλαδή; Έκλεβαν; Αφού G2G γίνονται οι προμήθειες. Δηλαδή, κυβέρνηση με κυβέρνηση κάνει τις προμήθειες. Πώς θα κλέψει, δηλαδή, ο Αρχηγός; Εκτός αν ήθελε να παρακολουθήσει τον Αρχηγό για άλλους λόγους.

Αυτό το οποίο πρέπει να ξέρουμε όλοι είναι ότι η Εθνική Υπηρεσία Πληροφοριών πρέπει να παραμείνει δυνατή, κυρίες και κύριοι συνάδελφοι. Δεν είναι δυνατόν μια κυβέρνηση, οποιαδήποτε κυβέρνηση -τώρα έτυχε να είναι η Κυβέρνηση της Νέας Δημοκρατίας- να στήνει μετά του επιτελικού κράτους, κύριε Υπουργέ, ένα παρακράτος μέσα σε αυτό το επιτελικό κράτος, με πλοκάμια παντού και να μην έχουμε εμπιστοσύνη σε κανέναν.

Κατηγορήθηκε από τον κ. Γεωργιάδη και από τους άλλους Υπουργούς οι οποίοι μίλησαν, ο κ. Ράμμος….

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Μυλωνάκη.

**ΑΝΤΩΝΙΟΣ ΜΥΛΩΝΑΚΗΣ:** Την ανοχή σας, κύριε Πρόεδρε, για ένα λεπτό.

**ΠΡΟΕΔΡΕΥΩΝ (Αθανάσιος Μπούρας):** Κλείστε, παρακαλώ. Απλά πήρατε το παραπάνω λεπτό που είπε ο προηγούμενος Πρόεδρος.

**ΑΝΤΩΝΙΟΣ ΜΥΛΩΝΑΚΗΣ:** Ο κ. Ράμμος προφανώς είναι ένας έντιμος άνθρωπος. Η ΑΔΑΕ είναι συνταγματικά κατοχυρωμένη ανεξάρτητη αρχή. Εμείς είμαστε εναντίον των πολλών ανεξάρτητων αρχών. Το έχουμε πει πάρα πολλές φορές. Πρέπει να διαλυθούν αυτά τα πράγματα και πρέπει να δουλέψει στα Υπουργεία, να μην απονευρώνουμε τους Υπουργούς. Η ΑΔΑΕ, όμως, είναι μία από τις πέντε συνταγματικά κατοχυρωμένες ανεξάρτητες αρχές.

Ο άνθρωπος αυτός διαπίστωσε κάτι…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Μυλωνάκη. Παρακαλώ μην με δυσκολεύετε. Επειδή τώρα άρχισα να προεδρεύω, κάνω παράκληση θερμή. Βάλτε τελεία.

**ΑΝΤΩΝΙΟΣ ΜΥΛΩΝΑΚΗΣ:** Και οι άλλοι συνάδελφοι μίλησαν εννιάμισι και δέκα λεπτά...

**ΠΡΟΕΔΡΕΥΩΝ (Αθανάσιος Μπούρας):** Ξέρω τι έκαναν. Εγώ τώρα ανέλαβα την προεδρία και παρακαλώ να βάλετε τελεία. Μην με δυσκολεύετε. Σας παρακαλώ θερμά, γιατί πρέπει να μπει μία τάξη από εδώ και πέρα γιατί δεν τελείωσε ο πρώτος κύκλος και κάποιοι ήδη ήρθαν και διαμαρτυρήθηκαν, γιατί θα πάμε στις 3.00΄ κι έχουν δίκιο.

**ΑΝΤΩΝΙΟΣ ΜΥΛΩΝΑΚΗΣ:** Καταλαβαίνω, κύριε Πρόεδρε, και ζητώ συγγνώμη, αλλά αυτή η τάξη όλως τυχαίως πάντα μπαίνει με την Ελληνική Λύση, είτε στον Πρόεδρο είτε σε εμάς που μιλάμε. Καταλαβαίνω, όμως. Ζητώ συγγνώμη και ολοκληρώνω.

Καλούμε, λοιπόν, την Κυβέρνηση να έρθει να δώσει εξηγήσεις ο Πρωθυπουργός για όλα αυτά, να δεχθεί αυτό το οποίο λέμε εδώ και την καλούμε εδώ και τώρα, όσο το δυνατόν συντομότερα, να πάει σε εκλογές, διότι τοξικότητα η οποία υπάρχει κάνει κακό και στην πατρίδα και στον ελληνικό λαό.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει η κ. Μαρία Απατζίδη από το ΜέΡΑ25.

Και κάνω παράκληση θερμή να τηρείται το επτάλεπτο.

Εγώ δεν ξέρω, απλά έτυχε στην αλλαγή, κύριε Μυλωνάκη, που ειπώθηκε ότι επειδή υπήρξε μια ομιλία του κάποιου Βουλευτή. Όμως, δεν είναι δυνατόν να συνεχιστεί αυτό το πράγμα. Και δεν έχετε δίκιο που λέτε ότι τυχαίνει στην Ελληνική Λύση. Με συγχωρείτε πάρα πολύ, αλλά δεν αδικείται κανείς.

Λοιπόν, θα τηρείται το επτάλεπτο από τους Βουλευτές και το δεκάλεπτο από τους Υπουργούς. Καθένας έχει τον τρόπο διαχείρισής του, γιατί αλλιώς θα πάμε μέχρι τις 3.00΄ το πρωί.

Κυρία Απατζίδη, έχετε τον λόγο.

**ΜΑΡΙΑ ΑΠΑΤΖΙΔΗ:** Βεβαίως, το γνωρίζουμε, κύριε Πρόεδρε. Σας ευχαριστώ πολύ.

Είμαι περήφανη και είναι τιμή μου που ανήκω σε ένα κόμμα όπως το ΜέΡΑ25 που καταθέτει μια συνολική αντιπρόταση στον τρόπο διακυβέρνησης της χώρας από τα σημερινά κόμματα εξουσίας από το μνημονιακό τόξο της Νέας Δημοκρατίας, ΣΥΡΙΖΑ, ΠΑΣΟΚ, αγκαλιά πάντα με την ελληνική ολιγαρχία. Όμως, σήμερα δεν ήρθαμε εδώ με αυτή την αφορμή, ούτε για να μιλήσουμε για ένα συγκεκριμένο νομοσχέδιο. Σήμερα είμαστε εδώ για ένα πάρα πολύ συγκεκριμένο ερώτημα, με μια πρόταση δυσπιστίας κατά της Κυβέρνησης. Πρέπει να συνεχίσει να κυβερνά είναι Νέα Δημοκρατία σε αυτή την κοινοβουλευτική περίοδο, ναι ή όχι;

Η συγκεκριμένη αφορμή, όμως, της σημερινής διαδικασίας δεν είναι γενικά και αόριστα η διακυβέρνηση της χώρας της Νέας Δημοκρατίας από τον Κυριάκο Μητσοτάκη, δεν είναι η φτωχοποίηση της χώρας, δεν είναι η ιδιωτικοποίηση της χώρας που ξεπερνά ακόμη και όσα ζητούσαν τα μνημόνια, δεν είναι η συνέχιση της μνημονιακής λιτότητας, το κόστος ρεύματος και τα υπερκέρδη μιας παρέας και ολιγαρχών, η ακρίβεια και ο πληθωρισμός που εκτοξεύονται, η ανεύθυνη, επικίνδυνη και φιλοπόλεμη εξωτερική πολιτική προς πάσα κατεύθυνση, η καταστολή της πανεπιστημιακής ζωής, τα κόκκινα δάνεια και παράδοση της πρώτης κατοικίας σε διεθνή αρπακτικά. Η συγκεκριμένη αφορμή για σήμερα είναι τα σκάνδαλά σας.

Ξεκινώ με ένα φιλοσοφικό ερώτημα: Πόσες γίδες πραγματικά χωράνε σε μια πλάτη;. Ο κ. Πάτσης, ο κ. Χειμάρας, το μεγάλο φαγοπότι των απευθείας αναθέσεων, τα εκατομμύρια της λίστας Πέτσα ώστε να δωροδοκηθεί ο Τύπος, η δημοσιογραφία και η ενημέρωση, όλα αυτά είναι τίποτα μπροστά στο σύνολο των σκανδάλων σας. Κανείς πραγματικά δεν προλαβαίνει να τα απαριθμήσει.

Και τίθεται εδώ το ερώτημα: Γιατί μια αυτοδύναμη Κυβέρνηση, μια κοινοβουλευτική Πλειοψηφία που τα έχει όλα πραγματικά, νομοθετεί ό,τι θέλει, κυβερνά με την καταλήστευση της χώρας σε win-win συνεργασία με τη διεθνή και εγχώρια ολιγαρχία κ.λπ., να κάνει και σκάνδαλα από πάνω; Τι είναι πραγματικά; Είναι η βουλιμία της εξουσίας και όσων νομίζουν ότι έχουν όλη την εξουσία, την απόλυτη εξουσία, την επιτελική, πάνω από θεσμούς, πάνω από συντάγματα, πέρα και έξω από τον έλεγχο των θεσμικών δικλίδων. Αυτή η μέθη με την εξουσία έφερε τον Κυριάκο Μητσοτάκη στο σκάνδαλο των υποκλοπών. όπως με στόχο καλύψεως συνταγματικά αρμόδιος για μια τέτοια αποκάλυψη, ο προϊστάμενος της Αρχής Διασφάλισης του Απορρήτου Επικοινωνιών.

Μεθυσμένος από εξουσία ο Κυριάκος Μητσοτάκης έβαλε να παρακολουθούν Υπουργούς του, Αντιπροέδρους του κόμματός του, δημοσιογράφους, Αρχηγούς άλλων κομμάτων, την ηγεσία του Στρατού της χώρας. Έβαλε την ΕΥΠ να παρακολουθεί και μετά κρύφτηκε πίσω από τους δήθεν εθνικούς κινδύνους που δεν κάνει να μας πει, ενώ στην πραγματικότητα είναι ο ίδιος εθνικός κίνδυνος. Γιατί ποια άλλη χρήση μπορεί να έχει τόσο εκτεταμένο δίκτυο παρακολουθήσεων, πέρα από τη δυνατότητα εκβιασμών μεταξύ άλλων της ηγεσίας των ενόπλων δυνάμεων; Αυτά που λέμε αυτή τη στιγμή είναι πλέον αποδεδειγμένα.

Η ίδια η ερευνητική δημοσιογραφία που πρωτοέφερε στο φως τις παρακολουθήσεις της ΕΥΠ πριν αποδειχτούν από την Αρχή Διασφάλισης του Απορρήτου των Επικοινωνιών έφερε στο φως και τις παρακολουθήσεις από το «Predator» και την εφιαλτική τεχνολογία του ως σχέδιο του Πρωθυπουργού και του κύκλου του. Ποιος μπορεί πλέον να αμφισβητήσει με τόση ευκολία και τις δεύτερες αποκαλύψεις, όταν έχουν πραγματικά αποδειχτεί ήδη οι πρώτες; Στην αρχή μας λέγατε πως δεν υπάρχουν παρακολουθήσεις, αλλά για πάρα πολύ σοβαρούς λόγους δεν μπορείτε να μας πείτε. Μετά μας λέγατε πως υπάρχει «Predator» στην Ελλάδα. Μετά μας λέγατε πως υπάρχουν και παρακολουθήσεις «Predator», αλλά ότι δεν έχει σχέση η Κυβέρνηση. Μετά μας λέγατε ότι ο Αρχηγός των Ενόπλων Δυνάμεων και ο Υπουργός κ. Χατζηδάκης δεν παρακολουθούνται από την ΕΥΠ. Μετά μας λέγατε ότι ο Πρωθυπουργός δεν ζήτησε την παρακολούθηση του Αρχηγού των Ενόπλων Δυνάμεων, αλλά και του Υπουργού του, αλλά κάποια σκοτεινά κέντρα μέσα στην ΕΥΠ τα οποία δρουν ανεξέλεγκτα. Άρα ο υπεύθυνος για την ΕΥΠ, ο Πρωθυπουργός, είναι και πάλι εθνικά επικίνδυνος.

Και τώρα η αρμόδια ανεξάρτητη αρχή έκανε τη δουλειά της και τώρα δεν έχετε τίποτα να πείτε. Μόνο παραληρήματα που σπιλώνουν το ήθος όσων δικαστικών λειτουργών δεν ελέγχετε με δολοφονίες χαρακτήρα, την ίδια ώρα που καταγγέλλετε εσείς οι ίδιοι για τοξικότητα. Ναι, έχουμε εκτροπή. Δεν πάει πιο κάτω αυτή τη στιγμή, πραγματικά δεν πάει πιο κάτω. Φτάσαμε εδώ σήμερα γαντζωμένοι σε όσες βουλευτικές έδρες - καρέκλες έμειναν μετά από την αποκάλυψη των σκανδάλων των Βουλευτών σας, χωρίς δεκανίκια όσο και να ψάξετε, απομονωμένοι από κάθε πολιτική δύναμη μέσα στο Κοινοβούλιο, εξευτελισμένοι από κάθε πολιτική δύναμη μέσα στο Κοινοβούλιο, αλλά πρώτα απομονωμένοι από τον λαό, από τους πολίτες αυτής της χώρας. Όποιος πραγματικά ξέρει αυτό τον κόσμο και συναντά τους αληθινούς ανθρώπους, τους πολίτες αυτής της χώρας, βλέπει ότι υπάρχει μια σκοτεινή εξαίρεση, υπάρχει μια κηλίδα εκτροπής. Πολιτικά, δηλαδή, είστε σακατεμένοι από αποκαλύψεις που δεν σηκώνουν πλέον αμφισβήτηση, χωρίς στην τελική να σας ενδιαφέρει η δική σας αξιοπρέπεια, η δική σας τιμή, η δική σας υστεροφημία.

Στις 26 Αυγούστου του 2022 ο Γιάνης Βαρουφάκης είπε σε αυτό εδώ το Βήμα: «Κύριε Μητσοτάκη, το χειροκρότημα που πήρατε από τους Βουλευτές σας ήταν αποχαιρετιστήριο χειροκρότημα. Είναι το χειροκρότημα το οποίο έρχεται πριν από την αποκαθήλωση ενός Αρχηγού». Τότε ήμασταν στην αρχή των αποκαλύψεων και πριν τις αποδείξεις από τους συνταγματικά αρμόδιους. Πόσες φορές πραγματικά θα δώσετε αυτό το χειροκρότημα και πόσο επιβαρυντικό είναι πλέον για σας και για την καλή σας μαρτυρία; Όμως, τα μαθηματικά της παρούσας πραγματικά Βουλής είναι απλά. Η πλειοψηφία είναι πλειοψηφία και η μειοψηφία είναι μειοψηφία και όσοι έχουν την πλειοψηφία νομίζουν ότι έχουν και το μαχαίρι και το πεπόνι, διότι ναι, ακόμα και οι εκβιαζόμενοι έχουν πραγματικά δυνατότητες αντίστασης.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Είμαι νέα Βουλεύτρια, είμαι στην τέταρτη χρονιά. Εγώ μπορώ να κοιτάω στα μάτια τους ανθρώπους, τους συμπολίτες στην περιφέρειά μου και όχι μόνο. Όμως, αυτή τη στιγμή ο κ. Μητσοτάκης σάς συμπαρασύρει σε έναν λάκκο που δεν έχει διέξοδο. Ψηφίζοντας την Κυβέρνηση για δύο, τρεις μήνες εξουσίας ακόμη, σπιλώνεστε για πάντα. Οι συμπολίτες σας θα γνωρίζουν πως υπερψηφίσατε την Κυβέρνηση, ενώ στην πραγματικότητα γνωρίζατε, ενώ οι αποδείξεις είναι εδώ, είναι στο τραπέζι. Θα γνωρίζουν ότι ήσασταν συνένοχοι, συνεργοί σε αυτά που ξέρουμε ήδη και σε αυτά που μένει να αποκαλυφθούν και όχι μόνο για το δίκτυο των παρακολουθήσεων.

Συνάδελφοι της Νέας Δημοκρατίας, υπάρχει ζωή και μετά τον Μητσοτάκη. Μην υποτιμάτε τη νοημοσύνη σας και την αξιοπρέπειά σας. Συνάδελφοι της Νέας Δημοκρατίας, ναι, το τονίζω ξανά: Υπάρχει ζωή και μετά τον Μητσοτάκη. Δώστε τέλος, σφυρίξτε τη λήξη, διασώστε πραγματικά τη δική σας αξιοπρέπεια, διασώστε το μέλλον σας μπροστά στα μάτια των ανθρώπων που σας ψήφισαν. Ειδάλλως και την αξιοπρέπειά σας θα χάσετε και τις εκλογές μπορεί να χάσετε όχι μόνο για το σκάνδαλο των παρακολουθήσεων, αλλά για όλα αυτά που έχετε κάνει.

Επιστρέφοντας, όμως, σε όσα είπα στην αρχή, εμείς ως ΜέΡΑ25 δεν ιδρυθήκαμε για να κάνουμε αντιπολίτευση στη Νέα Δημοκρατία ή στον ΣΥΡΙΖΑ, αλλά για να δώσουμε μια συνολική διέξοδο. Όμως, σήμερα είναι άλλη η ημερήσια διάταξη. Είναι το «ναι» ή το «όχι» στη «Μητσοτάκης Α.Ε.». Σε αυτό η θέση μας, η ψήφος μας δεν θα μπορούσε να είναι σαφέστερη: «όχι» στην Κυβέρνηση Μητσοτάκη, «όχι» στη «Μητσοτάκης Α.Ε.».

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Αφού τακτοποιηθεί υγειονομικά το Βήμα, θα πάρει τον λόγο ο Υπουργός Δικαιοσύνης κ. Τσιάρας.

Κύριε Υπουργέ, παράκληση θερμή για την τήρηση του χρόνου.

Στη συνέχεια, θα πάρουν τον λόγο οι κ.κ. Παπαδημητρίου από τη Νέα Δημοκρατία, Αμανατίδης από τον ΣΥΡΙΖΑ, Νικολακόπουλος από τη Νέα Δημοκρατία και Καστανίδης από το ΠΑΣΟΚ - Κίνημα Αλλαγής. Αμέσως μετά τον κ. Καστανίδη, τον λόγο θα πάρει ο Υφυπουργός κ. Γιάννης Οικονόμου.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΤΣΙΑΡΑΣ (Υπουργός Δικαιοσύνης):** Σας ευχαριστώ πολύ, κύριε Πρόεδρε.

Κυρίες και κύριοι συνάδελφοι, η σημερινή συζήτηση με την κατάθεση της πρότασης δυσπιστίας από την πλευρά της Αξιωματικής Αντιπολίτευσης στην πραγματικότητα εξαντλεί και την τελευταία κοινοβουλευτική δυνατότητα που έχει η Αξιωματική Αντιπολίτευση μέχρι τις εκλογές, προκειμένου να δημιουργήσει, κατά την προσωπική μου άποψη, εντυπώσεις. Και αυτό το λέω, διότι η συζήτηση η οποία υποτίθεται ότι είναι το κέντρο όλου αυτού του ζητήματος που έχει δημιουργηθεί είναι μια συζήτηση η οποία είχε εξαντληθεί όλο το προηγούμενο διάστημα. Μάλιστα, θα σας έλεγα χαρακτηριστικά ότι εξαντλήθηκε ακόμα και σε επίπεδο πολιτικών Αρχηγών στις 8 Δεκεμβρίου, όταν η Κυβέρνηση αποφάσισε, πρότεινε και βεβαίως ψήφισε ένα ολοκληρωμένο πλαίσιο μέσα από το οποίο καθορίζεται πλέον το θέμα της άρσης του απορρήτου των επικοινωνιών, αλλά και βεβαίως η ίδια η διαδικασία που αφορά στη λειτουργία της Εθνικής Υπηρεσίας Πληροφοριών.

Αυτό τελικά που επιχειρεί σήμερα η Αξιωματική Αντιπολίτευση μέσα από αυτή τη συζήτηση θα έλεγα, κυρίες και κύριοι συνάδελφοι, ότι οι Γάλλοι το λένε «déjà vu», κάτι που μόλις έχουμε ξαναδεί. Εμείς, βέβαια, στην Ελλάδα λέμε ότι η ιστορία επαναλαμβάνεται ως φάρσα και ενίοτε εξελίσσεται ως τραγωδία για τους ίδιους τους εμπνευστές της.

Και αυτή η πρωτοβουλία της Αντιπολίτευσης για την κατάθεση της πρότασης μομφής είναι που ξυπνάει τις μνήμες του 2014, τότε που πάλι ως Αντιπολίτευση επιχειρήσατε με τη σύμπραξη κάποιων ακραίων δυνάμεων -δεν νομίζω ότι το ξεχνάει κανείς σε αυτή την Αίθουσα και πολύ περισσότερο στην κοινωνία- να ανακάμψετε τη μεταρρυθμιστική πορεία της χώρας τότε και βεβαίως την έξοδό της στις αγορές. Τελικά καταφέρατε να βυθίσετε τη χώρα σε έναν δεύτερο κύκλο ύφεσης. Δεν νομίζω ότι ξεχνάει κανείς τις κλειστές τράπεζες, δεν νομίζω ότι ξεχνάει κανείς τα capital controls, δεν νομίζω ότι οι Έλληνες πολίτες έχουν ξεχάσει τι τους είχε συμβεί εκείνη την περίοδο.

Όμως, το χειρότερο είναι ότι, δυστυχώς, δημιουργήσατε καινούργιες συνθήκες ύφεσης και στασιμότητας, τις οποίες η Κυβέρνηση την οποία σήμερα μέμφεστε κατάφερε να κλείσει οριστικά, όταν τον προηγούμενο Αύγουστο του 2022 ολοκληρώθηκε η μεταμνημονιακή εποπτεία την οποία, αγαπητοί κύριοι συνάδελφοι του ΣΥΡΙΖΑ, εσείς είχατε υπογράψει. Και βεβαίως αυτή τη στιγμή που μιλάμε αναμφίβολα βρισκόμαστε ακριβώς ένα βήμα πριν την επόμενη μεγάλη εθνική επιτυχία, που είναι η κατάκτηση της επενδυτικής βαθμίδας που βεβαίως θα ξεκλειδώσει τις αγορές χρήματος και θα προσδώσει ακόμη μεγαλύτερη δυναμική στην εθνική οικονομία. Μάλιστα, εκτιμά κανείς ότι ακόμη και γι’ αυτό, κάνετε μια απέλπιδα προσπάθεια να βυθίσετε ξανά και τον τόπο και την οικονομία, αλλά και την πατρίδα μας σε μια νέα αβεβαιότητα.

Και πώς προσπαθείτε να το κάνετε αυτό; Επικαλούμενοι δήθεν το κράτος δικαίου. Μάλιστα! Έχετε εικόνα, κύριοι συνάδελφοι του ΣΥΡΙΖΑ, ποιο ήταν το κράτος δικαίου επί των δικών σας ημερών; Διότι το να λέει κανείς σήμερα ότι η Κυβέρνηση δεν υποστηρίζει το κράτος δικαίου, προφανώς πρέπει να υποστηρίζεται και από μια συγκεκριμένη επιχειρηματολογία, η οποία βεβαίως θα έχει και μια σταθερή αντιπαραβολή - σύγκριση με το τι συνέβη επί των ημερών της διακυβέρνησης ΣΥΡΙΖΑ. Υπάρχει ακόμη αναπάντητο το ερώτημα το οποίο είχε τεθεί πολύ εμφατικά κατά τη συζήτηση στις 8 Δεκεμβρίου τού γιατί η κυβέρνηση του ΣΥΡΙΖΑ φρόντισε να υποβιβάσει το αδίκημα των τηλεφωνικών υποκλοπών από κακούργημα σε πλημμέλημα. Αυτό δεν απαντήθηκε ποτέ. Γιατί στην ΕΥΠ οι δύο εισαγγελείς έγιναν ένας με την παρέμβαση της τότε κυβέρνησης του ΣΥΡΙΖΑ; Αυτό, επίσης, δεν απαντήθηκε ποτέ.

Και βεβαίως αν θέλετε να μιλήσουμε για τον Ποινικό Κώδικα ή για όλα αυτά τα ζητήματα τα οποία δεν δημιούργησαν απλά και μόνο ανασφάλεια και προβληματισμό στην ελληνική κοινωνία, αλλά δημιούργησαν μεγάλη ανησυχία, μεγάλο φόβο, δημιούργησαν την αίσθηση ότι δεν υπάρχει ένα κράτος που μπορεί να προστατεύει τον πολίτη με τους συγκεκριμένους δικούς του νόμους, βεβαίως και μόνο γι’ αυτόν τον λόγο βρεθήκατε απέναντι σε μια συγκεκριμένη δική σας ανακολουθία.

Η προσπάθεια η οποία έγινε, κυρίες και κύριοι συνάδελφοι, ειδικά στον χώρο της δικαιοσύνης τα τελευταία χρόνια, ήταν μια προσπάθεια που στόχευε σε μεταρρυθμίσεις και εκσυγχρονισμό. Ήταν μια προσπάθεια η οποία τουλάχιστον σε πολλές επαναλαμβανόμενες εκθέσεις από το 2020 και μετά της Ευρωπαϊκής Επιτροπής για το κράτος δικαίου επιβεβαιώθηκε, σε αντιδιαστολή ακριβώς με το τι συνέβαινε επί των ημερών της δικής σας Κυβέρνησης.

Αλήθεια, όμως, όταν μιλάει κανείς για το κράτος δικαίου μπορεί να αποκρύπτει από τους Έλληνες πολίτες ότι δύο δικοί σας Υπουργοί αυτή τη στιγμή φέρονται κατηγορούμενοι στο Ειδικό Δικαστήριο; Αυτό είναι ένα ζήτημα το οποίο από την πρώτη στιγμή δημιουργεί ένα ερώτημα σε σχέση με το πώς αντιλαμβάνεται κανείς το κράτος δικαίου.

Και όλα αυτά βεβαίως έχω τη δυνατότητα να τα λέω διότι η συζήτηση σε μια πρόταση μομφής είναι μια γενικότερη συζήτηση, μέσα από την οποία προσπαθεί κανείς να δει και να συγκρίνει τι συνέβαινε στη μια περίπτωση και τι συνέβαινε στην άλλη.

Επιχειρείτε, βεβαίως, να στηλιτεύσετε την Κυβέρνηση επικαλούμενοι μια δήθεν αδιαφάνεια, μια δήθεν διαφθορά, χρησιμοποιώντας μάλιστα ανοίκειες εκφράσεις. Δεν θέλω να σταθώ, όμως, σε αυτά που άκουσα από συναδέλφους που μόλις κατήλθαν του Βήματος νωρίτερα, οι οποίοι χρησιμοποίησαν εκφράσεις οι οποίες προφανώς δεν θα έπρεπε να ακούγονται με κανέναν τρόπο από το Βήμα του ελληνικού Κοινοβουλίου.

Η δική σας τακτική είναι ότι αυτή τη στιγμή υπάρχει μια Κυβέρνηση που λυμαίνεται το δημόσιο χρήμα. Ποιες κατηγορίες, αλήθεια, εκτοξεύετε και σε ποιους; Απαντήσατε εδώ και καιρό σε όλα αυτά τα οποία καταγγέλλονται και μιλάνε για μαύρες σακούλες με προορισμό τα ταμεία του ΣΥΡΙΖΑ; Γι’ αυτό θα μιλήσει κανείς ποτέ, κυρίες και κύριοι συνάδελφοι; Η μόνη ρητορική είναι να μέμφεται κανείς την Κυβέρνηση, όταν ειδικά αυτό το χρονικό διάστημα υπάρχουν συγκεκριμένες μαρτυρίες οι οποίες αναφέρονται σε πρακτικές που χρησιμοποιούσε η προηγούμενη κυβέρνηση. Νομίζω ότι σε αυτή τη λογική θα έπρεπε κανείς τουλάχιστον να είναι περισσότερο προσεκτικός.

Ξέρετε γιατί, κυρίες και κύριοι συνάδελφοι; Ο κ. Τσίπρας ως Αρχηγός της Αξιωματικής Αντιπολίτευσης και πρώην Πρωθυπουργός κλείνοντας την ομιλία του πριν μερικές ώρες απευθύνθηκε στους Βουλευτές της Νέας Δημοκρατίας και είπε ότι τους συμπονά και τους κατανοεί. Εγώ προσωπικά θέλω να επιστρέψω τη φράση του κ. Τσίπρα στους Βουλευτές της Αξιωματικής Αντιπολίτευσης: Εγώ σας συμπονώ και σας κατανοώ, κύριοι συνάδελφοι του ΣΥΡΙΖΑ, απλούστατα γιατί οι Έλληνες πολίτες πλέον δεν βρίσκονται στο 2014 και έχουν τη δυνατότητα να συγκρίνουν. Έχει μεσολαβήσει το κρίσιμο χρονικό διάστημα από το 2015 μέχρι το 2019 και είναι αυτό που πραγματικά θα δώσει την ευκαιρία στους Έλληνες πολίτες να κρίνουν και να συγκρίνουν, να καταλάβουν ποια ήταν αυτή η κυβέρνηση η οποία επέβαλε δεκάδες φόρους, συρρίκνωσε το εισόδημα του Έλληνα πολίτη και δημιούργησε συνθήκες οικονομικής ασφυξίας και ποια είναι αυτή η κυβέρνηση η οποία προσπαθεί συστηματικά να ελαφρύνει τους φόρους, να ενισχύσει τους πολίτες και ειδικά τους πιο αδύναμους συμπολίτες μας και να τους κάνει να αισθανθούν περισσότερο ασφαλείς και μάλιστα σε μια πολύ δύσκολη περίοδο, με μια πανδημία και με μια δημιουργούμενη από την ενεργειακή κρίση δευτερογενή οικονομική κρίση, η οποία ποτέ δεν θα μπορούσε να μπει σε κανέναν υπολογισμό μιας κυβέρνησης η οποία έχει ως στόχο την ανάπτυξη της οικονομίας.

Θα συγκρίνουν επίσης οι Έλληνες πολίτες ποια ήταν η θέση της χώρας μας στο ευρωπαϊκό και στο παγκόσμιο γίγνεσθαι, που είχε καταντήσει να είναι ένας παρίας, να μην τη βλέπει κανείς, να μην την ακούει κανείς, να μην την υπολήπτεται κανείς και σήμερα να είναι η χώρα που με αυτήν την Κυβέρνηση και με αυτόν τον Πρωθυπουργό να διαμορφώνει την ευρωπαϊκή πραγματικότητα μέσα από τις δικές της προτάσεις.

Θα θυμηθούν οι Έλληνες πολίτες ποια ήταν η άποψή σας για το μεταναστευτικό όπου η φερόμενη έκφραση ότι οι μετανάστες δεν είναι παρά απλοί άνθρωποι, μπορούν κατά εκατοντάδες χιλιάδες να εισέρχονται στη χώρα, να λιάζονται και μετά να εξαφανίζονται, προφανώς δεν είχε καμμία δυνατότητα να συναντηθεί με την κοινή λογική και ότι αν δεν υπήρχε αυτή η Κυβέρνηση προκειμένου να κρατήσει τη χώρα όρθια και ζωντανή η πραγματικότητα στην πατρίδα μας θα ήταν εντελώς διαφορετική. Για να μην μιλήσω βέβαια γι’ αυτή την εμμονική θέση και γενικότερα συμπεριφορά, για το θέμα του δήθεν νεκρού κοριτσιού στη νησίδα του Έβρου, γεγονός το οποίο ο ΣΥΡΙΖΑ φρόντισε να το κάνει πρωτοσέλιδο και να το αναδείξει παντού σε όλα τα ευρωπαϊκά φόρουμ και τελικά αποδείχθηκε όχι μόνο από μαρτυρίες ανθρώπων που βρίσκονταν δίπλα, όχι μόνο από την υπεύθυνη ΜΚΟ, αλλά και από σοβαρά περιοδικά της Ευρώπης ότι όλο αυτό ήταν ένα ψέμα. Και αυτή είναι η δική σας επιχειρηματολογία, κυρίες και κύριοι συνάδελφοι.

Ξέρετε, με αυτή τη μεγάλη προσπάθεια που έκανε η Κυβέρνηση της Νέας Δημοκρατίας αυτά τα τέσσερα χρόνια έχει τη δυνατότητα να απευθυνθεί στους Έλληνες πολίτες και να τους ζητήσει απλά να συγκρίνουν. Οι Έλληνες πολίτες ξέρουν ποια ήταν η χώρα την περίοδο 2015-2019 και ξέρουν ποια είναι η χώρα σήμερα, το 2023.

Για το δε θέμα των υποκλοπών το οποίο υποτίθεται ότι είναι το μεγαλύτερο ζήτημα στο οποίο θα μπορούσε κανείς να σταθεί -άλλωστε γι’ αυτό κάνετε την πρόταση μομφής- νομίζω ότι από τις 8 Αυγούστου ο ίδιος ο Πρωθυπουργός με την επισύνδεση του κ. Ανδρουλάκη είχε αναγνωρίσει ότι υπάρχει ένα θεσμικό κενό, το οποίο αντιμετωπίσαμε με πολύ μεγάλη προσοχή και με μεγάλη υπευθυνότητα. Δυστυχώς σε αυτήν την πορεία η Αξιωματική Αντιπολίτευση το μόνο το οποίο είχε να αντιπαραβάλει ήταν η γνωστή λογική του να τρέχουμε κάθε φορά να βρίσκουμε και να δημιουργούμε ειδήσεις, μιας και για πραγματική πολιτική δεν μπορεί κανείς να μιλήσει.

Σας συμπονώ και σας κατανοώ, κύριοι συνάδελφοι του ΣΥΡΙΖΑ, διότι αυτή τη στιγμή η ελληνική κοινωνία δεν σας ακούει και αυτό είναι το μεγάλο πρόβλημα το οποίο έχετε. Η μοναδική δυνατότητα που είχατε ειδικά αυτή την περίοδο ήταν απλά και μόνο να αναδείξετε ένα ζήτημα μέσω μιας πρότασης μομφής χωρίς ποτέ να έρθετε και να καταθέσετε μια σοβαρή πολιτική πρόταση. Οι σοβαρές πολιτικές προτάσεις δεν είναι προτάσεις που προέρχονται μέσα από ιδεοληψίες και εμμονές. Οι σοβαρές πολιτικές προτάσεις θέλουν ελευθερία, θέλουν ελευθερία σκέψης, θέλουν πραγματικό «πιστεύω» και θέλουν πραγματική στρατηγική, προκειμένου η χώρα μας να κάνει τα βήματα που χρειάζεται προς το ευρωπαϊκό γίγνεσθαι για μια καλύτερη πραγματικότητα για την κοινωνία, για τους πολίτες.

Η πρόταση δυσπιστίας επαναλαμβάνεται και αυτήν τη φορά ως φάρσα για τον ΣΥΡΙΖΑ. Όμως είμαι βέβαιος ότι οι Έλληνες πολίτες δεν θα επιτρέψουν ξανά μια τραγωδία για τη χώρα και γι’ αυτό τον λόγο ακριβώς εμπιστεύονται την Κυβέρνηση της Νέας Δημοκρατίας, εμπιστεύονται την Κυβέρνηση του Κυριάκου Μητσοτάκη.

Η πρότασή σας, κυρίες και κύριοι συνάδελφοι, είναι άσφαιρη και άστοχη. Θα αποδειχθεί την Παρασκευή ότι η κυβερνητική πλειοψηφία είναι συμπαγής, θα αποδειχθεί στην ψηφοφορία ότι είναι ουσιαστικά η μοναδική επιλογή για να συνεχίσει η πατρίδα μας στον δρόμο των μεταρρυθμίσεων, είναι ο μόνος τρόπος με τον οποίον θα μπορέσουμε να βαδίσουμε σε μια κατεύθυνση που η οικονομία μας θα αναπτύσσεται, η κοινωνία μας θα γίνεται όλο και καλύτερη και η ελληνική πολιτεία θα δίνει ουσιαστικά το αίσθημα της εμπιστοσύνης και της ασφάλειας στον Έλληνα πολίτη.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

**ΝΙΚΟΛΑΟΣ ΦΙΛΗΣ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Φίλη, έχετε τον λόγο ως Κοινοβουλευτικός Εκπρόσωπος.

**ΝΙΚΟΛΑΟΣ ΦΙΛΗΣ:** Ευχαριστώ, κύριε Πρόεδρε.

Έχουν περάσει τεσσερσήμισι ώρες από τότε που έκλεισε ο κατάλογος των ομιλητών και ακόμα δεν γνωρίζουμε ποιος είναι ο κατάλογος των ομιλητών. Είναι πρωτοφανές αυτό. Δείχνει μια προχειρότητα στη λειτουργία της Ολομέλειας, η οποία δυσκολεύει τις Κοινοβουλευτικές Ομάδες να καθορίσουν το πρόγραμμα των ομιλητών. Δεν μπορούμε να προχωρήσουμε έτσι. Δεν μπορούμε να προχωρήσουμε με επιμονή ότι θα τελειώσουμε στις 3.00΄ το πρωί. Χωρίς κατάλογο ποιος συνάδελφος θα βρεθεί να μιλήσει στις 2.00΄ το πρωί;

**ΠΡΟΕΔΡΕΥΩΝ (Αθανάσιος Μπούρας):** Είναι έτοιμος τώρα ο κατάλογος.

**ΝΙΚΟΛΑΟΣ ΦΙΛΗΣ:** Η ώρα είναι 23.05΄.

**ΠΡΟΕΔΡΕΥΩΝ (Αθανάσιος Μπούρας):** Αυτή τη στιγμή είναι έτοιμος ο κατάλογος.

**ΝΙΚΟΛΑΟΣ ΦΙΛΗΣ:** Κύριε Πρόεδρε, δεν έχουμε κατάλογο ακόμα και είναι 23.05΄. Έχει διαλυθεί ουσιαστικά η Ολομέλεια, όπως βλέπετε, γιατί φεύγουν οι συνάδελφοι. Δεν ξέρω αν θα μιλήσουν σήμερα. Θα τους ξανακαλέσουμε τώρα για να έρθουν από τα σπίτια τους; Όλα τα κόμματα. Δείτε την εικόνα της Αίθουσας. Αυτό είναι αποτέλεσμα μιας προχειρότητας στη λειτουργία του Προεδρείου.

Κάνω έκκληση, πρώτον, να δοθεί ο κατάλογος και, δεύτερον, να τελειώσουμε πιο γρήγορα. Θα υπάρξει έλλειψη ομιλητών, όπως πηγαίνει. Και δεν φταίνε ομιλητές που δεν είναι εδώ, φταίει το Προεδρείο που δεν έχει ανακοινώσει τον κατάλογο των ομιλητών.

Δεύτερο θέμα και πολύ σοβαρό. Δεν φτάνει που δεν μιλάνε οι Βουλευτές λόγω της έλλειψης του καταλόγου, αλλά έχουμε μια παρέλαση Υπουργών. Είχαμε συνεννοηθεί ότι θα μιλάει ένας Υπουργός κάθε μία ώρα. Το Προεδρείο το είχε πει. Κάθε μία ώρα. Και τώρα ελλείψει προφανώς καταλόγου Βουλευτών ομιλητών, βάζουν τους Υπουργούς και παρελαύνουν από το Βήμα της Βουλής. Έτσι δεν προχωράει. Δεν μπορεί να συζητάμε πρόταση μομφής που μιλάνε οι κυβερνητικοί, οι Υπουργοί, και όχι οι Βουλευτές. Όλοι οι Βουλευτές από όλα τα κόμματα.

Παρακαλώ, λοιπόν, δύο πράγματα. Πρώτον, να τηρείται ο κανόνας ότι κάθε μία ώρα θα μιλάει ένας Υπουργός. Άρα, μέχρι το πρωί αν πάμε…

**ΠΡΟΕΔΡΕΥΩΝ (Αθανάσιος Μπούρας):** Όχι, αυτό δεν ειπώθηκε και δεν υπάρχει.

**ΝΙΚΟΛΑΟΣ ΦΙΛΗΣ:** Ειπώθηκε.

**ΠΡΟΕΔΡΕΥΩΝ (Αθανάσιος Μπούρας):** Δεν ειπώθηκε και δεν υπάρχει…

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ο κ. Κακλαμάνης το είπε.

**ΝΙΚΟΛΑΟΣ ΦΙΛΗΣ:** Από του Βήματος της Βουλής.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Ο Πρόεδρος της Βουλής στην αρχή έβαλε τη διαδικασία, ο ίδιος ο κ. Τασούλας. Βλέπω ότι υπάρχει εναλλαγή κάθε τέσσερις συνάδελφοι και ένας Υπουργός.

**ΝΙΚΟΛΑΟΣ ΦΙΛΗΣ:** Ένα λεπτό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Λοιπόν, αυτό είναι. Μην χάνουμε άλλον χρόνο.

**ΝΙΚΟΛΑΟΣ ΦΙΛΗΣ:** Ολοκληρώνω.

Δεν μπορεί να προχωρήσει αυτή η διαδικασία, εάν δεν υπάρξει μια συνεννόηση για το τι ώρα θα τελειώσουμε και ποιος είναι ο κατάλογος. Μέχρι τις 3.00΄ με αυτή τη Βουλή, δεν προχωράει η συνεδρίαση.

Έχετε επιλέξει να διαλυθεί η Ολομέλεια, να μην γίνει η διαδικασία της συζήτησης της πρότασης του ΣΥΡΙΖΑ για μομφή στην Κυβέρνηση; Διότι, δεν λείπουν οι Βουλευτές επειδή έχουν δική τους ευθύνη. Η ευθύνη είναι του Προεδρείου που δεν δίνει κατάλογο ομιλητών και φεύγει ο κόσμος. Αυτό γίνεται.

Άρα η πρόταση είναι πρώτον, κάθε μία ώρα Υπουργός, δεύτερον κατάλογος και τρίτον, να τελειώσουμε νωρίτερα. Δεν μπορούμε να πάμε μέχρι τις 3.00΄ σήμερα, όταν έχετε διαλύσει τη Βουλή. Βάλτε άλλη ώρα.

Ευχαριστώ.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Αθανάσιος Μπούρας):** Ορίστε.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Είναι αλήθεια ότι υπάρχει μια απίστευτη προχειρότητα, κύριε Πρόεδρε. Δεν μπορώ να καταλάβω για ποιον λόγο έχει συμβεί αυτό. Για ποιον λόγο υπήρξε όλη αυτή η καθυστέρηση; Πραγματικά, βλέπετε όντως ποια είναι η κατάσταση αυτή τη στιγμή. Ποιοι θα έρθουν τώρα, μέχρι τις 3.00΄ τα ξημερώματα; Είναι αυτό σοβαρή διαδικασία για μια τόσο σοβαρή υπόθεση, όπως είναι η συζήτηση πρότασης δυσπιστίας; Είναι αυτό σοβαρή κατάσταση; Έχει υπονομεύσει πραγματικά και κυριολεκτικά την όλη διαδικασία, την όλη ουσία, την όλη συζήτηση. Ποιος θα έρθει τώρα; Βλέπετε κάποιον άλλον; Αυτό, λοιπόν, είναι ένα πάρα πολύ σοβαρό ζήτημα.

Δεν ξέρω. Είναι πρωτοφανές. Μας προξενεί τεράστια εντύπωση…

**ΠΡΟΕΔΡΕΥΩΝ (Αθανάσιος Μπούρας):** Τώρα πρωτοακούτε ότι θα τελειώσει η συνεδρίαση απόψε στις 3.00΄, κυρία Γιαννακοπούλου; Τώρα το ακούτε;

**ΚΩΝΣΤΑΝΤΙΝΑ (ΝΑΝΤΙΑ ΓΙΑΝΝΑΚΟΠΟΥΛΟΥ:** Πού είναι ο κατάλογος, κύριε Πρόεδρε, τέσσερις ώρες;

**ΠΡΟΕΔΡΕΥΩΝ (Αθανάσιος Μπούρας):** Ο κατάλογος είναι έτοιμος, θα σας δοθεί.

Δεύτερον, ειδοποιήθηκα, για να ξέρετε…

**ΝΙΚΟΛΑΟΣ ΦΙΛΗΣ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μη νευριάζετε, κύριε Φίλη. Νευριάζουμε και εμείς.

**ΝΙΚΟΛΑΟΣ ΦΙΛΗΣ:** Τη δουλειά σας να κοιτάτε…

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Γιατί καθυστέρησε τέσσερις ώρες; Για ποιον λόγο; Απαντήστε μας. Είναι η δουλειά σας. Απαντήστε μας.

**ΠΡΟΕΔΡΕΥΩΝ (Αθανάσιος Μπούρας):** Έπρεπε να γίνει η σχετική συνεννόηση με τα κόμματα και με τους συναδέλφους.

**ΝΙΚΟΛΑΟΣ ΦΙΛΗΣ:** Καμμία δεν έγινε.

**ΠΡΟΕΔΡΕΥΩΝ (Αθανάσιος Μπούρας):** Πού σας εμποδίζει εσάς;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Τέσσερις ώρες, γιατί; Είναι πρωτοφανές!

**ΠΡΟΕΔΡΕΥΩΝ (Αθανάσιος Μπούρας):** Και έρχεται ο κατάλογος. Πού σας εμποδίζει εσάς; Υπάρχει κάποιος που δεν ειδοποιήθηκε;

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Πού μας εμποδίζει; Τέσσερις ώρες να μην ξέρουμε; Αυτά είναι αδιανόητα πράγματα!

**ΠΡΟΕΔΡΕΥΩΝ (Αθανάσιος Μπούρας):** Απλώς, με αυτές τις παρεμβάσεις καθυστερείτε έτη περαιτέρω. Τίποτα άλλο εγώ δεν βλέπω.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Εμποδίζετε τη διαδικασία. Τουλάχιστον πείτε ένα συγγνώμη.

**ΠΡΟΕΔΡΕΥΩΝ (Αθανάσιος Μπούρας):** Παράκληση θερμή, δόθηκαν απαντήσεις, ο κατάλογος θα σας διανεμηθεί, ήδη φωτοτυπείται και η ώρα που θα τελειώσουμε απόψε είναι 3.00΄ και θα φτάσουμε -διορθώνω λίγο, ήταν μέχρι το νούμερο 44- μέχρι το νούμερο 41 που είναι τελευταίος ομιλητής ο Βουλευτής του Κομμουνιστικού Κόμματος Ελλάδας κ. Ιωάννης Δελής. Το ότι θα τελειώναμε δε στις 3.00΄ το ανακοίνωσε ο ίδιος ο Πρόεδρος της Βουλής όταν έβαλε την αρχική διαδικασία.

Τον λόγο τώρα έχει ο Βουλευτής της Νέας Δημοκρατίας κ. Μπάμπης Παπαδημητρίου για επτά λεπτά. Το τονίζω. Θα τηρηθεί ο χρόνος απαρέγκλιτα, για να μην υπάρχουν και αυτά. Να τα λέμε όλα.

**ΚΩΝΣΤΑΝΤΙΝΑ (ΝΑΝΤΙΑ) ΓΙΑΝΝΑΚΟΠΟΥΛΟΥ:** Να το λέτε στους Υπουργούς πρώτα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Δεν ήσασταν μέσα στην Αίθουσα. Όταν κάλεσα τον Υπουργό κ. Τσιάρα, του είπα για την τήρηση του χρόνου και επικαλεστείτε, νομίζω, κάποιον συνάδελφό σας.

**ΝΙΚΟΛΑΟΣ ΦΙΛΗΣ:** Ο κατάλογος πού είναι, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Έχει διανεμηθεί ήδη.

**ΝΙΚΟΛΑΟΣ ΦΙΛΗΣ:** Δεν έχει διανεμηθεί.

**ΠΡΟΕΔΡΕΥΩΝ (Αθανάσιος Μπούρας):** Έχει πάει για φωτοτύπηση. Ο κατάλογος διανέμεται στις Κοινοβουλευτικές Ομάδες, για να ειδοποιήσουν τους Βουλευτές τους. Τώρα θα έρθει και εδώ, για να είναι σε πληθώρα.

Ορίστε, κύριε Παπαδημητρίου, έχετε τον λόγο.

**ΧΑΡΑΛΑΜΠΟΣ (ΜΠΑΜΠΗΣ) ΠΑΠΑΔΗΜΗΤΡΙΟΥ:** Ευχαριστώ πολύ, κύριε Πρόεδρε.

Φαντάζομαι ότι η πρόταση μομφής έγινε έτσι, χωρίς πρόγραμμα, για να έχουμε κάτι να συζητάμε αυτές τις μέρες, για να μην συζητήσουμε αυτό που κυριολεκτικά είναι το μεγάλο πρόβλημα στην πλευρά της Αντιπολιτεύσεως. Και ξέρετε, μια δημοκρατία για να λειτουργήσει καλά, μια χώρα για να λειτουργήσει καλά, θέλει μια μείζονα αντιπολίτευση να ασχολείται με τα θέματά της και όχι να κατασκευάζει.

Αν πράγματι θέλετε να ρίξετε την Κυβέρνηση, θα ήταν εδώ οι Βουλευτές σας. Θα ήταν εδώ όλοι να περιμένουν να μιλήσουν, να τη ρίξουν, να υπάρχει ενθουσιασμός. Το γεγονός ότι αδιαφορούν οι δικοί σας Βουλευτές είναι το πρώτο σημάδι ότι είστε αισχροί τακτικιστές και λαϊκιστές και γι’ αυτό θέλετε να κάνουμε αυτή τη συζήτηση, την οποία εμείς από την πλευρά μας θα την κάνουμε ευχαρίστως, γιατί είναι μια γενική πολιτική συζήτηση, κυρίες και κύριοι συνάδελφοι. Δεν είναι αυτό που θέλετε, γιατί δεν είναι και αυτό άλλωστε που, αν θέλετε, έχει τη μεγάλη σημασία αυτή τη στιγμή.

Κατασκευάσατε ιστορίες. Ξέρετε πολύ καλά ότι στον τομέα αυτό των μυστικών υπηρεσιών υπάρχουν πολύ λίγα που μπορεί να πει μια κυβέρνηση, αν θέλει να παραμείνει υπεύθυνη. Φτιάξατε ένα ολόκληρο φόβητρο και προσπαθείτε με αυτό να καλύψετε τι; Το 2014 τουλάχιστον είχατε ένα κάποιο πρόγραμμα, καταστροφικό, σας το λέγαμε -δεν θέλατε να το ακούσετε-, αλλά λέγατε κάτι στον κόσμο. Λέγατε «θα ανέβουμε, θα σταματήσουμε τα μνημόνια, θα σταματήσουμε τη λιτότητα, θα σταματήσουμε όλα αυτά». Ανεβήκατε και εξευτελιστήκατε πρώτα απ’ όλα εσείς, οδηγήσατε τη χώρα στην καταστροφή και αποδείξατε ότι αυτή τη στιγμή δεν μπορείτε να έχετε πρόγραμμα. Αυτό είναι το μεγάλο σας πρόβλημα.

Το πολιτικό πρόβλημα του κ. Τσίπρα είναι ότι δεν έχει τι να πει. Τι να πει; Αν πει αυτά που θα ήθελε να πει -ενδεχομένως που θα είχε μέσα στην καρδιά του-, ξέρει πολύ καλά ότι θα είναι η καταστροφή του. Ο κόσμος δεν τα θέλει αυτά που έχει στο μυαλό του ο κ. Τσίπρας, ό,τι έχει εν πάση περιπτώσει.

Ο κ. Τσίπρας είναι στρυμωγμένος και προσπαθεί να μεταφέρει σε εμάς ένα πρόβλημα, το οποίο είναι αυστηρά δικό του. Γιατί; Διότι νομίζω ότι αντιλαμβάνεται -τουλάχιστον αυτό ελπίζω, το αντιλαμβάνεται- ότι αν υπήρχαν οι προβλέψεις, αν τα πράγματα ήταν διαφορετικά, αν το πολιτικό σύστημα δεν τον προφύλασσε, θα ήταν οιονεί, όπως είναι στην πραγματικότητα, κατηγορούμενος πρώτα απ’ όλα στη δίκη στο Μάτι. Έχει στην πλάτη του και στην ψυχή του -θέλω να ελπίζω- τους νεκρούς. Θα ήταν εκεί και θα έπρεπε να το παρακολουθεί και να ξέρει τι γίνεται και να ακούει με προσοχή. Θα έπρεπε να πει «Αντί να στρέψω την προσοχή του κόσμου κάπου αλλού, να αφήσω τον κόσμο να καταλάβει τι έγινε, για να μην ξαναγίνει».

Θα έπρεπε να σκέφτεται ο κ. Τσίπρας ότι είναι οιονεί κατηγορούμενος. Διότι είναι σίγουρο ότι όχι απλώς οργάνωσε ο ίδιος, διότι ήταν κάτω από τη νεραντζιά -αν θυμάμαι καλά- μπροστά στο Μέγαρο Μαξίμου που βγήκε ο αρμόδιος Υπουργός του και είπε ότι πρόκειται για το μεγαλύτερο σκάνδαλο του κόσμου και στην πραγματικότητα δικάζουμε τώρα ένα στημένο πράγμα, μια στημένη ιστορία, στην οποία δέκα προσωπικότητες της χώρας, δέκα άνθρωποι που είχαν καίριες θέσεις και είχαν και πολύ σπουδαίες δουλειές να κάνουν και είχαν κάνει, δηλαδή δέκα μεγάλους πολιτικούς σας αντιπάλους, θέλατε να τους πάτε σιδεροδέσμιους. Μια δίκη της Μόσχας, από τα ελάχιστα πράγματα τα οποία φαίνεται ότι έχετε αφομοιώσει, προσπαθούσατε να στήσετε. Και γίνεστε τώρα ρεζίλι και θέλετε να το αποφύγετε και αυτό. Γι’ αυτό γίνεται αυτή η προσπάθεια τώρα με τη μομφή.

Θέλετε να αποφύγετε, γιατί προφανώς γνωρίζατε εσείς ποιος είναι ο Μάξιμος Σαράφης. Γνωρίζατε ότι όλα εκείνα περί τροχήλατων βαλιτσών, περί όλων αυτών των πραγμάτων, τα οποία έστελναν αλλού το βάρος, έστελναν αλλού την κοινή γνώμη, έστελναν αλλού την προσπάθεια να αποκαλυφθεί αυτό που άλλα κράτη ευνομούμενα έψαχναν πίσω από τις λανθασμένες πράξεις της «NOVARTIS» παντού. Γι’ αυτό και όλοι αυτοί οι άνθρωποι αθωώθηκαν.

Εσείς αυτή τη στιγμή βρίσκεστε στο δικαστήριο για αυτά που κάνατε. Στα μαλακά, είναι αλήθεια, πηγαίνετε.

Και άλλο ένα πράγμα, το οποίο και αυτό προσπαθείτε να αποκρύψετε, είναι άλλη μία δίκη, που είναι η δίκη που με αφορά και εμένα προσωπικά, γιατί το έζησα προσωπικά.

Δεν είναι μόνο ότι προσπαθήσατε να στήσετε το δικό σας κανάλι -πάει στο καλό, είναι γελοίος ο τρόπος με τον οποίο το κάνατε και είναι σημαντικά αυτά τα οποία αποκαλύπτονται- όμως ήταν ένας ενιαίος πόλεμος, προσπαθήσατε να κλείσετε το «MEGA», να κλείσετε «ΤΑ ΝΕΑ», να κλείσετε «ΤΟ ΒΗΜΑ», να μην μπορεί να λειτουργήσει ο «ΣΚΑΪ». Όλα αυτά προσπαθήσατε να τα κάνετε ταυτόχρονα κι έρχεστε τώρα και μας λέτε ότι εδώ υπάρχει ανελευθερία. Λέτε τι καλά που τα λένε κάποιοι άσχετοι που έβγαλαν ότι είναι ενημέρωση εκατόν οκτώ και διάφορα τέτοια. Μην πουλάτε παραμύθια στον κόσμο, διότι αυτό το παραμύθι το ξέρει και δεν πρόκειται να το αποστηθίσει και να το εμπιστευθεί ξανά.

Θέλω να πω δε γιατί το θυμήθηκα -βλέπετε τι γίνεται όταν αναξέονται πληγές- ότι εκείνες τις μέρες είχα παρακολουθήσει και είχα πληροφορηθεί τι συμβαίνει και είχα ακούσει ότι ο κ. Ράμμος -και ο κ. Ράμμος όποτε θέλει μπορεί να διευκρινίσει αυτό το θέμα- ότι είχε τη δική σας άποψη στο ζήτημα των αδειών όταν μια ανεξάρτητη αρχή, το Εθνικό Συμβούλιο Ραδιοτηλεόρασης, είπε ότι είναι λάθος ο νόμος Παππά και όταν το Συμβούλιο της Επικρατείας είπε ότι είναι αντισυνταγματικός ο νόμος.

Γι’ αυτό σας λέω, μην μας βάζετε να θυμόμαστε πράγματα γιατί τα πράγματα αυτά έρχονται και μας προξενούν αυτή τη συμφορά που βλέπουμε αυτή τη στιγμή μπροστά μας.

Θέλω να πω όμως ότι ο λόγος για τον οποίο τα κάνετε όλα αυτά τα πράγματα και δεν έχετε τι να πείτε στον κόσμο είναι γιατί ξέρετε πολύ καλά ότι αν ποτέ κερδίσετε ή κερδίζατε τις εκλογές, μπροστά σας έχετε ένα μνημόνιο, ακόμη κι αν προσπαθήσετε έστω και μερικά από αυτά που πέταξε στο καφενείο τις προάλλες ο κ. Τσίπρας στους ανθρώπους στους οποίους μιλούσε, συνταξιούχους τους οποίους δεν σέβεται γιατί τους λέει ψέματα. Εδώ η Λιζ Τρας έγινε Liz «trash» σε λιγότερο από δέκα μέρες στη Βρετανία και δεν άντεξαν να κάνουν λάθη. Κι έρχεστε και λέτε τώρα ότι θα κάνετε αυτό και θα κάνετε εκείνο, ενώ ξέρετε ότι αυτά θα μας ρίξουν έξω και ότι η χώρα θα βρεθεί σιδηροδέσμια σε νέες καταστάσεις όπως είναι τα μνημόνια;

Νομίζω, κυρίες και κύριοι συνάδελφοι, ότι ολίγη σοβαρότητα δεν βλάπτει. Σε τελευταία ανάλυση, σε δύο μήνες έχουμε εκλογές. Γιατί βιάζεστε να πάρετε τώρα το μήνυμα ότι στις εκλογές θα σας πάμε… -όχι με τον τρόπο που το λένε οι νέοι άνθρωποι- αλλά θα σας πάμε με τον δυναμισμό που θα δείτε μέσα σε αυτή την Αίθουσα και θα επικυρωθεί την Παρασκευή το βράδυ.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε και για τη συνέπεια στον χρόνο.

Τον λόγο έχει τώρα ο κ. Ιωάννης Αμανατίδης –αλλά δεν τον βλέπω στην Αίθουσα- από τον ΣΥΡΙΖΑ - Προοδευτική Συμμαχία. Δεν θα τον διαγράψουμε μην τυχόν και είναι εδώ γύρω.

Τον λόγο, λοιπόν, έχει τώρα ο κ. Ανδρέας Νικολακόπουλος από τη Νέα Δημοκρατία.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε λίγους μόνο μήνες πριν από τη συμπλήρωση της συνταγματικής θητείας της Κυβέρνησης, λίγους μήνες πριν από τις εκλογές και την ετυμηγορία των πολιτών και είναι εμφανές πλέον ότι η Αντιπολίτευση επενδύει στη σκανδαλολογία, στην τοξικότητα και στον διχασμό.

Θα συμφωνήσουμε όλοι ότι η ροή των εξελίξεων είναι πλέον πολύ πυκνή. Καθημερινά νέα θέματα έρχονται στο φως της δημοσιότητας και αναπτύσσεται πλέον ένας έντονος πολιτικός διάλογος, με τη μόνη διαφορά ότι όλοι θα προτιμούσαμε αυτός ο πολιτικός διάλογος και αυτές οι αναπόφευκτες συγκρίσεις από τη μια αυτής της Κυβέρνησης και από την άλλη της προηγούμενης κυβέρνησης ΣΥΡΙΖΑ - ΑΝΕΛ να αναπτύσσονταν σε ένα άλλο επίπεδο, να συγκρίνουμε όσα έπραξε αυτή η Κυβέρνηση, την υλοποίηση του προεκλογικού της προγράμματος, τις μεταρρυθμίσεις που έκανε, τις επιδόσεις στην οικονομική πολιτική, την αντιμετώπιση των εξωγενών κρίσεων, την αντιμετώπιση των εξωτερικών απειλών, την κοινωνική πολιτική της κ.α..

Οι πολίτες λίγους μήνες πριν από τις εκλογές θα ήθελαν νομίζω να μιλήσουμε και να αντιπαρατεθούμε για όλα αυτά. Και ως Βουλευτής θα ήθελα να εκθέσω όλα αυτά που έχει κάνει αυτή η Κυβέρνηση. Παρά το γεγονός ότι μεσολάβησαν απρόβλεπτες καταστάσεις, όπως η πανδημία και ο πόλεμος στην Ουκρανία, υλοποιήσαμε το σύνολο σχεδόν των προεκλογικών μας εξαγγελιών:

Μειώσαμε πάνω από πενήντα φόρους και ασφαλιστικές εισφορές. Προσελκύσαμε επενδύσεις. Πλέον καταγράφεται ρεκόρ επενδύσεων. Δημιουργήσαμε νέες θέσεις εργασίας. Η ανεργία έχει πέσει πάνω από έξι μονάδες. Οι ρυθμοί ανάπτυξης της χώρας μας κυμαίνονται σταθερά πάνω από τον ευρωπαϊκό μέσο όρο. Οι εξαγωγές μας αυξάνονται κατά πολύ και το δημόσιο χρέος, ως ποσοστό του ΑΕΠ, μειώνεται σταθερά, εμφανίζει τη μεγαλύτερη μείωση στην Ευρώπη, παρά τη μεγάλη στήριξη νοικοκυριών και επιχειρήσεων για την αντιμετώπιση της πανδημίας και της ενεργειακής κρίσης. Η ψηφιοποίηση του κράτους προχώρησε με πρωτοφανή ταχύτητα, ενώ το κοινωνικό κράτος ενισχύθηκε με την αύξηση του κατώτατου μισθού και την αύξηση των συντάξεων μετά από πολλά χρόνια και με ρυθμίσεις για τους συμπολίτες μας που έχουν ανάγκη, όπως με το εθνικό πρόγραμμα για τα άτομα με αναπηρία, με προγράμματα για τη στέγαση των νέων και πολλά άλλα.

Η εικόνα της χώρας στο εξωτερικό άλλαξε. Αποκτήσαμε αξιοπιστία. Κερδίσαμε τον σεβασμό συμμάχων και εταίρων. Χτίσαμε ισχυρές στρατηγικές συμμαχίες. Ενισχύσαμε τις Ένοπλες Δυνάμεις. Μεγαλώσαμε τα όρια της ελληνικής επικράτειας.

Αυτήν την εικόνα της Ελλάδας θέλουμε να συγκρίνουμε με την εικόνα μιας Ελλάδας με κλειστές τράπεζες, με capital controls, με τη χώρα ένα βήμα πριν από την έξοδο από το ευρώ και τον τότε Υπουργό Οικονομικών, κ. Βαρουφάκη, να δίνει διαλέξεις στα Ευρωπαϊκά Συμβούλια, με την υπερφορολόγηση των πολιτών, την ασφαλιστική μεταρρύθμιση του νόμου Κατρούγκαλου, τις στοιβαγμένες χιλιάδες εκκρεμείς συντάξεις, με την ενίσχυση της άμυνας στον αυτόματο πιλότο και με τη λογική να ρισκάρουμε και με μια εξωτερική πολιτική που εμφάνιζε ως μόνη επιτυχία τη Συμφωνία των Πρεσπών.

Κυρίες και κύριοι συνάδελφοι, αυτή την αντιπαράθεση με επιχειρήματα θα ήθελαν οι πολίτες να κάνουμε -οι μνήμες είναι νωπές- να συγκρίνουμε όσα κάναμε εμείς και όσα κάνατε εσείς, ο ΣΥΡΙΖΑ και οι συνοδοιπόροι του.

Τις τελευταίες μέρες, όμως, διάφορες περίεργες ειδήσεις έρχονται με ραγδαίους ρυθμούς, με δύο ειδικά δικαστήρια σε εξέλιξη, με δύο πρώην Υπουργούς κατηγορούμενους στο ειδικό δικαστήριο, μετά από παραπομπή δικαστικών συμβουλίων, με μάρτυρες να καταθέτουν στο ειδικό δικαστήριο για τσάντες με χρήματα που έφταναν στα γραφεία του ΣΥΡΙΖΑ, με μηνύματα Υπουργών του ΣΥΡΙΖΑ που μοίραζαν ποσοστά τηλεοπτικών αδειών μεταξύ ιδιωτών και δικηγόρων ειδικευόμενων σε σύσταση offshore εταιρειών με τους οποίους πρώην Υπουργούς σας έκαναν ταξίδια στη Βενεζουέλα, με χρήματα που έρχονταν από την Κύπρο και διάφορα άλλα.

«Ζόφος» είναι η λέξη που τα χαρακτηρίζει. Είναι ακριβώς η λέξη που χρησιμοποίησε ο Αρχηγός της Αξιωματικής Αντιπολίτευσης, αλλά δεν είναι μόνο αυτά.

Πριν από λίγες ημέρες, το Ευρωπαϊκό Κοινοβούλιο έβγαλε ένα ψήφισμα για την παραπομπή Πούτιν και Λουκασένκο στο Διεθνές Ειδικό Δικαστήριο. Υπέρ, ψήφισαν τετρακόσιοι εβδομήντα δύο Βουλευτές, κατά ψήφισαν δεκαεννέα Βουλευτές, ενώ τριάντα τρεις Βουλευτές απείχαν. Οι τέσσερις από αυτούς είναι Βουλευτές του ΣΥΡΙΖΑ οι οποίοι είναι κόντρα ακόμα και στη γραμμή του Ευρωπαϊκού Σοσιαλιστικού Κόμματος που ψήφισε υπέρ. Ο ΣΥΡΙΖΑ, λοιπόν, είναι κοντά ακόμα και σε αναθεωρητικούς και αυταρχικούς ηγέτες, απέναντι σε όλη την Ευρώπη.

Τις τελευταίες μέρες ήρθαν στο φως της δημοσιότητας μαρτυρίες που αποδεικνύουν ότι οι δήθεν καταγγελίες περί νεκρού κοριτσιού στον Έβρο ήταν κατασκευασμένες, προκειμένου να πλήξουν τη διεθνή εικόνα της χώρας. Αυτές οι ψευδείς καταγγελίες, που αποτελούσαν «μαύρη» προπαγάνδα, η οποία κατασκευάστηκε και υποκινήθηκε από την Τουρκία, υιοθετήθηκε από τον ΣΥΡΙΖΑ, αμαυρώνοντας την εικόνα της Ελλάδας στο εξωτερικό, προκειμένου να αποκτήσει μικροπολιτικά οφέλη στο εσωτερικό.

Να μην πούμε για εξέχοντα στελέχη του ΣΥΡΙΖΑ που μιλούν για απομάκρυνση του φράχτη στον Έβρο ή τον Αρχηγό της Αξιωματικής Αντιπολίτευσης ο οποίος απειλεί ότι θα ακυρώσει μεγάλες διεθνείς συμφωνίες της χώρας.

Την ίδια ώρα δήθεν αξιόπιστοι κουκουλοφόροι μάρτυρες, με καταθέσεις των οποίων κρεμάστηκαν στα «μανταλάκια» δύο πρώην Πρωθυπουργοί, ένας τραπεζίτης, επτά πρώην Υπουργοί, σε μια άνευ προηγουμένου σκευωρία, συλλαμβάνονται για σύσταση εγκληματικής οργάνωσης και απάτες. Κι εδώ η κατάλληλη λέξη είναι «ζόφος».

Μην ξεχνάμε ότι τις τελευταίες ημέρες η Επιτροπή Θεσμών και Διαφάνειας της Βουλής εξέταζε την καταγγελία του ΚΚΕ για επισυνδέσεις στο τηλεφωνικό του κέντρο, κατά την περίοδο της διακυβέρνησης ΣΥΡΙΖΑ, την περίοδο του 2016, καταγγελία η οποία ερευνάται ήδη και από τη δικαιοσύνη.

Αυτή τη συζήτηση ο ΣΥΡΙΖΑ προσπάθησε να αποφύγει, αποχωρώντας από τη συζήτηση στην επιτροπή, εκεί όπου ακούστηκε από εισαγγελικό λειτουργό ότι η υπόθεση αναγκαστικά θα οδηγηθεί σε παραγραφή, αφού μετά την εσπευσμένη και ύποπτη τροποποίηση του Ποινικού Κώδικα από τον ΣΥΡΙΖΑ τον Ιούνιο του 2019 -λίγες μόλις μέρες πριν από τη διάλυση της Βουλής- το αδίκημα της παραβίασης του απορρήτου των επικοινωνιών μετατράπηκε από κακούργημα σε πλημμέλημα, μαζί με διάφορα άλλα αδικήματα όπως η ενεργητική δωροδοκία.

Και μην ξεχνάμε την ομολογημένη παρακολούθηση του πρώην Υπουργού κ. Πιτσιόρλα. Κι εδώ η κατάλληλη λέξη είναι «ζόφος».

Κυρίες και κύριοι συνάδελφοι, ακούγαμε για μέρες τα στελέχη του ΣΥΡΙΖΑ και άλλα φιλικά προς αυτόν μέσα μαζικής ενημέρωσης, να μιλούν για δήθεν αποκαλύψεις, ευρήματα της ΑΔΑΕ, για επισυνδέσεις και διάφορα άλλα, αποκαλύψεις που δήθεν περιλαμβάνονταν σε πόρισμα της ΑΔΑΕ, του οποίου όμως τα στοιχεία γνώριζαν από πριν -απ’ ό,τι φαίνεται- λίγοι και εκλεκτοί του ΣΥΡΙΖΑ, γεγονός που αποδεικνύει την προνομιακή σχέση που υπάρχει μεταξύ ΣΥΡΙΖΑ και ανεξάρτητης αρχής. Και με αυτό το πόρισμα ήρθε ο Αρχηγός της Αξιωματικής Αντιπολίτευσης εδώ στη Βουλή να καταθέσει πρόταση δυσπιστίας.

Κυρίες και κύριοι συνάδελφοι, η ελληνική έννομη τάξη έχει ισχυρά θεμέλια, έχει ισχυρούς δεσμούς. Η ελληνική δικαιοσύνη διερευνά ήδη την υπόθεση και θα ρίξει άπλετο φως. Το ελληνικό Κοινοβούλιο επίσης θα πράξει ό,τι επιτάσσει το Σύνταγμα και ο Κανονισμός της Βουλής. Θα συζητήσει και θα διερευνήσει τα πάντα. Η πολιτική συζήτηση, όμως, δεν θα περιοριστεί μόνο στο θέμα που θέλει ο ΣΥΡΙΖΑ και ο Αρχηγός του, αλλά και σ’ αυτά τα θέματα τα οποία θέλουν οι Έλληνες πολίτες. Το ελληνικό Κοινοβούλιο θα αποφασίσει την Παρασκευή επί της πρότασης δυσπιστίας και οι Έλληνες πολίτες θα αποφασίσουν κυριαρχικά σε πολύ σύντομο χρονικό διάστημα. Είναι σίγουρο, λοιπόν, ότι δεν θα αποφύγετε τις συγκρίσεις. Όλοι θα κριθούμε και θα συγκριθούμε σε όλα.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για τη συνέπεια στον χρόνο.

Καλώ στο Βήμα στη θέση του κ. Αμανατίδη τον Βουλευτή του ΣΥΡΙΖΑ - Προοδευτική Συμμαχία κ. Καλαματιανό.

Έχω ήδη ανακοινώσει νωρίτερα ότι μετά τον κ. Καλαματιανό θα μιλήσει ο κ. Καστανίδης. Στη συνέχεια θα λάβει τον λόγο ο Υφυπουργός κ. Οικονόμου και μετά θα πούμε τη νέα τετράδα και μετά τον άλλο Υπουργό.

Ορίστε, κύριε Καλαματιανέ, έχετε τον λόγο για επτά λεπτά.

**ΔΙΟΝΥΣΙΟΣ - ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Κυρίες και κύριοι συνάδελφοι, οι στιγμές είναι κρίσιμες για τον λαό μας και τη δημοκρατία μας. Με το πόρισμα της Αρχής Διασφάλισης Απορρήτου των Επικοινωνιών αποδείχθηκε πλέον και δεν μπορεί να αμφισβητηθεί ότι η ΕΥΠ και το «Predator» παρακολουθούσε τον Υπουργό Ενέργειας κ. Χατζηδάκη και την ηγεσία των Ενόπλων Δυνάμεων. Αποδείχθηκε ότι η ΕΥΠ, δηλαδή το πρωθυπουργικό γραφείο, δηλαδή ο ίδιος ο Πρωθυπουργός, παρακολουθούσε μεταξύ άλλων αυτούς που είναι επιφορτισμένοι με την άμυνα της χώρας και έχουν καθήκον να προστατεύουν την εδαφική ακεραιότητα της χώρας. Και λέω «ο ίδιος ο Πρωθυπουργός», γιατί ο ίδιος επέλεξε να έχει αυτήν την ευθύνη. Ένα από τα πρώτα νομοθετήματα που είχε αυτή η Κυβέρνηση ήταν να υπαχθεί η αρμοδιότητα της ΕΥΠ στο γραφείο του, άρα στον ίδιο.

Το Σύνταγμα ορίζει ότι το απόρρητο των επικοινωνιών είναι απαράβατο. Υπάρχουν δύο εξαιρέσεις σε αυτό: πρώτον, η διερεύνηση της τέλεσης σοβαρών ποινικών αδικημάτων και, δεύτερον, για λόγους προστασίας της εθνικής ασφάλειας.

Τώρα, λοιπόν, που υπάρχουν οι αποδείξεις οφείλει να απαντήσει ο Πρωθυπουργός αν υπήρχαν τέτοιοι λόγοι για να τους παρακολουθεί. Οφείλει να απαντήσει, εφόσον υπήρχαν στοιχεία ενοχής για να παρατείνεται η αρχική εντολή παρακολούθησης, γιατί ο Υπουργός και η ηγεσία των Ενόπλων Δυνάμεων παρέμεναν και παραμένουν στη θέση τους. Οφείλει να απαντήσει, εφόσον υπήρχε ένα ρυπαρό και εγκληματικό δίκτυο που προφανώς ήθελε να ελέγχει τις σκέψεις, τις πράξεις, τη ζωή των παρακολουθουμένων, τι δουλειά έκανε.

Υπήρχε, λοιπόν, ένα δίκτυο που είχε ως στόχο να βάλει στο χέρι τους παρακολουθούμενους προφανώς για να τους εκβιάσει; Τελικά αποδείχθηκε ότι το «DOCUMENTO» και ο Βαξεβάνης -γιατί ακούγαμε συνεχώς να λέτε για το «DOCUMENTO» και τον Βαξεβάνη- δεν έλεγαν ψέματα. Τελικά αποδείχθηκε ότι εσείς λέγατε ψέματα, όταν μιλάγαμε για μυθεύματα, για μύθους του Αισώπου. Ο ίδιος ο Πρωθυπουργός έλεγε εδώ, μέσα στη Βουλή, από αυτό το έδρανο, «Αν είναι δυνατόν να παρακολουθώ τον Υπουργό κ. Χατζηδάκη!. Αν είναι δυνατόν να παρακολουθώ τον Αρχηγό των Ενόπλων Δυνάμεων!». «Ντροπή!», έλεγε.

Τώρα τι έχει να πει; Τι έχετε να πείτε; Θα αναλάβετε τις ευθύνες σας ή θα συνεχίσετε στον ίδιο κατήφορο; Θα συνεχίσετε τον δρόμο της εκτροπής, της αυθαιρεσίας, της ασυδοσίας, του αυταρχισμού, της δημοκρατικής υπονόμευσης;

Ντροπή, κυρίες και κύριοι, είναι η προσβολή που έγινε στο Σύνταγμα, στο κράτος δικαίου, στη δημοκρατία μας. Ντροπή είναι να προσβάλλετε τον επικεφαλής της ανεξάρτητης αρχής, τον έγκριτο δικαστή κ. Ράμμο που υπηρετεί το Σύνταγμα και τους νόμους και που επιτελεί το ύψιστο καθήκον του.

Νομίζατε ότι δεν θα βγει τίποτα στο φως. Νομίζατε ότι είστε στο απυρόβλητο. Νομίζατε ότι δεν θα γίνει κανένας έλεγχος και δεν θα σας αγγίξει κανείς. Κάνατε λάθος και αποδείχθηκε. Η αλήθεια ήρθε στο φως και θα υπάρξουν και άλλες αποκαλύψεις.

Ο ίδιος ο Πρωθυπουργός, όταν έγιναν οι πρώτες αποκαλύψεις, προσπάθησε να μεταθέσει τις ευθύνες στον εκλεκτό του, τον κ. Κοντολέοντα. Θυμίζω ότι αλλάξατε τον νόμο για να μπορέσετε να βάλετε τον εκλεκτό του ως επικεφαλής της ΕΥΠ. Και, βεβαίως, μετέθεσε τις ευθύνες και στον ανιψιό του τον αγαπημένο, τον Γενικό Γραμματέα του. Όμως δεν μπορεί να αμφισβητηθεί πλέον ότι το κέντρο των παρακολουθήσεων ήταν μέσα στο γραφείο του. Δεν μπορεί να ισχυρίζεται κανείς ότι δεν άκουγε ο Πρωθυπουργός, δεν ήξερε, δεν ρώταγε. Δεν μπορεί να ισχυρίζεται κανείς ότι είναι τόσο ανίκανος που δεν ήξερε τι γίνεται μέσα στο ίδιο το γραφείο του. Τώρα που αποδείχθηκαν οι υποκλοπές, δεν μπορεί να τα βάλει ο κύριος Πρωθυπουργός στα πόδια. Δεν μπορεί να κρυφτεί από τη Βουλή για να μην απαντήσει. Τώρα οφείλει να αναλάβει τις συντριπτικές ευθύνες του και να απολογηθεί για την προσβολή στους νόμους, στο Σύνταγμα, στο κράτος δικαίου, στον ίδιο τον ελληνικό λαό.

Εδώ μέσα σας ακούμε να προσπαθείτε να κάνετε ανυπόστατους συμψηφισμούς και απρόσφορους αντιπερισπασμούς. Προσπαθείτε εναγωνίως όλοι σας, οι Υπουργοί, οι ομιλητές της Πλειοψηφίας, να αλλάξετε την ατζέντα. Εδώ, το θέμα μας, η πρόταση δυσπιστίας είναι συγκεκριμένη. Είναι για το θέμα των υποκλοπών, για το σκάνδαλο των υποκλοπών, για το διπλό σκάνδαλο των παράνομων παρακολουθήσεων, αλλά ταυτόχρονα και της προσπάθειας συγκάλυψης. Αυτό είναι το θέμα μας. Τι απαντάτε; Τίποτα. Άλλη μία απόδειξη ενοχής.

Μας λέτε για τους ισχυρισμούς ενός κατηγορουμένου, του κ. Καλογρίτσα. Είναι κατηγορούμενος ο κ. Καλογρίτσας. Οι ισχυρισμοί του έχουν μειωμένη αποδεικτική αξία. Το γνωρίζετε πολύ καλά όσοι είστε νομικοί εδώ. Συνεχίζετε, όμως, να το προβάλλετε για να αλλάξετε την ατζέντα. Μας λέτε για το σκάνδαλο «NOVARTIS». Τι έχει συμβεί εκεί; Μόνο εδώ εσείς προσπαθείτε να μας πείσετε ότι είναι σκευωρία. Σε όλο τον κόσμο είναι σκάνδαλο. Η ίδια η εταιρεία ομολόγησε την ενοχή της και πλήρωσε το αμερικανικό δημόσιο των Ηνωμένων Πολιτειών για τη διαφθορά που τελούσε εδώ στην Ελλάδα με εκατοντάδες εκατομμύρια δολάρια. Ομολόγησε την ενοχή της κι εσείς μας λέτε ακόμα για σκευωρία. Αν είναι δυνατόν! Δεν πείθετε κανέναν.

Προσπαθείτε, επιπλέον, να μας πείσετε ότι δεν ενδιαφέρονται οι πολίτες για το σκάνδαλο των υποκλοπών.

Κυρίες και κύριοι συνάδελφοι, ο ελληνικός λαός γνωρίζει και έχει μεγάλη ευαισθησία στα θέματα της δημοκρατίας. Έχει κάνει αγώνες, έχει κάνει θυσίες, έχει χυθεί αίμα για τη δημοκρατία στον τόπο μας και γνωρίζει πολύ καλά ότι χωρίς δημοκρατία δεν υπάρχει ούτε κοινωνική δικαιοσύνη, ούτε οικονομική δικαιοσύνη, ούτε ανάπτυξη. Η δημοκρατία στον τόπο μας, λοιπόν, έχει κατακτηθεί με αγώνες και αίμα και κανείς δεν μπορεί να την προσβάλλει.

Κυρίες και κύριοι συνάδελφοι της Πλειοψηφίας, ήρθε η ώρα να αποδείξετε ότι σέβεστε το Σύνταγμα, το κράτος δικαίου, τους νόμους και τη δημοκρατία. Έχετε χρέος να αποδείξετε ότι είστε με τη δημοκρατία και όχι με το παρακράτος και την εκτροπή. Υπερψηφίστε την πρόταση δυσπιστίας, για να τελειώσει η εκτροπή, να αποκατασταθούν οι πληγές και τα χτυπήματα που δέχτηκαν οι θεσμοί.

Αλήθεια, μπορείτε να ανεχθείτε, μπορείτε να υποστηρίξετε με την ψήφο σας και να γίνετε μέρος αυτής της εκτροπής; Αυτός ο Πρωθυπουργός δεν πρέπει να μείνει στη θέση του. Αν θέλουμε να είμαστε ένα κράτος δικαίου, ένα ευρωπαϊκό κράτος δικαίου, δεν μπορεί να μένει ούτε λεπτό στη θέση του.

Εμείς δίνουμε ξεκάθαρη απάντηση. Να μπει τέλος σε αυτόν τον κατήφορο. Έχουμε ιστορική ευθύνη. Έχετε ιστορική ευθύνη. Είναι η ώρα να πείτε το μεγάλο «ναι» ή το μεγάλο «όχι» για την τιμή και την υπόληψή σας, για τη δημοκρατία και τον λαό, γιατί ήρθε η ώρα να μιλήσει ο λαός. Ο λαός πρέπει να πάρει στα χέρια του την πορεία και το μέλλον του τόπου, τη δημοκρατία και το κράτος δικαίου.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ για τη συνέπεια στον χρόνο.

Τον λόγο τώρα έχει ο Βουλευτής του ΠΑΣΟΚ - Κινήματος Αλλαγής κ. Χάρης Καστανίδης για επτά λεπτά.

Αμέσως μετά τον λόγο θα πάρει, όπως είπα, ο Υφυπουργός κ. Οικονόμου και στη συνέχεια οι συνάδελφοι Σάββας Χιονίδης από τη Νέα Δημοκρατία, Θεόδωρος Δρίτσας από τον ΣΥΡΙΖΑ - Προοδευτική Συμμαχία, Περικλής Μαντάς από τη Νέα Δημοκρατία και Χρήστος Κατσώτης από το Κομμουνιστικό Κόμμα Ελλάδας.

Αμέσως μετά θα μιλήσει ο Αναπληρωτής Υπουργός Οικονομικών κ. Σκυλακάκης.

Ορίστε, κύριε Καστανίδη, έχετε τον λόγο για επτά λεπτά.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θα θυμίζω πάντοτε τη θαυμάσια διατύπωση του Αλέν Μπαντιού ότι η πολιτική θα είναι πάντοτε η συνάντηση της επιστήμης των ιδεών με την έκπληξη των περιστάσεων. Και ομολογώ ότι αισθάνθηκα βαθύτατη έκπληξη, όταν άκουσα να απαντά στην πρόταση δυσπιστίας του Αρχηγού της Αξιωματικής Αντιπολίτευσης εκ μέρους της Κυβερνήσεως ο κ. Γεραπετρίτης, ο οποίος δήλωσε, μεταξύ άλλων, «ένοχος ένοχον ου ποιεί». Υπενθυμίζω ότι το «ένοχος ένοχον ου ποιεί» ισχύει μόνο στην αυτή υπόθεση, όχι στους συμψηφισμούς διαφορετικών υποθέσεων.

Δεύτερον, είπε με δυο κουβέντες ο εγκρατής κ. Γεραπετρίτης, «Δεν μπορείτε να μας καταστήσετε ενόχους, γιατί είσαστε κι εσείς ένοχοι». Δηλαδή η συζήτηση είναι μεταξύ ενόχων κατά τον κ. Γεραπετρίτη, ομολογία δηλαδή ενοχής. Θαυμάσια.

Οι ένοχοι, πρέπει να ξέρετε, συνήθως υποπίπτουν σε διαρκείς αντιφάσεις και από αυτόν τον κανόνα δεν εξαιρείται η Κυβέρνηση, ευθύς ως θα αποδείξω αμέσως. Μετά τη δημόσια ομολογία του λάθους εκ μέρους του Πρωθυπουργού για την παρακολούθηση Ανδρουλάκη, η Κυβέρνηση εδήλωσε ότι με κάθε τρόπο θα διευκολύνει την αλήθεια στην υπόθεση των υποκλοπών.

Να θυμίσω λοιπόν σε όσα ισχυρίζονται τα κυβερνητικά στελέχη ότι τίποτε δεν έγινε με πρωτοβουλία της Κυβέρνησης. Η Επιτροπή Θεσμών και Διαφάνειας, όποτε συνεκλήθη, συνεκλήθη με πρωτοβουλία των δύο πέμπτων της Αντιπολίτευσης, ποτέ με πρωτοβουλία των κυβερνητικών βουλευτών και όσοι προσήλθαν, προσήλθαν επειδή το εζήτησε η Αντιπολίτευση και με αντίθετη γνώμη της Πλειοψηφίας.

Όχι μόνο αυτό: Και η εξεταστική ήταν προϊόν πάλι πρότασης των δύο πέμπτων της Αντιπολίτευσης. Η Κυβέρνηση, όσο ίσχυε -προσέξτε τις αντιφάσεις- η απαγόρευση από τον νόμο της Νέας Δημοκρατίας, ότι δεν μπορεί ο θιγείς από παρακολούθηση να ενημερωθεί, προέτρεπε τον κ. Ανδρουλάκη να ενημερωθεί κάπως «στο αυτί» από κάποιους παράγοντες, παρά το γεγονός ότι ο Υπουργός Επικρατείας με συνέντευξη στον ΣΚΑΪ είπε «Δεν γνωρίζουμε τίποτα» και τον προέτρεπε να ενημερωθεί από όποιον θεωρούσε η Κυβέρνηση ότι είναι αρμόδιος.

Όταν ο πρόεδρος της ανεξάρτητης αρχής ζήτησε να ενημερώσει την Επιτροπή Θεσμών και Διαφάνειας με πρόταση, που απευθυνόταν και στον Πρόεδρο της Βουλής, εκτός από τον πρόεδρο της Επιτροπής Θεσμών και Διαφάνειας, η απάντηση δυστυχώς του Προέδρου της Βουλής ήταν ότι ουδείς προσέρχεται αυτόκλητος για να ενημερώσει τη Βουλή. Και την επόμενη μέρα ο Κυβερνητικός Εκπρόσωπος εξέφραζε το παράπονο «γιατί δεν ενημέρωσε ο πρόεδρος της ΑΔΑΕ τον Πρωθυπουργό».

Ερωτώ: Στην περίπτωση του Πρωθυπουργού, θα προσήρχετο, κατά τη δήλωση του Προέδρου της Βουλής, αυτόκλητος για να ενημερώσει τον Πρωθυπουργό; Ενημέρωσε με επιστολή όλους τους Αρχηγούς των κομμάτων. Αν κανείς θεωρείται αυτόκλητος, όταν το ελέγχον όργανο είναι η Επιτροπή Θεσμών και Διαφάνειας της Ανεξάρτητης Αρχής, τότε δεν μπορεί να προσέρχεται αυτόκλητος και σε οποιαδήποτε άλλη περίπτωση. Ειδάλλως, ισχύει ο δικός μου κανόνας, ο δικός μας κανόνας, ότι υποχρεούται να λογοδοτεί στην Επιτροπή Θεσμών και Διαφάνειας και υποχρεούται να ενημερώνει, επίσης, χωρίς προηγούμενη πρόσκληση, τους Αρχηγούς των κομμάτων, τον Πρόεδρο της Βουλής και τον Υπουργό Δικαιοσύνης, όπως ορίζει το άρθρο 8 του προσφάτως ψηφισθέντος νόμου 5002.

Κυρίες και κύριοι συνάδελφοι, δέχθηκε η Αρχή Διασφάλισης του Απορρήτου των Επικοινωνιών σκληρές επιθέσεις αυτές τις μέρες από την πλευρά της κυβερνητικής πλειοψηφίας. Θα ήθελα να αποκαταστήσω μερικά πράγματα. Πρέπει να σας πω ότι κατανοώ την αμάθεια, απεχθάνομαι την ημιμάθεια.

Ο πρόεδρος της ΑΔΑΕ, στο σύνολό της η ΑΔΑΕ, από τον ιδρυτικό νόμο 3115/2003 μπορεί αυτεπαγγέλτως ή κατόπιν καταγγελίας –όχι θιγέντος, αλλά κατόπιν γενικά καταγγελίας, όπως λέει ο ν.3115 στο άρθρο 6- να επεμβαίνει σε οποιονδήποτε δημόσιο ή ιδιωτικό πάροχο τηλεπικοινωνιών και να ελέγχει αρχεία, εξοπλισμούς, εγκαταστάσεις. Όταν δε πρόκειται για θέματα εθνικής ασφαλείας, παρίσταται ο ίδιος ο πρόεδρος της ΑΔΑΕ.

Συνεπώς, ουδείς μπορεί να θέσει το ερώτημα γιατί η ΑΔΑΕ έκανε επέμβαση στους παρόχους, ξεσκονίζοντας αρχεία, εγκαταστάσεις, εξοπλισμούς για να βρει την αλήθεια. Είναι η υποχρέωσή της από το Σύνταγμα και τον νόμο.

Το επόμενο: Η ΑΔΑΕ, λένε, δεν εγνώριζε στην ολομέλειά της την επιστολή που έστειλε ο πρόεδρός της προς τον Πρόεδρο της Βουλής ή και, μετά, στους Αρχηγούς των κομμάτων. Είναι σαφές τι ορίζει ο ν.3115. Είναι το άρθρο 7 του ν.3115, του ιδρυτικού νόμου της ΑΔΑΕ. «Η ΑΔΑΕ λειτουργεί συλλογικώς, αλλά όταν πρόκειται για την παρακολούθηση των αποφάσεων της ΑΔΑΕ, των πορισμάτων της ΑΔΑΕ αρμόδιος να κινηθεί είναι ο πρόεδρος».

Στην προκειμένη περίπτωση υπήρξε σύγκληση της ολομέλειας της ΑΔΑΕ και με ισχνή πλειοψηφία αποφασίστηκε να γίνει ο έλεγχος στους παρόχους και μετά τον έλεγχο συνετάχθη πόρισμα, το οποίο και πάλι συζητήθηκε στην ΑΔΑΕ. Άρα ο πρόεδρος της ΑΔΑΕ, ως μόνο αρμόδιο πρόσωπο, έπρεπε να ενημερώσει κατά το άρθρο 8 του ν.5002.

Για να κλείνω σιγά-σιγά, ετέθη θέμα -και παρακάλεσα μάλιστα και τους εισαγγελείς στην Επιτροπή Θεσμών και Διαφάνειας να είναι λίγο προσεκτικοί στις αξιολογήσεις τους- ότι το αδίκημα της παραβίασης του απορρήτου των επικοινωνιών μετετράπη σε πλημμέλημα.

Λοιπόν, κύριε Κυβερνητικέ Εκπρόσωπε, ενημερώστε τους εκπροσώπους σας ότι το άρθρο 292Α του Ποινικού Κώδικα προβλέπει ότι, όταν η παραβίαση του απορρήτου των επικοινωνιών θέτει εν κινδύνω θεμελιώδεις αρχές του πολιτεύματος κατά το άρθρο 134 του Ποινικού Κώδικα, πρόκειται περί κακουργήματος και η προβλεπόμενη ποινή είναι κάθειρξη!

(Χειροκροτήματα από την πτέρυγα του ΣΥΡΙΖΑ)

Μην επαναλαμβάνετε πράγματα τα οποία κινούνται στον χώρο της ημιμάθειας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Καστανίδη, σας παρακαλώ θερμά.

**ΧΑΡΑΛΑΜΠΟΣ ΚΑΣΤΑΝΙΔΗΣ:** Έχετε δίκιο, κύριε Πρόεδρε, τελειώνω. Η κρίση του χρόνου.

Τώρα, κυρίες και κύριοι συνάδελφοι, θέτω ένα ερώτημα απλό: Υπάρχει κανείς που να αμφισβητεί το έγγραφο της ΑΔΑΕ, ότι υπήρξαν πρόσθετες παρακολουθήσεις πέραν αυτών που γνωρίζαμε; Κανένας δεν το αμφισβητεί αυτό.

Θα ήταν μεγαλειώδης πράξη αν ο Πρωθυπουργός έλεγε «Έκανα λάθος. Μου ξέφυγαν πράγματα και ζητώ συγγνώμη από τον ελληνικό λαό. Δεν θα επαναληφθεί, και εγώ ο ίδιος, μαζί με όλη την Αντιπολίτευση, όλα τα κόμματα, θα κάνω ό,τι μπορώ για να διορθώσω τα πράγματα». Θα ήταν μεγαλειώδης ηθική και πολιτική πράξη.

Γι’ αυτό ακριβώς και δικαιούμαι να σημειώσω: Πάνω από την Αίθουσα πλανάται μια λέξη, «τσίπα», και πλανάται, γιατί λείπει από την Αίθουσα, από τον δημόσιο διάλογο και από την ευθύνη της Κυβέρνησης.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Τον λόγο έχει ο Υφυπουργός κ. Γιάννης Οικονόμου για δέκα λεπτά.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Κυρίες και κύριοι συνάδελφοι, η πρόταση δυσπιστίας είναι μια κορυφαία κοινοβουλευτική διαδικασία, ανεξαρτήτως από τις προθέσεις και τα κίνητρα και ως τέτοια πρέπει να την αντιμετωπίζουμε, με αντιπαράθεση, ενίοτε και σκληρή, αλλά πάντως σίγουρα με επιχειρήματα και με τοποθετήσεις που θα δώσουν στους πολίτες να καταλάβουν πού στεκόμαστε απέναντι στην πρόταση δυσπιστίας και σε όσα αυτή εξετάζει στην πορεία της χώρας, την ποιότητα της διακυβέρνησης, την κατάσταση της κοινωνίας, το κράτος δικαίου και φυσικά τις προτάσεις, τις αντιλήψεις για την επόμενη μέρα της πατρίδας και των πολιτών.

Το πρώτο συμπέρασμα που αβίαστα προκύπτει και από την ομιλία του κ. Τσίπρα σήμερα, αλλά και από αυτή καθαυτή την πρόταση μομφής, είναι ότι δεν υπάρχει τίποτα πιο μάταιο, πιο ψεύτικο και πιο ματαιόδοξο από το έργο που σκηνοθετεί και ανεβάζει επί μήνες ο κ. Τσίπρας σχετικά με τα παράνομα λογισμικά και τις επισυνδέσεις.

Η ματαιότητα, η υποκρισία και το ψέμα αφορούν κάτι πάρα πολύ συγκεκριμένο, γιατί γίνονται πολλές αυθαίρετες παρατηρήσεις, συνειρμοί και επιλεκτικές υπομνήσεις των όσων από την πρώτη στιγμή για το θέμα των επισυνδέσεων έχουμε πει. Η υποκρισία και το ψέμα αφορά, λοιπόν, κάτι πάρα πολύ συγκεκριμένο, την εμμονή, χωρίς τεκμήρια, χωρίς στοιχεία, με την κατασκευή αυθαίρετων συμπερασμάτων από τον κ. Τσίπρα, τον ΣΥΡΙΖΑ, την Αξιωματική Αντιπολίτευση, να αποδώσουν στον Πρωθυπουργό αήθεις χαρακτηρισμούς όπως «εγκέφαλος εγκληματικού κυκλώματος», «αρχηγός συμμορίας», «αυτός που παρακολουθούσε τους πάντες και τα πάντα για να τους ελέγχει και να τους εκβιάζει, συνεργάτες του, φίλους του, γυναίκες φίλων του, υπηρεσιακούς παράγοντες που μαζί τους διαχειρίστηκε κρίσιμα ζητήματα για τη χώρα». Αυτή είναι η εμμονή σας. Αυτή καυτηριάζουμε και αναδεικνύουμε από την πρώτη στιγμή. Την εμμονή σας να αποδίδετε χωρίς στοιχεία και τεκμήρια αήθεις χαρακτηρισμούς στον Πρωθυπουργό.

Με όχημα αυτούς τους ατεκμηρίωτους ισχυρισμούς, δεν κινείστε μόνο σε αυτή την υπόθεση, κυρίες και κύριοι. Με όχημα αυτούς τους ατεκμηρίωτους ισχυρισμούς, ο ΣΥΡΙΖΑ και προσωπικά ο κ. Τσίπρας προσπαθούν σώνει και καλά να πείσουν τις Ελληνίδες και τους Έλληνες ότι ζουν στην Ελλάδα, αλλά ζουν σε μια ανελεύθερη, τριτοκοσμική χώρα, περίπου δικτατορία. Σώνει και καλά.

Αυτή η επιλογή από μόνη της είναι η απόλυτη απόδειξη της αλαζονείας και της αμετροέπειας που έχετε. Γιατί, κυρίες και κύριοι συνάδελφοι, δεν υπάρχει πιο αμετροεπής πράξη από το να υποτιμάτε τη λογική των πολιτών, τη νοημοσύνη τους. Αλήθεια, η Ελλάδα είναι τριτοκοσμική, ανελεύθερη και περίπου δικτατορική χώρα; Αλήθεια; Πού; Σε ποια γειτονιά; Σε ποιο χωριό; Σε ποια πόλη της πατρίδας μας; Πού; Σε ποια δημόσια υπηρεσία; Σε ποια δομή της συντεταγμένης πολιτείας; Πού; Είναι τριτοκοσμικό που τριακόσιες χιλιάδες άνθρωποι έχουν βρει δουλειά τα τελευταία χρόνια, μισθό και απασχόληση; Είναι δικτατορικά τα ελληνικά πανεπιστήμια; Αλήθεια, τα πανεπιστήμια μας είναι «μπαίνει η Αστυνομία και δέρνει»; Αυτό είναι; Είναι πανεπιστήμια δικτατορικής χώρας τα εκπαιδευτικά ιδρύματα που συνεργάζονται μαζί τους τα μεγαλύτερα ακαδημαϊκά ιδρύματα του κόσμου; Είναι πανεπιστήμια δικτατορικής χώρας; Πόσο τριτοκοσμικό είναι γι’ αυτούς περίμεναν χρόνια να πάρουν τις συντάξεις τους να τις παίρνουν τώρα σε δύο μήνες;

Ή μήπως στην Ελλάδα -για να έρθω και σε ένα άλλο αγαπημένο σας θέμα- υπάρχει αλήθεια ζήτημα ελευθερίας του Τύπου; Γιατί αν υπάρχει, σίγουρα δεν αφορά τον κ. Τσίπρα, που όποτε το ζητά -και καλώς- βγαίνει στα κεντρικά δελτία ειδήσεων των καναλιών, των ίδιων καναλιών πριν πάει και αφού φύγει καταγγέλλει για τις προνομιακές τους σχέσεις με την Κυβέρνηση. Σίγουρα δεν αφορά εσάς, που ορθώς κάθε μέρα είστε με άλλους συναδέλφους σας στα τηλεοπτικά κανάλια. Σίγουρα δεν αφορά τα μισά τουλάχιστον από τα πρωτοσέλιδα των εφημερίδων που εκδίδονται, που ασκούν σκληρή κριτική στην Κυβέρνηση. Σίγουρα δεν αφορά, δυστυχώς, ούτε καν τον αρχιδολοφόνο της «17 Νοέμβρη», τον Κουφοντίνα, που κι αυτός όποτε θέλει αρθρογραφεί στον ελληνικό Τύπο που υπάρχει ζήτημα ελευθερίας του Τύπου.

Τα όσα σας είπα, κυρίες και κύριοι συνάδελφοι, δεν είναι τίποτα λιγότερο από την εμπειρία και τα βιώματα που οι Έλληνες πολίτες βλέπουν και ξέρουν. Είναι η πραγματικότητα της κοινωνίας που διαλύει αυτή τη συκοφαντία, την αμετροέπεια και την προπαγάνδα σας.

Έρχομαι τώρα στο ζήτημα των επισυνδέσεων. Όχι για να απαντήσουμε στον ΣΥΡΙΖΑ. Εσείς, έτσι κι αλλιώς, είστε στον κόσμο σας. Κατασκευάζετε συμπεράσματα, απαγγέλετε κατηγορίες και ανακαλύπτετε ενόχους. Μόνοι σας τα λέτε, μόνοι σας τα ακούτε. Έρχομαι στο ζήτημα των επισυνδέσεων γιατί οφείλουμε και σε αυτή τη συζήτηση και από αυτό το Βήμα καθαρές απαντήσεις στην ελληνική κοινωνία.

Άλλωστε, όπως ούτε στην οικονομία ούτε στην ανάπτυξη ούτε στη διεθνή θέση της χώρας ούτε στο κράτος δικαίου και τους θεσμούς ο πήχης, η σύγκριση, το μέτρο δεν είναι ούτε τα όσα κάνατε ούτε τα όσα ήσασταν ούτε τα όσα παραμένετε. Για εμάς ο πήχης και το μέτρο είναι οι προσδοκίες της κοινωνίας από τη δική μας Κυβέρνηση, γιατί είναι η σχέση αμοιβαίας εμπιστοσύνης που έχουμε. Γιατί χάρη σε αυτή τη σχέση αμοιβαίας εμπιστοσύνης πετύχαμε πολλά.

Κυρίες και κύριοι συνάδελφοι, οι επισυνδέσεις ρητά και κατηγορηματικά δεν ήταν σε γνώση του Πρωθυπουργού και της Κυβέρνησης. Το λέμε σταθερά και καθαρά από την πρώτη στιγμή. Από τον Αύγουστο η Κυβέρνηση πήρε θέση διαυγή, σαφή και καθαρή. Απέδωσε άμεσα πολιτικές ευθύνες, πήρε θεσμικές πρωτοβουλίες, θωράκισε θεσμικά κρίσιμους τομείς φορέων του κράτους, πρωταρχικά συμπεριλαμβανομένης, προεξαρχούσης θα έλεγα, της Εθνικής Υπηρεσίας Πληροφοριών.

Παράλληλα, στηρίζει και συνδράμει ενεργά μέσω των δημόσιων αρχών το έργο της δικαιοσύνης στην προσπάθεια πλήρους διαλεύκανσης κάθε πτυχής της υπόθεσης αυτής. Και είμαστε οι πρώτοι που λόγω και των πολιτικών μας αρχών -αλλά και της θεσμικής μας ευθύνης- θέλουμε να μη μείνει καμμία σκιά στην υπόθεση αυτή. Καμμιά ενημέρωση και κανένα στοιχείο δεν έχει περιέλθει σε γνώση του Πρωθυπουργού και της Κυβέρνησης. Καμμιά και κανένα.

Αντίθετα, όμως, κυρίες και κύριοι συνάδελφοι, εδώ και πάρα πολύ καιρό…

**ΘΕΟΔΩΡΟΣ ΔΡΙΤΣΑΣ:** …(Δεν ακούστηκε)

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Δρίτσα. Όταν πάρετε τον λόγο, θα πείτε ό,τι θέλετε.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Αντίθετα, λοιπόν, καμμία έκθεση, κανένα στοιχείο, καμμία πληροφορία, επαναλαμβάνω, δεν έχει περιέλθει σε γνώση της Κυβέρνησης και του Πρωθυπουργού.

**ΝΙΚΟΛΑΟΣ ΦΙΛΗΣ:** Τώρα τα έχει μάθει.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Αντίθετα, όμως, κοιτάξτε να δείτε εδώ κάτι ενδιαφέρον. Αντίθετα, εδώ και πάρα πολύ καιρό, ρυπαρά δίκτυα, συστηματικά και προνομιακά, διοχετεύουν σε συγκεκριμένες κατευθύνσεις τα στοιχεία αυτά.

**ΜΑΡΙΟΣ ΚΑΤΣΗΣ:** Ποια είναι αυτά;

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Ποια είναι τα ρυπαρά δίκτυα;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ποια είναι, λοιπόν, τα ρυπαρά δίκτυα. Μάλιστα. Θα σας πω εγώ ευθέως ποια είναι τα ρυπαρά δίκτυα.

(Θόρυβος από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Παράκληση θερμή. Κανείς δεν διακόπτεται από εσάς. Γιατί διακόπτετε; Θα ακούτε και θα μιλάτε όταν παίρνετε τον λόγο.

Ορίστε, κύριε Υπουργέ, συνεχίστε.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Ψυχραιμία. Αν είναι δυνατόν να μην πω ποια είναι τα ρυπαρά δίκτυα. Θα το απαντήσω και στον κ. Τσίπρα που υιοθέτησε τον όρο και αναρωτιέται. Ποιοι αποτελούν αυτά τα ρυπαρά δίκτυα; Τα αποτελούν εκείνοι που κατέχουν το υποτιθέμενο υλικό, που το έχουν στη διάθεσή τους και που κόβοντας και τραβώντας το αναδημοσιεύουν κάθε τρεις και λίγο. Τα αποτελούν εκείνοι που το είχαν στη διάθεσή τους πριν, που το είχαν στην κατοχή τους. Και φυσικά το αποτελούν οι πραγματευτάδες που το διακινούν ανάμεσα στον έναν και τον άλλον. Αυτά είναι τα ρυπαρά δίκτυα.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ποιος τα παρήγαγε;

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Αν θέλετε και ονόματα, προτείνω να ξεκινήσετε από τον τελευταίο κρίκο της αλυσίδας. Ρωτήστε αυτούς που τα έχουν και τα κόβουν και τα ράβουν, ποιοι τους τα δώσανε κι εκείνοι που τους τα δώσανε από ποιους τα πήραν. Αν θέλετε και ονόματα, λοιπόν, αυτός είναι ο δρόμος για να καταλάβετε ποια είναι τα ρυπαρά δίκτυα.

**ΜΑΡΙΟΣ ΚΑΤΣΗΣ:** Τα πιάσατε τα ρυπαρά δίκτυα;

**ΠΡΟΕΔΡΕΥΩΝ (Αθανάσιος Μπούρας):** Κύριε Κάτση, σας παρακαλώ.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Στην υπόθεση αυτή, όμως, κυρίες και συνάδελφοι, δείτε ξανά κάτι πάρα πολύ ενδιαφέρον. Και σε αυτό το θέμα ο ΣΥΡΙΖΑ επιδιώκει μανιωδώς να προηγηθεί η πολιτική διαχείριση αυτής της υπόθεσης από τη δικαστική διερεύνηση. Μανιωδώς. Γι’ αυτό και όλο αυτό το κακοσκηνοθετημένο έργο, επίσκεψη στην ΑΔΑΕ, η αιφνίδια επίσκεψη στην Πρόεδρο της Δημοκρατίας, η μελοδραματική σημερινή τοποθέτηση και η πρόταση μομφής. Για κάποιον περίεργο λόγο, δηλαδή, ο ΣΥΡΙΖΑ θέλει να γίνει δημόσια θεσμική συζήτηση χωρίς να έχουμε τα πορίσματα της δικαστικής έρευνας, χωρίς να έχει τελειώσει η έρευνα στη δικαιοσύνη. Το σωστό θεσμικά θα ήταν το αντίθετο.

Τώρα γιατί ο ΣΥΡΙΖΑ επιδιώκει αυτό; Ίσως διότι βιάζεται να κερδίσει εντυπώσεις όσο ακόμη το σκοτάδι κυριαρχεί. Γιατί ξέρει ότι όταν το φως της αλήθειας έρθει στην επιφάνεια, οι ισχυρισμοί θα καταρρεύσουν και κυρίως το παρανοϊκό, το παράλογο, το εμμονικό, της απόδοσης στον Πρωθυπουργό των χαρακτηρισμών που του αποδίδετε.

Αυτό, όμως, δεν είναι πρωτοφανές. Ξέρετε γιατί δεν είναι πρωτοφανές; Δεν είναι πρωτοφανές γιατί το έχουμε δει να συμβαίνει και σε άλλες σκηνοθετημένες περιπτώσεις σκανδάλων. Το έχουμε δει στο λεγόμενο «σκάνδαλο «NOVARTIS»» με τους αξιόπιστους μάρτυρες, τους κουκουλοφόρους, τους κοινούς απατεώνες, δηλαδή, σαν κι αυτόν που πιάσανε προχθές. Το σκάνδαλο που οι κατήγοροι είναι κατηγορούμενοι στα ειδικά δικαστήρια.

Το βλέπουμε στην υπόθεση με την περιβόητη κάθαρση των τηλεοπτικών σταθμών, όπου ένορκες καταθέσεις -αφήστε τους κατηγορούμενους-, χωρίς κουκούλες, στο φως της ημέρας, στο ειδικό δικαστήριο μιλούν για κάτι σακούλες με εκατομμύρια ευρώ από κυπριακές offshore που κατέληξαν στα ταμεία του ΣΥΡΙΖΑ και μιλούν και για κωδικούς…

**ΜΑΡΙΟΣ ΚΑΤΣΗΣ:** Έγινε μήνυση.

**ΠΡΟΕΔΡΕΥΩΝ (Αθανάσιος Μπούρας):** Κύριε Κάτση, γιατί διακόπτετε;

**ΜΑΡΙΟΣ ΚΑΤΣΗΣ:** Γιατί λέει ψέματα.

**ΠΡΟΕΔΡΕΥΩΝ (Αθανάσιος Μπούρας):** Όχι, σας παρακαλώ. Να σέβεστε τον ομιλούντα, όπως σας σέβονται και οι παρακολουθούντες.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Και παρεμπιπτόντως, μιας και στους κωδικούς είστε ειδικοί, θα μας πει κάποιος από εσάς ποιος είναι ο Α2; Ποιος είναι αυτός ο Α2 που θα εξασφάλιζε την πλειοψηφία στο ΣΥΡΙΖΑ CHANNEL;

Θα μπορούσα να πω και άλλα γι’ αυτά τα επεισόδια της επιλογής του ΣΥΡΙΖΑ, κύριε Πρόεδρε, να μιλήσω για το μεταναστευτικό όμως, για να σεβαστώ και το χρόνο με μια πολύ μικρή ανοχή λόγω των διακοπών.

**ΠΡΟΕΔΡΕΥΩΝ (Αθανάσιος Μπούρας):** Διακοπήκατε τόσες φορές. Φροντίστε, όμως, να ολοκληρώσετε.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Θέλω να πω δυο λόγια για την αρχή και τον ρόλο της στην υπόθεση αυτή. Και εδώ θα μπορούσα να πω πολλά περισσότερα για τον τρόπο με τον οποίο ο ΣΥΡΙΖΑ αντιλαμβάνεται την ανεξαρτησία των αρχών και αυτά που έλεγε στο παρελθόν. Είπαμε, όμως, ότι ο πήχης δεν είναι αυτά που λέγατε και κάνατε.

Κυρίες και κύριοι συνάδελφοι, κύριε Πρόεδρε, ανεξαρτήτως των προθέσεων και των σκέψεων του κ. Ράμμου, ο ρόλος της αρχής εργαλειοποιήθηκε από την Αξιωματική Αντιπολίτευση και όχι μόνο. Αυτή είναι η πραγματικότητα. Ερμηνείες και πρακτικές που εφαρμόζονταν για τριάμισι χρόνια ξαφνικά άλλαξαν, νόμοι αγνοήθηκαν. Ο ρόλος της ολομέλειας της αρχής δεν είναι ακόμα ξεκάθαρος. Θεσμικοί δίαυλοι επικοινωνίας θα μπορούσαν να έχουν επιδιωχθεί και να λύσουν ζητήματα, να λύσουν στρεβλώσεις, να αποσαφηνίσουν πράγματα. Παρεμπιπτόντως, το Σύνταγμα καθορίζει ποιος πάει και με ποιον τρόπο στις επιτροπές της Βουλής. Στις συναντήσεις μεταξύ θεσμικών παραγόντων δεν υπάρχει κάποιο εγχειρίδιο. Αν κάποιος θέλει να δει τον Πρωθυπουργό, δεν υπάρχει κάποιο εγχειρίδιο που να του λέει πώς θα πας και πώς δεν θα πας. Όλα αυτά γεννούν ερωτηματικά, επαναλαμβάνω, ανεξαρτήτως των προθέσεων και των σκέψεων του κ. Ράμμου.

Επειδή δεν είναι ευχάριστο να εμπλέκουμε τις ανεξάρτητες αρχές στην πολιτική αντιπαράθεση και το ζήτημα είναι θεσμικά ευαίσθητο, σταματάω εδώ στο θέμα αυτό, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και κλείστε, κύριε Υπουργέ.

**ΙΩΑΝΝΗΣ ΟΙΚΟΝΟΜΟΥ (Υφυπουργός στον Πρωθυπουργό):** Κύριε Πρόεδρε, κυρίες και κύριοι συνάδελφοι, η ακατάσχετη υποσχεσιολογία η ατεκμηρίωτη σκανδαλολογία και η παρανοϊκή συνωμοσιολογία θα είναι το παζλ του πολιτικού λόγου του ΣΥΡΙΖΑ στην πορεία μέχρι τις εκλογές. Επειδή δεν έχει πολιτική πρώτη ύλη για να αντιπαρατεθεί στην Κυβέρνηση στα ζητήματα της αληθινής ζωής, προσπαθεί να φτιάξει αυτήν την πλαστή εικόνα της Ελλάδας που θέλει να μας αναδείξει.

Το διακύβευμα, όμως, κυρίες και κύριοι συνάδελφοι, για την πατρίδα, για τους ανθρώπους, είναι πολύ διαφορετικό από το αφήγημα του ΣΥΡΙΖΑ, είναι εντελώς διαφορετικό. Είναι μια ισχυρή, ασφαλής και ευημερούσα Ελλάδα. Είναι μια Ελλάδα με ισχυρή δημοκρατία. Και ισχυρή δημοκρατία είναι αυτή στην οποία όλοι σεβόμαστε το Σύνταγμα και τους νόμους και αυτό το διακύβευμα, κυρίες και κύριοι, είναι συλλογικό και εθνικό. Η Ελλάδα είναι φιλελεύθερο δημοκρατικό κράτος και θα παραμείνει.

Με αυτές τις σκέψεις θέλω να καλέσω τους συναδέλφους να καταψηφίσουν την πρόταση μομφής του ΣΥΡΙΖΑ. Έτσι κι αλλιώς, σε λίγους μήνες από τώρα η ελληνική κοινωνία θα δώσει τη δικιά της ανανεωμένη εντολή αυτοδυναμίας για την Ελλάδα της επόμενης μέρας στη Νέα Δημοκρατία και τον Κυριάκο Μητσοτάκη.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής της Νέας Δημοκρατίας κ. Σάββας Χιονίδης. Στη συνέχεια τον λόγο θα λάβουν ο Βουλευτής του ΣΥΡΙΖΑ κ. Θεόδωρος Δρίτσας, μετά ο κ. Περικλής Μαντάς από τη Νέα Δημοκρατία και ο κ. Χρήστος Κατσώτης από το Κομμουνιστικό Κόμμα Ελλάδας.

Ορίστε, κύριε Χιονίδη, έχετε τον λόγο για επτά λεπτά.

**ΣΑΒΒΑΣ ΧΙΟΝΙΔΗΣ:** Ευχαριστώ, κύριε Πρόεδρε. Θεωρώ ότι σ’ εμένα το είπατε λίγο πιο αυστηρά αυτό το «επτά λεπτά».

Κύριε Πρόεδρε, κυρίες και κύριοι συνάδελφοι, σήμερα συζητούμε την πρόταση δυσπιστίας που κατέθεσε ο ΣΥΡΙΖΑ. Βέβαια, αυτή είναι μια πρόταση η οποία φαίνεται κατά την άποψή μου προσχηματική. Και, μάλιστα, διαπιστώνω με λύπη μου ότι υπάρχει ένα κλίμα τοξικότητας και οξύτητας, το οποίο πιθανόν να εμπεριέχει και μικροκομματικές προσεγγίσεις. Θεωρώ, λοιπόν, ότι αυτό που θα πρέπει να τηρήσουμε τουλάχιστον στην πορεία, όπως αναφέρθηκε και από άλλους συναδέλφους, είναι η ευπρέπεια που απαιτείται σύμφωνα με τον Κανονισμό της Βουλής. Προσωπικοί χαρακτηρισμοί ιδιαίτερα κατά του Πρωθυπουργού δεν ταιριάζουν εδώ ούτε κατά συναδέλφων.

Ένα μεγάλο ζήτημα που τίθεται είναι αν τελικά θα δοθεί φως σε όλα. Αυτή είναι η πάγια θέση και ο θεσμικός τρόπος που αντιμετώπισε η Νέα Δημοκρατία και ο Πρωθυπουργός Κυριάκος Μητσοτάκης ευθύς εξαρχής το συγκεκριμένο ζήτημα. Αλλά τι σημαίνει άπλετο φως; Σημαίνει ότι πρέπει να τηρηθούν οι διαδικασίες και οι διαδικασίες αυτές έρχονται μόνο διά μέσου της δικαιοσύνης. Τη δικαιοσύνη, βέβαια, δεν μπορεί να την παίρνουμε αλά καρτ ούτε να ορίζουμε σε πόσο χρόνο θα προσδιορίσει αυτά τα ζητήματα. Κάποιοι φωνάζουν «δικαιοσύνη παντού». Συμφωνούμε, αλλά όχι αλά καρτ.

Ακούστηκε εδώ μέσα επίσης ότι το βούλευμα που βγάζει το Δικαστικό Συμβούλιο δεν είναι και αθώωση. Γιατί δεν κατατίθεται μία πρόταση να καταργηθούν τα βουλεύματα των δικαστικών συμβουλίων και να πηγαίνουν όλοι οι κατηγορούμενοι και να αθωώνονται; Δεν μπορούμε, λοιπόν, να σταθούμε και να προσβάλουμε το νομικό πολιτισμό και τον ισχύοντα νόμο στην Ελλάδα.

Ένα δεύτερο κομμάτι στο οποίο θα ήθελα να αναφερθώ είναι κατά πόσο έχουμε τη νομιμότητα των πληροφοριών. Και σε άλλες εισηγήσεις μου από αυτό το Βήμα ανέφερα ότι είναι πολύ σημαντικότερο όλων και πρέπει να αναφέρεται ότι όλοι πρέπει να φροντίζουμε, ώστε να μην υπάρχουν διαρροές από την ΕΥΠ. Πού βρέθηκαν αυτές τις πληροφορίες; Ποιος είναι αυτός ο οποίος τις διοχέτευσε; Επίορκοι; Επιχειρησιακά στελέχη της ΕΥΠ; Είναι δυνατόν αυτή την υπηρεσία, που είναι πραγματικά πολύ χρήσιμη για την πατρίδα στους ιδιαίτερα δύσκολους καιρούς, να μπορούμε να την πυροβολούμε ή κάποιοι επίορκοι να μπορούν να την κάνουν να μοιάζει με «σουρωτήρι»; Είναι νόμιμες οι πληροφορίες αυτές που έδωσαν; Άσχετα αν είναι αληθείς ή όχι. Επίσης, δεν ξέρω κατά πόσο είναι νόμιμο ο οιοσδήποτε να ζητάει από την ΑΔΑΕ, από την ανεξάρτητη αρχή, πληροφορίες για κάποιον τρίτο χωρίς την έγκρισή του. Θεωρώ ότι δεν είναι σύννομο, όποιος και αν είναι αυτός, όποια θέση κι αν έχει σε πολιτικό ή πολιτειακό αξίωμα.

Υπό αυτή την έννοια θεωρώ ότι με αυτό τον τρόπο της λειτουργίας, όταν λέγεται ότι έκρινε μεταξύ νομιμότητας και δημοσίου συμφέροντος κάποιος από την ανεξάρτητη αρχή, λες και είναι δικαστής, λες και ορίζεται κάπου ότι μπορεί αυτός να αποφασίζει ποιο είναι αυτό το οποίο είναι το δημόσιο συμφέρον για τη δημοκρατία, μπορεί να αποφασίζει και να πράττει κατά το δοκούν.

Το μεγάλο ζήτημα, δυστυχώς, σε αυτή την περίπτωση και με αυτή την κουβέντα που γίνεται είναι ότι πλήττεται η πίστη του κόσμου στις ανεξάρτητες αρχές και αυτό πρέπει να το προσέξουμε πάρα πολύ καλά. Η πίστη του κόσμου σε ανεξάρτητες αρχές πρέπει να μείνει αλώβητη. Δυστυχώς, όμως, με αυτόν τον τρόπο που γίνονται οι συζητήσεις πλήττεται.

Τέλος πάντων, σε καμμία περίπτωση οι αποκαλύψεις περί των ονομάτων σήμερα δεν μπορεί να αποτελέσουν έναν μανδύα νομιμοποίησης των παρανόμως ληφθεισών πληροφοριών. Γιατί οι πληροφορίες, είτε αληθείς είτε όχι, είναι βέβαιο ότι παράνομα ελήφθησαν και αυτό πρέπει να μας προβληματίζει πάρα πολύ.

Καταλήγοντας, θέλω να πω ότι εμείς στη Νέα Δημοκρατία βλέπουμε τη μεγάλη εικόνα και βλέπουμε με αισιοδοξία την Ελλάδα του 2030. Και αυτό το βασίζουμε στη βεβαιότητα, διότι μέχρι σήμερα έχουμε μία αξιόπιστη εφαρμογή του προγράμματός μας που το βλέπουμε για πρώτη φορά στην Ελλάδα. Και επειδή στη ζωή όλα είναι συγκριτικά -κάποιος είναι υψηλότερος από τον άλλον- δεν μπορούμε να μην κάνουμε τις κρίσεις μας αυτές.

Για εμένα δύο είναι οι συγκρίσεις. Η πρώτη σύγκριση είναι με τον εαυτό μας. Δηλαδή, τι; Αν αυτό το πρόγραμμα της Νέας Δημοκρατίας, το οποίο κρατώ στα χέρια μου, εφαρμόστηκε αξιόπιστα και έγιναν περισσότερα από όσα υποσχεθήκαμε παρ’ όλες τις τεράστιες διεθνείς συγκυρίες -τις αρνητικές συγκυρίες, εννοώ- οι οποίες έπληξαν τον κόσμο και είχαμε να τις δούμε σαράντα, ογδόντα ή περισσότερα από εκατό χρόνια.

Επομένως εδώ φαίνεται η αξιοπιστία της Κυβέρνησης και αυτό δίνει το εχέγγυο ότι μπορούμε να προχωρήσουμε και να βλέπουμε με αισιοδοξία μπροστά μας το 2030.

Η δεύτερη αξιολόγηση είναι με την προηγούμενη διακυβέρνηση, η οποία είναι και σχετικά πρόσφατη και μπορεί στη μνήμη ο καθένας να αξιολογήσει και να κρίνει. Βέβαια, και αξιολογήθηκε και κρίθηκε στις εκλογές του 2019. Δεν πρόκειται να μπω σε αυτή τη διαδικασία. Αυτό που λέω μόνο είναι ότι όλοι θυμόμαστε, όλοι κρίνουμε και βλέπουμε τη Νέα Δημοκρατία, την Κυβέρνηση και τον Πρωθυπουργό, τα μεγάλα άλματα που έγιναν προς τα εμπρός και αυτά τα άλματα δεν είναι μόνο να τα παραδεχόμαστε μόνο εμείς και να τα λέμε. Τα λένε διεθνείς οίκοι, τα λέει ο διεθνής παράγοντας, ο οποίος πλέον βλέπει την Ελλάδα από μία παρ’ ολίγο φτωχή βαλκανική χώρα, να συμμετέχει στο γίγνεσθαι της Ευρώπης.

Εμείς πλέον συμμετέχουμε στη μεγάλη εικόνα του κόσμου, στη μεγάλη εικόνα της Ευρώπης, αλλά όχι μόνο αυτό, τη συνδιαμορφώνουμε κιόλας. Με αυτή την έννοια θεωρώ ότι δεν μπορεί να έχει τύχη η πρόταση δυσπιστίας η οποία κατατέθηκε και πιστεύω ότι όλοι μαζί πρέπει να προχωρήσουμε. Τα προβλήματα εκεί έξω είναι πάρα πολλά και στη γειτονιά μας και εντός, ώστε να τα αντιμετωπίσουμε με περισσότερη παρρησία. Εξάλλου, συζητήθηκαν όλα αυτά που συζητιούνται σήμερα τον Δεκέμβρη, όταν ψηφιζόταν ο νόμος, εκλογές έχουμε σε τρεις, σε τέσσερις, σε πέντε μήνες -όσο χρειάζεται και είναι το συνταγματικό όριο- ώστε να μπορέσει ο λαός να αποφασίσει με νηφαλιότητα. Εμείς, λοιπόν, οφείλουμε να κάνουμε θετικές προτάσεις και όχι συγκρούσεις.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για τη συνέπεια στον χρόνο.

Τον λόγο τώρα έχει ο Βουλευτής του ΣΥΡΙΖΑ - Προοδευτική Συμμαχία ο κ. Θεόδωρος Δρίτσας για επτά λεπτά.

**ΘΕΟΔΩΡΟΣ ΔΡΙΤΣΑΣ:** Ευχαριστώ πολύ, κύριε Πρόεδρε.

Όχι, κύριε Οικονόμου, στην Ελλάδα δεν έχουμε δικτατορία. Πάλεψε ο ελληνικός λαός πολλά χρόνια για να μην έχουμε δικτατορία και έχουμε αυτή τη δημοκρατία που έχουμε και την υπερασπίζεται ο ελληνικός λαός, όπως και όλα τα κόμματα τα δημοκρατικά στη Βουλή, αλλά έχουμε μία Κυβέρνηση που αυτή τη δημοκρατία δεν την υπερασπίζεται, αντίθετα την υπονομεύει και αυτό είναι πολύ ανησυχητικό και το σημερινό θέμα εντάσσεται εκεί, σε αυτό.

Εσείς παρουσιάσατε έναν Πρωθυπουργό μειωμένου καταλογισμού. Δεν ήξερε! Ξέρει όλη η Ελλάδα, ξέρουν όλα τα κόμματα, ξέρουν όλες οι ανεξάρτητες αρχές, ξέρουν οι πάντες και δεν ξέρει ο Πρωθυπουργός! Δεν είναι πρώτη φορά, είναι στοιχείο της ελληνικής ιστορίας και της παλαιότερης και της σύγχρονης. Η Δεξιά όταν βρίσκεται στα πολύ δύσκολα, δραπετεύει. Το έχει κάνει και παλαιότερα σε κρίσιμες ιστορικές περιόδους, το έχει κάνει και πρόσφατα με τον Σαμαρά, το έχει κάνει και σε πολλές άλλες περιπτώσεις.

Θα καταλάβετε επιτέλους η Κυβέρνηση και η κυβερνητική πλειοψηφία ότι η άσκηση του δικαιώματος της Αντιπολίτευσης να κάνει πρόταση δυσπιστίας είναι στοιχείο της δημοκρατίας και ό,τι άποψη και αν έχετε, αν είναι, όπως είπε, ο κ. Παπαδημητρίου βήμα τακτικισμού ή δεν ξέρω εγώ τι άλλο, είναι αδιάφορο. Είναι αδιάφορο ποιο είναι το κίνητρο. Δίκη προθέσεων θα κάνετε;

Η Αξιωματική Αντιπολίτευση και ο Πρόεδρος Αλέξης Τσίπρας κατέθεσε σήμερα με τεκμηρίωση πρόταση δυσπιστίας για συγκεκριμένο ζήτημα. Δηλαδή, για την παραβίαση του άρθρου 19, παράγραφοι 1 και 2 του Συντάγματος και του σχετικού ν.3115/2003 και του συνόλου της νομοθεσίας που διέπουν την προστασία του απορρήτου και του απόλυτα απαραβίαστου των επικοινωνιών και εσείς, πετάτε την μπάλα στην εξέδρα. Και με την περισπούδαστη φράση του κ. Γεραπετρίτη ότι «ένοχος ένοχον ου ποιεί», ο Κοινοβουλευτικός Εκπρόσωπος του ΠΑΣΟΚ – Κινήματος Αλλαγής κ. Καστανίδης πριν πολύ καλά εξήγησε και εμμένει στην απλοϊκή ερμηνεία που απ’ ό,τι φαίνεται δίνει ο κ. Γεραπετρίτης ότι ένοχοι και εσείς, ένοχοι και εμείς, ε, εν πάση περιπτώσει, δεν μπορούμε, ας απαλλαγούμε. Και δεν τολμάει η Κυβέρνηση να μετατρέψει, όπως πολλές φορές κάνουν οι κυβερνήσεις την πρόταση δυσπιστίας σε πρόταση ψήφου εμπιστοσύνης, όπου εκεί, κύριε Πρόεδρε, θα εδικαιολογείτο η παρουσία και η παρέλαση όλων αυτών των Υπουργών. Γι’ αυτού του είδους την πρόταση μομφής δεν δικαιολογείται, έστω και αν είναι εντός Κανονισμού. Τι έχει να συνεισφέρει πέραν του Υπουργού Δικαιοσύνης -ναι- του εκπροσώπου της Κυβέρνησης τώρα του κ. Οικονόμου -ναι- του κ. Γεραπετρίτη -ναι- και ενός, δύο άλλων ακόμα; Τι έχει να συνεισφέρει ο Υπουργός Υγείας για το θέμα αυτό, παρά μόνο εάν θέλει ως Βουλευτής να πάρει τον λόγο;

Αυτή είναι η πραγματικότητα και ερχόμαστε σε μια στρεψοδικία στη λογική ότι μπράβο, μας κάνατε και δώρο, όπως είπε ο κ. Μητσοτάκης «καλοδεχούμενη η πρόταση μομφής» -αστειάκια, αλλά δεν είναι, είναι η γραμμή- αλλά δεν θα απαντήσουμε σε τίποτα, θα το υποβαθμίσουμε ως να είναι ένα θέμα που δεν υπάρχει και το ανακαλύπτει ο ΣΥΡΙΖΑ, άντε και όλοι οι συνταγματολόγοι -κανένας δεν έχει αντίθετη άποψη- άντε και όλα τα κόμματα, ε, δεν πειράζει, η κυριαρχία της Κυβέρνησης δεν μπορεί να αμφισβητηθεί. Εκ της Κυβερνήσεως προέρχεται το δόγμα της αυθεντικής ερμηνείας των πάντων. Ε, όχι βέβαια, αυτό δεν είναι δημοκρατία, αυτό είναι υπονόμευση της δημοκρατίας. Και έτσι, τι έχουμε; Να αλλάζει την ατζέντα η Κυβέρνηση και η κυβερνητική πλειοψηφία ένας προς έναν, για να μη συζητηθεί το συγκεκριμένο.

Κυρίες και κύριοι Βουλευτές, δεν έχετε το δικαίωμα να το κάνετε αυτό, ούτε η Κυβέρνηση ούτε ο κ. Μητσοτάκης ούτε κανείς. Έχετε παραδεχθεί τουλάχιστον στην περίπτωση του κ. Ανδρουλάκη ότι έγινε παρακολούθηση νόμιμη που δεν έπρεπε να γίνει και όλο αυτό το διάστημα λέγατε «φέρτε μας στοιχεία, δεν έχετε αποδείξεις».

Το άρθρο 19, παράγραφοι 1 και 2 του Συντάγματος κατοχυρώνει, δεν είναι ένα κείμενο με πολλαπλές ερμηνείες, είναι τόσο σαφές, είναι η κοινή συμφωνία κομμάτων, πολιτών, των πάντων, ότι κανένας δεν έχει δικαίωμα να παρακολουθεί κανέναν. Κανέναν, παρά μόνο με δύο ρητά οριζόμενες εξαιρέσεις: Την εθνική ασφάλεια και τη διακρίβωση σοβαρών εγκλημάτων. Και τι κάνει το Σύνταγμα; Δεν προβλέπει ότι αυτά θα τα κρίνει η δικαιοσύνη, η δικαιοσύνη έχει να κάνει τη δουλειά της σε σχέση με την ποινική ευθύνη που μπορεί να προκύπτει είτε για πολιτικά πρόσωπα είτε για οποιονδήποτε άλλον πολίτη που παρανομεί. Καθιερώνει και εγκαθιδρύει μία ανεξάρτητη αρχή συνταγματικά καθιερωμένη, για να ελέγξει ακριβώς εάν αυτές οι δύο εξαιρέσεις τηρούνται σχολαστικά και αν κατοχυρώνεται απολύτως το απαραβίαστο των επικοινωνιών για όλους τους πολίτες, πολιτικά πρόσωπα, στρατιωτικούς, δημοσιογράφους, οποιονδήποτε και γι’ αυτό βάζει όλες τις ρήτρες. Και η ανεξάρτητη αρχή εκ του Συντάγματος έχει όχι το δικαίωμα, αλλά την υποχρέωση -το είπε ο κ. Καστανίδης- να ελέγξει με όλους τους τρόπους, χωρίς να πάρει άδεια από κανέναν και τα πορίσματα του ελέγχου, βάσει και του δικού σας νόμου, αλλά και του προϊσχύοντος του ν.3115/2003, να τα κοινοποιήσει στη Βουλή, στην Επιτροπή Θεσμών και Διαφάνειας, να τα κοινοποιήσει στους Αρχηγούς των κομμάτων και από εκεί και πέρα όπου χρειάζεται στη δικαιοσύνη.

Αυτό έκανε ο κ. Ράμμος ως είχε υποχρέωση, όχι απλώς δικαίωμα, και αντί να τον στηρίξετε, πάτε να τον βγάλετε ΣΥΡΙΖΑ και μας είπε ο κ. Χιονίδης πριν να μην υπονομεύσουμε τις ανεξάρτητες αρχές, τις συνταγματικά κατοχυρωμένες.

Καταλαβαίνετε πόσο υποκριτές είστε και πόσο σκόπιμα υποκριτής είναι ο κ. Μητσοτάκης;

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, κύριε Δρίτσα. Έχετε ξεπεράσει τον χρόνο σας. Κλείστε.

**ΘΕΟΔΩΡΟΣ ΔΡΙΤΣΑΣ:** Θα ολοκληρώσω.

Ποια είναι η κορυφαία απόδειξη ότι ο κ. Μητσοτάκης είναι ακριβώς ο ηγήτωρ όλου αυτού του παρακρατικού σχεδιασμού που υπονομεύει τη δημοκρατία και την απειλεί και ακριβώς έτσι απειλούνται και όλα τα κοινωνικά δικαιώματα; Γιατί δεν μπορεί ένας λαός να γλιτώσει από τη φτώχεια, εάν δεν τον στηρίζει μια πολιτεία δημοκρατική. Εκεί, λοιπόν, ο κ. Μητσοτάκης τι κάνει; Ενώ έχει αναλάβει…

**ΠΡΟΕΔΡΕΥΩΝ (Αθανάσιος Μπούρας):** Κύριε Δρίτσα, κλείστε.

**ΘΕΟΔΩΡΟΣ ΔΡΙΤΣΑΣ:** Τελειώνω, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κλείστε, γιατί είμαστε πολύ αργά.

**ΘΕΟΔΩΡΟΣ ΔΡΙΤΣΑΣ:** Τελείωσα με αυτή τη φράση. Σας παρακαλώ!

**ΠΡΟΕΔΡΕΥΩΝ (Αθανάσιος Μπούρας):** Ξέρετε πόσοι είναι να μιλήσουν ακόμη; Κλείστε!

**ΘΕΟΔΩΡΟΣ ΔΡΙΤΣΑΣ:** Δεν πρέπει να το προσθέσω αυτό;

**ΠΡΟΕΔΡΕΥΩΝ (Αθανάσιος Μπούρας):** Κλείσατε, ολοκληρώσατε. Βλέπετε ότι έχετε πάει σε περισσότερα από εννέα λεπτά.

**ΘΕΟΔΩΡΟΣ ΔΡΙΤΣΑΣ:** Δείξτε μία ευαισθησία, κύριε Πρόεδρε. Σας παρακαλώ, Κοινοβούλιο είναι…

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Δρίτσα. Σας παρακαλώ θερμά. Σεβαστείτε τους επόμενους συναδέλφους.

**ΘΕΟΔΩΡΟΣ ΔΡΙΤΣΑΣ:** Πρόεδρος είστε…

**ΠΡΟΕΔΡΕΥΩΝ (Αθανάσιος Μπούρας):** Πρόεδρος είμαι, προφανώς!

**ΘΕΟΔΩΡΟΣ ΔΡΙΤΣΑΣ:** Δεν είστε δάσκαλος, δεν είστε διαιτητής. Σας παρακαλώ! Κλείνω.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν υπάρχει θέμα παράκλησης.

**ΘΕΟΔΩΡΟΣ ΔΡΙΤΣΑΣ:** Κλείνω. Είπα, τελευταία φράση.

**ΠΡΟΕΔΡΕΥΩΝ (Αθανάσιος Μπούρας):** Πείτε την τελευταία φράση.

**ΘΕΟΔΩΡΟΣ ΔΡΙΤΣΑΣ:** Αφήστε με να την πω, λοιπόν!

Ο κ. Μητσοτάκης παραβαίνει το Σύνταγμα και τον νόμο από τη στιγμή που ανέθεσε στον κ. Δημητριάδη να ενημερώνεται για τα ζητήματα της ΕΥΠ. Απ’ αυτό και μόνο είναι υπόλογος ο κ. Μητσοτάκης, που έχει ορκιστεί, που έχει αναλάβει ως Πρωθυπουργός. Ο κ. Δημητριάδης δεν έχει καμμία αρμοδιότητα, ούτε καν υποχρέωση σιγής εφ’ όρου ζωής, όπως έχουν όλοι οι άλλοι που εμπλέκονται.

**ΠΡΟΕΔΡΕΥΩΝ (Αθανάσιος Μπούρας):** Κύριε Δρίτσα, κλείστε. Δεν είναι δυνατόν, έχετε ξεπεράσει τα δέκα λεπτά! Αυτό δεν είναι καθόλου σωστό.

**ΘΕΟΔΩΡΟΣ ΔΡΙΤΣΑΣ:** Και μόνο γι’ αυτό είναι ένοχος ο κ. Μητσοτάκης.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Αθανάσιος Μπούρας):** Είμαστε στο νούμερο «20» και πρέπει να φθάσουμε στο «42». Αυτό δεν είναι σεβασμός προς τους επόμενους συναδέλφους.

**ΘΕΟΔΩΡΟΣ ΔΡΙΤΣΑΣ:** Με τις παρεμβάσεις σας χάθηκαν δύο λεπτά.

**ΠΡΟΕΔΡΕΥΩΝ (Αθανάσιος Μπούρας):** Όχι, δεν είναι δυνατόν και το κάνετε πάντα. Ξέρετε ότι υπάρχει σεβασμός του Προεδρείου, αλλά μέχρι ενός ορίου.

**ΘΕΟΔΩΡΟΣ ΔΡΙΤΣΑΣ:** Ας όψεται το Προεδρείο. Γιατί να έρθουν οι Υπουργοί;

**ΠΡΟΕΔΡΕΥΩΝ (Αθανάσιος Μπούρας):** Υπενθυμίζουμε στα οκτώ λεπτά, ξανά στα εννέα και ξεπερνάμε και τα δέκα. Δεν είναι δυνατόν! Η ώρα είναι 0:30΄ και είναι να μιλήσουν ακόμα άλλοι είκοσι δύο συνάδελφοι και ένας Υπουργός. Εάν καθένας παίρνει παραπάνω χρόνο, τελειώσαμε!

Ο Βουλευτής της Νέας Δημοκρατίας κ. Μαντάς έχει τον λόγο για επτά λεπτά.

**ΠΕΡΙΚΛΗΣ ΜΑΝΤΑΣ:** Ευχαριστώ πολύ, κύριε Πρόεδρε.

Κυρίες και κύριοι Υπουργοί, κυρίες και κύριοι συνάδελφοι, μάλλον κάποιοι σε αυτή τη χώρα έχουν θεωρήσει ότι έχουμε πάθει όλοι συλλογική αμνησία. Μάλλον κάποιοι σε αυτή τη χώρα πιστεύουν ότι έχουμε ξεχάσει και ποιοι είναι και πώς κυβέρνησαν και τις πρακτικές και τις μεθοδεύσεις τους.

Διότι πάει πολύ, αυτοί που οργάνωναν κίβδηλα δημοψηφίσματα, αυτοί που έστηναν σκευωρίες κατά πολιτικών αντιπάλων, αυτοί που βρίσκονται σήμερα στα ειδικά δικαστήρια, οι ίδιοι να εμφανίζονται σήμερα ως οι δήθεν τιμητές της νομιμότητας και ως οι τάχα υπερασπιστές του κράτους δικαίου!

Σας λέει, αγαπητοί συνάδελφοι της Αντιπολίτευσης, τίποτα το όνομα «Μάξιμος Σαράφης»; Μάλλον κάτι θα πρέπει να σας λέει, όταν ήταν ο ίδιος ο Πρόεδρος του ΣΥΡΙΖΑ αυτός που από το Βήμα της Βουλής τον χαρακτήριζε «ήρωα» και σήμερα το πανελλήνιο βλέπει ποιος πραγματικά ήταν αυτός ο ήρωας, ο ιθύνων νους μιας εγκληματικής οργάνωσης, την οποία αποκάλυψε η αστυνομική έρευνα και η οποία εξαπατούσε τον κόσμο με ψεύτικα δάνεια. Αυτός ήταν ο ήρωας του κ. Τσίπρα και του ΣΥΡΙΖΑ. Αυτός ήταν ο προστατευόμενος μάρτυρας στη σκευωρία της «NOVARTIS». Αυτός ήταν η αξιόπιστη πηγή για το μεγαλύτερο σκάνδαλο από συστάσεως του ελληνικού κράτους. Και ερωτώ τους συναδέλφους του ΣΥΡΙΖΑ: αυτή είναι η ηθική σας βάση; Γι’ αυτό το κράτος δικαίου μιλάτε; Αυτό είναι το ευρωπαϊκό κεκτημένο της πατρίδας μας, το οποίο εσείς τάχα καλείστε να προστατεύσετε και κατά τα άλλα, να στήνετε σκευωρίες του κοινού Ποινικού Κώδικα και να κυνηγάτε παράνομα και αντιθεσμικά δύο πρώην Πρωθυπουργούς, επτά Υπουργούς και έναν κεντρικό τραπεζίτη; Έτσι αντιλαμβάνεστε εσείς τη δημοκρατία και τη διαφάνεια;

Να πάμε παρακάτω, όμως. Τον «Α2» τον γνωρίζετε; Τις επώνυμες και ένορκες καταγγελίες που δόθηκαν ενώπιον του ειδικού δικαστηρίου για τα «μαύρα χρήματα» στα ταμεία του ΣΥΡΙΖΑ, τις έχετε ακούσει αυτές τις κατηγορίες; Τίποτα δεν έχετε να πείτε γι’ αυτά; Διότι, για πρώτη φορά βλέπουμε το εξής παράδοξο: Να γίνονται τόσο βαριές αποκαλύψεις, να οδηγούνται πρώην Υπουργοί σε ειδικά δικαστήρια, να δρομολογούνται αντισυνταγματικά δημοψηφίσματα και να σχεδιάζονται εκτροπές, να αποκαλύπτεται ενώπιον δικαστηρίου για το Μάτι όλο το θέατρο που έπαιζε ο Πρωθυπουργός και το μισό Υπουργικό Συμβούλιο του ΣΥΡΙΖΑ, να ξεγυμνώνεται όλη η ανεπάρκειά τους και παρ’ όλα αυτά, αυτοί, που τα έκαναν πράξη όλα αυτά, να αυτοπαρουσιάζονται σήμερα ως τιμητές της νομιμότητας! Έ, μάλλον, νομίζω, πάει πολύ όλο αυτό! Και αν εσείς δεν το καταλαβαίνετε, να είστε βέβαιοι ότι σίγουρα το καταλαβαίνουν οι πολίτες.

Πάμε και στο επόμενο, όμως. Τη μικρή Μαρία του Έβρου τη θυμάστε, το κοριτσάκι από τη Συρία που η «ανάλγητη Κυβέρνηση» άφηνε άταφο στα κρύα νερά του Έβρου ανήμερα τον Δεκαπενταύγουστο; Ο ίδιος ο Αρχηγός σας έφερε το θέμα στη Βουλή. Στα κανάλια τα στελέχη σας ωρύονταν για το δήθεν ανθρώπινο δράμα και στην Ευρωβουλή οι Βουλευτές του κόμματός σας έκαναν ερωτήσεις εκθέτοντας καθημερινά τη χώρα. Και έρχεται το σήμερα να σας διαψεύσει ξανά, διότι τελικά ήταν όλα ψέματα και τα ξένα μέσα πήραν τα δημοσιεύματα, αφού βέβαια εκτέθηκαν πανευρωπαϊκά, αλλά αληθινοί ερευνητές, δημοσιογράφοι αποκάλυψαν τις τεράστιες τρύπες που είχε αυτή η ιστορία. Εσείς, όμως, αμετανόητοι. Λέτε, γιατί να ζητήσουμε συγγνώμη; Μα, είναι δυνατόν ακόμα και σήμερα να υποστηρίζετε όλα αυτά τα ψέματα που διασύρουν τη χώρα;

Ξέρετε, όμως, δεν ήταν ένα αθώο μικρό ψεματάκι αυτό, δεν ήταν ένα λαθάκι που σας ξέφυγε και τάχα δεν μπορείτε να το μαζέψετε, διότι αυτή η υπόθεση ήταν το πρόπλασμα και η βάση για ένα διεθνές διπλωματικό επεισόδιο ανάμεσα στη χώρα μας και την Τουρκία. Γιατί έτσι αντιλαμβάνεστε τη θεσμικότητα του ρόλου σας, να υιοθετείτε εν ριπή οφθαλμού όσα διασύρουν τη χώρα διεθνώς, αρκεί να πιστεύετε ότι σας ωφελούν πολιτικά, μέχρι βέβαια που στο τέλος εκτίθεστε καθολικά.

Ισχύει, πράγματι, αυτό που είπε ο Πρόεδρός σας, ο Αλέξης Τσίπρας, χθες. Υπάρχουν, όντως, δικασταί εις τα Αθήνας. Είναι αυτοί οι δικαστές οι οποίοι δικάζουν την κυβέρνησή σας, τους πρώην Υπουργούς σας, σε δύο ειδικά δικαστήρια για παράβαση καθήκοντος. Είναι οι δικαστές που σε άλλο δικαστήριο δικάζουν την ανεπάρκειά σας, την ανικανότητά σας, την εγκληματική σας αμέλεια για την υπόθεση στο Μάτι. Αλήθεια, έχετε παρακολουθήσει τις μαρτυρικές καταθέσεις των ανθρώπων που βρέθηκαν εκείνες τις ημέρες εκεί; Έχετε ακούσει τι λένε αυτοί οι άνθρωποι για το τι έζησαν αυτές τις μέρες μέσα από τις καταθέσεις τους, χάνοντας τους ανθρώπους τους; Πώς μπορείτε να τα ακούτε όλα αυτά και να είστε ήρεμοι, να μιλάτε και να συνεχίζετε την καθημερινότητά σας;

Υπάρχουν δικαστές, λοιπόν, που θα δικάσουν και τον "Μάξιμο Σαράφη" για την εγκληματική οργάνωση που έχει στήσει. Υπάρχουν δικαστές που θα ανακαλύψουν βεβαίως και ποιοι ήταν πίσω από την υπόθεση της μικρής Μαρίας και ποιοι πήγαν να στήσουν το διπλωματικό επεισόδιο με την Τουρκία. Βεβαίως και υπάρχουν δικαστές.

Κυρίες και κύριοι συνάδελφοι, για το θέμα των επισυνδέσεων η Κυβέρνηση από τον περασμένο Αύγουστο έχει πάρει σαφή και ξεκάθαρη θέση, υπηρετώντας με συνέπεια το θεσμικό της ρόλο. Πρώτον, ανέλαβε άμεσα την πολιτική ευθύνη, απομακρύνοντας τα στελέχη που σχετίζονταν με την ΕΥΠ. Δεύτερον, στηρίζει την έρευνα της ελληνικής δικαιοσύνης, χωρίς αστερίσκους, ώστε να χυθεί άπλετο φως στην υπόθεση. Τρίτον, προχώρησε γρήγορα και καταλυτικά σε θεσμικές αλλαγές του νομοθετικού πλαισίου, ώστε να αποφευχθούν νέα ζητήματα στο μέλλον.

Από κει και πέρα, όμως, ένα διάχυτο κλίμα τοξικότητας έχει επικρατήσει στη δημόσια σφαίρα. Μια τοξικότητα που διαχέεται σταθερά και συστηματικά από το κόμμα της Αξιωματικής Αντιπολίτευσης. Έτσι, πότε έχουμε αυθαίρετες συσχετίσεις της ΕΥΠ με το «Predator», πότε εμφανίζονται λίστες παρακολουθήσεων που προνομιακά δημοσιεύονται μόνο στα φιλικά μέσα προς την Αντιπολίτευση και πότε έχουμε παρεμβάσεις της ΑΑΔΕ στους παρόχους τηλεπικοινωνιών, αλλά και στη Βουλή, με τρόπο, όμως, που δημιουργεί εύλογες αμφιβολίες σχετικά με την τήρηση του ανεξάρτητου ρόλου της αρχής, για να χρησιμοποιήσουμε έναν ήπιο όρο.

Σε αυτό το σημείο αναρωτιέμαι, ωφελούν όλα αυτά την αντίληψη που έχουμε για τα γεγονότα; Βοηθούν όλα αυτά τη διερεύνηση ενός ζητήματος που η ίδια η Κυβέρνηση αναγνώρισε ως πρόβλημα από την πρώτη στιγμή ή μήπως τελικά όλα αυτά δημιουργούν ένα ακραίο και πολωμένο κλίμα που ευνοεί πολιτικά την Αντιπολίτευση, η οποία αποστρέφεται την ομαλότητα και επιδιώκει μονίμως το χάος και την αναμπουμπούλα;

Διότι, αγαπητοί συνάδελφοι, είναι αλήθεια ότι όταν η χώρα μας με πολύ κόπο επιτέλους γυρίζει σελίδα, όταν η χώρα μας κερδίζει το χαμένο έδαφος και ανακτά επίπεδο και αναγνώριση στο διεθνές περιβάλλον, όταν η χώρα μας αντιμετωπίζει με επιτυχία μεγάλες και πρωτοφανείς κρίσεις τα τελευταία τρία χρόνια και όταν η χώρα μας στέκεται όρθια απέναντι στην τουρκική επιθετικότητα, με αυτοπεποίθηση και σιγουριά ύστερα από πάρα πολύ καιρό, σε αυτές τις συνθήκες η Αντιπολίτευση ασφυκτιά, της λείπει οξυγόνο. Ειδικά μια αντιπολίτευση σαν εσάς που είστε χωρίς σχέδιο, χωρίς πρόγραμμα, χωρίς πυξίδα.

Επειδή, όμως, αντιλαμβανόμαστε και γνωρίζουμε την ποιότητα και το ποιόν του καθενός μας, θα πρέπει να ξέρουμε όλοι πολύ καλά ότι η δημοκρατία μας δεν κινδυνεύει, η δημοκρατία μας δεν απειλείται και η δημοκρατία μας έχει θεσμούς, πλαίσιο και κανόνες τα οποία παντού και πάντα θα υπερασπίζονται.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Τον λόγο τώρα έχει ο Βουλευτής του Κομμουνιστικού Κόμματος Ελλάδας κ. Χρήστος Κατσώτης για επτά λεπτά.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Κύριοι της Κυβέρνησης, ο Πρόεδρος της Αρχής Διασφάλισης Απορρήτου των Επικοινωνιών τα στοιχεία τα έθεσε καλώς ή όχι υπ’ όψιν του Προέδρου της Βουλής και των πολιτικών Αρχηγών; Το ΚΚΕ λέει, καλώς. Πρέπει να γίνει έκτακτη σύγκληση της Επιτροπής Θεσμών και Διαφάνειας της Βουλής για την ακρόαση του Προέδρου της ΑΔΑΕ κ. Ράμμου, ναι ή όχι; Το ΚΚΕ λέει, άμεσα. Μπορεί η Κυβέρνηση και ο Πρωθυπουργός να κρύβονται με διάφορα τερτίπια; Οφείλει ή όχι να δώσει εξηγήσεις και να αναλάβετε τις ούτως ή άλλως δεδομένες ευθύνες σας;

Κύριοι, δεν πρόκειται να αποφύγει κανείς την απόδοση ευθυνών, ούτε η Κυβέρνηση της Νέας Δημοκρατίας ούτε ο ΣΥΡΙΖΑ και το ΠΑΣΟΚ που έχουν βάλει την υπογραφή τους σε αυτό το θεσμικό πλαίσιο του «βούρκου» των παρακολουθήσεων, του αυταρχισμού και της συγκάλυψης, όπως και την υπόθεση των παρακολουθήσεων στην έδρα της Κεντρικής Επιτροπής του ΚΚΕ.

Η μομφή του ΚΚΕ προς την Κυβέρνηση της Νέας Δημοκρατίας είναι δεδομένη και διαρκής και αφορά και το δυσώδες σκάνδαλο των υποκλοπών αλλά και το σύνολο των προβλημάτων που συσσωρεύονται στις πλάτες του λαού. Αυτή τη μομφή την εκφράζουμε τέσσερα χρόνια στη Βουλή με την καταψήφιση των αντιλαϊκών νομοσχεδίων της Νέας Δημοκρατίας, αλλά κυρίως στον καθημερινό αγώνα ενάντια στην αντιλαϊκή πολιτική.

Αυτή η μομφή αφορά και τα άλλα κόμματα που στηρίζουν το σημερινό σάπιο σύστημα και το κράτος τους. Αυτή η μπόχα και η δυσωδία αναβλύζει και σήμερα από αυτόν τον δικομματικό «βούρκο» της αντιπαράθεσης.

Η πραγματική μομφή του λαού χρειάζεται να είναι η βροντερή και σε συμμετοχή στον αγώνα και με την ψήφο του στις επερχόμενες εκλογές, για να γίνει ο ίδιος ο λαός το αντίπαλο δέος στη σήψη και την αντιλαϊκή πολιτική, με ένα ΚΚΕ πιο δυνατό. Οι εργατικές λαϊκές οικογένειες ζουν τις βαριές συνέπειες της πολιτικής σας. Η θέση τους επιδεινώνεται συνεχώς. Δεν υπάρχει πτυχή της ζωής που να μην έχει δυσκολέψει. Μεγάλη πλειοψηφία στερείται βασικών αγαθών και αναγκών. Το 30% ζει κάτω από το όριο της φτώχειας. Εκεί οδηγεί η στρατηγική της καπιταλιστικής ανάπτυξης που όλοι στηρίζετε με τις όποιες παραλλαγές, είτε αυτή εφαρμόζεται από κάθε κόμμα μόνο του είτε μαζί, όπως από την κυβέρνηση ΠΑΣΟΚ-ΝΔ-ΛΑΟΣ, μετά ΝΔ-ΠΑΣΟΚ-ΔΗΜΑΡ, μετά ΣΥΡΙΖΑ-ΑΝΕΛ. Όλοι σας στηρίξατε την πλουτοκρατία με θύματα εργαζόμενους, αυτοαπασχολούμενους, βιοπαλαιστές, αγρότες και κτηνοτρόφους.

Όντως είναι νωπές οι διακυβερνήσεις σας, κύριε Γεραπετρίτη. Ο λαός δεν ξεχνά τα μνημόνια που ψηφίσατε όλοι μαζί, τα μέτρα και την πολιτική σας που επιδείνωσαν περαιτέρω τους όρους ζωής του λαού. Δεν ξεχνά ότι κανείς σας δεν κατάργησε αντιλαϊκούς νόμους των προηγούμενων, αντίθετα συνεχίσατε από εκεί που σταμάτησαν οι προηγούμενοι.

Ο ΣΥΡΙΖΑ, που έλεγε ότι θα καταργούσε τα μνημόνια, έφερε το τρίτο, που το ψηφίσατε μαζί Νέα Δημοκρατία, ΠΑΣΟΚ και Ποτάμι, όταν έχασε τότε την κυβερνητική πλειοψηφία. Διατήρησε τον κατώτερο μισθό που μείωσε η Κυβέρνηση ΝΔ-ΠΑΣΟΚ σε μια νύχτα σε 22% και 32% για τους νέους. Έφερε νόμο που τον κατώτερο μισθό θα τον αποφασίζει Υπουργός με κριτήριο τις αντοχές των κερδών. Όχι μόνο δεν κατάργησε τους νόμους του ΠΑΣΟΚ που πετσόκοβε τις συντάξεις, αλλά αντίθετα προχώρησαν στον νόμο Κατρούγκαλου, οδηγώντας τη μεγάλη πλειοψηφία των συνταξιούχων στην απόγνωση. Αύξησε τους φόρους και τα χαράτσια στον λαό απαλλάσσοντας τους επιχειρηματικούς ομίλους. Προσαρμόστηκε πλήρως στις αντιλαϊκές αποφάσεις της Ευρωπαϊκής Ένωσης για την ενέργεια, με την εισαγωγή του χρηματιστηρίου ενέργειας, του εμπορίου ρύπων, το κλείσιμο των λιγνιτικών μονάδων, που οδήγησε με τη συνέχεια της πολιτικής τους στην ενεργειακή φτώχεια μεγάλο πληθυσμό.

Η Νέα Δημοκρατία συνέχισε από εκεί που σταμάτησε ο ΣΥΡΙΖΑ για να βελτιώσει ακόμα παραπέρα το φιλικό περιβάλλον των επενδυτών, μειώνοντας παραπέρα την τιμή της εργατικής δύναμης, με νέες εισφοροαπαλλαγές, φοροαπαλλαγές, με προνόμια και χρηματοδοτήσεις. Ο κατώτατος μισθός βρίσκεται κάτω από αυτόν που ήταν πριν έντεκα χρόνια, το 2012. Ο πληθωρισμός μείωσε παραπέρα την αγοραστική δύναμη πάνω από το 40%. Ενάμισι εκατομμύριο συνταξιούχοι παίρνουν έως 564 ευρώ σύνταξη. Ποιος από σας αλήθεια μπορεί να ζήσει με αυτά;

Τους δανειολήπτες τούς ρίχνετε στον λάκκο των κορακιών τύπου Πάτσηδων, τους αρπάζουν το βιος τους και από την άλλη δίνετε τους ψίχουλα με τα διάφορα pass και καλάθια της κοροϊδίας, όπως και τα 250 ευρώ εφάπαξ. Οι δυνάμεις καταστολής διατίθενται στην υπηρεσία των εργοδοτών ενάντια τους αγωνιζόμενους εργαζόμενους και στην υπηρεσία των κορακιών για να ξεσπιτώνουν τη φτωχολογιά.

Η προσωρινότητα στη δουλειά χιλιάδων εργαζομένων, που επιδεινώνει την κατάσταση έχει πάρει ασύλληπτη διάσταση. Το 2022 οι απολύσεις έφτασαν τους δύο εκατομμύρια εξακόσιους ενενήντα τρεις χιλιάδες διακόσιους είκοσι τέσσερις εργαζομένους. Ξεπερνά ακόμη και τον συνολικό αριθμό των μισθωτών. Οι φόροι είναι αβάσταχτοι. Στον προϋπολογισμό το 2023 γράψατε 3 δισεκατομμύρια ευρώ επιπλέον φόρους. Συνεχίζονται, όμως, οι φοροαπαλλαγές στους επιχειρηματικούς ομίλους. Τους μειώσατε τους φόρους. Από το 15% ο ΣΥΡΙΖΑ τους πήγε στο 10% και η Νέα Δημοκρατία στο 5%. Ενώ οι εργαζόμενοι πληρώνουν φόρο 22%. Το 95% των φορολογικών εσόδων τα βουτάτε από τις εργατικές λαϊκές οικογένειες.

Αρνείστε να κάνετε αντιπλημμυρικά και αντιπυρικά έργα, με τραγικές συνέπειες για τη ζωή και το βιος του λαού. Είστε όλοι συνένοχοι γι’ αυτή την κατάσταση. Καμμιά δουλειά δεν έχουν τα εργατικά λαϊκά στρώματα με τα κόμματα του κεφαλαίου.

Για το ΚΚΕ το πολιτικό πρόβλημα του λαού και της χώρας είναι ακριβώς αυτός ο δρόμος που ακολούθησαν και ακολουθούν οι κυβερνήσεις, που η μια παραδίδει τη σκυτάλη στην άλλη και ο λαός βυθίζεται ακόμα περισσότερο στον «βούρκο» των προβλημάτων.

Το πραγματικό δίλημμα μπροστά στις εκλογές είναι αν η επόμενη κυβέρνηση, που θα είναι αντιλαϊκή, ό,τι χρώμα κι αν έχει, θα είναι δυνατή και ο λαός αδύναμος και ανασφαλής ή αν θα είναι δυνατός ο λαός και το κίνημά του, με ισχυρό ΚΚΕ, και αδύναμη η όποια αντιλαϊκή κυβέρνηση. Η σταθερότητα αυτού του συστήματος σημαίνει μεγάλη αστάθεια και στη ζωή του λαού και ο λαός έχει πείρα. Όλα τα μετεκλογικά κυβερνητικά σενάρια είναι αντιλαϊκά. Γι’ αυτό και πρέπει ο λαός να τα κάψει στις εκλογές.

Το ΚΚΕ είναι το μόνο κόμμα που δεν έχει καμμία δέσμευση απέναντι στο κεφάλαιο, στους επιχειρηματικούς ομίλους, στις ιμπεριαλιστικές ενώσεις και συμμαχίες τους. Υπερασπίζεται σταθερά τα εργατικά λαϊκά συμφέροντα και δικαιώματα σε όλες τις συνθήκες. Στηρίζει τους εργατικούς λαϊκούς αγώνες και τις διεκδικήσεις. Οι δυνάμεις του πρωτοστατούν στην οργάνωσή τους, όποιος και αν είναι στην κυβέρνηση.

Μόνο το ΚΚΕ μπορεί να πρωτοστατήσει σε μια μεγάλη εργατική λαϊκή αντεπίθεση που αφορά το σήμερα, τα άμεσα και επείγοντα προβλήματα του λαού και κυρίως την προοπτική με στόχο μια πραγματική λαϊκή νίκη, με τον λαό πρωταγωνιστή και το ΚΚΕ πολύ πιο δυνατό. Μόνο η ψήφος στο ΚΚΕ γίνεται στήριγμα των ίδιων των εργαζομένων. Αυτό καλούμε να κάνουν οι εργατικές λαϊκές δυνάμεις και να ρίξουν μομφή σε όλους σας.

**ΠΡΟΕΔΡΕΥΩΝ (Αθανάσιος Μπούρας):** Σας ευχαριστώ για τη συνέπεια στον χρόνο, κύριε συνάδελφε.

Αφού τακτοποιηθεί το Βήμα υγειονομικά, τον λόγο θα πάρει για δέκα λεπτά ο Αναπληρωτής Υπουργός Οικονομικών κ. Σκυλακάκης.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Ευχαριστώ, κύριε Πρόεδρε.

Κυρίες και κύριοι συνάδελφοι, η παρούσα πρόταση μομφής έχει μία ιδιαιτερότητα, που έγκειται στο ότι την καταθέτει μια Αξιωματική Αντιπολίτευση η οποία, κατά τη γνώμη μου, είναι εντελώς ακατάλληλη για να αναλάβει τη διακυβέρνηση της χώρας. Και αυτό πιστεύω ότι είναι ένα από τα μεγαλύτερα προβλήματα που έχει η Ελλάδα σήμερα και αυξάνει προφανώς και τις δικές μας ευθύνες, γιατί μια τόσο κακή Αξιωματική Αντιπολίτευση δεν είναι καλή εξέλιξη ούτε για την Κυβέρνηση ούτε για τη χώρα. Το πρόβλημα αυτό προφανώς δεν θα το λύσουμε εμείς, αλλά ο ελληνικός λαός τα επόμενα χρόνια.

Όμως, είναι ανάγκη να εξηγήσουμε από αυτό το Βήμα γιατί είναι τόσο ακατάλληλη η Αξιωματική Αντιπολίτευση. Η σύντομη απάντηση είναι ότι όταν ήρθατε στην κυβέρνηση, αποτύχατε παταγωδώς σε όλα τα επίπεδα. Και όταν οδηγηθήκατε πίσω στην Αντιπολίτευση, δεν καταλάβατε ούτε γιατί συνέβη αυτό ούτε την έκταση της αποτυχίας σας ούτε και τις συνέπειες της αποτυχίας σας. Και προφανώς δεν διδαχθήκατε ούτε και από τα λάθη που οδήγησαν σ’ αυτή την αποτυχία. Έκτοτε δεν αλλάξατε σε τίποτε και θα έλεγα ότι, σε σχέση με το 2019, έχετε γίνει μάλλον χειρότεροι σήμερα από ό,τι τότε.

Ειδικότερα, όσον αφορά στην οικονομία, που αποτελεί το δικό μου πεδίο ευθύνης, ειδικά τα δημοσιονομικά, οι κυβερνήσεις κρίνονται από δύο πράγματα: από τις επιλογές που κάνουν στη διαχείριση των δημοσίων πόρων, πού πηγαίνουν τα χρήματα των φορολογουμένων, και από την ικανότητά τους να δημιουργούν πλούτο.

Ας δούμε, λοιπόν, τι προτεραιότητες είχε η προηγούμενη κυβέρνηση και πώς συγκρίνονται με τις δικές μας δημόσιες δαπάνες. Θα ξεκινήσω με την άμυνα και την ασφάλεια της χώρας.

Ως κυβέρνηση η προηγούμενη κυβέρνηση, η κυβέρνηση ΣΥΡΙΖΑ, κράτησε τους εξοπλισμούς κάτω από το απολύτως ελάχιστο. Όχι στο απολύτως ελάχιστο, κάτω από το απολύτως ελάχιστο. Λαϊκά θα λέγαμε ότι δεν θέλατε να αγοράσετε ούτε βίδα.

**ΙΩΑΝΝΗΣ ΑΜΑΝΑΤΙΔΗΣ:** …μη λέτε τέτοια πράγματα…(δεν ακούστηκε)

**ΘΕΟΔΩΡΟΣ ΣΚΥΛΑΚΑΚΗΣ (Αναπληρωτής Υπουργός Οικονομικών):** Την ίδια ακριβώς στιγμή που στην Τουρκία -τη βασική απειλή που έχει αυτή η χώρα- μετά την απόπειρα του πραξικοπήματος το 2016 έγινε μία βίαιη στροφή προς κάτι πολύ απειλητικότερο. Και όταν εμείς επενδύσαμε επιτέλους μαζικά στην αντιμετώπιση της τουρκικής απειλής και χτίσαμε στρατηγικές συμφωνίες, όπως αυτή με τη Γαλλία και τις άλλες χώρες, όχι μόνο δεν αναγνωρίσατε αυτές τις πρωτοβουλίες, αλλά ψηφίζετε συστηματικά απέναντι στις αμυντικές δαπάνες της χώρας. Μήπως, όμως, επενδύσατε στις κοινωνικές δαπάνες, που ήταν το περίφημο δίλημμα «κανόνια ή βούτυρο»; Όχι.

Στη διάρκεια της διακυβέρνησής σας, στην παιδεία, για παράδειγμα, δαπανήσατε τα απολύτως ελάχιστα και ταυτόχρονα -αυτό δε είναι σημαντικότερο από το τι δαπανήσατε- ενθαρρύνατε με κάθε τρόπο τη λιγότερη και τη χειρότερη παιδεία και τώρα πουλάτε στους νέους τη θεωρία ότι μπορούν να έχουν τα αγαθά της παιδείας χωρίς να την αποκτήσουν. Ταυτίζετε -βλέπω τα σποτ σας- την παιδεία με την ξεγνοιασιά και το όνειρο και όχι με τη δουλειά και την ευθύνη, κάτι που είναι πολύ δυσάρεστο, διότι η παιδεία από οικονομικής πλευράς είναι το βασικό μακροπρόθεσμο εργαλείο με το οποίο επιτυγχάνεται η κοινωνική κινητικότητα και μειώνονται οι ανισότητες.

Μιλάτε για δικαιοσύνη και πλήξατε και συνεχίζετε να πλήττετε το βασικό εργαλείο μείωσης των κοινωνικών ανισοτήτων που υπάρχει μακροχρόνια σε μία κοινωνία.

Στην υγεία, επίσης, κάνατε συνειδητά την πολιτική επιλογή να μη δαπανάτε χρήματα και πραγματικά ποτέ δεν κατάλαβα τον λόγο. Ποτέ δεν κατάλαβα γιατί αποφασίσατε να μη δίνετε τα χρήματα που είχε ανάγκη η υγεία, την ώρα που ξέραμε ότι ακόμα και πριν από τα μνημόνια το ΕΣΥ ήταν χρονίως προβληματικό.

Όμως, ακόμη και εκεί που είχατε τη δυνατότητα να δαπανήσετε άφθονα χρήματα, όπως στη μετανάστευση, το θέμα ήταν με ποιον τρόπο τα ξοδέψατε. Ήταν πολιτική σας επιλογή -εσάς των δικαιωματιστών, που τώρα φωνάζετε για τη μικρή Μαρία και έγιναν όλα αυτά που έγιναν- αντί να φτιάξετε σύγχρονες εγκαταστάσεις, που θα έδιναν μια αξιοπρεπή διαβίωση στους παράτυπους μετανάστες και τους πρόσφυγες, να ανέχεστε επί χρόνια την απόλυτη αθλιότητα της Μόριας και την καταπάτηση εκεί κάθε έννοιας δικαιωμάτων με τον πιο βάναυσο και πιο μαζικό τρόπο, με αυτές τις συνθήκες αθλιότητας στις οποίες ζούσαν.

Περνώντας τώρα στη συνολική οικονομική πολιτική, δεν θα μιλήσω για την απάτη της «αυταπάτης» του 2015. Τα έχουμε συζητήσει πολλές φορές σε αυτή την Αίθουσα και δεν θα τα ξεχάσει ποτέ ο ελληνικός λαός. Θα μιλήσω για την επόμενη μέρα της διακυβέρνησής σας, μετά το 2015, γιατί εκεί η πολιτική επιλογή σας δεν έχει αλλάξει σε τίποτα. Μάλλον είστε χειρότεροι. Τότε, μετά το 2015, ήρθατε με απίστευτους φόρους και εισφορές να πλήξετε όλα τα κίνητρα για επένδυση, εργασία και παραγωγή. Και τι πετύχατε με αυτό; Τους μεν μικρούς, που μπορούσαν να κρυφτούν, τους σπρώξατε στη φοροδιαφυγή και τη «μαύρη» εργασία. Τους νέους, όσοι ήταν διεθνώς ανταγωνιστικοί, τους ωθήσατε να φύγουν στο εξωτερικό και τις μεγαλύτερες επιχειρήσεις τις ωθήσατε στην επενδυτική απραξία και την αδράνεια, ενώ σε όσους τυχόν ήθελαν να έρθουν στην Ελλάδα από τις μεγάλες παγκόσμιες επιχειρήσεις σε μια εποχή εξαιρετικά ευνοϊκή για την παγκόσμια οικονομία, τους υψώσατε το μόνο φράγμα που υψώσατε στη θητεία σας, το φράγμα κατά των ξένων επενδύσεων στην Ελλάδα.

Ας δούμε ποιο ήταν το αποτέλεσμα αυτών των πολιτικών. Τα χρόνια της δικής σας διακυβέρνησης ήταν μια τεράστια χαμένη ευκαιρία και αν τυχόν γυρνούσατε στην εξουσία, αυτό θα χειροτέρευε άμεσα και ραγδαία την οικονομική πραγματικότητα στη χώρα. Ραγδαία! Και αν θέλετε να ξέρετε τον λόγο για τον οποίο η δική μας οικονομική πολιτική έχει πετύχει και είναι πια διεθνώς παραδεδεγμένο ότι αποτελεί ένα θετικό παράδειγμα και υπόδειγμα διεθνώς, θα σας πω το μυστικό. Κάναμε τα τελείως αντίθετα από αυτά που κάνετε εσείς. Αυτό είναι το μυστικό. Παρά τις τρεις τεράστιες εξωγενείς κρίσεις -τις οποίες θυμίζω: πανδημία, πόλεμος και ενεργειακή κρίση, ταυτόχρονα με την απίστευτη και πρωτοφανή απειλή από την Τουρκία για εισβολή κ.λπ.- κρατήσαμε όρθια την οικονομία και την κοινωνία με μαζικά, έκτακτα, αλλά και πρωτοποριακά μέτρα, όπως ήταν η επιστρεπτέα προκαταβολή, αλλά και το Fuel Pass, το Market Pass και όλα τα υπόλοιπα.

Ταυτόχρονα, επενδύσαμε και επενδύουμε μόνιμα στην υγεία, την παιδεία και την κοινωνική πρόνοια, με πολύ σημαντικές δαπάνες και πολύ ουσιαστικές επενδύσεις εκσυγχρονισμού. Και το κυριότερο ήταν ότι μειώσαμε μόνιμα τους φόρους και τις εισφορές, αλλάζοντας έτσι εντελώς τα κίνητρα στην οικονομία. Έτσι πετύχαμε τους υψηλούς ρυθμούς ανάπτυξης, έτσι μειώσαμε δραστικά την ανεργία, έτσι μειώσαμε το δημόσιο χρέος και φέρνουμε πρωτοφανείς επενδύσεις.

Μόνο σήμερα, μία τυχαία μέρα, διότι δεν προγραμμάτιζε κανείς ότι θα έχουμε πρόταση μομφής -εσείς την προγραμματίζετε ίσως-, έχουμε από πλευράς επενδύσεων την έναρξη ενός τεράστιου δημόσιου έργου μέσω του Ταμείου Ανάκαμψης, όπως είναι ο ΒΟΑΚ και άλλων εργαλείων, ενώ ταυτόχρονα έχουμε την υπογραφή δύο συμβάσεων επενδύσεων: μιας 524 εκατομμυρίων ευρώ για τη διασύνδεση των δυτικών Κυκλάδων μέσω του ΔΕΔΔΗΕ, δάνειο και της EIB, εργαλεία του Ταμείου Ανάκαμψης, και άλλα 180 εκατομμύρια ευρώ για μία επένδυση σε ένα πολύ μεγάλο φωτοβολταϊκό πάρκο που κάνει η «RWE» με τη «ΔΕΗ ΑΝΑΝΕΩΣΙΜΕΣ» στο Αμύνταιο, στο παλιό λιγνιτωρυχείο. Μιλάμε για επενδύσεις σε μία μέρα, για επενδύσεις που δεν τις φανταζόσασταν για έναν χρόνο στη δική σας περίοδο. Και μιλάω για μία τυχαία μέρα!

Και όλα αυτά ενισχύοντας αποφασιστικά την αξιοπιστία της οικονομίας έναντι των θεσμών, των αγορών και των οίκων αξιολόγησης, με μία συνετή και προσεκτική οικονομική και δημοσιονομική πολιτική, που έχει οδηγήσει σε έντεκα αναβαθμίσεις, δεκατρείς θετικές αξιολογήσεις, με τα χρήματα που τις συνοδεύουν, πλήρη επιτυχία στα ορόσημα και τις εκταμιεύσεις του Ταμείου Ανάκαμψης -είμαστε μπροστά από τα άλλα ευρωπαϊκά κράτη- και δανεισμό με το μισό spread από την περίοδο του ΣΥΡΙΖΑ. Αυτή είναι η πολιτική μας και έτσι έχει παγιωθεί η άποψη του ελληνικού λαού για τη δική σας πορεία και για τη δική μας πορεία.

Κυρίες και κύριοι συνάδελφοι του ΣΥΡΙΖΑ, στις δημοσκοπήσεις εδώ και επτά συναπτά χρόνια -πρωτοφανές ρεκόρ- είστε με διαφορά δεύτεροι. Η απίστευτη αυτή η σταθερότητα, που δεν την έχω ξαναζήσει ποτέ στην ελληνική πολιτική ιστορία τις τελευταίες δεκαετίες, είναι προάγγελος της πολιτικής σταθερότητας που θα έχουμε ευτυχώς και μετά τις εκλογές. Και αυτό είναι το πιο αισιόδοξο μήνυμα για την Ελλάδα, γιατί, όπως είπα στην αρχή, εσείς δυστυχώς ούτε θέλετε να αλλάξετε ούτε το μπορείτε. Γι’ αυτό και σε αυτή την πρόταση μομφής θα πάρετε την κατάλληλη απάντηση από τη Βουλή την Παρασκευή, αλλά, το σημαντικότερο, από τον ελληνικό λαό στις εκλογές που οσονούπω έρχονται.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ και για τη συνέπεια στον χρόνο.

Τον λόγο τώρα έχει ο Βουλευτής κ. Γιάννης Ανδριανός από τη Νέα Δημοκρατία και ακολουθούν ο Βουλευτής κ. Γιάννης Αμανατίδης από τον ΣΥΡΙΖΑ - Προοδευτική Συμμαχία, ο Βουλευτής κ. Βασίλειος Γιόγιακας από τη Νέα Δημοκρατία και ο Βουλευτής κ. Χαράλαμπος Μαμουλάκης από τον ΣΥΡΙΖΑ - Προοδευτική Συμμαχία και πάει λέγοντας.

Κύριε Ανδριανέ, έχετε τον λόγο για επτά λεπτά.

**ΙΩΑΝΝΗΣ ΑΝΔΡΙΑΝΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, κύριοι Υπουργοί, είναι βεβαίως κατανοητή η επιλογή της κατάθεσης πρότασης δυσπιστίας από τον ΣΥΡΙΖΑ σε αυτή ακριβώς την προεκλογική συγκυρία, καθώς η δημοσκοπική διαφορά με τη Νέα Δημοκρατία παραμένει μεγάλη. Η επιλογή της όξυνσης και της πόλωσης του κλίματος είναι απολύτως αναμενόμενη από την Αξιωματική Αντιπολίτευση, δεδομένου του τρόπου με τον οποίο έχει επιλέξει να πολιτεύεται. Ελλείψει συγκεκριμένων προτάσεων για το παρόν και το μέλλον της χώρας και δεδομένου ότι η σύγκριση των έργων και των ημερών της προηγούμενης κυβέρνησης με τα έργα και τις ημέρες της σημερινής Κυβέρνησης είναι ακόμη πολύ νωπή, δεν απομένουν πολλά άλλα αντιπολιτευτικά όπλα.

Σε ό,τι αφορά βεβαίως τη συγκεκριμένη πρόταση μομφής, το πρώτο πράγμα που έρχεται αβίαστα στο μυαλό των πολιτών είναι η ειρωνεία της υπόθεσης. Ο ΣΥΡΙΖΑ, που ως κυβέρνηση προσπάθησε αποδεδειγμένα να αλώσει τους δημοκρατικούς θεσμούς, που ακόμα μιλάει για έλεγχο των αρμών της εξουσίας, εγκαλεί για θεσμικά ζητήματα τη σημερινή Κυβέρνηση.

Και εδώ υπάρχει μια μεγάλη ποιοτική διαφορά: Η σημερινή Κυβέρνηση και ο Κυριάκος Μητσοτάκης προσωπικά δεν κρύφτηκαν πίσω από το δάκτυλό τους. Αναγνωρίστηκε το ζήτημα στις πραγματικές του διαστάσεις, αποδόθηκαν πολιτικές ευθύνες, επικαιροποιήθηκε το σχετικό νομοθετικό πλαίσιο, ό,τι δηλαδή ακριβώς επιτάσσει η δέσμευσή μας για υπευθυνότητα, για ειλικρίνεια απέναντι στους πολίτες, για λογοδοσία και αποτελεσματικότητα. Σε μια εξαιρετικά κρίσιμη συγκυρία για τα εθνικά ζητήματα και την ασφάλεια της χώρας, η δική μας επιλογή είναι να ενισχύσουμε τη διαφάνεια και την αποτελεσματικότητα των μυστικών υπηρεσιών. Η Κυβέρνηση, όπως όφειλε, ενίσχυσε το θεσμικό πλαίσιο και η δικαιοσύνη κάνει απερίσπαστη και ανεξάρτητη τη δική της δουλειά. Οποιαδήποτε περαιτέρω προσπάθεια μικροκομματικής εκμετάλλευσης, στην καλύτερη περίπτωση αποσκοπεί απλώς και μόνο σε εύκολο εντυπωσιασμό, στην πόλωση και την εκλογική συσπείρωση.

Οι πολίτες είδαν τον τρόπο με τον οποίο πολιτεύτηκε και συνεχίζει να πολιτεύεται στο θέμα αυτό, τόσο η Κυβέρνηση και η Νέα Δημοκρατία όσο και η Αξιωματική Αντιπολίτευση, ο ΣΥΡΙΖΑ, και είναι σε θέση να κρίνουν, να συγκρίνουν και να αποφασίσουν την άνοιξη στις κάλπες ποια πολιτική στάση τούς εκφράζει περισσότερο. Γι’ αυτό και με κάθε ευκαιρία αυτό που αναδεικνύεται είναι το αίτημα των πολιτών να συνεχιστεί το έργο της Κυβέρνησης, που παράγει χειροπιαστά αποτελέσματα για την κοινωνία και την οικονομία, για τους πολίτες και τα νοικοκυριά, για τα δίκαια και τα συμφέροντα της πατρίδας.

Οι πολίτες γνωρίζουν και αναγνωρίζουν ότι μέσα σε ένα εξαιρετικά δύσκολο περιβάλλον, με αλλεπάλληλες εξωγενείς κρίσεις, την πανδημία, την εργαλειοποίηση του μεταναστευτικού και την κλιμακούμενη όξυνση από την Τουρκία, τις συνέπειες της ρωσικής εισβολής στην Ουκρανία στις τιμές της ενέργειας και των αγαθών, η Κυβέρνηση όχι μόνο κράτησε τη χώρα, την κοινωνία και την οικονομία όρθια, αλλά και πετυχαίνει επιδόσεις για τις οποίες δέχεται διεθνώς τα εύσημα. Μέσα σε αυτό το εξαιρετικά δύσκολο περιβάλλον, η Κυβέρνηση στηρίζει τους συνταξιούχους -σήμερα και αύριο καταβάλλονται οι αυξήσεις στις συντάξεις ύψους 7,75%-, στηρίζει τα νοικοκυριά, στηρίζει τις επιχειρήσεις. Εξαντλώντας τις δημοσιονομικές δυνατότητες, κρατά την οικονομία σε τροχιά ανάπτυξης κατά πολύ υψηλότερη από τον μέσο όρο της Ευρωπαϊκής Ένωσης, δημιουργεί θέσεις εργασίας και ταυτόχρονα μειώνει το φορολογικό βάρος, μειώνει το δημόσιο χρέος ως ποσοστό του ΑΕΠ, επαναφέρει τη χώρα δυναμικά στην ομάδα των κανονικά ανεπτυγμένων οικονομιών.

Οι πολίτες, λοιπόν, στη μεγάλη τους πλειονότητα θέλουν αυτή η πορεία να συνεχιστεί και να μην ανακοπεί από εκείνους που πολύ πρόσφατα δοκιμάστηκαν και απέτυχαν παταγωδώς και σήμερα αποδεικνύουν ότι ούτε ξέρουν ούτε θέλουν ούτε μπορούν να διασφαλίσουν μια θετική προοπτική για τη χώρα και την κοινωνία.

Ακόμη περισσότερο, μπροστά στην ολοένα και εντεινόμενη τουρκική προκλητικότητα, οι πολίτες αναγνωρίζουν ξεκάθαρα ότι η αυτοδύναμη κυβέρνηση της Νέας Δημοκρατίας και του Κυριάκου Μητσοτάκη είναι η δυναμική απάντηση που εγγυάται τη σταθερή αναβάθμιση της διεθνούς θέσης και του ρόλου της Ελλάδας, την ουσιαστική ενίσχυση της αποτρεπτικής δύναμης των Ενόπλων μας Δυνάμεων και την ενδυνάμωση των διεθνών συμμαχιών μας, που θωρακίζουν τα δίκαια και τα συμφέροντα της πατρίδας.

Το μόνο, λοιπόν, που πετυχαίνει αυτή η πρόταση δυσπιστίας είναι να καταστήσει ακόμη πιο σαφή, ακόμα πιο ξεκάθαρη τη σύγκριση ανάμεσα στις δύο πολιτικές δυνάμεις που σε λίγους μήνες θα διεκδικήσουν στις κάλπες το τιμόνι της χώρας.

Το μόνο που πετυχαίνει είναι να καταδείξει την αρραγή ενότητα και την αποφασιστικότητα όχι μόνο της Κοινοβουλευτικής Ομάδας της Νέας Δημοκρατίας, όχι μόνο της παράταξής μας, αλλά, πιστεύω, και του ευρύτερου μετώπου των Ελληνίδων και των Ελλήνων, που, ανεξάρτητα από ιδεολογικές καταβολές, δεν είναι διατεθειμένοι να επιστρέψουμε στο 2015, στην ιδεοληψία, στον πειρασμό, στις πλάτες των πολιτών, στη διεθνή ανυποληψία και την αδιαφάνεια.

Το μόνο που πετυχαίνει αυτή η πρόταση δυσπιστίας είναι να εδραιώσει ακόμη περισσότερο την πεποίθηση ότι το έργο της Κυβέρνησης της Νέας Δημοκρατίας και του Κυριάκου Μητσοτάκη θα συνεχιστεί για ακόμη τέσσερα χρόνια, με την ισχυρή αυτοδύναμη εντολή των πολιτών στις φετινές εκλογικές αναμετρήσεις.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ για την οικονομία του χρόνου.

Τον λόγο τώρα έχει ο Βουλευτής κ. Γιάννης Αμανατίδης από τον ΣΥΡΙΖΑ - Προοδευτική Συμμαχία, για επτά λεπτά.

**ΙΩΑΝΝΗΣ ΑΜΑΝΑΤΙΔΗΣ:** Σας ευχαριστώ πάρα πολύ, κύριε Πρόεδρε.

Είναι αλήθεια ότι ο χρόνος κατά τον οποίο διεξάγεται η συζήτηση αυτή δεν βοηθάει, αλλά ίσα-ίσα εμποδίζει το να μπορούν να γίνουν γνωστές όσο το δυνατόν περισσότερο οι θέσεις και οι τοποθετήσεις των Βουλευτών όλων των κομμάτων στην ελληνική Βουλή.

Κύριε Πρόεδρε, πραγματικά θεωρώ ότι η σημερινή συνεδρίαση ως ξεχωριστή και ιδιαίτερη της πρότασης δυσπιστίας την οποία κατέθεσε η Αξιωματική Αντιπολίτευση είναι ιστορική. Είναι ιστορική, γιατί υπάρχουν και άλλοι λόγοι. Υπάρχουν οι λόγοι του διεθνούς περιβάλλοντος, αλλά υπάρχουν και οι λόγοι για την κατάσταση στην οποία βρίσκεται η χώρα.

Οι πολίτες, οι Έλληνες πολίτες και η κοινωνία που μας παρακολουθούν αυτή τη στιγμή βιώνουν μια ζοφερή κατάσταση. Βιώνουν μια κατάσταση στη χώρα μας όπου δυστυχώς, κύριε Πρόεδρε, κυρίες και κύριοι συνάδελφοι, και οι αριθμοί και οι άνθρωποι δυστυχούν.

Η Κυβέρνηση αυτή χρησιμοποίησε το ψέμα, από την αντιπολίτευση ακόμη όταν ήταν, με διχαστικό τρόπο και για τα εθνικά θέματα, έτσι ώστε να κερδίσει την εξουσία.

Μίλησε για ψέματα σε σχέση με την καταστροφή η οποία υπήρχε το προηγούμενο διάστημα με 39,6 δισεκατομμύρια μείωση του εισοδήματος μέχρι το 2014.

Μίλησε πάλι με ψέματα για τα πλεονάσματα, τα οποία είχαν συμφωνήσει μέχρι το 2018 να είναι 16,2%.

Μίλησε για ψέματα για τις περικοπές συντάξεων που έκανε με τις έντεκα περικοπές, τα 45 δισεκατομμύρια. Μη με αμφισβητήσετε. Είναι στοιχεία της ΑΑΔΕ, της Ανεξάρτητης Αρχής Δημοσίων Εσόδων.

Χρησιμοποίησε τα εθνικά θέματα με διχαστικό λόγο και ως Κυβέρνηση πλέον απέτυχε να αντιμετωπίσει τις κρίσεις τις οποίες βιώσαμε ως χώρα και ως κοινωνία, την κρίση της πανδημίας, την κρίση της ακρίβειας, την ενεργειακή κρίση και, βέβαια, μεγέθυνε τις ανισότητες και μεγέθυνε ακόμα περισσότερο τη φτωχοποίηση του ελληνικού λαού.

(Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. **ΑΠΟΣΤΟΛΟΣ ΑΒΔΕΛΑΣ**)

Σαν να μην έφταναν όλα αυτά, έφερε και την κρίση, η ίδια, της δημοκρατίας. Δεν ξέρω ποιο είναι χειρότερο: οι παρακολουθήσεις ή η προσπάθεια συγκάλυψης;

Η δημοκρατία είναι στο απόσπασμα. Ο κ. Γεραπετρίτης πέραν από το «ένοχος ένοχον ου ποιεί», τόλμησε να αμφισβητήσει ακόμα και το περιεχόμενο του φακέλου που παρέλαβε και ο ίδιος ο Πρωθυπουργός.

Και βέβαια το πιο σύντομο ανέκδοτο, κατά την άποψή μου και επιτρέψτε μου την έκφραση αυτή, είναι αυτό που ακούστηκε εδώ: Κανείς πλέον δεν μπορεί να μιλήσει για συγκάλυψη και ότι κάναμε προσπάθεια συγκάλυψης τους έξι αυτούς μήνες.

Θέλω να σας ρωτήσω με το χέρι στην καρδιά και όλους τους Έλληνες πολίτες: Υπάρχει κανείς Έλληνας πολίτης που πιστεύει αυτή τη στιγμή ότι ο Κυριάκος Μητσοτάκης δεν γνώριζε τι γινόταν στην ΕΥΠ; Υπάρχει κανείς σε αυτή τη χώρα που πιστεύει ότι ο Κυριάκος Μητσοτάκης έκανε τα πάντα για να έρθουν όλα στο φως; Θα ήθελα να σηκώσει το χέρι του και εδώ μέσα. Πώς το στηρίζετε αυτό;

Θέλω να μας πείτε τότε, κύριε Γιόγιακα, επιτέλους με αυτά τα ρυπαρά δίκτυα, αφού από τότε υποτίθεται τα ξέρετε, τα ξηλώσατε -όχι εσείς προσωπικά, συνολικά- έχετε λήξει, εν πάση περιπτώσει, με αυτά; Αφού δεν ήξερε ο Πρωθυπουργός, μετά δεν ανακάλυψε; Έτσι εξηγούνται τα ψέματα.

Κοιτάξτε, ο Πρωθυπουργός έχει πει δυο μεγάλα ψέματα. Είναι άλλο η πολιτική αντιπαράθεση, η πολιτική αντιπαράθεση με ιδεολογικούς όρους, οικονομικούς, και άλλο τα ψέματα. Τα ψέματα συνεχίζονται το ένα πάνω στο άλλο, τόσο που σκέφτομαι καμμιά φορά ότι έχει γίνει και έξις και ως έξις και δεύτερη φύση που λένε, τότε οι αντιφάσεις στις οποίες όλο αυτό το διάστημα πέφτει η Κυβέρνηση και ο ίδιος ο Κυριάκος Μητσοτάκης και τα στελέχη του είναι φυσιολογικές, γιατί έχουν ξεχάσει τι έχουν πει. Πολλές φορές τα ίδια τα ψέματα τα θέλουν και αλήθειες.

Παράδειγμα, όταν τον Δεκέμβριο του 2021 ερχόταν ο Πρωθυπουργός εδώ και τον εγκαλούσαμε και του λέγαμε «κοιτάξτε, πρέπει να γίνουν και άλλες κλίνες ΜΕΘ», ακούγαμε «εντάξει, τι θα τις κάνουμε μετά, μόλις λήξει η πανδημία;». Γιατί ο κόσμος πεθαίνει έξω από τις ΜΕΘ και συνεχίζει να πεθαίνει κόσμος έξω από τις ΜΕΘ, σας πληροφορώ, κυρίες και κύριοι συνάδελφοι. Έχω και πολλά παραδείγματα και από το γύρω μου περιβάλλον. Και μας λέγατε: «Μα, έχετε καμμία μελέτη η οποία να αναφέρει ότι υπάρχουν πολλοί περισσότεροι θάνατοι σε αυτή τη χώρα εκτός ΜΕΘ που είναι οι διασωληνωμένοι;» κ.λπ.. Και μας κουνούσε το δάχτυλο, όταν ήμουν από κάτω. Ντράπηκα μετά για λογαριασμό του, όταν έμαθα ότι είχε στο συρτάρι του τη μελέτη των Λύτρα, Τσιόρδα. Μπορεί αυτός ο Πρωθυπουργός να σταθεί με εμπιστοσύνη;

Δεύτερο παράδειγμα, χοντρό, που εμένα και σαν Βουλευτή και σαν άτομο με πειράζει. Ερωτάται από εδώ ο κύριος Πρωθυπουργός: «Τον κ. Χατζηδάκη τον παρακολουθείτε; Τον παρακολουθήσατε; Αν, κύριε Πρωθυπουργέ, πείτε όχι και βρεθεί ότι τον παρακολουθήσατε, θα παραιτηθείτε;». Και σηκώνεται και φεύγει.

Η πλάτη δεν γυρίζεται στον Αρχηγό της Αξιωματικής Αντιπολίτευσης. Γυρίζεται στον ελληνικό λαό.

Ο κ. Χατζηδάκης παρακολουθήθηκε, όπως και τα στελέχη. Η τοξικότητα εκπέμπεται από αυτόν που αποκαλύπτει τις παράνομες, παράτυπες και πολιτικά του, αν θέλετε, απαράδεκτες κινήσεις οι οποίες έχουν γίνει με τις παρακολουθήσεις; Αυτός που τις αποκαλύπτει ή αυτός που τις κάνει;

Ομαλότητα και κανονικότητα θα είναι στη ζωή η συγκάλυψη; Στη χώρα που γέννησε τη δημοκρατία αυτό νομίζω ότι εκθέτει τη χώρα μας διεθνώς. Η χώρα μας έχει εκτεθεί διεθνώς ή όχι; Το «POLITICO», οι «NEW YORK TIMES», το «ΒΗΜΑ», η «ΚΑΘΗΜΕΡΙΝΗ», τα «ΝΕΑ» είναι οι εφημερίδες του ΣΥΡΙΖΑ; Αυτοί έβγαλαν για το «Predator»; Όσους δεν παρακολουθήσατε με το «Predator», τους παρακολουθήσατε με την ΕΥΠ.

Ποιοι εθνικοί λόγοι; Θα τους πει κανείς και σε εμάς; Θα τους πει στον ελληνικό λαό;

Κύριε Πρόεδρε, υπάρχει και ένα ζήτημα, γιατί ανέφερε και όταν ήταν αντιπολίτευση. Υπάρχει ένα ζήτημα το οποίο είδε τη δημοσιότητα τις τελευταίες ώρες. Θα ήθελα να ρωτήσω την Κυβέρνηση: Υπάρχει χρησιμοποίηση προσωπικών δεδομένων από συγκεκριμένη εταιρεία με υποκλοπή από το 2018, έτσι ώστε να χειραγωγήσει την κοινή γνώμη για τις εκλογές; Είναι μια απάντηση την οποία οφείλει η Κυβέρνηση.

Το πιο βαθύ σκοτάδι, κυρίες και κύριοι συνάδελφοι, είναι πριν από την αυγή. Οι στιγμές αυτές είναι ενός σκοταδιού βαθιού, αλλά είναι πριν από την αυγή. Η αυγή θα έρθει και θα επικρατήσει ο λαϊκός πόθος. Ο λαϊκός πόθος αυτή τη στιγμή είναι να βγούμε από την κρίση και με μία προοπτική για τη χώρα μας, στην οποία χώρα μας θα επικρατήσει η δικαιοσύνη παντού και στην αύξηση των εισοδημάτων και στην αναδιανομή με δικαιοσύνη και τέλος αισχροκέρδειας και, βεβαίως, με την κατάργηση του Πτωχευτικού Κώδικα.

**ΠΡΟΕΔΡΕΥΩΝ (Απόστολος Αβδελάς):** Με αυτό, κλείστε.

**ΙΩΑΝΝΗΣ ΑΜΑΝΑΤΙΔΗΣ:** Με τα λόγια αυτά, κύριε Πρόεδρε, και γνωρίζοντας την Αίθουσα αυτή αρκετά χρόνια, θέλω να σας πω το εξής.

Κοιτάξτε, πολλές φορές τα πολιτικά κόμματα ή οι πολιτικές μπορεί να παίρνουν διαζύγιο από την αλήθεια, να κάνουν μικροκομματικές πολιτικές. Όμως, στη συγκεκριμένη περίπτωση, πραγματικά, το να βαφτίζετε το άσπρο μαύρο και να προσπαθείτε να πάρουμε και ο ελληνικός λαός όλος και εμείς εδώ στη Βουλή διαζύγιο από τη λογική, αυτό νομίζω ότι κανείς δεν μπορεί να το καταφέρει.

Με αυτά τα λόγια, σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Γεια σας και από εμένα. Δεν ξέρω τι να πω. Καλημέρα; Καλησπέρα; Ελπίζω να μην πούμε καληνύχτα.

**ΙΩΑΝΝΗΣ ΑΜΑΝΑΤΙΔΗΣ:** Εσείς ήσασταν, κύριε Πρόεδρε; Δεν το αντιλήφθηκα.

**ΠΡΟΕΔΡΕΥΩΝ (Απόστολος Αβδελάς):** Και σας χρωστάω και δύο λεπτά. Τι να κάνω, κύριε Αμανατίδη; Η μέρα είναι τέτοια, που δεν μπορώ να τα δώσω σήμερα. Τα χρωστάω.

Καλείται στο Βήμα ο κ. Βασίλειος Γιόγιακας από τη Νέα Δημοκρατία.

**ΒΑΣΙΛΕΙΟΣ ΓΙΟΓΙΑΚΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, δεν νομίζω ότι προκαλεί έκπληξη σε πολλούς ότι η Αξιωματική Αντιπολίτευση κατέθεσε πρόταση δυσπιστίας σε αυτόν τον χρόνο και με αυτή την αιτιολογία. Είναι ξεκάθαρο ότι αναζητούσε κάθε ευκαιρία μήπως και συντηρήσει στην πολιτική ατζέντα το θέμα των παρακολουθήσεων.

Ίσως γιατί πιστεύει ότι έτσι διατηρεί στο στόχαστρο προσωπικά τον Κυριάκο Μητσοτάκη, ο οποίος, δυστυχώς για τον ΣΥΡΙΖΑ, εξακολουθεί να προηγείται με διαφορά στην κρίση των πολιτών ως καταλληλότερος Πρωθυπουργός!

Ίσως γιατί έτσι πιστεύει ότι θα δημιουργήσει έναν αντιπερισπασμό στα όσα λέγονται τις τελευταίες εβδομάδες στο ειδικό δικαστήριο για τους κυρίους Παππά και Καλογρίτσα.

Ίσως γιατί έτσι πιστεύει ότι έτσι δεν χρειάζεται να πάρει θέση για τα μεγάλα θέματα της χώρας, να παρουσιάσει ένα απλό, κατανοητό και συμπαγές αφήγημα για το πού θέλει να πάει τη χώρα, εάν γίνονταν κυβέρνηση.

Χωρίς αφήγημα και με ποινικές διώξεις στελεχών της σε εξέλιξη είναι προφανές, κυρίες και κύριοι συνάδελφοι, ότι όσο πλησιάζουμε προς τις εκλογές, τόσο η Αξιωματική Αντιπολίτευση θα βρίσκει καταφύγιο σε αυτό που γνωρίζει πολύ καλά: τη σκανδαλολογία.

Μόνο που, είτε ασυναίσθητα είτε γιατί δεν έχει άλλη επιλογή, κινδυνεύει να πέσει η ίδια στον λάκκο που σκάβει για τους άλλους. Αυτό φάνηκε και από τα όσα μάς αποκάλυψε ο κ. Τσίπρας στην ομιλία του πριν καταθέσει την πρόταση δυσπιστίας. Μας αποκάλυψε ότι δεν πιστεύει στη δικαιοσύνη, ότι δεν πιστεύει στη διάκριση των εξουσιών σε μια δημοκρατική πολιτεία, ότι δεν υπάρχουν θεσμικά αντίβαρα για τον έλεγχο της εκτελεστικής εξουσίας. Μας αποκάλυψε ότι ο ίδιος και ο ΣΥΡΙΖΑ έχουν αναλάβει να υποκαταστήσουν τη δικαιοσύνη, έχοντας ήδη αποφασίσει την ενοχή του Πρωθυπουργού. Μας αποκάλυψε τελικά ότι δεν πιστεύει στην ποιότητα της δημοκρατίας μας και των θεσμών της, αφού αυτοί μπορεί να χειραγωγούνται από ένα σύστημα μερικών ανθρώπων.

Με λίγα λόγια, κυρίες και κύριοι συνάδελφοι, ο κ. Τσίπρας μάς αποκάλυψε τη δική του άποψη, ότι οι πολιτειακοί θεσμοί, οι δημοκρατικοί θεσμοί μπορεί να χειραγωγούνται, αρκεί να μπορεί κανείς να καταλάβει τους αρμούς της εξουσίας. Ο κ. Τσίπρας, προκειμένου να χειραγωγήσει την αλήθεια, κατέληξε σε αυθαίρετες καταγγελίες, υποθέτοντας ότι λόγω της θέσης του ο Πρωθυπουργός πρέπει να γνώριζε και ότι οπωσδήποτε γνώριζε, χωρίς στοιχεία, χωρίς εξηγήσεις, γιατί πιστεύει ότι το βάρος της απόδειξης πρέπει να το έχουν αυτοί που καταγγέλλονται και όχι αυτοί που καταγγέλλουν.

Κατέφυγε και σε άλλα άλματα λογικής, όπου οι νόμιμες αποσυνδέσεις γίνονται ένα και το αυτό με τα παράνομα προγράμματα παρακολούθησης. Κατέφυγε σε υπερβολές, με τις οποίες ήθελε να φτιάξει την εικόνα ενός παρακράτους, θέλοντας να προκαλέσει συνειρμούς με καταστάσεις στην Ελλάδα μετά τον Εμφύλιο. Κατέφυγε σε δραματικές εκφράσεις, μιλώντας για θεσμούς που γίνονται παίγνια στα χέρια μιας αδίστακτης εξουσίας και για δημοκρατική εκτροπή. Ποιος; Ο επικεφαλής μιας κυβέρνησης στα στελέχη της οποίας έχει ασκηθεί ποινική δίωξη για σκευωρία σε βάρος πολιτικών προσώπων και για παράνομους χειρισμούς στο τηλεοπτικό πεδίο, μιας κυβέρνησης που κατηγορήθηκε από πρώην Υπουργό της για διαπλοκή με την ολιγαρχία μέσα από την ψήφιση του Ποινικού Κώδικα, που άλλαξε τον Ποινικό Κώδικα παραμονές των εθνικών εκλογών, για να γίνει απλό πλημμέλημα το κακούργημα της υποκλοπής, μιας κυβέρνησης που κατάργησε τον δεύτερο εισαγγελέα, τον εισαγγελέα εφετών, ο οποίος υπέγραφε τα αιτήματα επισυνδέσεων από την ΕΥΠ.

Με ποιο, λοιπόν, παρελθόν και με ποιο παρόν ο ΣΥΡΙΖΑ κουνά το δάχτυλο και μιλάει για δημοκρατική εκτροπή; Για άλλη μια φορά ο ΣΥΡΙΖΑ θέλει να στήσει μια θεατρική παράσταση στην οποία έχει μοιράσει ήδη τους ρόλους και έχει γράψει το σενάριο. Δυστυχώς για αυτούς και ευτυχώς για τη δημοκρατία μας, η πολιτική είναι πολλά περισσότερα από μια δημόσια σκηνή. Υπάρχουν πραγματικά προβλήματα, πραγματικές προκλήσεις και -δυστυχώς γι’ αυτούς, αλλά ευτυχώς για τη χώρα μας- οι προτεραιότητες του ΣΥΡΙΖΑ είναι άλλες από τις προτεραιότητες της κοινωνίας.

Είμαστε εδώ και θα είμαστε εδώ μέχρι τις εκλογές και μετά τις εκλογές, για να μιλήσουμε για τα πραγματικά ζητήματα, αυτά που απασχολούν τον κόσμο, να θυμίσουμε στους πολίτες τι έχουμε κάνει και τι θα κάνουμε, εφόσον μας εμπιστευτούν ξανά τη διακυβέρνηση της χώρας. Είμαστε εδώ για να μιλήσουμε για πολιτική, για το ότι πετύχαμε ανάπτυξη σε καιρούς κρίσεων πάνω από τον ευρωπαϊκό μέσο όρο, όταν εσείς ως κυβέρνηση κρατήσατε την οικονομία ουσιαστικά καθηλωμένη, για το ότι μειώσαμε τη φορολόγηση από τον φόρο εισοδήματος μέχρι τον ΕΝΦΙΑ, όταν εσείς υπερφορολογήσατε νοικοκυριά και επιχειρήσεις σε όλα τα επίπεδα, για το ότι φέραμε την ανεργία για πρώτη φορά στο επίπεδο του 2010 και συνεχίζουμε να τη μειώνουμε, για το ότι πετύχαμε δύο συνεχόμενες χρονιές αύξηση ρεκόρ στις επενδύσεις, παίρνοντας την ψήφο εμπιστοσύνης διεθνών επιχειρηματικών κολοσσών, για το ότι δώσαμε πάνω από το 1/4 ενός ετήσιου ΑΕΠ στη στήριξη της κοινωνίας από τις συνέπειες της πανδημίας, του πληθωρισμού και της ενεργειακής κρίσης, για το ότι αυξήσαμε σημαντικά τις δαπάνες για το δημόσιο σύστημα υγείας, τη δημόσια εκπαίδευση, την κοινωνική πρόνοια, για το ότι ενισχύσαμε την αμυντική μας θωράκιση και τις διεθνείς μας συμμαχίες.

Είμαστε εδώ, κυρίες και κύριοι συνάδελφοι, για να μιλήσουμε για το ποιος μπορεί να διαχειριστεί καλύτερα τις τύχες της χώρας, γιατί το έχει αποδείξει. Είμαστε εδώ, για να μιλήσουμε πολιτικά, όχι με τυφλές καταγγελίες ούτε με ψεύδη ούτε με χυδαιολογίες.

Φοβάμαι, κυρίες και κύριοι συνάδελφοι, ότι η Αξιωματική Αντιπολίτευση παίζει ένα επικίνδυνο παιχνίδι με την αμφισβήτηση των θεσμών, γιατί, στο όνομα της εκλογικής της επιβίωσης, αμφισβητεί την ίδια την ποιότητα της δημοκρατίας, αυτή που υποτίθεται ότι υπερασπίζεται με την πρόταση δυσπιστίας. Εμείς δεν θα σας θα σας ακολουθήσουμε σε αυτό, όπως και δεν θα σας ακολουθήσουν οι πολίτες.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Χαράλαμπος Μαμουλάκης από τον ΣΥΡΙΖΑ - Προοδευτική Συμμαχία και να ετοιμάζεται ο κ. Σταμενίτης από τη Νέα Δημοκρατία.

**ΧΑΡΑΛΑΜΠΟΣ (ΧΑΡΗΣ) ΜΑΜΟΥΛΑΚΗΣ:** Ευχαριστώ πολύ, κύριε Πρόεδρε.

Νομίζω ότι ο προηγούμενος συνάδελφος από τη Συμπολίτευση είναι σε πλήρη εναρμόνιση με αυτό που βιώνουμε εδώ και έξι-επτά ώρες στην Αίθουσα, δηλαδή Βουλευτές του κυβερνώντος κόμματος ουσιαστικά να επαναλαμβάνουν με το ίδιο μότο, με τις ίδιες εκφράσεις γύρω από το ζήτημα που συζητάμε οτιδήποτε άλλο, πλην του ύψιστης σημασίας για τη δημοκρατία μας θέματος -εξ ου και η πρόταση δυσπιστίας εκ μέρους της Αξιωματικής Αντιπολίτευσης- των υποκλοπών.

Η διαδικασία αυτή καθ’ αυτή, κύριοι συνάδελφοι, της σημερινής ημέρας καταδεικνύει με τον πιο εύγλωττο τρόπο ότι συνεχίζει να συντελείται μια προσπάθεια συγκάλυψης. Ακόμη και οι μικρές κοινοβουλευτικές κινήσεις του Προεδρείου, δείχνουν ότι η Κυβέρνηση θέλει πάση θυσία το θέμα αυτό να πάει χαμηλά.

Προσέξτε, ξεκίνησε η διαδικασία στις 18.00΄ και σύρεται το Σώμα μέχρι τις 3.00΄ το πρωί. Συμπτύσσετε τα πάντα, συμπτύσσονται οι ομιλητές αύριο την Παρασκευή, γιατί θα πρέπει στις 16.00΄ -έτσι λέει ο Πρόεδρος κ. Τασούλας- να ολοκληρωθεί την Παρασκευή. Δηλαδή, μια τριήμερη διαδικασία βάσει του Κανονισμού της Βουλής, πρακτικά είναι δύο ημερών. Και όχι μόνον αυτό, αυτό συμβαίνει τη στιγμή που υπάρχουν εκατόν ογδόντα οκτώ ομιλητές, κύριοι συνάδελφοι, που θέλουν και επιθυμούν να μιλήσουν -και πολύ καλώς- γι’ αυτό το ζήτημα, αρκεί βέβαια το περιεχόμενο της ομιλίας τους να είναι συνυφασμένο με αυτό που συζητάμε. Διότι αυτό που βλέπω από τους κυβερνητικούς Βουλευτές είναι ακριβώς το αντίθετο. Για οτιδήποτε άλλο πλην της «ταμπακιέρας». Για το ζήτημα το σοβαρό «κιχ» από τη Συμπολίτευση.

Ξέρετε το σκάνδαλο Watergate, που έριξε την κυβέρνηση Νίξον. Δεν έπεσε η κυβέρνηση Νίξον από το σκάνδαλο αυτό καθ’ αυτό. Έπεσε μήνες μετά, λόγω της λυσσαλέας προσπάθειας της κυβέρνησης Νίξον να συγκαλύψει το θέμα. Από εκεί επήλθε η κατάρρευση.

Αυτό το λέω, γιατί τοσύντομο ιστορικό που οφείλω να παραθέσω στη Βουλή νομίζω ότι δείχνει πολλά, έχει πολλά παραπλήσια σημεία, έως και σε σατανικό -θα έλεγα- βαθμό.

Το ιστορικό, λοιπόν. Ιούλιος 2019: Από αυτό εδώ το Βήμα, μετά τις προγραμματικές δηλώσεις του Πρωθυπουργού, στο πρώτο ΦΕΚ, την πρώτη μέρα που αναλαμβάνει, στο ΦΕΚ 2659, ορίζει τον αγαπητό του ανιψιό -και από το 2016 Γενικό Διευθυντή του πολιτικού του γραφείου, μετέπειτα Γενικό Γραμματέα της Κυβερνήσεως- ως υπεύθυνο για την ΕΥΠ, ο αντ’ αυτού, στο ΦΕΚ 2659. Υπαγωγή στην ΕΥΠ στη δικαιοδοσία του Πρωθυπουργού διά του ανιψιού κ. Δημητριάδη.

Επίσης, ταπείνωσε ο κ. Μητσοτάκης τα χαρακτηριστικά της προηγούμενης νομοθεσίας, γιατί ο κ. Κοντολέων δεν είχε τα κριτήρια, δεν είχε πτυχίο ως όριζε ο νόμος. Και τι έκανε; Άλλαξε τον νόμο. Αυτό που συμβαίνει τριάμισι χρόνια τώρα. Το κόλπο γίνεται νόμος από αυτή την Κυβέρνηση. Αυτή είναι η πραγματικότητα, κύριοι συνάδελφοι. Ακόμα, λοιπόν, και σε αυτό το πολύ ευαίσθητο ζήτημα -αν μη τι άλλο είναι Διοικητής της Εθνικής Υπηρεσίας Πληροφοριών, της εθνικής υπηρεσίας αντικατασκοπείας- άλλαξε τον νόμο. Χαμήλωσε τα όριά του, για να βάλει τον εκλεκτό. Αυτούς τους δύο εκλεκτούς, τον κ. Δημητριάδη και τον κ. Κοντολέοντα, τους καθαίρεσε εντός είκοσι λεπτών τον Αύγουστο που μας πέρασε.

Έξι μήνες μετά, η χώρα διασύρεται διεθνώς από τον διεθνή Τύπο. Νομίζω ότι δεν έχει μείνει χώρα, τουλάχιστον στην Ευρωπαϊκή Ένωση, όπου κορυφαίες εφημερίδες να μην έχουν απασχοληθεί με τα ζητήματα διαφάνειας και φυσικά διαφθοράς που διέπουν την ελληνική πολιτική τάξη και την Κυβέρνηση συγκεκριμένα.

Προσέξτε, έκανε αυτή την κίνηση ο κ. Μητσοτάκης το 2019, για να ελέγξει απόλυτα την ΕΥΠ. Δεν έφτανε μόνο αυτό. Ανακύπτει το σκάνδαλο και έχουμε καταιγιστικές εξελίξεις. Τι έγινε μετά; Αναφέρθηκε από προηγούμενους συναδέλφους. Ό,τι κινήσεις έγιναν για να χυθεί πραγματικά άπλετο φως έγιναν από την Αντιπολίτευση. Και το σύντομο ανέκδοτο είναι αυτό που είπε ο κ. Μητσοτάκης ότι επιθυμεί να χυθεί άπλετο φως. Μόνο αυτό δεν επιθυμούσε και φαίνεται στις πράξεις του. Αρνήθηκε εξεταστική επιτροπή. Ναι, με τα δύο πέμπτα η Μείζονα Αντιπολίτευση και τα υπόλοιπα κόμματα προχώρησαν τη διαδικασία. Θυμάστε τι έγινε με την επιτροπή PEGA; Και εκεί διεθνής διασυρμός. Μια υπόθεση που αναβιώνει μετά τις συγκλονιστικές αποκαλύψεις και την αυταπόδεικτη πλέον διαδικασία παρακολούθησης. Δεν είναι οι δύο πρώτοι. Δεν είναι μόνο ο κ. Ανδρουλάκης και ο κ. Κουκάκης. Υπάρχουν πλέον και άλλοι και ποιος ξέρει και πόσοι ακόμα, οι οποίοι δεν γνωρίζουν.

Υπουργικό Συμβούλιο έκανε προχθές ο κ. Μητσοτάκης και αριστερά του ήταν οι δύο Αντιπρόεδροι του κόμματός του, με τους αύξοντες αριθμούς που είναι στα συρτάρια της Κατεχάκη. Και μέσα στο Υπουργικό Συμβούλιο οι μισοί παρακολουθούνται. Όταν κάποιος ακούει τις ζωές των άλλων, αυτό δεν είναι δημοκρατία. Αυτό δεν είναι Υπουργικό Συμβούλιο. Κάτι άλλο είναι.

Την άνοιξη του 2022 συνεχίστηκε η προσπάθεια, γιατί γνωρίζατε ότι έρχεται το τσουνάμι αποκαλύψεων. Και τι κάνετε; Ουσιαστικά με νομοθέτημά σας αφαιρέσατε τη δυνατότητα από την ΑΔΑΕ να ενημερώνει τον πολίτη ή εν πάση περιπτώσει να δυσχεραίνει σε πολύ μεγάλο βαθμό την ενημέρωσή του. Άρα λοιπόν εδώ προκύπτουν εύλογα τα ερωτήματα.

Κύριε Βεσυρόπουλε, σας βλέπω εδώ σήμερα, ο κ. Χατζηδάκης, ο «5046C», είναι πραγματικά απειλή για τη χώρα και την εθνική ασφάλεια; Ο κ. Φλώρος, ο Αρχηγός των Ενόπλων Δυνάμεων, είναι απειλή για την εθνική ασφάλεια; Πείτε μου. Διότι, εάν δεν είναι, τότε γιατί παρακολουθείτο από την ΕΥΠ του κ. Μητσοτάκη; Φυσικά και δεν μπορείτε να απαντήσετε σε τούτο το ερώτημα. Είστε σε δυσμενή θέση και το αντιλαμβάνομαι. Τσίπα είπε ο κ. Καστανίδης, ευθιξία θα μπορούσαμε να πούμε, αυτή είναι η λέξη κλειδί που πρέπει να απασχολεί το Σώμα για τις επόμενες τρεις μέρες. Εάν έχετε τη στοιχειώδη ευθιξία, αγαπητοί συνάδελφοι της Συμπολιτεύσεως, οφείλετε να υπερψηφίσετε την πρόταση μομφής όχι μόνο για σας, για την τιμή και την υπόληψή σας, αλλά για το δημοκρατικό μέλλον αυτού του τόπου. Βάλλεται η δημοκρατία με αυτόν τον τρόπο! Πραγματικά θα πάμε σε εκλογές χωρίς να γνωρίζουμε ποιος παρακολουθεί ποιον; Αδιανόητα πράγματα.

Και σεβόμενος την ώρα και τον χρόνο -δεν θέλω πραγματικά να τον καταχραστώ- κλείνοντας θέλω να πω μια φράση του κ. Μητσοτάκη από τον τόπο μου, την Κρήτη, σήμερα. Έρχεται βέβαια άρον-άρον πίσω. Είπε ο κ. Μητσοτάκης ότι δεν θα συγκρουστούμε, αλλά θα συγκριθούμε και ότι η τριήμερη συζήτηση είναι μια καλή αφορμή -λέει- για να γίνει μια σύγκριση του χθες με το αύριο.

Συμφωνούμε απόλυτα με τον κ. Μητσοτάκη. Πολύ σωστό αυτό που είπε. Ακριβώς, αυτός εκπροσωπεί το χθες στη διαφάνεια, το χθες στη διαχείριση δημόσιων πόρων, το χθες στη λογοδοσία, το χθες στους θεσμούς, το χθες στη δημοκρατία. Και το αύριο -όσο κι αν πασχίζει ο κ. Μητσοτάκης να το αποτρέψει, δεν μπορεί-, το αύριο είναι έτοιμο να γεννηθεί. Ένα αύριο άρρηκτα συνυφασμένο με μια πατριωτική, προοδευτική διακυβέρνηση για τη χώρα. Ένα αύριο όχι μόνο για τους πολίτες που τόσο διψούν και τόσο θέλουν να πάρουν ανάσα, αλλά και ένα αύριο για το μέλλον των παιδιών μας.

Ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ.

Σας παρακαλώ πολύ να τηρείτε το επτάλεπτο. Μη μιλήσει ο κ. Δελής στις 5.00΄ το πρωί. Έτσι και αλλιώς ήδη μας βλέπουν αυτοί που σηκώθηκαν να πάρουν χάπι, να μην το παρατραβήξουμε.

Τον λόγο έχει ο κ. Διονύσιος Σταμενίτης από τη Νέα Δημοκρατία.

**ΔΙΟΝΥΣΙΟΣ ΣΤΑΜΕΝΙΤΗΣ:** Ευχαριστώ πολύ, κύριε Πρόεδρε.

Αγαπητές και αγαπητοί συνάδελφοι, ο προηγούμενος ομιλητής στο ιστορικό που κατέθεσε ξέχασε να μας πει ότι ο Ποινικός Κώδικας του ΣΥΡΙΖΑ το 2019 υποβίβασε σε πλημμέλημα τις παρακολουθήσεις και, δεύτερον, καταργήθηκε ένας από τους δύο εισαγγελείς. Δεν το είπε ούτε μας εξήγησε για ποιον λόγο έγιναν αυτά.

Βρισκόμαστε σήμερα στην Ολομέλεια, για να συζητήσουμε επί της προτάσεως δυσπιστίας της Αξιωματικής Αντιπολίτευσης προς την Κυβέρνηση της Νέας Δημοκρατίας. Θα ξεκινήσω την ομιλία μου απαντώντας στα όσα εισαγωγικά είπε στην τοποθέτησή του ο συνάδελφός του ΣΥΡΙΖΑ κ. Φίλης, ο οποίος μάς υπενθύμισε ότι σαν σήμερα στις 25 Ιανουαρίου του 2015 ο ΣΥΡΙΖΑ κέρδισε τις εκλογές.

Ναι, έτσι είναι, πράγματι. Και καλά κάνετε και το υπενθυμίζετε στον ελληνικό λαό, ότι, αφού συνεργαστήκατε με τη Χρυσή Αυγή για να ρίξετε την κυβέρνηση Σαμαρά, αφού παραπλανήσατε τους πολίτες με το περίφημο πρόγραμμα της Θεσσαλονίκης, αφού εκμεταλλευτήκατε με την πιο ακραία λαϊκίστικη ρητορική την κούραση των Ελλήνων από την οικονομική κρίση, αναλάβατε την εξουσία. Κάνατε πολύ σωστά που τα υπενθυμίσατε όλα αυτά στους συμπολίτες μας. Αν και, για να είμαστε ειλικρινείς, κανείς δεν τα ξεχνάει.

Και πώς να ξεχάσει την περήφανη διαπραγμάτευση των Τσίπρα - Βαρουφάκη, που έφερε την Ελλάδα στη χειρότερη θέση της μεταπολιτευτικής της ιστορίας; Χρεώσατε τη χώρα με 100 δισεκατομμύρια. Υπογράψατε ένα τρίτο, αχρείαστο, μνημόνιο. Δεσμεύσατε τη δημόσια περιουσία για ενενήντα εννέα χρόνια. Πώς να ξεχάσει την παρωδία που βαφτίσατε δημοψήφισμα, παίζοντας την τύχη της χώρας κυριολεκτικά στα ζάρια; Σε μια επική κωλοτούμπα, ευτυχώς ο Πρόεδρός σας έκανε το «όχι», «ναι», τρομαγμένος μπροστά στην καταστροφή που έβλεπε ο ίδιος να προκαλεί στη χώρα. Πώς να ξεχάσει το κλείσιμο τραπεζών, τα capital controls; Όσο και να προσπαθείτε, οι εικόνες της ντροπής που εσείς προκαλέσατε θα σας συντροφεύουν στην πολιτική σας διαδρομή.

Άκουσα επίσης με μεγάλη προσοχή τον κ. Τζανακόπουλο, που χαρακτήρισε τον Πρωθυπουργό επικεφαλής εγκληματικής οργάνωσης. Μίλησε για παρακράτος, για κατακρεούργηση των θεσμών και άλλα. Και με πολύ σεβασμό θα δώσω μια συμβουλή στους συναδέλφους του ΣΥΡΙΖΑ. Όταν μιλάτε για την Κυβέρνηση της Νέας Δημοκρατίας και τον Πρωθυπουργό, μην κοιτάτε στον καθρέφτη, γιατί μπερδεύεστε. Εμείς δεν χρησιμοποιούμε τέτοιους χαρακτηρισμούς για σας, παρ’ όλο που η δική σας κυβερνητική κληρονομιά έχει δύο ειδικά δικαστήρια για πρωτοκλασάτους Υπουργούς. Η δική σας κυβερνητική κληρονομιά έχει μια σκευωρία που στόχευε στην εξόντωση των πολιτικών σας αντιπάλων. Η δική σας κυβερνητική κληρονομιά έχει δήθεν προστατευόμενους μάρτυρες, που συλλαμβάνονται σήμερα από τις αρχές. Καλό είναι να εξηγήσετε στον ελληνικό λαό τι έγινε με τις μαύρες σακούλες και να αφήσετε τους βαρείς χαρακτηρισμούς για την Κυβέρνηση Μητσοτάκη.

Κυρίες και κύριοι συνάδελφοι, παρακολουθούμε το τελευταίο διάστημα την προσπάθεια του ΣΥΡΙΖΑ να πολώσει το πολιτικό κλίμα και να δηλητηριάσει τον δημόσιο διάλογο. Είναι κατανοητό. Όταν δεν έχεις να αντιπαραβάλεις σε αυτά που κάνει ο αντίπαλός σου αυτά που έκανες εσύ καλύτερα, όταν δεν έχεις να πεις τι είναι αυτό που σε καθιστά καλύτερο, ώστε να είσαι εσύ η επιλογή του ελληνικού λαού, όταν συμβαίνουν αυτά, τότε, ναι, πιστεύεις ότι η όξυνση και η πόλωση θα σου προσφέρει πολιτικά οφέλη. Κατανοητός ο πανικός, όταν έχεις να συγκριθείς με μία σύγχρονη Κυβέρνηση συμπαγή και υπεύθυνη, που κάνει όσα λέει και εφαρμόζει όσα παρουσίασε προεκλογικά, που είναι με λίγα λόγια συνεπής, μια ιδιότητα εκ διαμέτρου αντίθετη με τα δικά σας χαρακτηριστικά.

Αγαπητοί συνάδελφοι της Αξιωματικής Αντιπολίτευσης, μας ζητάτε σήμερα να καταψηφίσουμε μία Κυβέρνηση που απάντησε με αποτελεσματικότητα στις παγκόσμιες προκλήσεις και στις πρωτοφανείς εξωγενείς κρίσεις, που απάντησε στην προκλητικότητα των γειτόνων και απέκρουσε την προσπάθεια εργαλειοποίησης του μεταναστευτικού, ενίσχυσε τις αμυντικές μας συμμαχίες, ενισχύει την εθνική άμυνα με εξοπλιστικά προγράμματα και αναβαθμίζει τη γεωπολιτική και στρατηγική θέση της χώρας.

Είναι μία Κυβέρνηση που αύξησε την αξιοπιστία της χώρας μας διεθνώς, βελτίωσε τη θέση των εργαζομένων, μείωσε την ανεργία, μείωσε φόρους και ασφαλιστικές εισφορές. Είναι μία Κυβέρνηση που στήριξε και στηρίζει την κοινωνία σε πολύ δύσκολες στιγμές και μερίμνησε για τους αγρότες και τους κτηνοτρόφους. Μία Κυβέρνηση που προχωράει σε μεγάλα έργα υποδομής μετασχηματίζοντας τη χώρα, που ψηφιοποιεί το κράτος και κάνει τη ζωή μας όλο ευκολότερη. Είναι μία Κυβέρνηση που αναγνωρίζει τις αδυναμίες και προσπαθεί να τις διορθώσει, με πρώτο τον Πρωθυπουργό της χώρας Κυριάκο Μητσοτάκη.

Κυρίες και κύριοι συνάδελφοι, επειδή ο καλύτερος τρόπος να απαντάς σε αυτούς που δυσπιστούν είναι με χειροπιαστά παραδείγματα και επειδή το ειδικό είναι τις περισσότερες φορές πιο διαφωτιστικό από το γενικό, εγώ στην πρόταση δυσπιστίας του ΣΥΡΙΖΑ θα απαντήσω με το ειδικό παράδειγμα του Νομού Πέλλας και όσα έγιναν γι’ αυτόν τα τελευταία τρεισήμισι χρόνια.

Τρεισήμισι χρόνια Νέας Δημοκρατίας γράφουν για τον Νομό Πέλλας τη δρομολόγηση μεγάλων έργων, όπως ο δρόμος Θεσσαλονίκη – Γιαννιτσά – Έδεσσα, το φράγμα του Αλμωπαίου, έργα όπως το Δικαστικό Μέγαρο Έδεσσας, αλλά και το κάστρο της Χρυσής. Τρεισήμισι χρόνια γράφουν για την Πέλλα τη στήριξη των παραγωγών μας με γενναίες αποφάσεις για την αντιμετώπιση των δύσκολων φαινομένων, όπως ο παγετός της άνοιξης του 2021, με αναμόρφωση του ΕΛΓΑ, επαναφορά του καθεστώτος πληρωμής σε μια εφάπαξ διαδικασία και με χρηματοδότηση του οργανισμού με πάνω από 250 εκατομμύρια ευρώ.

Μέσα σε τρεισήμισι χρόνια κατευθύνθηκαν προς τον Νομό Πέλλας πάνω από 100 εκατομμύρια ευρώ από διάφορα χρηματοδοτικά εργαλεία, ΕΣΠΑ, Ταμείο Ανάκαμψης, πρόγραμμα «Τρίτσης», «Φιλόδημος ΙΙ», χωρίς να υπολογίσουμε τα μεγάλα έργα που ανέφερα πριν. Και φυσικά, επί τεσσεράμισι χρόνια ΣΥΡΙΖΑ στο ειδικό τι έγινε; Τίποτα απολύτως!

Συνεπώς, κυρίες και κύριοι συνάδελφοι, υπερψηφίζω σήμερα την ελληνική Κυβέρνηση και είμαι αισιόδοξος ότι το ίδιο θα πράξουν και οι Έλληνες πολίτες όταν κληθούν στις κάλπες.

Μάλιστα, οφείλω να πω ότι με τη συζήτηση αυτών των ημερών δίνετε στους πολίτες την ευκαιρία να διαπιστώσουν για μια ακόμα φορά την ανυπαρξία εναλλακτικής πρότασης από τη μία και την προσήλωση στις μεταρρυθμίσεις, τη συνέπεια, αλλά και την υπευθυνότητα από την άλλη.

Σας ευχαριστούμε που μας δώσατε την αφορμή να θυμηθούμε τα έργα και τις πράξεις των ημερών της Κυβέρνησης Μητσοτάκη και να τα συγκρίνουμε με τις δικές σας ημέρες.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε και για την τήρηση του χρόνου.

Καλείται στο Βήμα ο κ. Ανδρέας Λοβέρδος από το ΠΑΣΟΚ - Κίνημα Αλλαγής και να ετοιμάζεται ο κ. Κόνσολας από τη Νέα Δημοκρατία.

Κύριε Λοβέρδο, έχετε τον λόγο.

**ΑΝΔΡΕΑΣ ΛΟΒΕΡΔΟΣ:** Ευχαριστώ, κύριε Πρόεδρε.

Θα το ξεκαθαρίσω από την αρχή της τοποθέτησής μου ότι το ΠΑΣΟΚ και φυσικά και εμείς οι Βουλευτές του υπερψηφίζουμε την πρόταση δυσπιστίας σε βάρος της Κυβέρνησης. Προφανώς την υπερψηφίζουμε.

Πριν πω, όμως, δυο λόγια γι’ αυτό στα λίγα λεπτά που έχω, θέλω να συγχαρώ την Αξιωματική Αντιπολίτευση για τους κουκουλοφόρους μάρτυρες τους οποίους υποστήριζε επί τέσσερα και πέντε χρόνια, από τον Πρωθυπουργό της μέχρι το τελευταίο Βουλευτή της, από τον πρώτο μέχρι τον τελευταίο φίλο δημοσιογράφο στα κανάλια, τον δημόσιο διάλογο και τον κοινοβουλευτικό διάλογο.

Όλο το πανελλήνιο πια ξέρει ότι ένας από αυτούς έχει συλληφθεί. Ακούω από το δικαστικό ρεπορτάζ ότι ένα από τα μέσα που χρησιμοποιούσε για να πείσει τους πελάτες του ήταν ότι ήταν προστατευόμενος μάρτυρας. Θα μιλήσει, διότι έχει συλληφθεί, έχουν απαγγελθεί κατηγορίες. Θα μιλήσει. Και είναι πάρα πολύ ενδιαφέρον να μας πει ποιοι είναι αυτοί που τον προωθούσαν και εκτός Ελλάδος σε διάφορα fora, από τα πιο μικρά έως τα πιο μεγάλα.

Νομίζω ότι η Αξιωματική Αντιπολίτευση ως προς αυτό χρωστάει να μιλήσει. Και αν δεν μιλήσει κεντρικά, χρωστούν να μιλήσουν οι δημοκράτες Βουλευτές ή τα στελέχη της. Δεν μπορεί να ανέχονται αυτό το πρόσφατο παρελθόν. Απώλεια πρόσφατης μνήμης δεν υπάρχει, δεν θα υπάρξει και οφείλουν οι ευαίσθητοι από αυτούς -διότι υπάρχουν τέτοιοι και τέτοιες- να πάρουν τον λόγο.

«Έστιν ουν δίκης οφθαλμός ος τα πανθ’ ορά». Πιο λαϊκά, όλα εδώ πληρώνονται!

Για το θέμα μας, η θέση μας ήταν πάγια, είναι πάγια, θα είναι πάγια. Η προστασία του απορρήτου των επικοινωνιών αποτελεί θεμέλιο της δημοκρατίας. Αυτό οπωσδήποτε λειτουργεί στην πράξη υπό περιορισμούς. Όλα τα δικαιώματα, βάσει του άρθρου 25 παράγραφος 1 του Συντάγματος, εφαρμόζονται και λειτουργούν υπό περιορισμούς. Αυτό, όμως, που έγινε δεν ήταν εφαρμογή περιορισμού. Αυτό που έγινε στην Ελλάδα είναι βαρύ και οι σκιές του δεν φεύγουν με το πρώτο «αεράκι», τα «σύννεφα» θα μείνουν εδώ. Και όσο περνάει ο καιρός και τα πράγματα δεν ξεκαθαρίζονται, η πορεία της χώρας προς τις εκλογές θα έχει ως ένα βασικό της θέμα και αυτό.

Η Κυβέρνηση δεν απαλλάσσεται επειδή δεν λειτουργεί η Επιτροπή Θεσμών και Διαφάνειας όπως πρέπει ή επειδή θα κερδίσει μία ψηφοφορία στη Βουλή τώρα με την πρόταση μομφής. Όλη η Αντιπολίτευση είναι απέναντι και τα επιχειρήματα της Αντιπολίτευσης είναι πάρα πολύ ισχυρά.

Είναι μια Κυβέρνηση εκτεθειμένη ανεπανόρθωτα και το ολίσθημα στελεχών της ή και ολόκληρης της Κυβέρνησης, αφού τα στελέχη αυτά στηρίζονται, είναι βαρύτατο και δεν μπορεί –ξαναλέω- να ξεπεραστεί επειδή μια ψηφοφορία στη Βουλή διαμορφώνεται έτσι όπως θα διαμορφωθεί.

Μου έκανε αλγεινή εντύπωση μία φράση του Υπουργού, ο οποίος αντίλεξε στα όσα είπε ο Αρχηγός της Αξιωματικής Αντιπολίτευσης ότι «ένοχος ένοχο ου ποιεί». Αυτό τι ερμηνεία να έχει; Πώς μπορεί κάποιος από εμάς να το καταλάβει; Τι εννοούσε ο ποιητής εδώ; Ότι είμαι ένοχος, αλλά εσύ που είσαι ένοχος δεν μπορείς να με ενοχοποιήσεις; Τι είναι αυτό; Αυτή είναι μια φράση που στον Ποινικού Δικαίου και στη διεξαγωγή των δικών έχει τον ρόλο της. Αλλά, εδώ ως αντίλογος σε ένα βαρύ κατηγορώ τι ήθελε να πει; Ποιο είναι το περιεχόμενό της;

Αστοχία πάνω στην αστοχία. Δικαιολογία πάνω στη δικαιολογία. Λάθος πάνω στο λάθος. Θεσμική σκληρότητα πάνω στη θεσμική σκληρότητα. Κατήφορος πάνω στον κατήφορο.

Κυρίες και κύριοι, δεν υπάρχει χώρος για πολλά λόγια. Τα πράγματα είναι καθαρά. Δεν έχουμε μία ή δύο ή τρεις περιπτώσεις τις οποίες εξετάζουμε και κάποια από αυτές θα μπορούσε να εμπεριέχει υπερβολή ή και άδικη πράξη ως παρακολούθηση. Εδώ έχουμε μαζικές παρακολουθήσεις, ένα φαινόμενο εκτεταμένο, ένα φαινόμενο που κάλυψε δεκάδες εκατοντάδες πολιτών. Ήμουν κι εγώ μέσα σε αυτούς. Ποτέ μου δεν έκανα το προσωπικό μου θέμα πολιτικό θέμα αιχμής.

Ξαναλέω, όμως, ότι η ποσότητα εκθέτει την Κυβέρνηση ανεπανόρθωτα, είτε για κάποιες περιπτώσεις έχει ευθύνη είτε δεν έχει. Εδώ γινόταν χαμός. Εδώ όποιος ήθελε παρακολουθούσε όποιον ήθελε. Και η νομοθεσία που ψηφίστηκε μετά τα όσα είχαν συμβεί δεν δημιουργεί προϋποθέσεις για να βγει κανείς από την κρίση. Αντίθετα, νοείται ως φωτογραφία τού πώς θα γίνει να μην πληρώσουμε για τις ευθύνες μας. Φωτογραφία, για να καλυφθούν αυτά που δεν έπρεπε να καλυφθούν. Δεν ήρθε η νομοθεσία να διορθώσει κακώς κείμενα, ήρθε να καλύψει κακώς κείμενα και κακές πρακτικές. Δεν έχουμε άλλο περιθώριο. Θα ψηφίσουμε αυτή την πρόταση μομφής και πιστεύουμε ότι πράττουμε ορθά.

Εκείνο που έχω να πω κλείνοντας, κύριε Πρόεδρε, είναι ότι από την εμπειρία μου μπορώ να καταλάβω ότι θα έχουμε μπροστά μας μια από τις σκληρότερες εκλογές που γνώρισε ο τόπος. Θα είναι σκληρές, θα είναι προσωπικές, με αιχμές και επιθέσεις. Και θα αντέξουν αυτοί που μπορούν να αντέξουν και δεν είναι «αφρόψαρα», αλλά κάτι καλύτερο, κάτι σοβαρότερο. Δεν είναι οι πολιτικοί οι διάττοντες αστέρες που έρχονται σήμερα και αύριο δεν είναι.

Η μάχη θα είναι πάρα πολύ σκληρή κι έχετε ευθύνη, γιατί θα είναι και βρώμικη. Και θα είναι και βρώμικη γιατί έγιναν πράγματα που οι δημοκρατίες δεν τα συγχωρούν.

Ευχαριστώ.

(Χειροκροτήματα από την πτέρυγα του Κινήματος Αλλαγής)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Λοβέρδο και για τον χρόνο.

Καλείται στο Βήμα ο κ. Εμμανουήλ Κόνσολας από τη Νέα Δημοκρατία και να ετοιμάζεται ο κ. Μπουρνούς από τον ΣΥΡΙΖΑ – Προοδευτική Συμμαχία.

**ΕΜΜΑΝΟΥΗΛ ΚΟΝΣΟΛΑΣ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, κύριοι Βουλευτές, πράγματι ο κ. Λοβέρδος από αυτό το Βήμα προδίκασε ότι η περίοδος που ακολουθεί θα είναι πολύ σκληρή, πολιτικά σκληρή. Και φυσικά, θέλω να θυμίσω στο Σώμα ότι οι βουλευτικές εκλογές δεν είναι για εκλογές κολλεγίου. Οι εθνικές εκλογές δεν είναι εκλογές ενός σωματείου. Κι εκεί πρέπει να επιστρατεύσουμε με πολύ σύνεση, περίσκεψη, αλλά και με πολύ σεβασμό στους πολίτες τα επιχειρήματα των πολιτικών φορέων, των κομμάτων και όλων ημών προκειμένου να κρίνουν οι πολίτες.

Ωστόσο, πρέπει να διαπιστώσουμε ότι αυτή την περίοδο υπάρχει ιδιαίτερη οξύτητα και υπάρχει οξύτητα εκεί που δεν υπάρχουν επιχειρήματα. Ιδιαίτερα η Αξιωματική Αντιπολίτευση επιστρατεύει επιχειρήματα τα οποία δεν έχουν υπόσταση, με αποτέλεσμα να υπάρχει ένδεια πολιτικών προτάσεων και ιδεών και να υπάρχει μια στείρα πολιτική, η οποία έγινε αντιληπτή από τους πολίτες. Υπάρχει μια στείρα πολιτική και γι’ αυτό προτάσσεται η ένταση και η τοξικότητα. Αυτό είναι μια προσέγγιση σε σχέση με την αναφορά του συναδέλφου που ήταν πριν στο Βήμα της Εθνικής Αντιπροσωπείας.

Απευθύνομαι, όμως, και στους άλλους συναδέλφους, ιδιαίτερα της Αξιωματικής Αντιπολίτευσης, που με πολλή προσοχή παρακολουθώ αυτές τις ώρες που εξελίσσεται στην Εθνική Αντιπροσωπεία αυτή η συζήτηση σε σχέση με την πρόταση δυσπιστίας. Είναι φανερό πλέον ότι δεν μπορεί να αντέξει άλλο ο διχαστικός λόγος στους πολίτες και νομίζω ότι τον έχουν απορρίψει προ πολλού, γιατί είναι στοιχεία που κυριάρχησαν και στο πρόσφατο παρελθόν και τα πλήρωσαν πολύ ακριβά τόσο η χώρα όσο και οι πολίτες, αλλά και η ίδια η Αξιωματική Αντιπολίτευση τώρα που είναι στα έδρανα, αφού επέλεξε με αυτή την τακτική να την οδηγήσει εκεί ο λαός.

Ξέρετε, κυρίες και κύριοι συνάδελφοι, ακούσαμε στο προηγούμενο διάστημα το δίλημμα «εμείς ή αυτοί». Βάζουμε διαχωριστικά διλήμματα «εμείς ή αυτοί», σύνθημα που ελέχθη στην πολιτική αρένα από τον ΣΥΡΙΖΑ κατά το πρόσφατο παρελθόν και επανέρχεται πλέον με ένα άλλο προσωπείο ή με μια άλλη αφορμή.

Είναι δεδομένο, κυρίες και κύριοι συνάδελφοι, ότι εμείς δεν επιλέγουμε αυτόν τον δρόμο και δεν θα τον επιλέξουμε μέχρι τις εθνικές εκλογές. Είναι αλήθεια ότι διανύουμε μια προεκλογική περίοδο. Είμαστε στο τελευταίο στάδιο της τετραετίας και το γνωρίζετε πολύ καλά. Το είπε και ο κύριος Πρωθυπουργός.

Ωστόσο, θα πρέπει να πούμε ότι παρά τις επιφάσεις που υπάρχουν στο ζήτημα αυτό των επισυνδέσεων και αποδόθηκαν πολιτικές ευθύνες από την πλευρά της Κυβέρνησης, θα πρέπει να αναγνωρίσετε ότι ανέλαβε ο Πρωθυπουργός, αλλά και η Κυβέρνηση αυτές τις πολιτικές ευθύνες, με αποτέλεσμα να έχουν συνέπειες τόσο στον Διοικητή της ΕΥΠ όσο και στον Γενικό Γραμματέα του Πρωθυπουργού. Άρα δεν κρύφτηκε η Κυβέρνηση σε αυτό το ζήτημα που θέτουμε σήμερα στη Βουλή και το γνωρίζουμε όλοι αυτό.

Επίσης, είναι δεδομένο ότι με πρωτοβουλία της ίδιας της Κυβέρνησης ήρθε στη Βουλή νομοθετική ρύθμιση, το γνωρίζετε πολύ καλά, που αυστηροποιεί το πλαίσιο των επισυνδέσεων βάζοντας πρόσθετες ασφαλιστικές δικλίδες με την πρόβλεψη σε ό,τι αφορά τη συνυπογραφή του αιτήματος από τον δεύτερο εισαγγελέα. Εσείς δεν θέλατε να στηρίξετε αυτή την προοπτική στην προηγούμενη νομοθετική ρύθμιση που φέρατε στη Βουλή.

Η αλήθεια είναι ότι δεν πρόκειται να μείνω σε στείρα επιχειρήματα και να διολισθήσω στη ρητορική της έντασης και της οξύτητας. Εξάλλου, είμαστε σε αυτή την Αίθουσα πολλά χρόνια τώρα και γνωρίζει ο ένας τον άλλο. Γνωρίζετε ότι δεν θέλω να μπω σε μια στείρα αντιπολίτευση σε ό,τι αφορά τα επιχειρήματα που έχετε θέσει στο προηγούμενο διάστημα. Είμαι από αυτούς που πιστεύουν ότι στην πολιτική υπάρχουν αντίπαλοι και όχι εχθροί και κυρίως αντίπαλοι που υπάρχουν τεκμηριωμένες θέσεις και προτάσεις που επ’ αυτών μπορούμε να συζητήσουμε και όχι με στείρα αντιπολίτευση.

Η πρόταση δυσπιστίας που υποβάλλατε, κύριοι της Αντιπολίτευσης, η οποία υπεβλήθη από την Αξιωματική Αντιπολίτευση, συγκροτημένα, με εβδομήντα επτά Βουλευτές μαζί με τον Αρχηγό της Αξιωματικής Αντιπολίτευσης, αποτελεί μια ευκαιρία να αντιπαρατεθούμε με αντιλήψεις, με πεπραγμένα, με προτάσεις πολιτικές και να συγκριθούμε. Αυτή είναι μια ευκαιρία να γίνει μια σύγκριση τι έγινε και τι γίνεται.

Μέχρι τώρα μίλησαν συνάδελφοι από όλες τις παρατάξεις και μιλούν όλοι με τον σεβασμό έναντι των θεσμών. Ο σεβασμός αυτός πρέπει να αποδεικνύεται έμπρακτα. Δεν είναι μια λεκτική, μια ρητορική έκφραση. Με τη στάση ζωής, με την πολιτική στάση εδώ στην Αίθουσα, στην ίδια την κοινωνία, πρέπει να αποδεικνύεται. Θέλω να ομολογήσω ότι υπάρχουν συνάδελφοι με ξεχωριστή ευπρέπεια και με ήθος και υποστηρίζουν.

Όμως, δεν πρέπει να διολισθαίνουμε εξαιτίας και με αφορμή μιας συγκυρίας. Γιατί ο σεβασμός στις ανεξάρτητες αρχές, που πρέπει να είναι μόνιμος και διαρκής, δεν είναι ένας σεβασμός αλά καρτ και πρέπει να το τονίσουμε. Δυστυχώς, όμως, το κόμμα της Αξιωματικής Αντιπολίτευσης δεν έδωσε και τα καλύτερα δείγματα γραφής όταν ήταν κυβέρνηση σε σχέση με τον τρόπο που αντιμετώπιζε τις ανεξάρτητες αρχές.

Επιτρέψτε μου μόνο να καταθέσω δύο επιχειρήματα σε ό,τι αφορά την αναφορά μου αυτή, όταν θυμηθώ ότι πήρε τη διαδικασία αδειοδότησης των τηλεοπτικών σταθμών από το Εθνικό Συμβούλιο Ραδιοτηλεόρασης και την εκχώρησε στην αρμοδιότητα του τότε Υπουργού. Γιατί το έκανε αυτό; Ποιος ο σεβασμός στους θεσμούς; Πιστεύουμε ή δεν πιστεύουμε στους θεσμούς; Κι ακολούθησαν όσα ζήσαμε με την προσπάθεια ελέγχου των μέσων μαζικής ενημέρωσης, τα οποία δεν περιποιούν τιμή στην τότε κυβέρνηση. Φυσικά, δεν νομίζω ότι υπάρχει εδώ στην Αίθουσα, τουλάχιστον από αυτούς που βλέπω εδώ σήμερα, ένας συνάδελφος που αισθάνεται περήφανος και ικανοποιημένος για τα όσα έγιναν τότε.

Επιστρέφοντας στη σημερινή συζήτηση, κύριε Πρόεδρε, είναι φανερό ότι στον πυρήνα αυτής της πρότασης δυσπιστίας της Αξιωματικής Αντιπολίτευσης βρίσκονται οι υποκλοπές και δεν μπορεί να λησμονήσει κανείς τις συνακροάσεις στο τηλεφωνικό κέντρο του Κομμουνιστικού Κόμματος Ελλάδας που έγιναν επί ΣΥΡΙΖΑ, αλλά και την υποκλοπή προσωπικών μηνυμάτων του τότε Αντιπροέδρου του Συμβουλίου της Επικρατείας, που εντελώς συμπτωματικά στοχοποιήθηκε γιατί είχε εκφράσει την άποψη ότι ο νόμος της κυβέρνησης ΣΥΡΙΖΑ για την αδειοδότηση των τηλεοπτικών σταθμών ήταν αντισυνταγματικός.

Παρά το ότι μπορούσα -και μπορούν πολλοί συνάδελφοι από εδώ- να αναφερθώ σε περισσότερα παραδείγματα, δεν θα το πράξω. Ξέρω ότι ο χρόνος είναι πολύ λίγος σε σχέση με αυτά που μπορούμε να πούμε, κύριε Πρόεδρε. Σε πολύ λίγα δευτερόλεπτα επιτρέψτε μου να πω ότι υπάρχει μέτρο σύγκρισης αυτής της Κυβέρνησης με την κυβέρνηση ΣΥΡΙΖΑ - ΑΝΕΛ της προηγούμενης περιόδου. Δεν χρειάζεται να καταθέσω εδώ πρόσθετα τεκμήρια.

Επιτρέψτε μου να πω μόνο ότι οι δείκτες ανάπτυξης, οι δείκτες ανεργίας, οι φορολογικοί συντελεστές, η μείωση των φόρων που αυτή η Κυβέρνηση έχει προχωρήσει, οι αναπτυξιακοί δείκτες είναι μόνο μερικά σημεία τα οποία θα μπορούσα να αναφέρω για να πω ότι βρισκόμαστε σε μια τροχιά ανάπτυξης που επιζητούν οι πολίτες, σε ένα ανταγωνιστικό περιβάλλον, που στο πλαίσιο της ευρωπαϊκής οικογένειας νομίζω ότι ο Πρωθυπουργός, ο κ. Μητσοτάκης και η Κυβέρνησή του προχωρά με γοργούς ρυθμούς.

Θέλω να πιστεύω ότι κανείς δεν αμφισβητεί τη θωράκιση των Ενόπλων Δυνάμεων, της κοινωνικής συνοχής, των μέτρων που στηρίζει αυτή η Κυβέρνηση για να προχωρήσουμε μπροστά.

Νομίζω ότι ο πολιτικός χρόνος είναι πολύ λίγος για να έρθουν οι εκλογές κι εκεί είναι μια ευκαιρία να αναμετρηθούμε με ιδέες, με πολιτικές και με προτάσεις για την επόμενη μέρα. Γιατί άλλος χρόνος να χάσουμε δεν υπάρχει και νομίζω ότι μπορούμε να βρούμε σημεία σύγκλισης για να πάμε μπροστά και με καλύτερους ακόμα ρυθμούς ανάπτυξης.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλείται στο Βήμα ο κ. Ιωάννης Μπουρνούς από τον ΣΥΡΙΖΑ - Προοδευτική Συμμαχία και να ετοιμάζεται η κ. Κεφάλα από τη Νέα Δημοκρατία.

**ΙΩΑΝΝΗΣ ΜΠΟΥΡΝΟΥΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, θυμάστε πώς ξεκίνησε την πορεία της αυτή η μοιραία Κυβέρνηση; Την ξεκίνησε επικαλούμενη την κανονικότητα, τη θεσμικότητα, τη μετριοπάθεια. Μακριά από ακρότητες, εντάσεις και λαϊκισμούς μας έλεγαν.

Και την ίδια στιγμή που τα λέγανε αυτά, αμέσως μόλις εκλέχθηκαν, κανόνισαν να πάρουν την ΕΥΠ υπό τον έλεγχο του Μαξίμου και μεθόδευσαν νομοθετικά και θρασύτατα. Ένας τυχάρπαστος αυτοφωράκιας, ευνοούμενος κάποιου από τις παρέες του κ. Μητσοτάκη, που δεν είχε καν τα τυπικά προσόντα να γίνει διοικητής. Εκείνο το καλοκαίρι οι διάφοροι τετραπέρατοι μεσάζοντες του υποκόσμου των λογισμικών παρακολούθησης έγιναν παράγοντες και συνομιλητές της εξουσίας, έλυναν και έδεναν για δουλειές με Υπουργούς.

Αμέσως μετά την εκλογή σας νομοθετήσατε, για να ευνοήσετε εμπλεκόμενους σε τραπεζικά μεγάλα σκάνδαλα. Και μόλις άρχισε ο δημοσιογράφος Κουκάκης να κάνει τη δουλειά του, ανέλαβαν οι ΚΥΠατζήδες του Μαξίμου, τα ρυπαρά παράκεντρα του Μητσοτάκη να τον παρακολουθήσουν και να συγκαλύψουν μετά και την παρακολούθηση με φωτογραφικό νόμο, αφού πρώτα είχατε νομοθετήσει έτσι, ώστε όποιος προσφεύγει στην ΑΔΑΕ να μην μπορεί να ενημερωθεί αν τελικά παρακολουθείται ή όχι. Σε μια ευνομούμενη, σε μια κανονική χώρα μόνο αυτά θα αρκούσαν, για να πέσουν και να πάρουν τον δρόμο του ειδικού δικαστηρίου οι κατοικοεδρεύοντες του Μαξίμου.

Και συνέχισαν με τον Πρόεδρο του ΠΑΣΟΚ, Υπουργούς, επιχειρηματίες, στρατηγούς, τον Αρχηγό των Ενόπλων Δυνάμεων εν μέσω ελληνοτουρκικής κρίσης, αλλά και τους υπευθύνους για τους εξοπλισμούς σε μία περίοδο που παρεμπιπτόντως έχετε κάνει συμβάσεις εξοπλιστικών ύψους 15 δισεκατομμυρίων. Μπορούσατε ακόμα να πουλάτε τα φούμαρα περί κανονικότητας και επιτελικού κράτους, δηλαδή κεντρικής διαχείρισης κάθε συναλλαγής, κάθε ύποπτης εξυπηρέτησης.

Από πολύ νωρίς, κυρίες και κύριοι της Κυβέρνησης, είχατε αποφασίσει να ελέγξετε τα πάντα με ασφυκτικό έλεγχο του επικοινωνιακού αφηγήματος, του τι μαθαίνει ο κάθε τηλεθεατής, ξεκινώντας από την υπαγωγή ακόμη και του Αθηναϊκού Πρακτορείου Ειδήσεων στο Μαξίμου, με αφεντικό στην ΕΡΤ στενό συνεργάτη του Πρωθυπουργού που έδινε γραπτές ντιρεκτίβες να μην παίζουν φωτογραφίες του Λιγνάδη με τον Μητσοτάκη, με όλους τους ιδιοκτήτες των εθνικών δικτύων αγκαλιά με φυτεμένους «παπαγάλους» της δημοσιογραφίας σε κάθε εκπομπή, ακόμα και πανελίστες τα μεσημεριανάδικα να λιβανίζουν νυχθημερόν τον Μητσοτάκη, την Μαρέβα Γκραμπόφσκι και τα σόγια τους, ακόμη και με αλγοριθμική χειραγώγηση των ψηφοφόρων στο μοντέλο της «CAMBRIDGE ANALYTICA», όπως αποκαλύπτει η ιστοσελίδα newsbeast.gr. Όλα μαζί συνθέτουν μία οργουελιανή δυστοπία, ένα εφιαλτικό τοπίο ελέγχου της ενημέρωσης που συναντιέται μόνο σε αυταρχικά καθεστώτα στις παρυφές της Ευρώπης, στη Μέση Ανατολή και στον Τρίτο Κόσμο. Από την άλλη, βέβαια, οι εγκληματικές επιδόσεις σας στην πανδημία, η γαϊδουρινή αδιαφορία για τη δημόσια υγεία μάς έφεραν να συναγωνιζόμαστε όντως χώρες εκτός ανεπτυγμένου κόσμου.

Κι όμως το πιο συγκλονιστικό, το πιο ανήκουστο είναι ότι αυτό δεν σας ήταν αρκετό. Δεν σας έφτανε ο ολοκληρωτικός έλεγχος ενημέρωσης. Δεν σας έφτανε να ελέγχετε τι ακούν και τι μαθαίνουν οι πολίτες. Θέλατε να ελέγχετε και τι λένε μεταξύ τους οι δικοί σας και οι αντίπαλοι, δημοσιογράφοι και επιχειρηματίες, ακόμη και στρατηγοί, τι συζητάνε στα τηλέφωνά τους και τα μηνύματά τους, τι λένε στις προσωπικές τους στιγμές. Κάνατε κουρέλι το Σύνταγμα στον βωμό της αρρωστημένης ανασφάλειας και εξουσιομανίας του αρχηγού σας.

Θέλατε παρακολουθήσεις για πιέσεις και εκβιασμούς. Με οχετό προπαγάνδας και βουνά ψέματος πείσατε καλοπροαίρετους ψηφοφόρους του φιλελεύθερου κέντρου ότι εσείς είστε δήθεν οι Ευρωπαίοι και οι φιλελεύθεροι. Και τι τους κάνατε; Τους υποβάλλατε τελικά να ξαναζήσουν την ταινία «Οι ζωές των άλλων» αλλά με ακόμα πιο οργουελιανές τεχνολογίες χωρίς κανένα δισταγμό. Πότε, αλήθεια, είχαν δισταγμούς στην οικογένεια Μητσοτάκη;

Χωρίς κανένα ενδοιασμό παρακολουθούσατε την ηγεσία των Ενόπλων Δυνάμεων, δηλαδή πρόσωπα που δέχονται εμπιστευτικές πληροφορίες, που συνομιλούν με ομολόγους τους σε άλλες χώρες. Τους γελοιοποιήσατε αυτούς, εκθέσατε και τη χώρα. Πώς άραγε μπορεί να σταθεί πλέον στη θέση του ο κ. Φλώρος μετά από τέτοιον εξευτελισμό; Ίχνος αυτοσεβασμού δεν έχει; Κάνατε ξένους ηγέτες, ξένους Υπουργούς, αρχηγούς Ενόπλων Δυνάμεων να σκέφτονται αν είναι ασφαλές να μιλούν με Έλληνες ομολόγους τους.

Υπάρχουν, βέβαια, δικαστές εις τας Αθήνας. Υπάρχουν άνθρωποι που δεν είναι σαν και εσάς, που δεν είναι επιτελικοί ντιλαδόροι ούτε αναξιοπρεπείς και εκβιαζόμενοι παρακολουθούμενοι, που δεν απήγγειλαν Λυσία στον Μένιο Φουρθιώτη, που κατέχουν θέσεις ευθύνης χωρίς σύνδρομα καταδίωξης, που κάνουν τη δουλειά τους έντιμα χωρίς το μυαλό στη συναλλαγή και τη ρεμούλα.

Από αυτούς το βρήκατε, από τον Κουκάκη, από το «DOCUMENTO» του Βαξεβάνη και το insidestory.gr, από έντιμους δικαστικούς σαν τον Ράμμο. Ό,τι και να κάνουν οι διάφοροι Ντογιάκοι, ο δημοκρατικός κόσμος στην Ελλάδα έκανε το καθήκον του, ο δημοκρατικός και γνήσια ευρωπαϊκός και φιλελεύθερος κόσμος στην Ελλάδα και το Ευρωκοινοβούλιο έκανε και κάνει το καθήκον του. Όσοι θέλουμε στον τόπο μας τη δημοκρατία, τη δικαιοσύνη και την προκοπή θα σταθούμε στο ύψος των περιστάσεων.

Ο ντίλερ των συμφερόντων, ο κρυπτόμενος Πρωθυπουργός της εκτροπής και της ιδιοτέλειας, ο αλαζονικός υπονομευτής της δημοκρατίας και του Συντάγματος δεν θα μπορεί να σταθεί πουθενά. Βυθίσατε μία κοινωνία στην ανασφάλεια και την αγωνία της επιβίωσης και θέλετε να τη χειραγωγήσετε πλήρως, για να μην αντιδράσει. Θα κάνουν και αυτοί το καθήκον τους, όμως, και θα βυθίσουν εσάς. Συνεχίστε εσείς και αυτό το τριήμερο να παριστάνετε την ορχήστρα του «Τιτανικού».

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Μπουρνούς και για την τήρηση του χρόνου.

Καλείται στο Βήμα η κ. Μαρία - Αλεξάνδρα Κεφάλα από τη Νέα Δημοκρατία και να ετοιμάζεται ο κ. Λαμπρούλης από το Κομμουνιστικό Κόμμα Ελλάδας.

**ΜΑΡΙΑ - ΑΛΕΞΑΝΔΡΑ ΚΕΦΑΛΑ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, πραγματικά αυτή η πρόταση δυσπιστίας είναι ένα δώρο για την Κυβέρνηση. Αυτές οι τρεις μέρες μέχρι και την Παρασκευή θα είναι μέρες όχι πολιτική σύγκρουσης αλλά ολικής σύγκρισης. Θα είναι μιας πρώτης τάξεως ευκαιρία να συγκρίνουμε τα πεπραγμένα δύο περιόδων: της περιόδου ΣΥΡΙΖΑ - ΑΝΕΛ Τσίπρα - Καμμένου 2015 - 2019 και αυτής της διακυβέρνησης της χώρας από τη Νέα Δημοκρατία και τον Κυριάκο Μητσοτάκη από το 2019 έως σήμερα. Θα είναι μιας πρώτης τάξεως ευκαιρία να φανεί ακόμη μια φορά, ακόμη πιο ξεκάθαρα η έλλειψη προτάσεων και εναλλακτικών απέναντι στο πλούσιο κυβερνητικό μας έργο, η έλλειψη οράματος και προγράμματος από πλευράς σας για το μέλλον αυτού του τόπου. Θα είναι μιας πρώτης τάξεως ευκαιρία να εμφανιστεί ο κ. Τσίπρας ενώπιον του ελληνικού λαού και να μας εξηγήσει για όλα αυτά που ακούγονται τις τελευταίες μέρες για τις σακούλες με τα μαύρα χρήματα που πήγαιναν στον ΣΥΡΙΖΑ, για τα ποσοστά που μοίραζε στα κανάλια με sms στο όνομα της ελευθεροτυπίας και της διαφάνειας, να μας απαντήσει ο κ. Τσίπρας ποιος είναι ο «Α2», γιατί αποχώρησαν οι βουλευτές του από την Επιτροπή Θεσμών και Διαφάνειας, να μας εξηγήσει γιατί αυτή η ειδική μεταχείριση από τον κ. Ράμμο, γιατί η ανεξάρτητη αρχή δεν ενημέρωσε τον Πρωθυπουργό ή την Πρόεδρο της Δημοκρατίας, αλλά ενημέρωσε πρώτα τον κ. Τσίπρα. Υπάρχουν αόρατες σχέσεις μεταξύ της Ανεξάρτητης Αρχής Διασφάλισης του Απορρήτου των Επικοινωνιών και της Κουμουνδούρου; Είναι τελικά εξαρτημένος ο ανεξάρτητος κ. Ράμμος;

Κυρίες και κύριοι συνάδελφοι του ΣΥΡΙΖΑ, έρχεστε και μας κουνάτε το δάχτυλο εσείς, εσείς που θέσετε ως στόχο κι επιδίωξη της διακυβέρνησής σας τον έλεγχο των αρμών της εξουσίας, εσείς που πιστεύετε πως καλοί δημόσιοι λειτουργοί είναι μόνο οι απόλυτα ελεγχόμενοι, οι στρατευμένοι υπηρέτες σας, αυτοί που εκτελούν το κομματικό καθήκον τους λειτουργώντας ως φερέφωνα σας. Δεν είναι λάφυρο η εξουσία, ευθύνη είναι. Κόπτεστε για τη δημοκρατία και την αλήθεια εσείς που στήσατε τη σκευωρία «NOVARTIS» χέρι-χέρι με τους Ανεξάρτητους Έλληνες και τη Χρυσή Αυγή, με προστατευόμενους μάρτυρες, Σαράφηδες, χωρίς καμμία ντροπή, εσείς που σπιλώσατε δέκα ανθρώπους, πολιτικούς σας αντιπάλους, με κουκουλοφόρους και δεν είπατε ούτε μια συγγνώμη όταν αθωώθηκαν, εσείς με το περίφημο «ή τους τελειώνουμε ή μας τελειώνουν».

Και κλαίτε τώρα για τη δημοκρατία, όπως κλαίγατε για τη μικρή Μαρία του Έβρου, χωρίς ίχνος ντροπής και μιλάτε για εκτροπή. Μόνο που αυτή η εκτροπή είναι στη φαντασία σας, όπως στη φαντασία σας ήταν και η μικρή Μαρία. Και το χειρότερο: Πάλι δεν τολμάτε να ζητήσετε ούτε μία συγγνώμη από τον ελληνικό λαό για τα ψέματα όλο αυτό το διάστημα και το κακόγουστο θέατρο που παίξατε και διέσυρε τη χώρα μας στο εξωτερικό.

Για να μην πάω, ακόμη πιο πίσω, στο καλοκαίρι του 2015 και στην περίφημη διαπραγμάτευση, όταν θα αναγκάζατε τις αγορές να χορεύουν στον ρυθμό σας και τελικά αναγκάσατε τους πολίτες να περιμένουν στις ουρές μπροστά στα ΑΤΜ, με τις εικόνες των συνταξιούχων να λιποθυμούν έξω από τις κλειστές τράπεζες. Όμως, εκείνες οι εικόνες, δυστυχώς, ήταν αληθινές και έχουν χαραχθεί στη μνήμη όλων μας, ακόμη και στους ανθρώπους που πρόσκαιρα σας πίστεψαν. Ήταν οι ίδιοι οι άνθρωποι που τους χρεώσατε στην πλάτη ένα αχρείαστο μνημόνιο, επακόλουθο του ανεκδιήγητου δημοψηφίσματος εκείνο το καλοκαίρι. Και τι ακολούθησε; Διαγωνισμός για τις άδειες των τηλεοπτικών καναλιών. Το ΣΥΡΙΖΑ Chanel το οποίο βυθίστηκε, συμπαρασύροντας μαζί του στο ειδικό δικαστήριο δύο Υπουργούς σας.

Και επειδή αναφέρθηκε ο κ. Τσίπρας νωρίτερα στους δικαστές, όντως έχουμε καλούς δικαστές στην Ελλάδα. Αφήστε τους, λοιπόν, να κάνουν τη δουλειά τους. Μην προσπαθείτε ούτε να τους υποκαταστήσετε ούτε να τους χειραγωγήσετε. Αυτά είναι μόνο λίγα από τα έργα και τις ημέρες σας. Αρκετά, όμως, για να αναδείξουν την τοξικότητά σας και την αναξιοπιστία σας.

Η πολιτική σας κλεψύδρα τελειώνει. Όταν κυβερνήσατε, γυρίσατε πολλά χρόνια πίσω τη χώρα και τώρα δεν έχετε πρόταση για το μέλλον, παρά μόνο πετάτε λάσπη. Οι πολίτες βλέπουν, κρίνουν, συγκρίνουν και σύντομα θα αποφασίσουν. Έχουμε μια κυβέρνηση που παρά τις μεγάλες και διαδοχικές κρίσεις, οδηγεί τη χώρα με σταθερότητα, σοβαρότητα και αξιοπιστία. Κράτησε όρθια την κοινωνία εν μέσω μιας παγκόσμιας υγειονομικής κρίσης, μιας πρωτοφανούς ενεργειακής κρίσης και ενός πολέμου εντός της Ευρώπης. Μείωσε φόρους και εισφορές. Αύξησε τα εισοδήματα των πολιτών περισσότερο από 12% και την ίδια στιγμή μειώνει σταθερά την ανεργία. Ψηφιοποίησε το κράτος. Έχουμε πια ανακτήσει την αξιοπιστία μας στο εξωτερικό. Η πρόοδός μας έχει αναγνωριστεί από τις αγορές, όπως αυτό αποτυπώνεται σε έντεκα αναβαθμίσεις από κορυφαίους οίκους αξιολόγησης τα τελευταία τρία χρόνια. Και όσο εσείς και ο Αρχηγός σας μιλάτε για σκοτάδι, μαυρίλα και ζόφο και προσπαθείτε να στήσετε ένα νέο Βατοπέδι, εμείς απαντάμε με φως, με λύση στα προβλήματα της κοινωνίας, με απαντήσεις στις προκλήσεις της εποχής και σχεδιάζουμε το μέλλον με σιγουριά.

Η δημοκρατία μας είναι ισχυρή και θεμελιωμένη σε στέρεες βάσεις. Πηγάζει από τον λαό, αντλεί δύναμη από το Σύνταγμα και εκφράζεται από τους νόμους από τους οποίους κανείς δεν είναι υπεράνω.

Οι πολίτες, κυρίες και κύριοι συνάδελφοι, παρά το νέφος της τοξικότητας και της προπαγάνδας που εκπέμπετε, αντιλαμβάνονται ποιοι είναι αυτοί που πραγματικά μπορούν να οδηγήσουν τη χώρα στο αύριο χωρίς περιπέτειες. Βλέπουν και συγκρίνουν τις δύο τετραετίες και να είστε σίγουροι ότι δεν θέλουν να ξαναζήσουν τον εφιάλτη της διακυβέρνησης ΣΥΡΙΖΑ και αυτό θα το διαπιστώσετε σύντομα στις προσεχείς εκλογές, τότε που θα σας τοποθετήσει η δημοκρατία στο χρονοντούλαπο της ιστορίας. Τότε που ο ΣΥΡΙΖΑ θα βυθιστεί για τα καλά στο σκοτάδι.

Κλείνοντας, στο δίλημμα που έθεσε ο Αρχηγός της Αξιωματικής Αντιπολίτευσης εάν είμαστε με τη δημοκρατία ή με την εκτροπή, η απάντηση είναι μία και ξεκάθαρη. Είμαστε με τη δημοκρατία, με τη σταθερότητα, με την πρόοδο, με τον Κυριάκο Μητσοτάκη.

Καταψηφίζω, λοιπόν, την πρόταση δυσπιστίας, χωρίς να απειλούμαι ή να εκβιάζομαι από κανέναν, γιατί ακούσαμε και τέτοια.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, πάντα συνεπής στον χρόνο.

Καλείται στο Βήμα ο κ. Γεώργιος Λαμπρούλης από το Κομμουνιστικό Κόμμα Ελλάδας και να ετοιμάζεται ο κ. Γκίκας από τη Νέα Δημοκρατία.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ πολύ, κύριε Πρόεδρε.

Στο ερώτημα αν πρέπει να καταδικαστεί η Κυβέρνηση, αναφορικά με το σκάνδαλο των υποκλοπών, αλλά και συνολικότερα η πολιτική της, το ΚΚΕ απαντάει «ναι» και η μομφή του Κομμουνιστικού Κόμματος προς την Κυβέρνηση της Νέας Δημοκρατίας είναι δεδομένη και διαρκής, όπως και απέναντι στις αντιλαϊκές πολιτικές όλων των προηγούμενων κυβερνήσεων.

Τόσο, λοιπόν, η σημερινή Κυβέρνηση της Νέας Δημοκρατίας όσο και η προηγούμενη του ΣΥΡΙΖΑ είναι πολιτικά έκθετες. Έχουν βαρύτατες ευθύνες για τη συγκάλυψη των υποκλοπών, για παράδειγμα σε βάρος του Κομμουνιστικού Κόμματος. Όχι μόνο δεν έκαναν τίποτα για την αποκάλυψη των υπευθύνων, αλλά αντίθετα επιδίωξαν με κάθε τρόπο τη συγκάλυψη αυτής της σοβαρής υπόθεσης.

Το Κομμουνιστικό Κόμμα έχει γνώση για τη λειτουργία και δράση διάφορων μηχανισμών και υπηρεσιών εγχώριων και ξένων που οργανώνουν και ύστερα κουκουλώνουν υποκλοπές και παρακολουθήσεις. Από τη μία μεριά, λοιπόν, το αστικό κράτος που υπηρετείτε, προπαγανδίζει τη διαφάνεια και τη διασφάλιση του απορρήτου των επικοινωνιών, από την άλλη οργανώνει και καλύπτει τέτοιου είδους ενέργειες. Ενώ, συγχρόνως, το επικίνδυνο και αντιδραστικό θεσμικό πλαίσιο που έχετε δημιουργήσει, στηρίζετε και διατηρείτε, σας εξυπηρετεί σε αυτό. Και στο ερώτημα ποιος θα μας προστατεύει από τους προστάτες, η απάντηση έχει δοθεί από τον ίδιο τον λαό, από το ίδιο το λαϊκό κίνημα. Προστάτης είναι ο ίδιος λαός που δεν συμβιβάζεται με μεγάλους αδελφούς στη ζωή και τη δράση του. Γιατί; Ο λαός μπορεί να καθορίσει τις εξελίξεις, χρησιμοποιώντας τη δύναμή του, με σκοπό να πάρει ο ίδιος την εξουσία, αν συνειδητοποιήσει ότι το παιχνίδι δεν παίζεται στο Κοινοβούλιο, αλλά στην οργάνωση, στους τόπους δουλειάς, αν οργανωμένος δυναμώσει την πάλη του ενάντια στα μονοπώλια και την πολιτική που τα υπηρετεί και τα στηρίζει, μία πολιτική για την οποία η έλευση της πανδημίας αποκάλυψε με τον πιο τραγικό τρόπο τις διαχρονικές ευθύνες όλων των Κυβερνήσεων, όπως και της σημερινής Κυβέρνησης της Νέας Δημοκρατίας με τη διαμόρφωση ενός συστήματος υγείας τελείως αναντίστοιχο με τις σημερινές δυνατότητες και ανάγκες του λαού. Και αυτό συμβαίνει, διότι ανεξάρτητα από τις επιμέρους συνταγές διαχείρισης που ακολούθησαν όλες οι Κυβερνήσεις, προωθούνται μέτρα που έχουν έναν κοινό στόχο, την πιο αποτελεσματική υλοποίηση της στρατηγικής της Ευρωπαϊκής Ένωσης και του κεφαλαίου για τη διαμόρφωση ακόμα πιο φθηνών εργαζομένων ως προϋπόθεση τόνωσης της ανταγωνιστικότητας και της ανάκαμψης της κερδοφορίας των επιχειρηματικών ομίλων. Μια στρατηγική που υλοποιείται και μέσα από την πολιτική μείωσης του λεγόμενου μισθολογικού κόστους, όπως μέσω της περικοπής δαπανών για την πρόληψη, θεραπεία και αποκατάσταση της υγείας των εργαζομένων και των οικογενειών τους. Αυτή είναι η βασική αιτία που το αποτέλεσμα όλων των σχεδίων όλων των Κυβερνήσεων οδηγεί από το κακό στο χειρότερο τους όρους ζωής και υγείας του λαού.

Σε αυτή, λοιπόν, τη στρατηγική υποτάσσεται η λειτουργία των δημόσιων μονάδων υγείας και των παροχών με τα κριτήρια του κόστους, της ανταποδοτικότητας, της επιχειρηματικότητας, της εμπορευματοποίησης, της ατομικής ευθύνης, με αποτέλεσμα τα οξυμμένα προβλήματα του λαού για την προστασία και αποκατάσταση της υγείας του συνεχώς να επιδεινώνονται. Και στην υπηρέτηση αυτής της στρατηγικής όλα τα κόμματα –όσα κυβερνήσατε και όσα έχετε ως ιερό δισκοπότηρο τη στρατηγική της Ευρωπαϊκής Ένωσης- οφείλετε τη με ωμό τρόπο αποτύπωση, για παράδειγμα από την Κυβέρνηση, της λογικής ότι δεν είναι απαραίτητο ένα πολυτελές σύστημα υγείας που θα μείνει αμανάτι μετά την πανδημία, είναι η ίδια η πολιτική που προτάσσει τα παζάρια με τους κλινικάρχες αντί για την άνευ όρων επίταξη των υποδομών τους με την Κυβέρνηση να λέει πως ό,τι επιτάσσεται, αποζημιώνεται και τον ΣΥΡΙΖΑ να μιλάει για δίκαιη αποζημίωση των κλινικαρχών.

Είναι η πολιτική που αξιοποίησε την πανδημία ως ευκαιρία για την προώθηση των αντιδραστικών αναδιαρθρώσεων στην υγεία, μέσα από το λεγόμενο νέο ΕΣΥ της επιχειρηματικής δράσης, με πρόβα τζενεράλε τις γενικευμένες εργολαβίες λόγω των ελλείψεων σε προσωπικό, τις μετακινήσεις υγειονομικών, τις αναστολές, τα κλεισίματα, τις συγχωνεύσεις, τις μετατροπές κλινικών, αλλά και το κλείσιμο νοσοκομείων που όλες οι Κυβερνήσεις διατηρήσατε και διατηρείτε τόσα χρόνια. Είναι η πολιτική που βλέπει την υγεία ως πεδίο επιχειρηματικής δράσης με τους ιδιώτες να τρέφονται από κάθε έλλειψη στα δημόσια νοσοκομεία και την πρωτοβάθμια φροντίδα υγείας. Να αυγαταίνουν τα κέρδη τους από κάθε μέρα αναμονής για μια στοιχειώδη ιατρική πράξη. Είναι η πολιτική των νοσοκομείων ανωνύμων εταιρειών των ΣΔΙΤ, όπως αυτά που εγκαινίασε ο ΣΥΡΙΖΑ στο Νοσοκομείο Σαντορίνης, η πολιτική που μοιράζει την πίτα της υγείας στους ομίλους, αφήνοντας τον λαό εκτεθειμένο με ελάχιστες παροχές και που κουμπώνει με την αντίληψη που έχουν Νέα Δημοκρατία, ΣΥΡΙΖΑ, ΠΑΣΟΚ, αυτή δηλαδή, της συνύπαρξης του δημόσιου με τον ιδιωτικό τομέα, η οποία δήθεν μπορεί να είναι αρμονική, που όμως η μόνη αρμονία που υπάρχει, είναι να θησαυρίζουν οι μεγαλοεπιχειρηματίες της υγείας.

Είναι η πολιτική των μειωμένων προϋπολογισμών για την υγεία σε συνέχεια των περικοπών από κάθε προηγούμενη κυβέρνηση αλλά και της αύξησης των πληρωμών των εργαζομένων στα ασφαλιστικά ταμεία, της συνέχιση της αφαίμαξης των λαϊκών εισοδημάτων για αγορά υπηρεσιών υγείας και για φάρμακα. Είναι η ίδια εγκληματική, αντιλαϊκή πολιτική που μετέτρεψε το εμβόλιο από πολύτιμο όπλο για την αντιμετώπιση της πανδημίας σε βολικό άλλοθι για το κράτος και την εργοδοσία, για να ξεμπερδεύουμε με όσα μέτρα κοστίζουν, αλλά και να εμπεδώνεται η ατομική ευθύνη.

Με αυτή την πολιτική, λοιπόν, χρειάζεται να αναμετρηθεί ο εργαζόμενος λαός σε μία περίοδο που επιβεβαιώνεται πως δεν υπάρχει δίκαιο αίτημα για την προστασία του, που να μη σκοντάφτει στη στρατηγική της υγείας-εμπόρευμα, που να μη συγκρούεται με την επιχειρηματική δράση. Εκεί, λοιπόν, χρειάζεται να στοχεύει το εργατικό λαϊκό κίνημα, διεκδικώντας κάθε μέτρο που μπορεί να σώζει ζωές, ενισχύοντας τον αγώνα για αποκλειστικά δημόσιο και δωρεάν σύστημα υγείας, που θα υπηρετεί τις λαϊκές ανάγκες.

Γι’ αυτό, λοιπόν, κανένα άλλοθι στην Κυβέρνηση της Νέας Δημοκρατίας, αντίστοιχα και στο κράτος, καμμία άφεση αμαρτιών στον ΣΥΡΙΖΑ, στο ΠΑΣΟΚ-ΚΙΝΑΛ και στα άλλα αστικά κόμματα, που η αντιπαράθεσή τους με την Κυβέρνηση φθάνει ως το βολικό και μόνο τερέν της ανικανότητας, των παραλείψεων, στη διαχείριση των λαθών, ζητήματα υπαρκτά στη λειτουργία του κρατικού μηχανισμού, τα οποία όμως αναπτύσσονται στο έδαφος του ίδιου του χαρακτήρα του αστικού κράτους, του λεγόμενου επιτελικού κράτους, που είναι ικανότατο, όμως, στην εξυπηρέτηση των συμφερόντων των ομίλων, όχι όμως για την προστασία της ζωής και της περιουσίας, του εισοδήματος και των δικαιωμάτων του λαού μας. Και επειδή κανείς δεν μπορεί να παίζει κορώνα-γράμματα τη ζωή του λαού για τα κέρδη των ομίλων, χρειάζεται ο ίδιος ο λαός να δείξει τη δύναμή του, να καθορίσει τις εξελίξεις. Στο χέρι του είναι, γιατί μόνο ο λαός μπορεί να σώσει τον λαό, για να αποτελέσει το αντίπαλο δέος με τον αγώνα του αλλά και με την ψήφο του, ισχυροποιώντας το ΚΚΕ.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Λαμπρούλη.

Καλείται στο Βήμα ο κ.Στέφανος Γκίκας από τη Νέα Δημοκρατία και να ετοιμάζεται ο κ. Βερναρδάκης από τον ΣΥΡΙΖΑ - Προοδευτική Συμμαχία.

Κύριε Γκίκα, έχετε τον λόγο.

**ΣΤΕΦΑΝΟΣ ΓΚΙΚΑΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, ξεκινώ αυτή την προχωρημένη ώρα με μια παρατήρηση-διαπίστωση. Σήμερα είχα τη χαρά και την τιμή να παρευρεθώ στις τελετές παραδόσεως-παραλαβής των Αρχηγών των Γενικών Επιτελείων Ναυτικού και Στρατού. Συγκλονιστικές οι στιγμές για όλους εμάς που έχουμε υπηρετήσει στις Ένοπλες Δυνάμεις. Ακόμα πιο συγκλονιστική είναι η στιγμή που τα παιδιά αυτά, οι φοιτητές των στρατιωτικών μας σχολών, έψαλλαν τον εθνικό ύμνο.

Μετά από λίγο, άκουσα κάποιον συνάδελφο εδώ, στη Βουλή των Ελλήνων, να στρέφεται ουσιαστικά εναντίον του Αρχηγού των Ενόπλων Δυνάμεων, λέγοντας ότι πρέπει να παραιτηθεί, ότι δεν έχει τσίπα, πώς το αντέχει που τον παρακολουθούσαν κ.λπ..

Κυρίες και κύριοι συνάδελφοι της Αξιωματικής Αντιπολιτεύσεως, θεωρώ εξόχως ζημιογόνο για την πατρίδα να έχουμε στο επίκεντρο της πολιτικής αντιπαράθεσης την ηγεσία των Ενόπλων Δυνάμεων, ιδίως σε μία τέτοια περίοδο που η Τουρκία μέρα με τη μέρα απειλεί να εισβάλει στη χώρα. Παρακαλώ πολύ να το σκεφτείτε αυτό. Δεν είναι γόνιμη αυτή η συζήτηση.

Βεβαίως, εδώ υπάρχει ένα ζήτημα, όλοι το αναγνωρίζουμε και πρώτος απ’ όλους το αναγνώρισε ο Πρωθυπουργός και γι’ αυτόν ακριβώς τον λόγο αυτή τη στιγμή η δικαιοσύνη διεξάγει μία έρευνα σε βάθος, προκειμένου να διαπιστωθεί πράγματι τι συνέβη και να αποδοθούν ευθύνες εκεί που πράγματι πρέπει να αποδοθούν. Η Κυβέρνηση αυτή, από την πρώτη στιγμή, κινήθηκε με θεσμικά βήματα. Συνεκλήθη η Βουλή και μάλιστα δέκα μέρες νωρίτερα, εάν θυμάμαι καλά. Έγινε η συζήτηση εδώ, έγινε η σύγκληση της Επιτροπής Θεσμών και Διαφάνειας, ήρθε πράξη νομοθετικού περιεχομένου για την ΕΥΠ, έγινε μία νέα νομοθετική διαδικασία με το ν.5002/2022. Εν τοιαύτη περιπτώσει, είναι ένα ζήτημα που η δικαιοσύνη το εξετάζει. Περιμένουμε να δούμε το αποτέλεσμα και μετά βεβαίως θα τοποθετηθούμε, γιατί και εμείς όλοι θέλουμε -και νομίζω ότι κανένας μας δεν διαφωνεί- όλα να έρθουν στο φως.

Από εκεί και πέρα, μας λέτε να καταψηφίσουμε, να ρίξουμε την Κυβέρνηση. Μία Κυβέρνηση, η οποία αυτά τα τριάμισι χρόνια έχει πράγματι να επιδείξει ένα έργο εξόχως σημαντικό σε όλους τους τομείς και κάτω από εξαιρετικά αντίξοες συνθήκες, τις συνθήκες της πανδημίας, της ενεργειακής κρίσης κ.λπ., και βεβαίως των εθνικών κινδύνων.

Θα μπω στον πειρασμό να πω ότι για την εκλογική μου περιφέρεια, την Κέρκυρα, σήμερα ήταν μία πάρα πολύ σημαντική μέρα. Δημοπρατήθηκε το έργο των φραγμάτων, ένα έργο που θα ξεπεράσει τα 180 εκατομμύρια, ένα έργο που το 2017 είχε απεντάξει ο ΣΥΡΙΖΑ και που με εργώδη προσπάθεια τριών χρόνων καταφέραμε, όχι μόνο να το επανεντάξουμε, αλλά να το βάλουμε και στο Ταμείο Ανάκαμψης και να γίνει με σύμπραξη δημοσίου και ιδιωτικού τομέα. Είναι ένα έργο πνοής. Και δεν είναι μόνο αυτό, είναι οι έξι μαρίνες, που δημιουργούμε είναι τα λιμάνια και άλλα πολλά. Εάν, λοιπόν, συγκρίνουμε αυτά τα τριάμισι χρόνια το τι έχει γίνει στην Κέρκυρα με τα προηγούμενα χρόνια, δεν θα υπάρχει καμμία σύγκριση.

Μας λέτε να καταψηφίσουμε, να ρίξουμε μια Κυβέρνηση, όταν είχαμε το ’22, διπλάσιο ρυθμό ανάπτυξης από τον ευρωπαϊκό μέσο όρο, όταν το 2023 θα έχουμε τριπλάσιο από τον ευρωπαϊκό μέσο όρο, όταν έχουμε ρεκόρ όλων των εποχών σε άμεσες ξένες επενδύσεις, όταν έχουμε ρεκόρ στις εξαγωγές, όταν έχουμε μειώσει πάρα πολλούς φόρους, σχεδόν όλους τους φόρους, με πρώτο τον ΕΝΦΙΑ.

Επίσης, δεν μπορώ να μην αναφερθώ σε αυτό το έργο που έχει κάνει η Κυβέρνηση όλα αυτά τα χρόνια στον τομέα της άμυνας και της εξωτερικής πολιτικής. Αυτά τα οποία συμβαίνουν στη χώρα είναι πρωτοφανή. Σε ό,τι αφορά το εξοπλιστικό μας πρόγραμμα, υλοποιείται ένα μεγαλεπήβολο εξοπλιστικό πρόγραμμα που δεν έχει προηγούμενο στην ιστορία των Ενόπλων Δυνάμεων. Τα επόμενα τέσσερα χρόνια θα διαθέσουμε πάνω από 3 δισεκατομμύρια τον χρόνο, για να ισχυροποιήσουμε τις Ένοπλες Δυνάμεις μας. Προχθές, ήμασταν με τον Πρωθυπουργό στην Ελληνική Αεροπορική Βιομηχανία, για να εγκαινιάσουμε εκεί τις εγκαταστάσεις της «LOCKHEED MARTIN». Η ΕΑΒ, που είναι μια σύγχρονη πια αεροπορική βιομηχανία, κερδοφόρα, με εκτελεστέο έργο, πριν από μερικά χρόνια ήταν ζημιογόνα. Ήταν ένα πάρκινγκ ουσιαστικά αεροσκαφών, χωρίς να υπάρχει προοπτική. Μέσα σε τριάμισι χρόνια η Ελληνική Αεροπορική Βιομηχανία, με τους επτακόσιους επιπλέον εργαζόμενους, στηρίζει την εθνική οικονομία, προσφέρει στη χώρα και στις Ένοπλες Δυνάμεις.

Μας λέτε, λοιπόν, να καταψηφίσουμε μια Κυβέρνηση, η οποία σε όλους τους τομείς έχει να επιδείξει μετρήσιμο, απτό έργο. Είμαι απόλυτα βέβαιος, κυρίες και κύριοι συνάδελφοι, ότι οι Έλληνες πολίτες σε πολύ σύντομο χρονικό διάστημα με την ψήφο τους θα δώσουν όχι μόνον ανανεωμένη εντολή στην Κυβέρνηση του Κυριάκου Μητσοτάκη, αλλά θα είναι και διευρυμένη αυτή η εντολή.

Για όλους αυτούς τους λόγους, εννοείται ότι στηρίζω την Κυβέρνηση του Κυριάκου Μητσοτάκη και είμαι περήφανος που η Κοινοβουλευτική μας Ομάδα τη στηρίζει.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Καλείται στο Βήμα ο κ. Χριστόφορος Βερναρδάκης από τον ΣΥΡΙΖΑ-Προοδευτική Συμμαχία.

**ΧΡΙΣΤΟΦΟΡΟΣ ΒΕΡΝΑΡΔΑΚΗΣ:** Ευχαριστώ, κύριε Πρόεδρε.

Παρακολουθώ με πολύ μεγάλη συμπάθεια τους Βουλευτές οι οποίοι προσπαθούν φιλότιμα να κάνουν αντιπολίτευση στην κυβέρνηση του ΣΥΡΙΖΑ, γιατί αυτό παρακολουθούμε εδώ και αρκετές ώρες. Και προφανώς θα υπάρξει σύγκριση των δύο κυβερνήσεων και του ιστορικού πλαισίου μέσα στις οποίες λειτούργησαν οι κυβερνήσεις αυτές. Εδώ, όμως, δεν θα γίνει καμμία μετάθεση από τον πυρήνα της συζήτησης. Και ο πυρήνας της συζήτησης είναι ότι η χώρα αντιμετωπίζει μια μείζονα απειλή στον πυρήνα λειτουργίας του δημοκρατικού πολιτεύματος και αυτή είναι η ουσία της πρότασης δυσπιστίας.

Πολύ σωστά ειπώθηκε πριν, ότι εάν ήταν τόσο πολύ ανάγκη σας να αντιπολιτευτείτε την κυβέρνηση του ΣΥΡΙΖΑ προ τετραετίας, γιατί δε μεταβάλατε την πρόταση δυσπιστίας σε πρόταση εμπιστοσύνης στην Κυβέρνηση. Θα ήταν πολύ πιο έντιμο και πολύ πιο καθαρό. Θα έχουμε την ευκαιρία να αντιπαρατεθούμε. Τώρα, όμως, έχουμε ένα συγκεκριμένο πρόβλημα από το οποίο δεν μπορείτε να αποδράσετε.

Δεδομένο νούμερο 1: Η ΕΥΠ περνά στην εποπτεία του Πρωθυπουργού. Ήταν -αν όχι ο πρώτος- ο δεύτερος νόμος που κάνει το επιτελικό κράτος. Γιατί; Θα απαντήσετε κάποτε γι’ αυτό; Και αφού περνά στην εποπτεία του Πρωθυπουργού, πώς γίνεται να μην υπάρχει καμμία πολιτική ευθύνη για τη λειτουργία της και καμμία γνώση για τη λειτουργία της;

Ακούγεται το πρωτοφανές από τον Πρωθυπουργό: «Δεν ξέρω. Δεν ήξερα». Μα αυτό είναι λόγος παραίτησης. Το «δεν ξέρω» δεν αποτελεί πολιτική θέση. Αποτελεί ομολογία ανικανότητας και θα έπρεπε να είναι ο βασικότερος λόγος παραίτησης του Πρωθυπουργού το «δεν ξέρω».

Δεδομένο νούμερο 2: Η ΕΥΠ, το γνωρίζουμε πλέον επισήμως από την έρευνα και το πόρισμα της ΑΔΑΕ, παρακολουθεί διάφορα πρόσωπα. Προφανώς το κάνει για λόγους εθνικής ασφαλείας, γιατί αυτό είναι το νομιμοποιητικό πλαίσιο με το οποίο λειτουργεί. Θα μάθουμε ποιοι είναι αυτοί ακριβώς οι λόγοι; Από που πήραν αυτές τις εντολές; Πώς αιτιολογήθηκε ο λόγος εθνικής ασφαλείας; Και αν δεν πήραν την εντολή από το πρωθυπουργικό γραφείο άμεσα, ποια μέτρα έλαβε η Κυβέρνηση για τα πρόσωπα τα οποία συμμετείχαν σε αυτή την εντολή και σε αυτή τη διαδικασία των υποκλοπών; Θα απαντήσετε σε αυτό το απλό πολιτικό και διαδικαστικό, αλλά κυρίως δημοκρατικό ερώτημα;

Δεδομένο νούμερο 3: Δεν έχουμε μόνο τις παρακολουθήσεις τις ΕΥΠ, έχουμε και το παράλληλο κύκλωμα παρακολουθήσεων από το λογισμικό του «Predator», επίσης ομολογημένο και δεδομένο. Το χρησιμοποίησε το ελληνικό δημόσιο με οποιονδήποτε τρόπο; Το αγόρασε; Το υπενοικίασε; Το χρησιμοποίησε μέσω τρίτης εταιρείας; Αν όχι, πώς γίνεται ξαφνικά πριν από ένα μήνα να δίνεται άδεια εξαγωγής του με την υπογραφή του ειδικού γραμματέα του Υπουργείου Εξωτερικών σε τρίτη χώρα, σε ξένη χώρα; Πώς εμπλέκεται το Υπουργείο Εξωτερικών σε ένα παράνομο λογισμικό το οποίο κατά τα άλλα το ελληνικό δημόσιο και η ελληνική Κυβέρνηση δεν γνωρίζει; Θα απαντήσετε σε αυτό το θέμα; Είναι μείζον ζήτημα.

Έχουμε, λοιπόν, υποκλοπές, έχουμε και κακόβουλο λογισμικό. Πώς διαχειρίζεται η Κυβέρνηση το γεγονός αυτό; Ας πάρουμε για την οικονομία της συζήτησης την άποψη ότι, εν πάση περιπτώσει, δεν χρησιμοποιεί το κακόβουλο λογισμικό. Ελέγχεται η εταιρεία η οποία το εμπορεύεται; Ελέγχονται τα τιμολόγιά της, οι τριγωνικές συναλλαγές, οι περίεργες διαδρομές του χρήματος; Μέχρι στιγμής δεν έχουμε καμμία απάντηση επ’ αυτού επίσημη, θεσμική. Ό,τι έχει αποκαλυφθεί, έχει αποκαλυφθεί από την ερευνητική δημοσιογραφία.

Προστάτευσε τα άτομα αυτά τα οποία εμπλέκονταν στη διαχείριση αυτών των εταιρειών από την παρουσία τους στη Βουλή; Τα προστάτεψε. Δημιούργησε απόρρητα και άβατα απέναντι στο Κοινοβούλιο και τον κοινοβουλευτικό έλεγχο. Δεν είναι μείζον ζήτημα αυτό για τη δημοκρατία και τη λειτουργία της δημοκρατίας; Αντί τα απόρρητα να απαγορεύονται, εδώ διευρύνονται και γίνονται καθολικά.

Τα απόρρητα είναι για έκτακτες περιπτώσεις. Απαγορεύεται το απόρρητο και μόνο σε έκτακτες περιπτώσεις και για σοβαρούς λόγους εθνικής ασφαλείας, μπορεί να προβλεφθεί κατ’ εξαίρεση. Εδώ έχει κανονικοποιηθεί η διαδικασία του άβατου και του απορρήτου, που πάει βεβαίως παρέα με όλες τις απόρρητες δαπάνες. Είναι ερωτήματα που πρέπει, βεβαίως, να απαντήσετε και τα οποία πλανώνται.

Σήμερα, όμως, έχουμε και τη συνταγματική Αρχή η οποία είναι υπεύθυνη γι’ αυτόν τον έλεγχο η οποία το θέτει ανοιχτά. Θα απαντήσετε; Πρέπει να απαντήσετε. Δεν μπορείτε να αποδράσετε. Και τη συζήτηση για το τι έκανε η κυβέρνηση του ΣΥΡΙΖΑ και αν ήταν καλή στις άμεσες ξένες επενδύσεις και αν ήταν καλή στις κοινωνικές δαπάνες και πόσο καλή είσαστε εσείς στην υγεία και στην παιδεία και ούτω καθεξής, θα τα δούμε αυτά στην προεκλογική περίοδο. Τώρα, όμως, οφείλετε να απαντήσετε σε αυτό το θέμα.

Και ένα ερώτημα που σχετίζεται άμεσα με αυτά τα θέματα και σχετίζεται και με τις εκλογές. Η Κυβέρνηση εδώ και αρκετό καιρό έχει ανοίξει ένα παιχνίδι, ένα ντιλάρισμα με τα προσωπικά δεδομένα των πολιτών και με τις μεγάλες βάσεις δεδομένων του ελληνικού κράτους.

Ξαφνικά μια μέρα του 2020 ή το 2021 -δεν θυμάμαι ακριβώς, αλλά νομίζω το 2020- μαθαίνουμε από τον ξένο Τύπο και από τα ξένα χρηματιστήρια ότι η εταιρεία «PALANTIR», η οποία ελέγχεται για τις δραστηριότητές της, έχει συνάψει σύμβαση με το ελληνικό δημόσιο, με το ελληνικό κράτος. Αφού γίνεται η αποκάλυψη αυτού του ζητήματος, η «PALANTIR» είναι μία εταιρεία η οποία έχει ελεγχθεί για παράνομες χρήσεις προσωπικών δεδομένων σε παγκόσμια κλίμακα και βεβαίως είχε παρεμβάσεις και στη διαδικασία των εκλογών σε πάρα πολλές χώρες με αποκορύφωμα βεβαίως την εκλογή Τραμπ στην Αμερική, ξαφνικά το αντικείμενο της σύμβασης αυτής μεταφέρεται σε μία άλλη εταιρεία. Προφανώς έχουμε να κάνουμε με τριγωνικές συναλλαγές εδώ. Ένα το κρατούμενο.

Δεύτερον: Εκπαιδευτικά δεδομένα της «CISCO». Παρά το γεγονός ότι ζητάγαμε για μήνες επί μηνών τη σύμβαση και η Υπουργός Παιδείας δεν την έδινε για πολλούς μήνες, ξαφνικά μετά από καιρό μαθαίνουμε ότι τα εκπαιδευτικά δεδομένα εκατομμυρίων μαθητών και εκατομμυρίων ελληνικών νοικοκυριών έχουν εκχωρηθεί σε ξένη χώρα από την εταιρεία η οποία είχε αναλάβει την εκπαίδευση εδώ. Η περίφημη σύμβαση της «CISCO». Σήμερα μαθαίνουμε, επίσης, ότι έχουμε μια άλλη εταιρεία η οποία έχει υποκλέψει προσωπικά δεδομένα για τη χρήση προεκλογικών καμπανιών ενόψει των εκλογών.

Ερώτηση, εσείς θα ξέρετε καλύτερα: Το «Predator» σχετίζεται με όλη αυτή την ιστορία; Σχετίζεται με τις μεγάλες βάσεις δεδομένων; Σχετίζεται με την προετοιμασία των εκλογών και τη διαχείριση τέτοιου είδους καμπάνιας, η οποία ενέχει όλη την παρανομία της παραβίασης και της χρήσης ατομικών δεδομένων του κάθε πολίτη; Είναι κακόβουλο λογισμικό το οποίο μπορεί να χρησιμοποιηθεί προς πάρα πολλές κατευθύνσεις; Οφείλετε να το απαντήσετε διότι αποκαλύφθηκε ότι ο γενικός γραμματέας του ΥΠΕΞ που ενέκρινε την εξαγωγή του «Predator» τοποθετήθηκε και επικεφαλής της εκλογικής επιτροπής της Νέας Δημοκρατίας.

Ερωτήματα, λοιπόν, πλανώνται και οφείλετε να τα απαντήσετε, διότι όλα μαζί δημιουργούν ένα νέφος.

Απέρχεστε, αλλά τουλάχιστον μην κάνετε ακόμα ένα τραγικό λάθος να παίζετε με τη διαφάνεια των εκλογών και των πολιτικών επιλογών του ελληνικού λαού.

Ευχαριστώ πολύ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Ευχαριστώ.

Καλείται στο Βήμα ο κ. Αλέξανδρος Τριανταφυλλίδης από τον ΣΥΡΙΖΑ-Προοδευτική Συμμαχία και να ετοιμάζεται η κ. Αντωνίου από το ΠΑΣΟΚ-Κίνημα Αλλαγής.

**ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ:** Σας ευχαριστώ, κύριε Πρόεδρε.

Κυρίες και κύριοι συνάδελφοι, βρισκόμαστε πρόδηλα ενώπιον μιας πρωτοφανούς πολιτικής, θεσμικής και ηθικής κρίσης της οποίας το σκάνδαλο των υποκλοπών αποτελεί την αποτρόπαια και ανυπόφορη κορύφωσή της. Ζόφος αποπνικτικός γαλάζιων ρυπαρών δικτύων πνίγει το κράτος δικαίου, τη χειμαζόμενη κοινωνία, την παραπαίουσα οικονομία, τον διωκόμενο πολιτισμό.

Η χώρα μας είναι πρώτη στη διαφθορά, εκατοστή όγδοη στην ελευθερία του Τύπου, πρώτη στην ανεργία των νέων, πρώτη στην ακρίβεια καυσίμων και ρεύματος, πρώτη στους θανάτους από COVID. Αυτός ο ορυμαγδός που πνίγει την καθημερινότητα των Ελλήνων πολιτών, που αφαιρεί οξυγόνο από τη ζωή τους, υπογραφεί την πρόταση μομφής. Μέμφεται τη χειρότερη Κυβέρνηση της Μεταπολίτευσης που μόνο η κυβέρνηση του «αρχιερέα» της αποστασίας ΄90-΄93 μπορεί να συγκριθεί μαζί της, με το σκάνδαλο των υποκλοπών Μαυρίκη.

Η αμηχανία σας έκδηλη, καθώς ο Αρχηγός της Αξιωματικής Αντιπολίτευσης τοποθέτησε τον τεράστιο καθρέφτη όχι των πληροφοριών, αλλά των αποδείξεων απέναντί σας της ενδελεχούς και τεκμηριωμένης έρευνας της αρμόδιας κατά το Σύνταγμα, άρθρο 19 παράγραφος 2, Ανεξάρτητης Αρχής, της ΑΔΑΕ.

Αντικρίσατε το είδωλό σας και τρομάξατε ως εκπρόσωποι του κόμματος των ωτακουστών μαζί με το κόμμα των «Πάτσηδων», των «χειμάρων» και των άλλων παιδιών υλοποιώντας το δόγμα της Κυβέρνησης Μητσοτάκη «όποιος δεν προσαρμόζεται, πεθαίνει». Αποδείξεις δεν θέλατε; Γνωστοποιήθηκαν επίσημα με βάση και τον δικό σας νόμο, τον ν.5002/2022, τον οποίο ψηφίσατε, αλλά όπως φαίνεται, δεν γνωρίζετε καν τις πρόνοιες του άρθρου 8 παράγραφος 6, από τον αρμόδιο και ουχί αυτόκλητο Πρόεδρο της ΑΔΑΕ.

Οι συνεντεύξεις εκδικούνται. Στις 7 Νοεμβρίου του 2022 σε συνέντευξή του στον «ΑΝΤ1» ο κ. Μητσοτάκης ρωτήθηκε σχετικά με το αποκαλυπτικό δημοσίευμα της Εφημερίδας «DOCUMENTO». Το δημοσίευμα αυτό, έλεγε ο Νίκος Χατζηνικολάου, καταλογίζει σε εσάς προσωπικά ότι δώσατε εντολή στην ΕΥΠ ή σε τυχόν παράκεντρά της να παρακολουθήσουν πολιτικούς και δημοσιογράφους παράνομα. Απαντάει ο Μητσοτάκης: «Πρόκειται περί ενός απίστευτου ψέματος. Έχουμε ένα δημοσίευμα το οποίο παρουσιάζει μία σειρά από ονόματα τα οποία δήθεν ήταν υπό παρακολούθηση χωρίς κανένα απολύτως αποδεικτικό στοιχείο». Και λίγο πιο κάτω: «Η απάντησή μου είναι καμμία απόδειξη γι’ αυτά τα οποία γράφονται». Και λίγο πιο κάτω: «Να κατηγορείται ο Πρωθυπουργός ότι παρακολουθεί Υπουργούς του χωρίς καμμία απολύτως απόδειξη». Και λίγο πιο κάτω: «Προσωπική ευθύνη του Πρωθυπουργού σε παρακολούθηση στελεχών της Κυβέρνησής του…» -όχι των πολιτικών του αντιπάλων, της Κυβέρνησής του- «…δεν νοείται σε μια δημοκρατία». Έτσι κατέστη σαφές ότι εκεί που τελειώνει η δημοκρατία αρχίζει το ρυπαρό παρακρατικό δίκτυο του κ. Μητσοτάκη.

Ο βασιλιάς είναι γυμνός! Φως στο καθεστώς! Γιατί μιλάμε για καθεστώς και για παρουσία πολιτικού υπόκοσμου; Η ΑΔΑΕ ενημερώθηκε από την ΕΥΠ πως τα ηλεκτρονικά αρχεία με τα δεδομένα της παρακολούθησης Ανδρουλάκη - Κουκάκη που αποδεχθήκατε έχουν καταστραφεί. Πώς λέγεται αυτό αν δεν λέγεται «καθεστώς», αν δεν λέγεται «πρακτικές πολιτικού υπόκοσμου»; Ποιος έδωσε την εντολή να καταστραφεί το υλικό της παρακολούθησης; Γιατί τα καταστρέψατε;

Ο τελευταίος πολίτης σε κάθε ευνομούμενη χώρα και σε κάθε δημοκρατική πολιτεία που δικαιούται να πει «δεν γνωρίζω» είναι ο Πρωθυπουργός της. Το δίλημμα αμείλικτο και η κατάληξη μονόδρομος: η παραίτηση! Είτε είσαι συμμέτοχος-πρωταγωνιστής στις υποκλοπές ή ανίκανος να τις εμποδίσεις, επειδή δεν γνώριζες, και στις δύο περιπτώσεις η κατάληξη είναι μονόδρομος: παραίτηση!

Εσείς που παριστάνετε τους πατριωταράδες παρακολουθούσατε τους υπερασπιστές της πατρίδας για τρία ολόκληρα χρόνια. Γιατί; Ποιος ήταν ο λόγος παρακολούθησης της ηγεσίας των Ενόπλων Δυνάμεων από εσάς που καμώνεστε και παρουσιάζεστε στην κοινή γνώμη ως οι μέγιστοι πατριωταράδες; Δεν σας πιστεύει κανείς εξαιτίας της αλαζονείας και της έπαρσης του πορφυρογέννητου και ανασφαλούς, του κατά δήλωσή του ανήξερου και αδαούς και γι’ αυτό ακατάλληλου για τη θέση του Πρωθυπουργού, καθώς συνεχίζει να πρωταγωνιστεί σε αυτή την ιλαροτραγωδία σε βάρος της δημοκρατίας.

Και έρχομαι τώρα σε κάτι που είχα σημειώσει στις 26 Μαΐου του 2020 στη συνεδρίαση της Επιτροπής Περιφερειών με θέμα τον ψηφιακό μετασχηματισμό στον κ. Πιερρακάκη, τον Υπουργό σας. Του ανέφερα πως το σκάνδαλο «Cambridge Analytica» το ξέρετε, έχει βουίξει ο τόπος. Έτσι του έλεγα. Προστατεύστε τα προσωπικά δεδομένα των πολιτών από τα social media, από το Facebook, το Twitter, να μην πέφτουν στα χέρια ανθρώπων που θέλουν να αξιοποιήσουν τα προσωπικά δεδομένα για να επηρεάσουν είτε την αγοραστική είτε ακόμη χειρότερα, όπως σημείωνα, την πολιτική συμπεριφορά των πολιτών. Και δυστυχώς, όπως αποκαλύπτεται σήμερα από τον ιστότοπο newsbomb, όχι μόνο δεν προστατεύθηκαν τα προσωπικά δεδομένα, αλλά το ίδιο το Μαξίμου έφτασε στο σημείο να χρησιμοποιεί ευαίσθητα προσωπικά μας δεδομένα, προσωπικά δεδομένα των Ελλήνων πολιτών, για πολιτικές καμπάνιες. Αποκαλύπτεται, δηλαδή, ότι πέραν του σκανδάλου των υποκλοπών, υπάρχει μία ακόμη πτυχή της πρωτοφανούς δημοκρατικής εκτροπής με ιθύνοντα νου πάντα τον κ. Μητσοτάκη, από τον οποίον αναμένουμε να απαντήσει στα αμείλικτα ερωτήματά μας.

Δεν έπεσα από τα σύννεφα από τις αποκαλύψεις, καθώς πριν από ακριβώς δύο χρόνια περιέγραφα σε άρθρο μου στην Εφημερίδα «DOCUMENTO» αυτές τις πρακτικές που εσείς τις φέρατε στην Ελλάδα καμωνόμενοι και μιμούμενοι το σκάνδαλο «Cambridge Analytica» και οι οποίες χρησιμοποιήθηκαν κατά κόρον από το «καθεστώς Μητσοτάκη». Ποιο; Ο «αρχισυντάκτης» του Μαξίμου ομαδοποιεί τους πολίτες και επιχειρεί να πολτοποιήσει την κρίση τους. Στοχεύει σε πολίτες-πελάτες στα social media, στους ευκολόπιστους με αριστερές ευαισθησίες, στους οπαδούς της αποχής και στέλνει τα κατάλληλα μηνύματα για την εκλογική τους συμπεριφορά. Ό,τι πιάνει στον καθένα. Είναι οι λεγόμενες «ψυχολογικές πολεμικές επιχειρήσεις» για να εξαφανιστεί ο εχθρός. Ποιος είναι ο εχθρός; Ο ΣΥΡΙΖΑ. Σπιλώνετε, λασπώνετε τους εχθρούς φιλοδοξώντας να είστε πρωταθλητές στον βούρκο και όχι για να πείσετε ότι είστε οι «καθαροί». Έτσι, καταφέρνετε στα βρώμικα και στάσιμα νερά της Δεξιάς να ποτίζεται το φίδι της ακροδεξιάς λέγοντας στον ελληνικό λαό «όλοι είστε το ίδιο». Δεν είμαστε το ίδιο και γι’ αυτό κάνουμε την πρόταση μομφής και γι’ αυτό φωνάζουμε με στεντόρεια τη φωνή -έστω και τα ξημερώματα και με την απουσία των μέσων ενημέρωσης- και γι’ αυτό σημειώνουμε ότι στο ίδιο πλαίσιο προπαγάνδας είναι και οι δημοσκοπήσεις που χρησιμοποιήθηκαν από την πρώτη εβδομάδα μετά τις εκλογές του Ιουλίου του 2019 ως εργαλείο ψυχολογικών επιχειρήσεων για τη χειραγώγηση της κοινής γνώμης.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τι λέγατε στον Έλληνα πολίτη; Ό,τι και να συμβεί, ο κόσμος να γυρίσει ανάποδα, ο Μητσοτάκης θα είναι μπροστά δέκα, δεκαπέντε, είκοσι μονάδες. Κάθε προσπάθεια, δηλαδή, αντίστασης, αντίδρασης, διεκδίκησης και αγώνα είναι μάταιη. Αυτό καλλιεργήσατε επί τέσσερα συναπτά έτη! Όμως η ώρα της κρίσεως της αιωνίου με ρυομένη κολάσεως έφτασε! Ορκιστήκαμε να είμαστε πιστοί στο δημοκρατικό πολίτευμα, να υπακούμε στο Σύνταγμα και όχι να είμαστε θεατές της καταστρατήγησής του από την Κυβέρνηση Μητσοτάκη. Ο Πρωθυπουργός των κοριών υπονομεύει τη συνταγματική λειτουργία του πολιτεύματος και προκαλεί ευθέως ζήτημα δημοκρατίας. Όνειδος για την πατρίδα, εφιάλτης για τη δημοκρατία, «μεγάλος αδερφός» για τα κατοχυρωμένα συνταγματικά ατομικά δικαιώματα.

Έλληνες πολίτες είναι σαφές ότι εσείς θα ψηφίσετε στις επόμενες εκλογές και για τη δέσμευσή μας να συγκροτήσουμε προανακριτική επιτροπή διερεύνησης των ποινικών ευθυνών για τις υποκλοπές. Θα πληρώσουν! Οι ένοχοι θα πληρώσουν! Επιτέλους τέλος! Η πολιτική ευθύνη βαραίνει τον κ. Μητσοτάκη και η ανάληψή της σημαίνει παραίτηση και εκλογές.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ)

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Τριανταφυλλίδη.

Και τώρα καλείται στο Βήμα η κ. Αντωνία Αντωνίου από το ΠΑΣΟΚ-Κίνημα Αλλαγής και να ετοιμάζεται η κ. Ραλλία Χρηστίδου από τον ΣΥΡΙΖΑ-Προοδευτική Συμμαχία.

Ορίστε, κυρία Αντωνίου, έχετε τον λόγο.

**ΑΝΤΩΝΙΑ (ΤΟΝΙΑ) ΑΝΤΩΝΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, μπορεί η Κυβέρνηση Μητσοτάκη μέσα στο περιβάλλον της σημερινής κοινοβουλευτικής της Πλειοψηφίας να νιώθει ασφαλής απέναντι σε μια πρόταση μομφής, αλλά είναι εμφανές ότι δεν νιώθει ασφαλής έχοντας απέναντί της τον ελληνικό λαό, γιατί έχει διαψεύσει τις προσδοκίες εκείνων των πολιτών που την εμπιστεύτηκαν και της έδωσαν την αυτοδυναμία στις προηγούμενες εκλογές. Γιατί απέτυχε όχι μόνο να ανταποκριθεί στις απαιτήσεις της εποχής, αλλά τραυμάτισε βαθιά τη δημοκρατία και το κράτος δικαίου. Και αυτό το έπραξε όχι μόνο με το σκάνδαλο των παρακολουθήσεων, αλλά και με την εξόφθαλμη προσπάθειά της να το συγκαλύψει. Σε οποιαδήποτε άλλη προηγμένη δημοκρατία του δυτικού κόσμου δεν θα χρειαζόταν καμμία πρόταση μομφής απέναντι στην κυβέρνηση, αφού σε εκείνες τις χώρες οι θεσμοί λειτουργούν ανεξάρτητα και πάνω από τις κυβερνήσεις.

Αντίθετα, στη δική μας χώρα η Κυβέρνηση έχει τοποθετήσει τον εαυτό της πάνω από τους θεσμούς, πάνω από τις ανεξάρτητες αρχές, πάνω από το κράτος δικαίου και πάνω από τις συνταγματικές διατάξεις. Οι πράξεις της έρχονται σε ευθεία αντίθεση με τις θεμελιώδεις αρχές, με το θεσμικό πλαίσιο και τον πολιτικό πολιτισμό της Ευρωπαϊκής Ένωσης. Ακόμη και οι νομοθετικές της πρωτοβουλίες για τη διαλεύκανση, υποτίθεται, του σκανδάλου συνιστούν αυταρχικές παρεμβάσεις για να κλείσει κάθε χαραμάδα που θα μπορούσε να ρίξει φως στην υπόθεση.

Υπάρχει ένα μείζον ζήτημα δημοκρατίας στη χώρα σήμερα που έχει άμεση αντανάκλαση σε όλα τα πεδία της πολιτικής, διότι ένα κλειστό σύστημα εξουσίας στο Μαξίμου που παρακολουθεί τους πάντες, ακόμα και τους Υπουργούς της Κυβέρνησής του, διαχειρίζεται ποσά μαμούθ από το Ταμείο Ανάκαμψης που κατευθύνονται αποκλειστικά και μόνο σε μια ισχυρή οικονομική ελίτ.

Την ίδια στιγμή οι μικρομεσαίοι καταδικάζονται σε ασφυξία, καθώς οι πόρτες του τραπεζικού συστήματος είναι κλειστές γι’ αυτούς, οι κοινωνικές ανισότητες αυξάνονται και η χώρα μας είναι πρώτη στην ανεργία των νέων και δεύτερη σε εκείνη των γυναικών.

Το κράτος πρόνοιας κατεδαφίζεται, με κορυφαίο παράδειγμα το ΕΣΥ.

Οι επιλογές στην οικονομία και στην ανάπτυξη θυμίζουν εκείνες που μας οδήγησαν στη χρεοκοπία και τη δεκαετή κρίση.

Οι επιλογές στο θέμα της ενεργειακής κρίσης και της ακρίβειας δεν γέμισαν το καλάθι του νοικοκυριού και εκατοντάδες χιλιάδες οικογένειες αντιμετωπίζουν σοβαρό πρόβλημα επιβίωσης.

Απέναντι όμως στη Νέα Δημοκρατία υπάρχει μία παράταξη στη θέση της Αξιωματικής Αντιπολίτευσης που οι πολίτες την τιμώρησαν με την ψήφο τους το 2019. Την τιμώρησαν για το τρίτο αχρείαστο μνημόνιο, για την καταρράκωση των θεσμών, όπως με την παρωδία του δημοψηφίσματος, που μετέτρεψε το «όχι» σε «ναι», για τις θεσμικές εκτροπές της με την προσπάθεια να ελέγξει τους αρμούς της εξουσίας, τις παρεμβάσεις της στη δικαιοσύνη και την προσπάθεια να ελέγξει το επικοινωνιακό τοπίο. Το ποινικό σκέλος της υπόθεσης «ΣΥΡΙΖΑ Channel» βρίσκεται στη δικαιοσύνη. Για το πολιτικό σκέλος, όμως, έχει αποφανθεί ήδη ο ελληνικός λαός.

Σήμερα παρακολουθούμε μια προσπάθεια από την πλευρά της Νέας Δημοκρατίας και του ΣΥΡΙΖΑ για συμψηφισμό των υποθέσεων θεσμικής εκτροπής για τις οποίες ευθύνονται. Η πρόταση μομφής αξιοποιείται σήμερα και από τα δύο κόμματα για να συσπειρώσουν τον χώρο τους ενόψει εκλογών, βλέποντας ότι τα σημερινά ποσοστά τους είναι πολύ χαμηλότερα από εκείνα του 2019. Αυτό το οποίο φαίνεται να μην συνειδητοποιούν και να μην τους απασχολεί είναι η εικόνα που εμφανίζουν απέναντι στους Έλληνες πολίτες, που νιώθουν ότι απαξιώνεται η πολιτική, και που τελικά θα τους οδηγήσει για άλλη μια φορά δυστυχώς στην αποχή.

Το διακύβευμα αυτών των εκλογών είναι αν θα συνεχίσουμε στον ίδιο δρόμο, με τους ίδιους πρωταγωνιστές ή θα υπάρξει στη χώρα μια δημοκρατική ανατροπή.

Το ΠΑΣΟΚ είναι η μόνη δύναμη που έχει αφήσει έντονα το αποτύπωμά της στη νεότερη ιστορία της χώρας στην υπόθεση της ενίσχυσης και της διεύρυνσης των δημοκρατικών θεσμών, των δικαιωμάτων των πολιτών και των θεσμών διαφάνειας και ελέγχου της εκτελεστικής εξουσίας. Είναι η μόνη δύναμη που βρίσκεται μακριά από τον λαϊκισμό, δεξιό ή αριστερό, και έχει βάλει πάντοτε το εθνικό συμφέρον πάνω από το συμφέρον της παράταξης, με μεγάλο κόστος.

Η δική μας επιλογή και πρόταση προς τους πολίτες σήμερα είναι η θωράκιση των θεσμών, η προστασία των δικαιωμάτων των πολιτών και των εργαζομένων, η διαφάνεια παντού, η ενίσχυση του κοινωνικού κράτους, η δίκαιη ανάπτυξη μέσα από ένα νέο παραγωγικό μοντέλο, που θα σέβεται το περιβάλλον και θα δημιουργεί ποιοτικές θέσεις εργασίας, οι πολιτικές αντιμετώπισης του τεράστιου δημογραφικού προβλήματος που απειλεί πλέον την εθνική μας ύπαρξη. Με οδηγό όλα εκείνα για τα οποία είμαστε υπερήφανοι στην ιστορική διαδρομή του ΠΑΣΟΚ, με το βλέμμα στις σύγχρονες προκλήσεις για τη χώρα και τις ανάγκες της ελληνικής κοινωνίας, απευθυνόμαστε στους προοδευτικούς πολίτες. Τους καλούμε να διαμορφώσουμε μαζί ένα νέο μεγάλο δημοκρατικό ρεύμα, που θα ξαναζωντανέψει τις ελπίδες και τα οράματα για μια δίκαιη κοινωνία με ανθρώπινο πρόσωπο, για μια Ελλάδα σύγχρονη και ισχυρή.

Για όλους αυτούς τους λόγους, αγαπητοί συνάδελφοι, ψηφίζουμε την πρόταση δυσπιστίας που κατέθεσε η Αξιωματική Αντιπολίτευση.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε πολύ, κυρία Αντωνίου.

Καλείται στο Βήμα η κ. Ραλλία Χρηστίδου από τον ΣΥΡΙΖΑ-Προοδευτική Συμμαχία και θα κλείσουμε με τον κ. Δελή από το Κομμουνιστικό Κόμμα Ελλάδας.

Κυρία Χρηστίδου, έχετε τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ, κύριε Πρόεδρε.

Η Κυβέρνηση σήμερα υπό το βάρος της ενοχής και της αυτοσυντήρησης, αγωνιώντας και επιδιώκοντας να παραμείνει στην εξουσία πάση θυσία, εξαρτημένη από τα συμφέροντα τα οποία υπηρέτησε με υπακοή, ανήσυχη για τις ποινικές συνέπειες που θα υπάρξουν, έδωσε γραμμή στους Βουλευτές της Συμπολίτευσης από την πρώτη στιγμή δια στόματος του κ. Γεραπετρίτη: Δεν θα απαντάμε για τη δημοκρατική εκτροπή που έστησε ο Πρωθυπουργός, βάζοντας την ΕΥΠ να παρακολουθεί τους πάντες, Υπουργούς του, αρχηγούς αντιπάλων, Ευρωβουλευτές, δημοσιογράφους, την ηγεσία του στρατεύματος. Δεν μας παίρνει να απαντάμε σε αυτά, διότι δεν μπορεί να κρυφτεί ο ζόφος της υπόθεσης και η εμπλοκή του κ. Μητσοτάκη. Θα ακολουθηθεί η άλλη τακτική: Πετάμε λάσπη στον ανεμιστήρα, βγάζουμε από τα συρτάρια ό,τι να ‘ναι, μιλάμε για φόρους, υποσχόμαστε αυξήσεις, κινδυνολογούμε γενικώς και με τη βοήθεια πάντα των φιλικών μέσων μαζικής ενημέρωσης, που έχουμε καλοταΐσει, θα καταφέρουμε να έχουμε τις ελάχιστες δυνατές απώλειες! Και όταν συναντάμε τον κ. Χατζηδάκη στους διαδρόμους με τόση περιφρόνηση, το πίνει το ποτήρι μέχρι τέλους, γιατί δεν μπορεί να κάνει αλλιώς, δεν θα τολμήσει να σηκώσει κεφάλι, δεν έχει τη δυνατότητα. Όσο για τα στελέχη του στρατεύματος, εντάξει και αυτοί, θα κρατήσουν το στόμα τους κλειστό, τους έχουμε διασφαλίσει!

 Έρχεστε, λοιπόν, στο Βήμα της Βουλής και μας λέτε ότι η Ελλάδα επί Κυβέρνησης Μητσοτάκη ευημερεί. Όλα πάνε καλά. Οι συριζαίοι είστε επικίνδυνοι. Οι νεοδημοκράτες μιλάνε πιο ωραία τα αρχαία ελληνικά. Απευθείας αναθέσεις δεν ξέρουν τι είναι. Αν παντού έχουν μπει γαλάζια παιδιά, είναι απλώς σύμπτωση. Απλά είναι οι άριστοι των αρίστων. Η ακρίβεια είναι στη φαντασία σας, αλλά θα σας δώσουμε ένα Food Pass 22 ευρώ τον μήνα. Μπορεί ο πληθωρισμός στα τρόφιμα τον Δεκέμβρη να ξεπέρασε το 15%, μπορεί για οκτώ μήνες η Ελλάδα να ήταν η ευρωπαϊκή πρωταθλήτρια στην ακρίβεια του ηλεκτρικού ρεύματος και οι πάροχοι ενέργειας να αποκόμισαν υπερκέρδη που η Κυβέρνηση δεν τα έχει αγγίξει, ούτε 1 ευρώ δεν έχει φορολογηθεί, αλλά εντάξει, αφού τα μέσα μαζικής ενημέρωσης δεν έχουν πρόβλημα, όλα βαίνουν καλώς!

Όμως η πρόταση μομφής αφορά συγκεκριμένο ζήτημα, τις παρακολουθήσεις. Θα πείτε κάτι επ’ αυτού; Ποιος παρακολουθούσε; Με τι δικαίωμα; Με τίνος την ευθύνη;

Είναι γεγονός ότι οι υπεύθυνοι, ο κ. Κοντολέων, ο πλέον έμπιστος του Πρωθυπουργού, και ο ανιψιός του Πρωθυπουργού, κ. Δημητριάδης, έστησαν ένα δίκτυο υποκλοπών που παρακολουθούσε τους πάντες; Το αρνείστε;

Αρνείστε ότι η εισαγγελέας που υποτίθεται ότι ήλεγχε τις παρακολουθήσεις είχε έναν ρόλο τροχονόμου, έναν ρόλο φύλλου συκής, ώστε να καταστρατηγείται κάθε έννοια νομιμότητας και δημοκρατικής λειτουργίας των μυστικών υπηρεσιών; Μιλάω για την εισαγγελέα που κρατάτε στη θέση της, παρότι σας ζητήσαμε επισήμως να απομακρυνθεί, αλλά εσείς ούτε το τολμάτε και θέλετε να πάμε και σε εκλογές με την ΕΥΠ ανεξέλεγκτη και το παρακράτος ακμαίο και έτοιμο να προσφέρει τις υπηρεσίες του! Και το λέτε εσείς αυτό δημοκρατία. Και μας λέτε να ντρεπόμαστε και από πάνω που σας το λέμε. Εσείς που το κάνετε, δεν είναι ντροπή!

Ή μήπως είναι μάταιο να περιμένουμε άλλη στάση από μία Κοινοβουλευτική Ομάδα που έκανε τα πάντα για να μη διερευνηθεί η δυσώδης αυτή ιστορία; Φιμώσατε την εξεταστική επιτροπή, κλείσατε την πόρτα στην Επιτροπή Θεσμών και Διαφάνειας, κλείσατε τα αυτιά, δοκιμάσατε να φιμώσετε ανεξάρτητες αρχές και όταν πλέον αποτύχατε τους επιτεθήκατε και από πάνω και προσπαθήσατε να τις απαξιώσετε.

Κρυφτήκατε πίσω από δήθεν απόρρητα που σας τα διέψευσαν όλοι οι συνταγματολόγοι της χώρας. Κρυφτήκατε πίσω από αφορισμούς ανεξαρτησίας της δικαιοσύνης, μπερδεύοντας εσκεμμένα την ανεξαρτησία με το ανεξέλεγκτο και μπερδεύοντας τη δικαιοσύνη με τους φορείς της δικαιοσύνης.

Φτάσατε στο σημείο ο Υπουργός παρά τω Πρωθυπουργώ, μετά την επίδειξη αρχαιογνωσίας να διερωτάται από το Βήμα της Βουλής αν έπρεπε να αναφερθούν τα ονόματα των παρακολουθούμενων, επιμένοντας ότι αυτά έπρεπε να μείνουν στο σκοτάδι. Και μας μιλάτε εσείς για φως! Εσείς!

Υπαινίχθηκε και κάτι ακόμα ο κ. Γεραπετρίτης, αυτό που φαντάζομαι ότι θα ισχυριστεί και αύριο ο κύριος Πρωθυπουργός, όταν πάψει να κρύβεται από τη Βουλή. Ισχυρίστηκε ότι ο Πρωθυπουργός δεν ξέρει τίποτα για την υπόθεση των υποκλοπών. Αναρωτιόμαστε, πράγματι αυτή θα είναι η γραμμή άμυνάς σας τις επόμενες μέρες; Δηλαδή, ότι ο Πρωθυπουργός είναι ανίκανος; Ανίκανος να ελέγξει το παρακράτος και τις μυστικές υπηρεσίες, που έθεσε υπό τις διαταγές του από την πρώτη στιγμή που ανέλαβε την εξουσία; Αυτό μας λέτε; Ότι ο Πρωθυπουργός δεν έστησε τις υποκλοπές, απλά ήταν ανίκανος να τις ελέγξει;

Ε, τότε εξηγήστε μας, τέλος πάντων! Η κ. Βλάχου επί δύο χρόνια παρακολουθούσε την ηγεσία του στρατεύματος, επειδή ήταν στέλεχος του παρακράτους ή επειδή έκανε σωστά τη δουλειά της; Τι μας λέτε επ’ αυτού; Αποφασίστε. Η αρχή του στρατεύματος και ένας τουλάχιστον Υπουργός επί δύο χρόνια παρακολουθούνταν με απόφαση της κ. Βλάχου, του κ. Κοντολέωντα, του κ. Δημητριάδη. Το έκαναν από μόνοι τους, χωρίς να ρωτήσουν τον κ. Μητσοτάκη; Και γιατί το έκαναν αυτοβούλως; Τι επεδίωκαν; Όχι γιατί τους εκβιάζουν; Επειδή κινδύνευε η εθνική ασφάλεια; Δεν θα μας πει κάτι επ’ αυτού η Κυβέρνηση; Για έναν Υπουργό της μιλάμε. Για την ηγεσία του στρατεύματος μιλάμε.

Κυρίες και κύριοι της Πλειοψηφίας, δεν συζητάμε σήμερα μία πρόταση μομφής γενικά για τα πεπραγμένα της Κυβέρνησης, όπως επαναλαμβάνετε συμπωματικά σχεδόν όλοι και όλες. Η πρόταση μομφής έχει συγκεκριμένο αντικείμενο, τις υποκλοπές και καλείστε να αποφασίσετε επί της ουσίας. Είστε με τη δημοκρατία ή με την εκτροπή; Μπορείτε να υψωθείτε πάνω από την κομματική σας ταυτότητα και να απαντήσετε με αίσθημα ευθύνης; Αν δεν έχετε ευθύνη απέναντι στους πολίτες που σας ψήφισαν, αλλά δεν σας έδωσαν την άδεια να καταργήσετε το πολίτευμα, αν δεν φέρετε την ευθύνη απέναντι στον κόσμο που αύριο θα του ξαναζητήσετε την ψήφο, μήπως τουλάχιστον χρωστάτε αυτή την ευθύνη στον εαυτό σας;

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού)

Ανησυχώ -και κλείνω με αυτό, κύριε Πρόεδρε- ότι τα ερωτήματά μου είναι μάταια. Φοβάμαι ότι απευθύνονται σε αυτιά και στόματα ερμητικά κλειστά. Οργίζομαι για τη στιγμή που ο κ. Χατζηδάκης θα δώσει ψήφο εμπιστοσύνης σε αυτόν που τον παρακολουθούσε για λόγους δήθεν εθνικής ασφάλειας. Είναι δυνατόν να ακολουθείτε σε αυτή την πολιτική κατρακύλα;

(Χειροκροτήματα από την πτέρυγα του ΣΥΡΙΖΑ)

Αυτή είναι η πολιτική σας αξιοπρέπεια; Έχετε αναρωτηθεί πού οδηγείτε τη χώρα; Ευτυχώς οι εκλογές πλησιάζουν και ο ελληνικός λαός θα λυτρωθεί από εσάς.

Σας ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε.

Θα κλείσουμε με τον κ. Ιωάννη Δελή από το Κομμουνιστικό Κόμμα Ελλάδας. Μέχρι να ετοιμαστεί το Βήμα, να σας πω τους επόμενους πέντε, οι οποίοι θα μιλήσουν αύριο το πρωί. Είναι η κ. Ελένη Ράπτη από τη Νέα Δημοκρατία, ο κ. Μάριος Κάτσης από τον ΣΥΡΙΖΑ, ο κ. Σπανάκης από τη Νέα Δημοκρατία, ο κ. Ζαχαριάδης από τον ΣΥΡΙΖΑ, ο κ. Δαβάκης από τη Νέα Δημοκρατία και ο κ. Κεγκέρογλου από το ΠΑΣΟΚ.

Ορίστε, κύριε Δελή, έχετε τον λόγο.

**ΙΩΑΝΝΗΣ ΔΕΛΗΣ:** Ας γίνει και αυτή η εωθινή ομιλία.

Καταψηφίζουμε, βέβαια, την Κυβέρνηση της Νέας Δημοκρατίας. Ξεκινάμε από αυτό.

Την καταψηφίζουμε και εδώ στη Βουλή και για το δύσοσμο σκοτεινό σκάνδαλο των υποκλοπών και για όλα τα αντιλαϊκά της έργα, όπως σταθερά και αταλάντευτα καταψηφίζαμε και όλες τις προηγούμενες αντιλαϊκές κυβερνήσεις, οι οποίες με την πολιτική τους και για τα κέρδη των λίγων πάντα, ρήμαζαν διαδοχικά, η μία μετά την άλλη, συστηματικά τη ζωή του λαού μας. Και βεβαίως, αυτό θα συνεχίσουμε να κάνουμε με συνέπεια, να τις καταψηφίζουμε.

Ο λαός μας, όμως, γνωρίζει ότι η μομφή, η αντίθεση του ΚΚΕ σε κάθε αντιλαϊκή κυβέρνηση, όπως και στη σημερινή Κυβέρνηση της Νέας Δημοκρατίας, είναι διαρκής, καθημερινή και εκδηλώνεται όχι μονάχα στη Βουλή αλλά παντού. Στους χώρους δουλειάς, στις λαϊκές γειτονιές, στις πόλεις και τα χωριά, όπου ζει, μορφώνεται και δουλεύει η νεολαία.

Αλίμονο αν στο ΚΚΕ περιμέναμε τον ΣΥΡΙΖΑ και τη σημερινή πρόταση μομφής του. Είμαστε μπροστά και οργανώνουμε τη λαϊκή αντίσταση και αντεπίθεση από την πρώτη στιγμή, ακόμα και στις πιο δύσκολες συνθήκες από τότε που η πρωτομαγιάτικη συγκέντρωση εδώ έξω, στο Σύνταγμα, το 2020 έγινε μια παγκόσμια εικόνα και έδωσε κουράγιο και δύναμη στους εργαζόμενους όλου του κόσμου, τότε που ο ΣΥΡΙΖΑ, θυμίζουμε, λούφαζε, πότε πετώντας κάτι ψευτομάγκες του στυλ «θα λογαριαστούμε μετά» και πότε προτείνοντας στη Νέα Δημοκρατία κοινό Υπουργό Υγείας. Και βέβαια, συνέχιζε να ψηφίζει εδώ στη Βουλή, μαζί με το ΠΑΣΟΚ, τουλάχιστον τα μισά και παραπάνω νομοσχέδια της Νέας Δημοκρατίας.

Γι’ αυτό και η μομφή που δίνει το KKE δεν είναι ποτέ ούτε κοντόθωρη ούτε και μονόπλευρη αλλά πλήρης και ουσιαστική. Πιάνει όλη την αντιλαϊκή εικόνα. Μέμφεται, δηλαδή, όλους τους υπηρέτες της αντιλαϊκής πολιτικής και δεν εξαιρεί τίποτα και κανέναν, ούτε αυτόν, όπως η Νέα Δημοκρατία, που τώρα κρατάει το τιμόνι της κυβερνητικής εξουσίας αλλά ούτε και τους άλλους, όπως ο ΣΥΡΙΖΑ και το ΠΑΣΟΚ, που προηγούμενα από τη θέση της Κυβέρνησης, αλλά και τώρα από τη θέση της Αντιπολίτευσης, στηρίζουν τα πιο κρίσιμα βάθρα και την ουσία αυτής της πολιτικής.

Αυτό φαίνεται ακόμα και εδώ, στις υποκλοπές δηλαδή, όπου σηκώνετε μεταξύ σας τόσο κουρνιαχτό. Εσείς δεν είστε όλοι σας που στο όνομα της λεγόμενης εθνικής ασφάλειας, που την κάνετε λάστιχο, ασπάζεστε το επικίνδυνο δόγμα του «ουδείς εξαιρείται των παρακολουθήσεων», για να στηρίζετε με κάθε τρόπο το σημερινό σάπιο σύστημα και το κράτος του;

Δικό σας έργο, όλων σας -μαζί με την Ευρωπαϊκή Ένωση, φυσικά- δεν είναι όλο αυτό το πολυπλόκαμο, το αντιδραστικό θεσμικό πλέγμα των υποκλοπών, των παρακολουθήσεων αλλά και της συγκάλυψης; Πέρυσι δεν ήσασταν εσείς όλοι, Νέα Δημοκρατία, ΣΥΡΙΖΑ, ΠΑΣΟΚ, που εδώ μέσα, εδώ στη Βουλή σηκώνατε το χέρι σας και ψηφίζατε τον ευρωπαϊκό κανονισμό 821/2021, κάνοντάς τον νόμο του ελληνικού κράτους; Έναν νόμο με τον οποίο μπορούν πια νόμιμα να αλωνίζουν τα κατασκοπευτικά λογισμικά στη χώρα μας και στις χώρες της Ευρωπαϊκής Ένωσης, με βάση απλώς κάποιους τυπικούς κανόνες και ορισμένες σχετικές άδειες;

Και ξέρετε κάτι; Πολλοί πια το βλέπουν αυτό. Όλο και περισσότεροι καταλαβαίνουν τη συμπόρευση της Νέας Δημοκρατίας με τον ΣΥΡΙΖΑ στα μεγάλα, στα βασικά αυτού του σάπιου συστήματος, τα μεγάλα και τα βασικά που καθορίζουν βέβαια και τα μικρά και τα δευτερεύοντα.

Το καταλαβαίνουν ήδη πολλοί καλλιτέχνες, οι οποίοι αν και με πολυετείς σπουδές και άλλη τόση βέβαια σκληρή δουλειά, υποβιβάζονται με ένα απαράδεκτο προεδρικό διάταγμα της Κυβέρνησης σε αποφοίτους λυκείου, λέει.

Η Νέα Δημοκρατία, όμως, εδώ βρήκε και τα κάνει. Βρήκε, που λέτε, το έδαφος έτοιμο να την περιμένει, καθώς η προηγούμενη κυβέρνηση του ΣΥΡΙΖΑ έριξε μπόλικο νερό στον μύλο της διαφοροποίησης των πτυχίων των καλλιτεχνών. Άλλα πτυχία πριν και άλλα μετά το 2003. Άρα καλλιτέχνες εργαζόμενοι πολλών ταχυτήτων, πολλών κατηγοριών.

Έτσι με το έδαφος έτοιμο από τον ΣΥΡΙΖΑ να την περιμένει, η Νέα Δημοκρατία έρχεται τώρα και το πάει ένα βήμα παραπέρα. Δημιουργεί πτυχία διαβαθμισμένα, δηλαδή υποβαθμισμένα, πτυχία πολλών ταχυτήτων και κατηγοριών, ώστε ο κάθε εργοδότης να μπορεί να επιλέγει από μια μεγάλη γκάμα και να αγοράζει εκείνο το πτυχίο και εκείνον τον εργαζόμενο που θέλει, τσαλαπατώντας, βέβαια, κάθε έννοια συλλογικής σύμβασης και διεκδίκησης.

Η συμπόρευση αυτή όχι μόνο της Νέας Δημοκρατίας με τον ΣΥΡΙΖΑ, αλλά όλων των αστικών κομμάτων, για να λέμε τα πράγματα ολοκληρωμένα, φανερώνεται και στην παιδεία, όχι μονάχα στο περιεχόμενό της, δηλαδή στο τι μαθαίνουν τα παιδιά στο σχολείο, αλλά και στους όρους με τους οποίους παρέχεται αυτή, όχι μόνο στους δεκάδες χιλιάδες αναπληρωτές που κάθε χρόνο κινούν από όλες τις γωνιές και για όλες τις γωνιές της χώρας και στο σύστημα επιλογής τους, αυτό το σύστημα που θέσπισε ο ΣΥΡΙΖΑ και εφαρμόζει σήμερα πιστά η Νέα Δημοκρατία, όχι μόνο στα εξουθενωμένα από τη συνεχιζόμενη υποχρηματοδότηση σχολεία που τα ωθείτε στην αγκαλιά διαφόρων χορηγών και στις τσέπες των γονιών βέβαια, αλλά και στην περιβόητη αξιολόγηση, αυτό το πολύτιμο εργαλείο για τη μετατροπή των σχολείων σε επιχειρήσεις, σε μαγαζιά, μια αξιολόγηση για την κουλτούρα της οποίας τόσο πολύ μόχθησε για να εμπεδωθεί η κυβέρνηση του ΣΥΡΙΖΑ, για να μπορεί να έρχεται σήμερα η Νέα Δημοκρατία και να σημαίνει τη γενικευμένη εφαρμογή της, ξεκινώντας την εκβιαστικά από τους νεοδιόριστους.

Η μομφή του ΚΚΕ στην Κυβέρνηση δεν είναι μόνο για τις υποκλοπές, είναι και για όλα τα παραπάνω, είναι για όλα όσα βασανίζουν τον λαό μας, σαν τη φτώχεια, την ακρίβεια, την ανεργία. Και αυτή η μομφή, ξέρετε, δεν θα δοθεί μονάχα εδώ στη Βουλή. Η πραγματική μομφή, η μομφή του λαού θα δοθεί, μπορεί και πρέπει να δοθεί, και με τον αγώνα του αλλά και με την ψήφο του με ένα δυνατό ΚΚΕ.

Σας ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

**ΝΙΚΟΛΑΟΣ ΦΙΛΗΣ:** Κύριε Πρόεδρε, ποιοι θα είναι αύριο οι πρώτοι ομιλητές;

**ΠΡΟΕΔΡΕΥΩΝ (Απόστολος Αβδελάς):** Τους είπα πριν από λίγο, αλλά αν θέλετε, θα τους ξαναπώ, κύριε Φίλη. Πρώτη είναι η κ. Ράπτη αύριο, αν θυμάμαι καλά.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 3.02΄ λύεται η συνεδρίαση για σήμερα, ημέρα Πέμπτη 26 Ιανουαρίου και ώρα 9.00΄, με αντικείμενο εργασιών του Σώματος: Συνέχιση της συζήτησης επί της προτάσεως δυσπιστίας κατά της Κυβέρνησης, που υπέβαλαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας του Συνασπισμού Ριζοσπαστικής Αριστεράς κ. Αλέξης Τσίπρας και 87 Βουλευτές της Κοινοβουλευτικής του Ομάδας, σύμφωνα με το άρθρο 84 του Συντάγματος και το άρθρο 142 του Κανονισμού της Βουλής.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**